
Acatistul Sfântului Nectarie de Eghina, noul făcător de minuni (9 noiembrie) 


Prefaţa editorului: Minuni în România zilelor noastre... 


Acum douăzeci de ani foarte puţini români ştiau despre viaţa şi minunile Sfântului 
Nectarie. Acum zece ani, datorită pelerinajelor în Grecia, unii români au început să 
îl cunoască pe sfânt. Datorită tipăririi primelor cărţi despre sfânt, faima sa a început 
să se răspândească în toată ţara. Astăzi, Sfântul Nectarie este recunoscut ca unul 
dintre sfinții grabnic ajutători. 


„Cine este Sfântul Nectarie?” La această întrebare, unii dintre cititorii acestei cărți 
ar fi gata să spună: „Este sfântul care m-a ajutat la greu”, sau „Este sfântul care mi- 
a ajutat mama” sau alte rude sau „Este sfântul care m-a ajutat să mă apropii de 
Biserică...” 

Pentru astfel de cititori, o prefaţă la această carte nu îşi are rostul. Ei abia aşteaptă 
să se bucure duhovniceşte, citind noi minuni ale sfântului. 


Această prefaţă se adresează, însă mai ales celor care au auzit de la alții că Sfântul 
Nectarie este un mare făcător de minuni şi vor să ştie mai multe despre acestea... 


Există mari sfinţi, canonizaţi de Biserică de sute de ani, dar despre care nu se ştie 
decât că au dus o viaţă de nevoinţă sau că au primit moarte mucenicească. Nu sunt 
cunoscute minunile lor. 


În cazul Sfântului Nectarie, lucrurile stau altfel. Trecut la Domnul în anul 1920 ŞI 
canonizat în anul 1961, Sfântul şi-a arătat ajutorul în toate colţurile lumii. 


Faima Sfântului Nectarie creşte şi în România. Lucrul aceste se vede şi din grija 
acordată prăznuirii sale, pe 9 noiembrie. In Bucureşti, la Mănăstirea Radu Vodă, 
din an în an vin din ce în ce mai mulţi credincioşi din întreaga ţară. 


În acelaşi timp şi la alte biserici sau mănăstiri în care se află părticele din moaştele 
sfântului creşte numărul pelerinilor. La Iaşi, la Şinca, la Ghimiceşti, la Brădetu sau 
în alte biserici, Sfântul Nectarie a vrut să ajungă o parte — mai mică sau mai mare — 
din sfintele sale moaşte. Dar ceea ce contează este mai ales credința cu care 
oamenii vin să 1 se închine. 


Din ce în ce mai mulți părinţi dau copiilor lor numele de Nectarie sau Nectaria, 
pentru că au fost ajutaţi de sfânt sau pentru că cer ajutorul sfântului pentru copiii 
lor. 


Părintele Constantin Karaisaridis din Atena îi mărturisea odată unui teolog român 
că în fiecare familie credincioasă din Grecia, Sfântul Nectarie a făcut cel puţin o 
minune. Cum a făcut şi în familia acestui părinte... 


Din păcate, mulți dintre cei ajutaţi de sfinţi se ruşinează să dea mărturie despre 
ajutorul primit. „Ce vor zice ceilalţi?” „Ce vor zice colegii de serviciu dacă află?” 
„Ce vor zice rudele?” 


Unii îndrăznesc totuşi şi scriu mărturii pe care le semnează cu pseudonime sau cu 
iniţiale. Dacă nu pot mai mult, e bine şi atât. Dar e greu de înţeles cum, după ce au 
citit că Sfântul Nectarie le-a cerut în mod expres unor oameni cărora li s-a arătat să 
scrie sau să vorbească despre minunile sale, unii preferă tăcerea. Ascund lumina 
sub obroc. (E adevărat că există şi minuni care nu pot fi înţelese decât de cei care 
le-au trăit. De aceea este bine ca cei ajutaţi de sfinţi să îşi întrebe duhovnicii dacă e 
bine sau nu să facă publice anumite minuni sau anumite detalii legate de unele 
minuni.) 


Cât priveşte mărturiile făcute publice, mulți s-au întărit în credință datorită lor. 
Poate că cea mai cunoscută mărturie legată de minunile Sfântului Nectarie în 
România este cea a preotesei Maria Oprea din Sibiu. Aceasta a avut o sarcină 
extrauterină; doctorii i-au cerut să avorteze, dar ea nu a acceptat aşa ceva. ŞI prin 
rugăciuni către Sfântul Nectarie, sarcina a devenit normală. Şi copilul s-a născut cu 
bine... Preoteasa i-a trimis mai apoi mărturia ei lui Danion Vasile, care începuse 
strângerea mărturiilor pentru cartea de față. Ajunsă pe internet, mărturia a fost 
imediat preluată pe mai multe site-uri şi în mai multe publicaţii religioase — parțial 
sau integral. În urma citirii ei, mai mulţi oameni au dobândit încredere în 
mijlocirile Sfântului Nectarie şi au fost la rândul lor ajutaţi (o astfel de mărturie 
este inclusă şi în volumul de faţă - cea a Danei Târnescu). 


Poate că minunea cea mai greu de crezut este cea mărturisită de Maria Liliana 
Manolache. Aceasta a fost pur şi simplu operată de Sfântul Nectarie, după ce 
trecuse prin nişte încercări greu de descris în cuvinte — răpită, bătută, aruncată într- 
o prăpastie etc. În urma bătăilor, îşi pierduse auzul şi văzul aproape de tot... 
Cuvintele ei ne arată clar că sfinţii lucrează şi în zilele noastre aşa cum au lucrat de 
la începutul Bisericii. Boala noastră principală este lipsa credinţei sau puţinătatea 
credinţei. Dacă noi am fi tari în credinţă, minunile ar face parte din viaţa noastră. 


Citirea unei cărţi poate schimba vieţile noastre. De aceea Sfântul loan Gură de Aur 
îi îndemna pe creştini să facă rugăciune înainte să se apuce de citirea cărților 
duhovniceşti. Rugăciunea pregăteşte sufletul pentru a înţelege cele citite. Din 


păcate, mulți citesc cărți ortodoxe, dar puţini aplică în viaţa lor cele citite. Prin 
rugăciune începem să înţelegem că aşa cum Dumnezeu a lucrat în vieţile altora, la 
fel poate lucra şi în viețile noastre. 


Dacă cititorii se vor folosi de cele citite, ar fi bine să împrumute această carte (sau 
chiar să o dăruiască) celor aflaţi în diferite necazuri. 


Ar fi bine să fie prezentată de preoţi în parohiile lor şi chiar de către profesorii de 
religie elevilor. Copiii vor afla în Sfântul Nectarie un prieten. Un prieten care îi 
ajută la toate examenele vieţii... 


Dar nu numai copiii pot afla în Sfântul Nectarie un prieten. Ci toţi cei care i se vor 
ruga cu credinţă. 

De obicei, oamenii aleargă la ajutorul sfinților la boală sau la vreme de necaz. Ar fi 
bine însă ca oamenii să se apropie de sfinți fără să fie presaţi de vreo încercare. ȘI 
dacă vor face aşa, vor trece mai uşor prin toate greutăţile viitoare. Pentru că, vrem 
sau nu, ne place sau nu, crucea face parte din viaţa creştinilor. Şi, dacă fugim de 
cruce, fugim de mântuire şi de Hristos. 


Trăim vremuri în care răutatea s-a înmulțit şi iubirea dispare, încetul cu încetul. 
Chiar între creştini, dezbinarea îşi arată ghearele. Şi în situaţiile care par cu 
neputinţă de rezolvat, intervin sfinţii. Ca eroii din poveste, care biruie răul. Numai 
că sfinţii biruie cu adevărat, gonind răul din vieţile noastre... 


Partea întâi 
Sfântul Nectarie este cu noi astăzi şi de-a pururi 


Am scris şi eu câte ceva despre felul în care îşi face simțită prezenţa în viaţa 
noastră acest sfânt minunat, Sfântul Nectarie. 


Acum trei ani mă aflam aproape de Dealul Patriarhiei. leşisem de la serviciu, era o 
toamnă caldă şi nu ştiu ce m-a făcut să trec pe lângă şirul credincioşilor veniţi să se 
închine la moaştele Sfântului Dimitrie. În anii anteriori mi se părea că e inutil să 
stai cu orele la rând doar ca să săruţi nişte moaşte pe care, trăind în Bucureşti, le 
poţi săruta oricând. 


Și, cum mă învârteam eu pe la poalele dealului, aud cum mă strigă o cunoştinţă 
care an de an stătea cu orele să se închine la sfântul ocrotitor al Bucureştiului. M- 
am aşezat lângă ea, am început să vorbim de una, de alta, am citit şi Acatistul 
Sfântului Dimitrie. Şi deodată, prietena aceasta zice: „I-am spus şi Angelei să vină 
la sfintele moaşte!” 


Pentru că eram interesat de noi cunoştinţe, am cerut amănunte despre Angela. Mai 
târziu, când s-a înserat, a venit şi ea să ni se alăture. Prima dată, mi s-a părut o fată 
foarte frumoasă. La a doua privire, mi s-a părut o femeie liniştită, cu un evident 
echilibru interior. Un gând mi-a pătruns în minte transformându-se într-o veritabilă 
obsesie: la cât e de frumoasă în interior şi în afară nu are cum să nu aibă un 
prieten! 


Eram proaspăt despărțit de o fată cu care nu mi se potriviseră paşii. Sfântul loan 
Gură de Aur spune în omiliile sale maritale că soţul şi soția trebuie să meargă în 
acelaşi ritm spre Hristos. Nouă nu ni se potriviseră ritmurile. Şi am început să fac 
glume, doar, doar îi voi stârni interesul Angelei. Aşa am petrecut douăsprezece ore 
împreună. Am ajuns la racla cu moaştele sfântului şi acolo un călugăr care mă 
cunoştea mi-a zis că a văzut-o pe fosta mea prietenă îmbrăcată în monahie. Aşa se 
face că la acelaşi rând au stat fosta prietenă şi viitoarea mea soţie. 


Mai târziu mi-am dat seama că pe Angela o ştiam de la Mănăstirea Radu Vodă, 
unde obişnuiam să merg. După un an ne-am căsătorit. A fost o nuntă minunată. 
Când am văzut pozele m-am mirat că în nici una nu am ieşit nefotogenici. Nu că aş 
fi eu unul fotogenic, dimpotrivă! După doi ani şi ceva am primit în dar de la 
Domnul un copil - pe Miriam. Schimbările acestea, care mi-au modificat portretul 
interior, îl au în centru pe Sfântul Nectarie. Înainte să o cunosc pe Angela, din când 


în când, citeam acatistul lui cu gândul că o să-mi dăruiască o soţie bună, potrivită 
mie. Contează mult şi cum e scris un acatist. Cel al Sfântului Nectarie este unul 
dintre cele mai frumoase: simţi cum fraze întregi îți mişcă inima. 


Tot în apropierea moaştelor sfântului l-am cunoscut pe duhovnicul meu, un om 
neobişnuit, care a vorbit inimii mele pe limba ei. Când ne-am cunoscut, Angela m- 
a avertizat că suferă de o formă gravă de hepatită. Asta însemna că în viitor starea 
ei se putea agrava. Exista şi riscul ca fiica noastră, Miriam, să moştenească virusul 
hepatic. Am hotărât că vom face, în conlucrare cu Domnul, un copil. Angela citea 
în fiecare seară Acatistul Sfântului Nectarie. Acesta a fost un semn în plus din care 
am înţeles că sfântul ne va ajuta. 


Un alt semn a fost credinţa pe care am simţit-o în adâncul sufletului că, în ciuda 
aparenţelor şi a pronosticurilor medicilor, totul va fi bine. Angela a născut-o pe 
Miriam în patruzeci şi cinci de minute. M-a mirat că a putut să dialogheze cu noi 
imediat după operaţia de cezariană. Înainte de naştere am putut să fac diferența 
dintre o rugăciune profundă şi una superficială. M-am rugat pentru Angela şi 
Miriam cu toţi muşchii încordaţi, cu toate motoarele ființei mele rulate la maxim. 
Mă simţeam ca o stâncă, aşa cum s-ar simţi ea, dacă s-ar putea percepe din interior: 
certitudinea că Domnul este milostiv şi de-a pururi milostiv cu noi îmi ieşea prin 
toţi porii. 


În timpul celor patruzeci şi cinci de minute de foc stăteam cu mama mea, fratele 
Angelei şi cu mama-soacră într-o stare de sentimente amestecate: nerăbdare, 
nădejde susţinută prin rugăciuni scurte — către Sfântul Nectarie, Cuvioasa Matrona 
din Moscova, Sfântul loan Maximovici, Părintele Ilie Lăcătuşu (pentru că 
maternitatea în care Angela a născut se află în apropierea cimitirului unde este 
îngropat acest mărturisitor al lui Hristos), dar şi teamă. 

O altă minune a fost că Miriam a avut trei kilograme două sute la naştere. Nu mă 
aşteptam să fie aşa grăsuţă, ştiind că cu am fost o miarţă la naştere (am avut două 
kile opt sute) şi nici mămica ei nu e corpolentă. 


Acum, Miriam are şase luni şi i-au ieşit trei dinţişori de care e foarte preocupată. 
De curând Angela şi-a făcut analizele care 1-au ieşit bine. Mai mult decât atât: 
Sfântul Nectarie a stopat evoluţia bolii ei. Ține virusul în şah. Noi nădăjduim într-o 
vindecare totală. 


Sper ca toţi cei care primesc ajutor de la Sfântul Nectarie de Eghina să înmulțească 
mărturiile despre el! 


ia ia soț] 
(Ciprian Voicilă' ) 
„Nimic nu putem face fără Dumnezeu” 


În urmă cu trei ani şi jumătate am aflat că am o formă de hepatită şi că ficatul meu 
este foarte afectat din cauza aceasta. Vestea mi-a răscolit toate planurile făcute 
până atunci, pentru care trebuia să am o sănătate de fier. Mai târziu mi-am dat 
seama că erau gânduri deşarte şi că nimic nu putem face fără Dumnezeu. 


Trecusem şi printr-o operaţie provocată de greşeala unui medic care mi-a făcut 
puncţia hepatică. În noaptea dinaintea accidentului de puncţie am avut un vis în 
care eu eram culcată pe un pat şi mai multe obiecte ascuţite zburau spre mine. Eu 
trebuia să strig încontinuu rugăciunea Tatăl Nostru, dacă mă opream o secundă, un 
cuțit venea şi mă tăia. M-am trezit îngrozită, dar nu am înţeles că trebuie să mă rog. 
A doua zi s-a întâmplat accidentul. Nu ştiam ce voi face, eram foarte deprimată, 
aveam sentimentul că totul s-a prăbuşit în jurul meu, dar ceva îmi spunea că trebuie 
să fie o ieşire, doar să am răbdare. 


Dezlegarea acestei situaţii a început într-o zi când, mergând spre casă, m-a strigat o 
fostă colegă de facultate. Nu o văzusem de cinci ani. Mai târziu această colegă mi- 
a devenit naşă de cununie. Mergea să se închine Sfântului Nectarie, ale cărui 
moaşte se află la Mănăstirea Radu Vodă şi m-a întrebat dacă nu vreau să merg cu 
ea. Nu auzisem de Sfântul Nectarie, nici de Mănăstirea Radu Vodă. În acel 
moment nu am putut să merg, colega mea însă mi-a spus că pot veni a doua zi, 
când se slujea Sfântul Maslu. 


Am venit a doua zi, am stat la slujbă şi m-am rugat tot timpul Sfântului Nectarie să 
mă ajute. Timpul a trecut foarte repede. Atunci am simţit că mi se deschide un 
drum nou şi că numai acolo, în biserică, voi găsi înţelegere şi bucurie, doar că 
trebuie să mă rog. La scurt timp după acestea, de ziua Sfântului Dimitrie 
Basarabov, o prietenă m-a chemat să ne închinăm la moaştele sfântului. Am ajuns 
la zece seara, ea era deja acolo cu încă doi prieteni, un băiat şi o fată. Am stat la 
coadă toată noaptea, am vorbit, chiar a fost foarte vesel datorită băiatului — care 


" Iniţiativa alcătuirii şi tipăririi volumului de faţă i-a aparţinut lui Danion Vasile. După ce a editat volumul 
Noi minuni ale Sfântului Nectarie (Editura Bunavestire, Galaţi, 2003), a pornit strângerea de materiale 
pentru această carte. După ce am postat pe blog-ul său mărturia personală despre ajutorul primit de 
Sfântul Nectarie, mi-a solicitat colaborarea — el începând lucrul la un volum de interviuri cu diferite 
persoane care au fost ajutate de Sfântul Nectarie şi alţi sfinţi (din care, în partea a doua a acestei cărţi, 
apare mărturia Mariei Liliana Manolache - „Am fost operată de Sfântul Nectarie...”). Astfel, am strâns şi 
eu o parte din mărturiile despre minunile Sfântului Nectarie. Şi a rezultat acest volum... 


avea să fie viitorul meu soţ. Dimineaţa în zori am plecat bucuroasă şi împăcată. 
Am hotărât să ne întâlnim a doua zi. Întâlnirile cu el îmi aduceau linişte sufletească 
şi am avut convingerea că pe el îl căutam. După şase luni, ne-am căsătorit. A fost o 
nuntă foarte frumoasă. 


În lupta mea cu virusul hepatic, am făcut un tratament de un an de zile, iar la 
ecografia de după tratament, doctorița mi-a spus că s-ar putea să am ciroză sau 
cancer şi că trebuie făcute alte analize. M-am rugat împreună cu soţul meu Maicii 
Domnului, Sfântului Nectarie şi Sfintei Matrona din Moscova. Analizele au arătat 
că nu era nici una, nici alta. Duhovnicul meu mi-a spus că mi s-a întâmplat asta 
pentru că trebuie să trec într-o nouă etapă a vieţii mele duhovniceşti. Am învăţat că 
mândria este cel mai mare pericol şi că smerenia este o putere şi nu o slăbiciune, 
cum credeam mai demult. După şase luni am rămas însărcinată. 


În timpul sarcinii, doctoriţa a fost mai îngrijorată decât mine de ce mi se putea 
întâmpla. Dar totul a decurs uşor, inclusiv naşterea prin cezariană. Acum avem o 
fetiță minunată, darul nostru de la Dumnezeu, care ne bucură şi ne înfrumuseţează 
fiecare clipă a vieţii noastre. 


Acum două săptămâni, analizele pe care le-am făcut au arătat că boala nu a 
evoluat. li mulțumesc Sfântului Nectarie pentru toate minunile din viaţa mea, de 
când s-a milostivit să mă ajute şi să-mi arate unde este. 


(Angela Voicilă) 
„Și de cancer poţi muri sau nu, totul depinde de tine...” 


Mă numesc Elena Vascan, am vârsta de Slde ani. Scriu aceste rânduri pentru a-l 
mulțumi bunului Dumnezeu că exist şi câtorva persoane care au fost alături de 
mine atunci când am trecut prin cea mai grea perioadă din viaţa mea. 


Aceşti oameni, cărora le mulţumesc tot restul vieţii mele, sunt: 
- cei din familia mea, 

- câteva rude care m-au susținut material şi moral, 

- prof. dr. Irinel Popescu, Dr. Teoharie Marinescu, 

- ieromonahul Sava de la mănăstirea Radu Vodă din Bucureşti. 


Pe scurt, pot spune că, în vara anului 2006, am fost nevoită să mă internez datorită 
faptului că pierdeam în greutate, astfel, a trebuit să caut cauza. 


După câteva investigaţii am fost sfătuită să fiu operată la stomac, lucru care s-a şi 
întâmplat pe 6 septembrie 2006. Operația a fost făcută la Bucureşti, la spitalul 
Fundeni. După operaţie, familia a fost anunţată de către profesor că am neoplasm 
(cancer) gradul 3, fază destul de avansată a bolii, fără ca cu să ştiu, aflând apoi pe 
parcursul tratamentului. 


Pot spune că eu, până atunci, nu am rostit cuvântul cancer. Am refuzat să cred că 
am aşa ceva. Tot timpul mi-am zis: „Dintr-o simplă răceală poţi muri sau nu, aşa şi 
de cancer poţi muri sau nu, totul depinde de tine”. Am convingerea că trebuie să ai, 
mai ales în astfel de momente, o gândire optimistă, să ai răbdare. În sine, răbdarea 
este o virtute pentru că ea are ca rod nădejdea în Dumnezeu. 


Acum e momentul să spun că am primit o educaţie spirituală de la fiica mea, 
Nicoleta. La îndemnul ei am ajuns la părintele S., căruia îi mulțumesc tot timpul. 
Pot spune că am ascultat în totalitate îndrumările medicului. Am făcut 
chimioterapie (citostatice), radioterapie — tratament foarte greu de suportat, dar tot 
timpul mi-am zis: „Trebuie să fie bine”. 


Aproape de fiecare dată când începeam tratamentul, timp de 10 luni, treceam pe la 
părintele S. pentru spovedanie. Foarte uimită eram când primeam telefon de la 
părintele S. Mă întreba ce fac şi dacă mă ţin de rugăciune, căci dumnealui se roagă 
în continuare pentru mine. Ce spuneţi?! Mai rar aşa preot, să se intereseze de 
sănătatea oamenilor, lucru pe care medicii îl fac foarte rar, cu mici excepţii. 


La 6 luni după operaţie, supărare mare!!! La examenul tomografic au apărut la 
stomac câţiva ganglioni. Am venit plângând la părintele S. Şi ce credeți că mi-a 
zis??? „Aşa cum au apărut ganglionii, pot să şi dispară”, lucru care s-a şi întâmplat. 
În luna mai 2007, la îndemnul fiicei mele, Nicoleta, am mers în Grecia, pe insula 
Eghina. Acolo se află moaştele Sfântului Nectarie. Pot spune că a fost destul de 
greu să ajungem acolo (atât fizic, cât şi material), dar am reuşit. Când am ajuns, 
surpriză mare!!! „Raiul pe pământ”. Vă doresc să ajungeţi acolo. Aşa cum poate 
bine ştiţi, Sfântul Nectarie Taumaturgul este unul dintre cei mai iubiți şi mai 
căutaţi sfinţi de către toţi credincioşii. 

Foarte mulţi oameni care au venit de-a lungul vremii să se închine la sfintele 
moaşte aflate la Mănăstirea Sfânta Treime din insula Eghina au plecat vindecaţi 
sufleteşte şi trupeşte. Acelaşi lucru s-a întâmplat şi cu mine. 


Ajungând în ţară, la Bucureşti, am mers direct la clinică pentru a-mi continua 
tratamentul. Surpriză însă, doctorul care mă supraveghea din punct de vedere 
medical a spus să oprim tratamentul deoarece sunt „clinic sănătoasă”. 


Aşadar, Îi mulţumesc încă o dată bunului Dumnezeu că exist, îi mulțumesc fiicei 
mele Nicoleta că m-a îndrumat să merg la mănăstirea Radu Vodă, unde datorită 
părintelui S. am învăţat că trebuie să accept situaţia aşa cum este, căci prin 
rugăciune totul poate reveni la normal, lucru care s-a întâmplat şi în cazul meu. 


(Elena Vascan) 


Arătările Sfântului Nectarie — minuni din Bucureştiul zilelor noastre... 


Îi mulțumesc Bunului Dumnezeu că mi-a dat să îl cunosc şi eu, nevrednica, pe 
Sfântul Nectarie! Deşi am primit educaţie religioasă din fragedă copilărie şi 
cunoşteam viețile mai multor sfinți şi faptul că aceştia mijlocesc pentru noi 
înaintea lui Dumnezeu, trebuie să recunosc că, la acea vreme, eu mă rugam doar 
Maicii Domnului, Mântuitorului lisus Hristos, Prea Sfintei Treimi şi mai rar, 
Sfântului Ierarh Nicolae (ocrotitorul copilăriei mele). Eram prietenă de trei ani cu 
actualul meu soţ, eram studentă în anul IV de facultate şi aşteptam cu nerăbdare să 
termin facultatea pentru a ne împlini în sfârşit dragostea prin Sfânta Taină a 
căsătoriei. 


Însă lucrurile nu au decurs atât de simplu cum ne aşteptam noi şi Bunul Dumnezeu 
a îngăduit să trecem printr-o serie de încercări cu menirea de a ne căli şi întări 
dragostea şi credinţa. Ne iubeam mult, aveam o prietenie frumoasă şi curată (cum 
le doresc tuturor tinerilor), dar dintr-o dată au început să apară între noi 
neînţelegeri, lucruri mărunte şi ridicole care, pentru o vreme, ne-au stricat liniştea 
şi frumoasa prietenie. A fost o cumpănă foarte grea, am suferit mult amândoi, nu 
voiam să ne despărțim, dar oricât ne-am fi dorit să fie bine, ceva ce nu puteam 
înţelege se întâmpla şi iar ne supăram. 


Ajunseserăm să credem că e momentul ca fiecare să îşi urmeze drumul său în viaţă, 
şi cu toate că ne era foarte greu, ne gândeam că poate aşa e mai bine decât să 
suferim şi mai mult pe viitor. Mă rugam mult Maicii Domnului să ne ajute să luăm 
hotărârea cea bună şi să nu ne lase. Îl iubeam mult pe prietenul meu, simţeam 
acelaşi lucru şi din partea lui şi tot mai mult mă mustra conştiinţa pentru suferința 
pe care i-o pricinuiam. Singura mea nădejde era Maica Domnului, căreia îi ceream 
continuu prin vorbe simple să nu ne lase. 


Intr-o noapte am visat că eram cu prietenul meu la Mănăstirea Radu Vodă. 
Obişnuiam să trecem pe acolo, din când în când, dar încă nu îl cunoscusem pe 
Sfântul Nectarie. De fiecare dată când mergeam acolo treceam pe la racla sfântului 


şi sărutam sfintele moaşte doar aşa, în semn de respect, fără nici un fel de trăire, 
grăbindu-mă să ajung în faţă, să mă rog Maicii Domnului şi Mântuitorului. La fel 
am făcut şi în visul meu: am intrat, am sărutat în grabă sfintele moaşte şi am vrut 
să pornim către altar, dar ne-am oprit din drum privind spre uşa mănăstirii, unde 
mai mulți oameni şi preoţi duceau un sicriu. Văzând, m-am mirat pentru că era 
pentru prima dată când vedeam o astfel de ceremonie acolo. Ne-am oprit pentru un 
moment să ne închinăm pentru sufletul „răposatului”, dar şi mai mare mi-a fost 
uimirea când din sicriu s-a ridicat un preot călugăr (îşi ţinea camilafea pe umărul 
drept), a venit direct la noi, ne-a dat binecuvântare, spunând: „Maica Domnului şi 
Domnul nostru lisus Hristos să vă binecuvânteze!”, ne-a învăluit cu privirea, 
împărtăşindu-ne multă pace, bucurie, nădejde şi dragoste şi apoi s-a îndreptat spre 
altar. 


M-am trezit foarte liniştită, mi-a rămas foarte bine întipărit în minte visul şi mai 
ales chipul Părintelui: un bătrânel mărunțel, foarte simplu, cu ochi mari şi 
expresivi, cu barba un pic căruntă, cheliuță pe mijloc, până în creştetul capului, 
scăldat în lumină, plin de bucurie, pace, dragoste, smerenie... nu am cuvinte să-l 
descriu. 


Deşi îmi aducea multă linişte şi îmi venea în gând că poate e un răspuns al Maicii 
Domnului la rugăciunile mele şi cu toate că mă preocupa mult să aflu cine e 
preotul călugăr din visul meu, încercam să alung acel vis, ştiind că visele de multe 
ori sunt de la vrăjmaşul. Tot alungând acest vis, la scurt timp am avut un altul, tot 
despre Mănăstirea Radu Vodă: urcam dealul la mănăstire cu prietenul meu şi ne 
miram amândoi pentru că era foarte multă lume, cum este la hramuri. Am întrebat 
o femeie dacă este hramul bisericii sau care este motivul pentru care era aşa multă 
lume acolo, iar aceea ne-a răspuns: „Nu, nu este hram şi nici ziua sfântului, dar aici 
în mănăstire se află moaştele unui mare sfânt şi mare făcător de minuni — Sfântul 
Nectarie — pe care lumea nu îl cunoaşte, iar părinţii l-au scos afară pentru ca toată 
lumea să afle şi să vină să i se închine şi să primească ajutor în toate nevoile pe 
care le are”. 


Uimiţi, ne-am continuat apoi drumul către biserică şi într-adevăr, sfântul era aşezat 
afară, în foişorul care se afla la acea vreme în faţa bisericii şi toată lumea trecea şi i 
se închina. Vorbea lumea din jur că un părinte de acolo de la mănăstire a fost 
vindecat de cancer şi de aceea l-au scos părinţii afară ca toată lumea să afle şi să 
vină să se închine. Am mai observat atunci un părinte care stătea în genunchi şi se 
ruga cu lacrimi şi mă gândeam atunci în vis că probabil este părintele care a fost 
vindecat. Eu stăteam ca un stâlp şi mă minunam de cât sunt de netrebnică, dându- 
mi seama ce înseamnă credinţa adevărată şi cât de mult am greşit eu. 


M-am trezit şi m-am pornit în grabă către mănăstire, să trec pe la sfântul înainte de 
serviciu, să îl rog să mă ierte şi să mă ajute şi pe mine. Când am ajuns acolo nu pot 
exprima în cuvinte ce am simțit când am privit icoana Sfântului Nectarie şi am 
recunoscut în ea chipul părintelui călugăr care ne-a dat binecuvântare în primul 
meu vis. Apoi mi-am cumpărat cărțile cu viaţa şi minunile Sfântului Nectarie şi 
într-adevăr, toate câte citeam despre Sfântul Nectarie mi-l arătau exact cum l-am 
perceput în vis. De atunci am ceva foarte special pentru Sfântul Nectarie, a devenit 
noul nostru ocrotitor, mi-a dăruit un părinte, îndrumător duhovnicesc minunat, din 
mănăstirea sa, ne-a ajutat să trecem peste toate încercările, ne-am căsătorit de doi 
ani şi Îi mulţumim lui Dumnezeu, ne înţelegem foarte bine. De atunci l-am chemat 
şi îl chemăm mereu în ajutor pe Sfântul Nectarie în toate nevoile şi greutăţile 
întâmpinate şi de fiecare dată, primim fără întârziere ajutorul cerut. 


Acum ne dorim copilaşi şi cu toate că medicii m-au diagnosticat cu uter bicorn (0 
malformaţie din naştere) şi mi-au spus că există multe şanse să nu pot duce o 
sarcină la maturitate şi fătul să se oprească din evoluţie, noi suntem foarte 
încrezători în binefăcătorul nostru, Sfântul Nectarie, în ajutorul tuturor sfinților, al 
Maicii Domnului şi al Prea Sfintei Treimi. 


Sfântul Nectarie este minunat, mergeţi la el şi cereţi-i ajutorul în toate nevoile 
voastre! 
(Iuliana Bulgaru) 


„Minunat este Dumnezeu întru sfinţii Lui” 


Sfinţii sunt prietenii lui Dumnezeu şi mijlocitorii mântuirii noastre înaintea 
Preasfintei Treimi. Orice rugăciune a noastră şi orice lacrimă ieşită dintr-un suflet 
deznădăjduit sunt ascultate de Dumnezeu şi de sfinţii Lui. De multe ori nu primim 
răspunsul rugăciunilor noastre imediat, dar dacă stăruim şi avem credinţă, 
Dumnezeu ne împlineşte cererile cu iubire de oameni, dacă ne sunt de folos şi spre 
mântuirea sufletului nostru. 

Am cunoscut puterea rugăciunilor Sfântului Nectarie. Am văzut vindecări 
miraculoase prin ajutorul sfântului; am văzut tămăduiri sufleteşti ale oamenilor 
deznădăjduiţi, care au cerut ajutorul lui, dar totodată eu însumi am fost subiectul 
unei asemenea minuni. 


Aveam de mai multă vreme o problemă dermatologică la piciorul stâng care, cu 
timpul, se acutiza şi se întindea pe întreg piciorul. Am încercat diferite 
medicamente, dar fără nici un rezultat pozitiv. În timp, durerea creştea şi se 
formase o crustă dureroasă pe talpa piciorului, încât aproape nu mai puteam merge. 


Într-o zi, mergând la Sfânta Liturghie în biserica mănăstirii, am luat o sticluţă cu 
mine şi după terminarea slujbei am umplut-o cu ulei din candela care străjuieşte 
moaştele Sfântului. Am mers la chilie si m-am uns pe locul dureros, după care am 
făcut Acatistul Sfântului Nectarie, pe care l-am rugat să mă ajute. 


A doua zi, când m-am trezit şi am călcat pe pământ, mi-am dat seama că durerea 
dispăruse şi am cercetat locul care acum era curat, fără urmă de rană sau vreun 
semn că fusese o problemă de ordin medical. 


Atunci am conştientizat că Sfântul Nectarie, marele făcător de minuni, făcuse şi cu 
mine o minune. Impresionat şi în acelaşi timp recunoscător, am mers în biserică, 
mulțumindu-i sfântului pentru ajutorul acordat şi rugându-l să mă ocrotească în 
continuare. 

(Protosinghel Ipolit Lazăr, Mănăstirea Radu Vodă) 


Sfântul Nectarie ne-a salvat, pe mine şi pe copilul meu! 


Mă numesc Mija Constantin şi sunt preot în comuna Crucea, judeţul Constanţa. 
Ceea ce urmează să citiți este povestea naşterii fiului nostru Nectarie-Emanuel care 
are acum 8 luni. Am promis Sfântului Nectarie că vom spune această poveste 
tuturor celor care sunt deznădăjduiţi şi care nu mai au puterea să creadă în ajutorul 
lui Dumnezeu şi al sfinților. Soţia mea, presbitera Mihaela, este cea care a scris 
povestea. 


„Trebuia să-mi vină sorocul să nasc în perioada 3-6 iunie 2008, dar am hotărât 
împreună cu doamna doctor Belcin Anca de la Spitalul Municipal Medgidia, 
judeţul Constanţa, să nasc (să-mi facă operaţia de cezariană - a treia) pe 22 mai. Cu 
toate acestea, băieţelul meu s-a hotărât să vină pe lume mai devreme cu 9 zile. 


În seara zilei de 11 mai, după o duminică liniştită, deodată a început să-mi crească 
tensiunea (cu toate că nu am avut niciodată probleme cu tensiunea). Eram în 
săptămâna a 37-a de sarcină. Norocul meu a fost că în casă aveam un tensiometru, 
iar când soţul meu mi-a luat tensiunea, o aveam 15 cu 10, şi aşa am hotărât să 
mergem la spital. Ajunşi acolo la 4.30 dimineaţa, tensiunea mea era 16. 


Mi-au fost administrate medicamente, pentru a-mi scădea tensiunea (tensiunea 
când îmi scădea la 13 cu 8, când îmi creştea la 17-18), însă medicul văzând că 
organismul meu nu răspunde medicamentelor respective, a hotărât ca marţi, 13 mai 
- tensiunea era 20, să-mi facă operaţia de cezariană. Totul a fost o minune. Sfântul 


Nectarie ne-a salvat, pe mine şi pe copilul meu! Toată sarcina eu şi soţul meu am 
citit acatistul Sfântului Nectarie şi ne-am rugat la Maica Domnului. 


De ce Sfântul Nectarie a făcut o minune? Pentru că primii doi copii mi-au murit la 
naştere fără să aibă nimic. Primul a avut 4 kg, iar al doilea 3,5 kg. Amândoi erau 
băieţi, iar doctorul mi-a spus că îl depăşeşte situația. Este cel mai bun doctor din 
Constanţa. Cel puţin la al doilea m-a trimis acasă cu tensiunea 15, să stau liniştită 
că a doua zi nasc. A doua zi mi-a murit copilul. Cel mai tare m-a durut că nu au 
fost botezați. Dar Dumnezeu m-a întărit şi am încercat şi a treia oară şi am reuşit. 
Am reuşit să nasc un băieţel de 3,3 kg. O minune de băieţel, pe care îl cheamă 
Nectarie, ca pe sfântul lui ocrotitor. Sfântul Nectarie m-a ajutat pentru că era să 
mor, deoarece prin uterul meu se vedea părul bebeluşului. Vă scriu toate acestea, 
pentru că aşa i-am promis sfântului, ca toate mamele care suferă că nu au copii să 
nu deznădăjduiască.Să se roage la Sfântul Nectarie şi sigur le va ajuta.” 


(Părintele Constantin şi Presbitera Mihaela Mija - judeţul Constanţa) 
Sfântul Nectarie îl vindecă pe monahul Mihail de mai multe boli 


Mă numesc Mihail şi sunt monah, vieţuitor în Mănăstirea Sfântul Filip din 
localitatea Adamclisi, judeţul Constanţa şi sunt în vârstă de douăzeci şi patru de 
ani. Cu smerenie şi cu drag am să vă scriu câteva rânduri despre minunea care s-a 
petrecut cu mine la Sfântul Nectarie, la Mănăstirea Radu Vodă, din Bucureşti. 


M-am îmbolnăvit de o boală cam grea. De fapt, de mai multe: hepatită activă de 
însoţire, colecist alungit, gastrită cronică, ulcer duodenal, stomacul era întors pe 
dos, aveam reflux gastroesofagian, fierea era plină de mâl şi piatră, sufeream de 
colon iritabil, aveam o infecţie puternică în gât de doi ani. Toate aceste boli m-au 
răpus şi nu mai puteam să mănânc, nici să muncesc, îmi afectaseră chiar şi pravila 
de rugăciune pe care o am, că nu mai puteam să stau pe picioare. Asta era suferința 
mea de doi ani. 


N-am putut să mă lupt cu boala, însă într-o zi de vineri, când am ieşit cu vacile la 
păscut, la şapte dimineaţa, n-am mai rezistat de dureri şi am plecat la cameră să mă 
întind în pat, ca aşa să îmi treacă durerile, dar nu au mai trecut. M-am chinuit aşa 
până duminică dimineaţa. La ora douăsprezece, la amiază, am hotărât să plec la 
spital, când am văzut că mi se umflase tot corpul şi nu mai puteam vorbi de durere. 


Am mers la biserică, la Părintele Stareţ Dorotei, şi i-am spus ce se întâmplă şi el 


mi-a dat binecuvântarea să plec la spital la Constanţa. Mi s-au făcut analize şi mi s- 
a pus diagnosticul de hepatită. Am fost transferat la boli infecțioase pe 22 iulie 
2010. Am stat până pe 3 august la boli infecțioase, unde mi s-au făcut continuu 
analize, că nu ştiau ce boală am. După analize au rezultat şase diagnostice diferite, 
ŞI, când am auzit, m-am rugat la Sfântul Nectarie şi la Maica Domnului ca să scap. 
După rugăciune m-am întins în pat. Deodată am văzut deasupra mea pe Sfântul 
Nectarie, cum stătea în icoană. Am rămas surprins. Nu am luat în seamă, crezând 
că este vrăjmaşul care vrea să mă păcălească şi mi-am văzut de treabă. 


Pe 7 august m-am mutat la spitalul CFR Constanţa, doctorii spunându-mi că nu au 
ce face cu mine. Acolo mi-au zis că nu sunt de competenţa lor şi m-au trimis la 
Bucureşti, la Fundeni. Am ajuns pe 11 august, într-o miercuri dimineaţa. Îmi era 
foarte rău. Am aşteptat împreună cu stareţul şi o creştină, care era din Bucureşti. A 
venit doctorița şi m-a preluat pentru analize. Au ieşit aceleaşi rezultate, foarte rele, 
acelaşi diagnostic. M-au programat pentru operaţie de fiere şi stomac pentru joi 
dimineaţa, la ora nouă. 


Pe 11 august m-am dus să mă internez. La internare mi-a zis să intru în salonul 
numărul 220 ca să mă pregătească pentru joi. M-am dus, dar nu mai erau locuri. 
Atunci doctorița mi-a zis să merg acasă şi să vin joi dimineaţa din nou. Şi am 
plecat. Pe drum mi-am adus aminte de Sfântul Nectarie, care mă vizitase miercuri, 
prin icoană. l-am spus creştinei care se ocupa de mine să mă ducă la Sfântul 
Nectarie, la Mănăstirea Radu Vodă, să mă rog la moaştele sfântului. Când am 
ajuns, m-am rugat şi lângă mine am simţit prezenţa Sfântului Nectarie. Îmi spunea 
prin gând că m-am făcut bine şi că nu o să mă opereze şi o să plec acasă. 


I-am spus creştinei care se ocupa de mine ce mi s-a întâmplat şi am plecat acasă, 
simţindu-mă foarte rău. Când am ajuns acasă, am adormit, urmând ca de dimineaţă 
să plec la doctor pentru operaţie. M-a sunat creştina să mă trezesc. M-am trezit de 
dimineaţă şi pe drum, cum mergeam, am realizat că minunea se întâmplase. Nu mă 
mai durea nimic şi puteam să merg şi mi-a dispărut şi ameţeala şi puroiul din gât, 
pe care îl scoteam în fiecare dimineaţă şi i-am spus femeii care se ocupa de mine 
că mă simt foarte bine şi că nu mai am nimic. 


Am ajuns la spital la Fundeni. M-a văzut doctoriţa şi mi-a zis să mă duc la analize, 
să mă pregătească de operaţie. La ora 10:30 era programată operaţia. Când mi-a 
recoltat sânge mi-au ieşit deodată analizele bune. Nu mai aveam nici o boală, eram 
sănătos deplin. Doctoriţa o ţinea pe-a ei, că este o eroare de calculator şi mi-a 
repetat iar analizele. La fel, au ieşit bine. Și m-a întrebat foarte mirată şi totodată 
speriată, ce am făcut de mi-au ieşit analizele bine. Eu i-am spus că m-am rugat la 


Sfântul Nectarie şi că el m-a făcut bine. Ea m-a întrebat cine este Sfântul Nectarie. 
I-am spus că e Sfântul Nectarie de la Mănăstirea Radu Vodă, din Bucureşti, mare 
făcător de minuni. Mi-a zis că nu mai este nevoie de intervenţia chirurgicală, că m- 
am făcut bine şi că o să plec acasă. Ne-am bucurat enorm şi eu şi persoana care mă 
însoțea la drum. 


Am mers amândoi şi am dat slavă Sfântului Nectarie că m-a vindecat şi că pot să 
mă rog din nou, să muncesc şi să am grijă să îmi fac ascultarea la mănăstire. Cu ale 
lui sfinte rugăciuni, Doamne lisuse Hristoase, Fiul lui Dumnezeu, miluieşte-ne pe 
noi! Amin. 

(Monahul Mihail, Mănăstirea Sfântul Filip, Adamclisi) 


Minunile de la Ghimiceşti — Vrancea 


În anul 2008, Toma C. din Ghimiceşti, Vrancea, în vârstă de 77 de ani, suferind de 
diabet, a căpătat o rană la un picior. În scurt timp, rana s-a extins, tratamentul 
administrat acasă neavând nici un efect benefic şi piciorul a început să se 
tumefieze. Aurica, soţia sa, a venit la duhovnic şi la racla cu sfinte moaşte, a primit 
îndrumări să se roage împreună cu soţul ei Sfântului Nectarie, făcătorul de minuni. 


Citind cartea cu viaţa sfântului şi săvârşind acatistul cât mai des şi cât mai târziu în 
noapte, au mers la fiul lor la Botoşani pentru o intervenţie chirurgicală din partea 
unor medici foarte buni. Dar analizele au dus la concluzia că partea de jos a 
piciorului trebuie amputată. Vestea a fost de nesuportat pentru bietul om, preferând 
ca mai bine să moară decât să rămână infirm. Un gând din afara lui l-a făcut să 
ceară să fie dus acasă sau, dacă tot insistă familia, la spitalul din Focşani. Acolo, 
acelaşi diagnostic, aceeaşi soluţie... 


Între timp, soţia şi copiii l-au convins că merită să jertfească o parte din trupul său 
pentru a se mai putea bucura unii de alţii atât cât va mai îngădui Dumnezeu. 
Rugăciunile către Sfântul Nectarie, atât acasă, cât şi la racla cu Sfintele Moaşte din 
biserica de la Ghimicegşti, erau vii şi cu nădejdea că făcătorul de minuni îl va ajuta 
să treacă cu bine de operaţie. 


Sosise ziua intervenţiei chirurgicale, toată lumea implicată în acest sens era 
pregătită, mai puţin medicul chirurg. Acela nu a putut să vină în ziua aceea şi a fost 
înlocuit de altcineva. Pacientul a fost adus în sala de operaţie şi preluat de medicul 
anestezist. Nefiind cunoscut de noul chirurg, acesta examinează sumar piciorul 
bolnavului şi constată că, în mod ciudat, zona afectată începe să se încălzească, 


fapt care a determinat echipa medicală ca, în ultimul moment, să renunțe la 
operaţie şi să apeleze la tratamentul medicamentos. 


In scurt timp, rana s-a vindecat şi nimeni nu s-a îndoit de faptul că noul doctor fără 
de arginţi, Sfântul Nectarie, săvârşise o mare minune. 


XR 


La biserica din Ghimiceşti, Vrancea, care adăposteşte sfinte moaşte de la douăzeci 
de sfinţi, este o părticică şi din moaştele Sfântului Nectarie. Aici, vecerniile şi 
acatistele sunt săvârşite împreună cu copiii de la Corul „Sfântul Nectarie”. Deseori, 
unele persoane cu o stare duhovnicească aleasă simt revărsări de mireasmă 
dumnezeiască. 


Anul trecut (2009), încercaţi de unele greutăţi, atât noi, cei mari, cât şi copiii de la 
cor — persecutați la şcoală pentru apartenenţa la acest cor — am cerut ajutorul 
Sfântului Nectarie. Într-o vineri seara, la un acatist, pe când copiii stăteau în 
genunchi în jurul preotului, cu faţa la Sfântul Altar, o doamnă de mare încredere a 
simţit nespusă bucurie văzând pentru câteva clipe pe Sfântul Nectarie stând în 
picioare, în stânga icoanei Maicii Domnului, între iconostase, cu faţa către copii, 
căutând, parcă, să transmită bunătate şi nădejde. Problemele s-au rezolvat, corul de 
copii nu s-a destrămat, ci a căpătat mai mulți membri, din satele vecine. 


XR 


O tânără, Gabriela, din Moviliţa, localitate învecinată cu Ghimiceşti, a fost 
diagnosticată cu leucemie. Era studentă, râvnitoare în toate cele bune şi boala de 
care aflase putea să o distrugă nu numai fizic, ci şi psihic... E o taină cum 
Dumnezeu le dă aleşilor Săi puteri de nebănuit. Pentru că numai harul Domnului şi 
mijlocirea Maicii Sale şi a sfinţilor pot să-l facă pe om să iasă întreg din focul 
suferinţei. 


Această tânără a mers la medicul de familie, doamna M.T., care, împărtăşindu-i din 
experienţa sa duhovnicească, a îndrumat-o să ceară ajutorul Sfântului Nectarie. I-a 
dat acatistul sfântului, i-a vorbit despre minunile cunoscute din cărți, i-a împărtăşit 
din bucuria de pelerin la moaştele sfântului, în Eghina, dar şi la părticica din racla 
de la Ghimiceşti şi a trecut-o şi în pomelnicul personal, pomenit la fiecare slujbă a 
acatistului în Biserica de la Ghimiceşti. lată, medici care se şi roagă pentru 
pacienţi! 


Gabriela a trecut astfel prin inerentele chinuri ale citostaticelor, i-a căzut părul, nu 
s-a putut hrăni cum trebuie, dar pe toate le-a depăşit cu nădejde în ajutorul 


Sfântului Nectarie. Acum, după 2 ani, a terminat facultatea, are serviciu în laşi, a 
fost în Italia pentru analize şi veştile sunt minunate, boala fiind în remisie. 


XR 


Toţi ştim cât de mult iubeşte Sfântul Nectarie copiii. Îi iubeşte şi pe cei nenăscuţi şi 
le ajută pe mamele purtătoare de prunci. 


Într-o familie din Moviliţa, urma să se nască un copil peste şase luni. Faptul că mai 
aveau copii, lipsa unui serviciu, sărăcia şi credinţa nu îndeajuns de lucrătoare i-au 
determinat pe viitorii părinți ai pruncului nenăscut să se gândească la avort. Au 
împrumutat bani, au încercat să ajungă la o clinică, dar n-au reuşit şi au cheltuit 
banii. S-au mai împrumutat o dată, dar pentru că sarcina era prea înaintată, au fost 
sfătuiţi să renunţe sau să caute alt doctor, capabil să-şi asume riscul... Au cheltuit şi 
banii aceştia, în casă, pentru copiii pe care îi creşteau. S-au mai împrumutat o dată, 
a treia oară şi au mers la medicul de familie, doamna Mariana T., rugând-o să-i dea 
gravidei un bilet de trimitere pentru a scăpa de copil. Medicul, cu o viaţă 
duhovnicească exemplară, i-a spus că pentru aşa ceva nu dă trimitere, nu vrea să 
aibă părtăşie la un păcat aşa de mare. 


Atunci, femeia, plecând, a zis că va căuta ea o soluţie sau alt medic... Îndată, 
doctoriţa s-a ridicat cu gândul la Sfântul Nectarie: „Sfinte Nectarie, ajut-o!” Apoi, 
cu voce tare, a strigat după gravidă: „Uite, dacă naşti copilul, ţi-l cresc eu!” Nu se 
mai gândise la aşa ceva. Este văduvă şi are deja doi copii mari acasă... Dar, parcă 
altcineva o împinsese să dea grai cuvintelor de mai înainte. Cea însărcinată se 
opreşte, se întoarce şi zice: „Vorbiţi serios? ÎL creşteţi?” „Da” - răspunse doctoriţa 
şi în clipa aceea, copilul nenăscut avea în mintea dânsei şi un nume: Nectarie sau 
Nectaria. Sfântul Nectarie „arbitrase” lupta dintre viaţă şi moarte. Câştigase 
Viaţa... 


Tânăra gravidă s-a dus acasă şi a discutat cu soţul ei. Acesta a căutat de mai multe 
ori să se convingă de seriozitatea înţelegerii cu viitoarea „mamă adoptivă”, 
obținând de fiecare dată răspunsuri certe din partea acesteia. 


Doamna doctor, frământată de gândul unei vieţi care începea să se complice foarte 
mult (văduvie, serviciu solicitant, doi copii mari, cu cheltuieli pe măsură, şi acum, 
un copil mic...), dar conştientă că trebuie să salveze un prunc nenăscut, a mers în 
ziua aceea acasă, dându-le copiilor o veste care nicicând nu-i trecuse cuiva din 
familie prin minte. Însă, dumnezeiescul har a făcut ca inimile lor să primească totul 
ca de la Domnul. 


Prin luna a şaptea a sarcinii, lucrurile iau o întorsătură neaşteptată. Se vede că 
Sfântul Nectarie nu a vrut ca părinţii să regrete vreodată slăbiciunea lor şi a trezit 
în ei dorinţa, de altfel firească, de a păstra copilul. Au venit la doamna doctor şi au 
spus că ei nu mai pot renunţa la copil când se va naşte. Vestea a demobilizat puţin 
familia doamnei, pregătită serios pentru slujirea maternă, dar îndată s-a stabilit 
relația de năşie, încât copilul urma să fie botezat de dânsa. 


La vremea potrivită, s-a născut şi copilul mult „râvnit”, un băieţel sănătos şi 
frumos, care avea să primească numele de Nectarie-Gabriel. Botezul trebuia să 
aibă loc în biserica parohială, alta decât cea cu moaştele Sfântului Nectarie, de care 
este legată familia doamnei doctor. Dar, cu trei zile înainte de botez, preotul de la 
biserica satului în care locuiesc părinţii copilului îi anunţă că nu va fi în parohie în 
ziua aceea şi că pot merge la o biserică vecină. Se înţelege că Sfântul Nectarie 
dorea ca acest copil să fie botezat în lăcaşul cu sfintele sale moaşte, la Ghimiceşti. 
Şi aşa s-a şi întâmplat. În ziua naşterii sale celei de-a doua (botezul), pruncul 
Nectarie-Gabriel B. s-a atins şi de sfintele moaşte ale minunatului său ocrotitor - 
Sfântul Nectarie. 


Credem că e uşor de priceput ce a făcut Sfântul Nectarie, cum, printr-o singură 
conjunctură, a salvat sau a ajutat mai multe suflete: 
- copilul nu a mai fost sortit lepădării, ci, născându-se normal, a primit şi haina 
luminoasă a Sfântului Botez; 
- cei doi părinţi au fost feriți de a purta stigmatul pruncuciderii şi prin naşterea şi 
creşterea copilului, au mai multe şanse de mântuire; 
- doamna doctor, care, asumându-și toată greutatea şi responsabilitatea unei mame 
adoptive, va avea în ceruri răsplata celei ce deja a crescut copilul alteia; 
- copiii doamnei (R. şi A.), care, plasându-se departe de invidie, se hotărâseră să 
împartă tot ce au, inclusiv dragostea maternă, cu un frate neînrudit cu ei - şi pentru 
aceasta vor primi cerească răsplată. 

(Pr. Vasile Dabija, Ghimiceşti, Vrancea) 


Fiul meu este vindecat prin puterea sfinţilor 


lată povestea: În postul Paştelui anului 2007, într-o vineri, am aflat de boala 
copilului meu, o boală necruțătoare, care la ora actuală bântuie lumea, secerând 
fără milă bătrâni şi copii, anume - cancer Hodkin gr. III. Doctorii i-au dat trei 
săptămâni de viaţă după ce i-au făcut biopsia, dar iată că Bunul Dumnezeu nu a 
vrut acest lucru şi a hotărât altfel, întărindu-mă, înainte de toate, pe mine. În 
momentul când am auzit diagnosticul, în loc să mă prăbuşesc în disperare, am 
spus: „Este o încercare de la Bunul Dumnezeu.” 


Apoi am luat drumul bisericii cu copilul de mână, ca să particip la taina Sfântului 
Maslu. Aşa am făcut. Primul Maslu la care am participat împreună a fost la 
biserica Sfântul Antonie cel Mare, mare făcător de minuni, unde slujba se ţine 
marțea. Următorul pas, înainte de a începe tratamentul cu citostatice, a fost să 
mergem la un mare şi dumnezeiesc duhovnic al nostru, al românilor, care încă mai 
este printre noi şi pentru care trebuie să-i mulţumesc Bunului Dumnezeu, anume 
părintele lustin Pârvu, de la Sfânta Mănăstire Petru Vodă. 


Când am ajuns acolo, pentru a putea lua o binecuvântare de la dânsul, l-am 
întrebat: „Credeţi că băiatul meu se va vindeca?”. lar dânsul a răspuns: „Numai o 
minune dumnezeiască îl mai poate vindeca”. Acest cuvânt spus de dânsul mi-a dat 
cea mai mare speranţă şi am crezut din acea clipă în minuni. Băiatul a început 
tratamentul, iar eu nu am încetat a mă ruga, a merge la sfinte mănăstiri, a trimite 
acatiste. În cele din urmă, s-a întâmplat şi minunea de care mi-a spus părintele 
Iustin Pârvu şi anume: am ajuns cu totul întâmplător şi fără nici un ban la Eghina, 
în Grecia, la Sfântul Nectarie, chiar de ziua lui, datorită unei prietene care ştia de 
boala fiului meu. L-am rugat pe Sfântul Nectarie, cu lacrimi fierbinţi, să mă ierte 
dacă am greşit, dar să-l vindece pe fiul meu. lar rugăciunea mi-a fost ascultată. 


Acum, după 18 luni, când fiul meu a făcut o nouă analiză pe un computer 
tomograf, boala nu mai există! Şi oare nu este aceasta o minune? Ba este şi din 
cauza asta doresc să spun lumii întregi: „Rugaţi-vă, oameni buni, rugaţi-vă şi iarăşi 
rugaţi-vă sfinţilor, ei vă aud şi vă îndeplinesc cererile.” Drept dovadă, fiul meu este 
vindecat prin puterea sfinţilor lui Dumnezeu şi a sfinţilor pe care încă îi mai avem 
printre noi. Doamne, slavă Ţie şi tuturor sfinţilor Tăi din cer şi de pe pământ! 


(Elena E. - Azuga, judeţul Prahova) 
„Rugăciunea este jertfă” 


Povestea mea începe în 2008, când Dumnezeu mi-a purtat paşii către Mănăstirea 
Radu Vodă, în căutarea unui duhovnic. Bătusem o săptămână întreagă zeci de 
biserici din Bucureşti, căutând nici cu nu ştiam ce anume şi nici de ce, aveam 
sufletul împovărat de viaţa mea rătăcită în religiile orientale şi meditaţiile 
transcendentale, amestecate cu tehnici de dezvoltare personală din categoria 
„pseudo-psihologie”. Viaţa mea era un talmeş balmeş în interior. Nici o biserică nu 
m-a făcut să simt că acolo ar fi locul meu sau că acolo aş găsi omul (duhovnicul) 
pe care îl caut. Aşa că, într-un final, am ajuns la Mănăstirea Radu Vodă, aproape 
fără să mai am vreo dorinţă de a găsi ceva, aproape renunţasem... 


Am stat pasivă să ascult slujba de seară şi la un moment dat, am văzut un călugăr 
luminos ieşind din altar, l-au întâmpinat câteva persoane tinere cu care s-a 
comportat vizibil prietenos, gesturile şi expresia feţei îmi transmiteau încredere şi 
chemare. Ceva a tresărit în mine când l-am văzut: „Ăsta e omul cu care pot vorbi”, 
mi-am zis, prin urmare l-am urmărit, m-am învârtit aşteptând să rămână singur, 
ceea ce nu s-a întâmplat... aşa că m-am pus pe aşteptat, stăteam la pândă să prind 
un moment prielnic — moment pe care l-am prins după vreo oră şi ceva, că între 
timp se aşezase la spovedit. 


Din acel moment în care am intrat pe mâinile lui pot spune că viaţa mea s-a 
schimbat cu totul. M-am spovedit pentru prima oară în viaţa mea (cu adevărat), 
exceptând spovedaniile alea din copilărie în care eram chestionată scurt, la modul 
general şi dădeam răspunsuri de „da” sau „nu”. Nici nu aveam habar ce e aia o 
spovedanie... Dar chestionarul lui a fost unul exhaustiv, probabil experienţa de 
duhovnic i-a revelat cum trebuie scormonit un om, cum trebuie stors ca un buboi să 
scoată toată mizeria din el... 


Şi-aşa... mare brânză nu am conştientizat eu atunci la prima spovedanie, păcatele 
pe care le vedeam eu mai negre, el le-a trecut mai uşor cu vederea, iar ceea ce mie 
mi se părea insignifiant chiar şi de mărturisit, el a găsit foarte grav... 


Cu timpul, citind cu perseverenţă, cu ajutorul harului pe care îl au începătorii, 
rugăciunile pe care mi le-a dat în canon, am început să-mi văd nebunia şi să mă 
speri... 


Asta a fost o etapă în care lucrurile au mers cât de cât bine, cel puţin din punct de 
vedere fizic pentru că după două luni de la spovedanie m-am îmbolnăvit, aveam 
nişte sângerări care s-au prelungit aproape trei luni, de la nişte fibroame uterine, 
am umblat pe la mai mulți medici, unii mi-au recomandat să-mi scot uterul chiar. 
Am ezitat şi m-am lăsat cu totul în mâinile lui Dumnezeu, am acceptat că e posibil 
să mor, dar nu mi-era teamă deloc. Mergeam la biserică cât de des puteam şi mă 
rugam la Sfântul Nectarie atât cât puteam eu, cert este că fibroamele au dat înapoi 
şi m-am vindecat. Încă nu ştiam ce e aia minune dumnezeiască, încă nu ştiam dacă 
a fost întâmplare sau o minune a Sfântului, dar după încă doi ani am avut parte de 
o confirmare că Sfântul Nectarie chiar mă iubeşte şi mă ajută aşa cum numai un 
sfânt o poate face. 


Sunt căsătorită, am doi copii măricei, unul de aproape paisprezece ani, celălalt de 
nouă ani. Nu am rămas însărcinată după naşterea celui de-al doilea copil şi nici nu 
am folosit metode contraceptive. Uneori mă gândeam că ar fi frumos să mai am un 


copil, dar mi se spusese la un moment dat (un medic cu mare renume mi-a spus) că 
nu voi mai avea copii după cum arată uterul meu la ecografie, aşa că am fost uluită 
de-a dreptul când mi-am făcut un test de sarcină, după o întârziere a menstruației 
de două săptămâni şi am văzut că este pozitiv. Era 24 martie 2010, înainte cu o zi 
de Bunavestire, am plâns de emoție şi primul telefon pe care l-am dat a fost către 
duhovnicul meu, el a fost prima persoană cu care am împărtăşit bucuria. 


Bucuria mea s-a transformat în tristeţe când am dat vestea familiei. Soţul şi socrii 
mei s-au scandalizat, cerându-mi să avortez. Singurul meu sprijin era duhovnicul, 
care mă întărea, el mi-a spus să mă împărtăşesc săptămânal, ceea ce am şi făcut. 
După fiecare spovedanie-împărtăşanie neapărat aveam câte un război puternic cu 
soţul meu, iscat din senin, evident că totul se învârtea în jurul sarcinii. Am început 
să dau acatiste pe patruzeci de zile, dădeam la toate bisericile în care intram. 
Efectul s-a simţit aproape imediat, pentru că s-au potolit toate spiritele războinice 
din preajma mea. 


Când eram în două luni, am aflat cărui fapt datorez eu bucuria de a mai avea un 
copil. Am o prietenă care s-a rugat pentru mine la Sfântul Nectarie, pentru 
sănătatea mea, deoarece cu câteva luni înainte să rămân însărcinată îmi făcusem o 
ecografie la sâni şi mi s-a spus că am un nodul care ar trebui scos. Eram destul de 
îngrijorată pentru eventualitatea unei operaţii, dar nici să ignor nu aveam cum 
pentru că aveam dureri. În acest context, prietena mea a citit pentru mine zilnic 
Acatistul Sfântului Nectarie (multă vreme... după cum mi-a spus ulterior). 


Apoi am început să le leg pe toate, faptul că eu nu sunt o persoană „, fertilă”, după 
cum îmi spusese medicul — lucru dovedit şi de faptul că nu am rămas însărcinată 
deloc în nouă ani, după ultima naştere, apoi problema legată de nodului de la sâni, 
rugăciunea-acatist către Sfântul Nectarie, citită zilnic pentru mine de prietena mea 
(rugăciunea este jertfă) şi sarcina venită când nimeni nu se aştepta, ca un dar de la 
Dumnezeu, m-au făcut să văd că aşa a rânduit Dumnezeu, să-mi dea sănătate 
printr-un copil. 


Acum sunt în aproape şase luni şi îi mulţumesc Sfântului Nectarie pentru marea lui 
dragoste, pentru purtarea de grijă şi mai ales pentru mijlocirea către Dumnezeu pe 
care a făcut-o pentru o păcătoasă ca mine. Se ştie că Sfântul Nectarie este 
vindecător de cancer şi dătător de prunci. 


Mie îmi place foarte tare icoana de la racla Sfântului Nectarie şi de multe ori când 
mă rog la sfântul îmi apare în faţă imaginea lui din acea icoană, expresia aceea a 
ochilor... 


Altă minune. Într-o duminică (în luna iunie), eram la Sfânta Liturghie la Radu 
Vodă şi am ieşit afară că era foarte cald şi aglomerat, m-am aşezat pe scări şi am 
citit Acatistul Sfântului Nectarie. La un moment dat a venit la mine o doamnă mai 
în vârstă şi mi-a spus aşa, cu dragoste şi blândeţe, că m-a văzut citind Acatistul 
Sfântului şi foarte bine am făcut, dar să încerc să nu-l mai citesc în timpul Sfintei 
Liturghii că e păcat. Apoi am mai discutat una, alta şi mi-a spus că fiica ei este 
iconar Şi că ea a pictat icoana de la raclă. Când am auzit, m-am gândit să o rog să- 
mi picteze şi mie o icoană ca aceea. Şi mi-a pictat-o! E cea mai frumoasă icoană pe 
care o am în casă, e superbă. Mă gândeam cum a venit icoana singură la mine, de 
ce a venit tocmai femeia aceea la mine şi cum au decurs lucrurile, mi-e clar că 
Sfântul a trimis-o şi sunt convinsă că tot sfântul i-a spus cum să picteze icoana 
pentru mine. 

(Ionela Gheorghe) 


Salvarea lui Nectarie de către Sfântul Nectarie 


Era o imagine de coşmar. Băieţelul meu de cinci ani, slăbuţ, firav, străveziu şi în 
plus şi cu sindrom Down nu mai respira. Nemernica de mine, mama lui, îi dădusem 
o măslină, ce e drept, destul de mare, cu convingerea că nu se va îneca cu 
sâmburele ei, bazându-mă, de altfel, pe faptul că ani de zile mâncase măsline şi nu 
se întâmplase nimic. Dar acum totul avea să ia proporții de nebănuit. Putea să 
moară din cauza propriei sale mame? Simţeam că îmi pierd minţile. Nu-mi venea 
să cred. Devenea tot mai palid şi respira din ce în ce mai greu. Până în momentul 
când... 


Dar să reiau firul evenimentelor... 

Mă căsătorisem acum unsprezece ani, la o vârstă nu tocmai tânără şi ne mai având 
răbdare cu viaţa mea, cu sufletul meu şi nici cu trupul meu, şi eu şi soţul ne rugam 
la Dumnezeu să ne dăruiască şi nouă un copilaş. Spre uimirea noastră, Dumnezeu 
avea să ne îndeplinească dorinţa mai repede decât ne aşteptam. La treizeci şi cinci 
de ani aveam să rămân gravidă şi această minune avea să se întâmple nu o dată, ci 
de cinci ori şi astfel aveam să nasc cinci copii în şase ani şi jumătate, situaţie care 
avea să uimească lumea medicală şi nu numai. 


Nu născusem nici gemeni, nici tânără şi nici uşor, fiecare naştere, de altfel, 
situându-mă undeva, la graniţa dintre viaţă şi moarte. 


Cele cinci minuni aveau să poarte şi câte un nume: Maria, Antonie, Nectarie, 
Macrina şi lustina. Copii superbi, sănătoşi şi inocenți. Ne simţeam copleşiți de 


atâta fericire, fericire care avea să fie umbrită de naşterea lui Nectarie. Ni s-a spus 
la naştere că avea un orificiu în inimă, de şase milimetri (D.S.A.) şi sindrom Down. 
Începusem şi eu şi soţul meu să intrăm pe un tărâm al suferinţei, nebănuit până 
atunci, suferință pe care privind-o acum, oarecum cu detaşare, ni se părea 
copleşitoare. 


Cert este că şi eu şi soțul meu sufeream şi plângeam ca nişte proşti, fără să ne dăm 
seama atunci ce bucurie avea să ne aducă acest copilaş, ce experienţă a iubirii lui 
Dumnezeu avea să ne ofere şi mai ales, ce lecţie de viaţă avea să ne dea. 


Atunci aveam să-l cunoaştem cu toţii pe sfântul care avea să ne influenţeze toată 
viaţa. Este vorba de Sfântul Nectarie, pe care avea să-l aducă în viaţa noastră naşa 
lui Nectarie, Elena, o ucenică a Părintelui X de la Biserica Rusă. O fată tânără, 
frumoasă, cu trei copilaşi superbi şi mai ales cu o mare tărie duhovnicească în viaţa 
de zi cu zi. Ni l-a dat în dar pe Sfântul Nectarie. 


După botez, Nectarie nu avea să adoarmă decât dacă îi cântam: „Bucură-te, Părinte 
Nectarie, mare făcătorule de minuni!”. lar când îi rosteam numele sfântului, 
băieţelul meu zâmbea cu toată faţa; se lumina deodată. La patru luni a făcut o 
pneumonie atât de gravă încât doctorii nu-i mai dădeau şanse de scăpare şi eu şi 
soțul meu invocam tot timpul faptul că eram obosiţi, că nu aveam timp suficient să- 
i citim Acatistul. Dar, în schimb, zilnic ziceam de câteva zeci de ori: „Bucură-te, 
Părinte Nectarie şi ai milă de băieţelul meu”. 


Minunea n-a întârziat să apară. Gaura din inimă s-a închis şi Nectarie a fost salvat 
de către Sfânt. Naşa lui, Elena, se ruga tot timpul, cei doi copilaşi, Maria şi 
Antonie, Părintele duhovnic Arsenie — cu ale cărui rugăciuni practic am fost toţi 
salvaţi şi nu în ultimul rând, însuşi Nectarie, care zâmbea tot când îi rosteam 
numele sfântului. 


O altă minune a sfântului e că am născut două fetițe superbe după Nectarie, ceea ce 
era puţin probabil după spusele doctorilor. După cinci ani eram o familie fericită 
fiindcă acum aveam deja patru copii la rugăciune şi Sfântul Nectarie era chemat tot 
mai des şi tot cu mai multă dragoste. Ce vreau să menţionez e faptul că legătura 
noastră cu Sfântul Nectarie s-a consolidat în timp şi că noi nu i-am dăruit nimic. 
Sfântul ne-a dat ceva de nepreţuit: dragostea lui. 


Acum un an de zile, în timp ce o alăptam pe cea mică, lustina, au început sporadic, 
nişte dureri în sân. După investigaţii îndelungi, diagnosticul a picat brusc, 
copleşitor: cancer de sân, stadiul III B. Au urmat nouă luni de citostatice, 


extirparea sânului, radioterapie. Nici să mă rog nu mai puteam. Dar toţi cei cinci 
copilaşi îl strigau cu disperare pe Sfântul Nectarie. In fiecare seară băieţelul cu 
sindrom Down, neputând să vorbească bine, îl striga: „Neta, Neta ajută!” 


Şanse prea mari de viaţă nu prea mi s-au dat. Dar la un an şi jumătate de la operaţie 
faptul că trăiesc o consider o mare minune în viaţa mea şi n-am să încetez niciodată 
să mulțumesc Mântuitorului, Măicuţei Domnului şi nu în ultimul rând, Sfântului 
Nectarie, care de atâtea ori s-a milostivit de toţi cei cinci copilaşi ai mei şi a mai 
lăsat-o pe mămica lângă ei. 


Dar să revin la episodul cu măslina. Acum două luni eram cu toţi copiii într-un 
supermarket din Târgovişte. O vânzătoare de la brânzeturi ne-a dăruit nişte măsline 
pe care să le guste copilaşii mei. Toţi am luat câte una şi atunci s-a produs 
inevitabilul. Lui Nectarie i-a rămas sâmburele undeva în gât sau pe trahee şi s-a 
învinețit dintr-odată. Nu mai respira şi începuse să facă ochii mari la mine, 
arătându-mi cu mânuţa în zona gâtului. 


În acel moment am ieşit cu toţi copiii afară din magazin, alergând toţi spre maşină, 
lăsându-mi în magazin coşul cu alimente, inclusiv geanta cu bani. Nu mai îmi păsa 
de nimic. Soţul meu a trecut la toate semafoarele pe roşu, disperat fiind, iar când 
am ajuns la spitalul din Târgovişte, practic medicii de gardă se uitau neputincioşi la 
el, neputând să facă nimic. Eu, copleşită fiind de un mare şi real sentiment de 
vinovăţie, m-am aşezat jos lângă maşină, în genunchi şi nu puteam decât să plâng 
în hohote şi să îmi cer iertare de la băieţelul meu. Soţul era cu el în camera de 
gardă, iar eu cu cei patru copii eram afară la maşină. Încercam să mă rog, dar nu 
reuşeam decât să fiu foarte agitată şi să plâng în hohote. 

Atunci fetița mea, Maria, de şapte ani şi jumătate şi-a luat frățiorii de mână şi au 
îngenuncheat cu toţii în faţa uşii spitalului şi într-un glas au început să țipe practic 
la Sfântul Nectarie: „Sfinte, Sfinte Nectarie, dă-ne înapoi frățiorul, te rugăm din 
suflet!” Plângeau în hohote, dar se şi rugau cu toată puterea suflețelului lor. Eu 
doar îi ascultam prinsă fiind într-o neputinţă totală, singurul lucru de care îmi aduc 
aminte e că se strânseseră multe asistente în Jur şi se uitau nedumerite cum patru 
copilaşi stau în genunchi în faţa spitalului. 


După examinarea medicului de gardă şi a medicului ORL-ist sâmburele din trahee 
dispăruse ca prin minune (între timp, copilaşul putea să moară de o sută de ori). 
Medicii se tot întrebau unde e sâmburele şi la insistența soţului, copilului i s-a făcut 
o radiografie, unde nu s-a depistat nici un corp străin. Sfântul Nectarie topise 
sâmburele cu iubirea lui. 


După umila mea părere, a fost cea mai mare minune pe care Sfântul Nectarie a 
făcut-o cu noi, cu copilaşul meu şi implicit, cu noi toţi. Niciodată nu-i voi mulţumi 
îndeajuns. Ni l-a salvat pe Nectarie la patru luni şi acum, la cinci ani, am născut doi 
copii sănătoşi, după ce l-am născut pe Nectarie, am trăit încă un an şi jumătate 
după ce m-au operat de cancer la sân. Nu ştiu dacă voi mai apuca încă un an de 
viaţă lângă copilaşii mei, dar indiferent dacă trăiesc sau mor, dacă mai apuc un an 
de viaţă sau nu, cert este că Îi mulțumesc din suflet lui Dumnezeu că a rânduit în 
aşa fel încât să am această posibilitate să îi mulţumesc din suflet Sfântului Nectarie 
pentru toate minunile pe care ni le-a dăruit. 


Anul trecut i-am cerut să îmi mai dea un an de viaţă, să fiu lângă cei mici pentru a-i 
îngriji şi iubi aşa cum numai o mamă o poate face. Acum a trecut un an şi practic 
îmi €e ruşine să mai cer încă unul. Dar sper din suflet ca Sfântul Nectarie să îmi 
înțeleagă neputinţa şi laşitatea şi să se mai milostivească încă o dată, pentru 
copilaşii mei. 


Te iubim Sfinte Nectarie, iar cuvintele noastre nu exprimă îndeajuns prețuirea şi 
recunoştinţa noastră. Ai milă în continuare de noi! 


(Mioara Grigore, comuna Tărtăşeşti) 


„EI e protectorul tău...” 


Doamne, ajută! Auzisem de Sfântul Nectarie de la o prietenă de-a mea, învăţătoare, 
dar fără să fiu curioasă să citesc viaţa si minunile sale. Nu mă gândeam că într-o zi 
voi putea eu însămi să-l mărturisesc. Aş vrea să menţionez două întâmplări 
premergătoare minunii săvârşite de Dumnezeu şi sfinţii lui. Anul acesta soţul meu 
avea de făcut o inspecţie de grad şi, în zona respectivă, era localizată Mănăstirea 
Berinţa. Am insistat să ne ducă şi împreună cu fetele mele — Elisa şi Anastasia — şi 
o doamnă de la bisericuţa la care mergem, am urcat dealul spre mănăstire. Era frig, 
zăpadă, aşa că ne-am dus în biserică. Văzându-ne, o maică a insistat să mergem la 
casa monahală, gândindu-se probabil la fete. Noi am rămas şi am citit acatiste, am 
cântat cântări bisericeşti, iar apoi am răspuns invitației. La un moment dat, Elisa a 
venit la mine cu o icoană. Mirată, am întrebat-o de unde o are. Mi-a zis, arătând 
spre un bărbat, că i-a dăruit-o. Era un frate ce ajuta pe la sfânta mănăstire. Discuţia 
a decurs astfel, din ce-şi mai aminteşte fata: — Când te-ai născut? — Pe 9 noiembrie. 
— De Sfântul Nectarie. El e protectorul tău, să-ţi aduc o icoană să-l vezi. Ţi-o 
dăruiesc. Fetiţa a venit la mine încântată. M-am bucurat şi cu şi m-am simţit 
ruşinată că n-am fost curioasă să aflu ce sfinţi s-au născut pe 9 noiembrie. 


Aş face o paranteză. La naşterea fetiţei, care a fost foarte grea, doctorul m-a 
abandonat spunându-mi că mor alături de pruncul ce-l voi naşte. În acel moment 
m-am rugat şi Maicii Domnului, gândindu-mă că mor. Doctorul a plecat, am rămas 
cu moaşele şi dintr-odată, am văzut o femeie cu un acoperământ mov-albastru care 
era deasupra mea, învăluindu-mă. După un timp, parcă m-am trezit auzind: Este 
fetiță. Atunci am realizat că a fost o minune. L-am întrebat pe doctor ce s-a 
întâmplat cu mine, mi-am pierdut cunoştinţa... Am văzut că nu reacţionează şi mi- 
am zis că este o minune. M-a ajutat Maica Domnului, văzând în ce situație eram. 
Am mai povestit şi altora minunea, dar cred că... ei considerau că fabulez. 
Revenind, sigur Maica Domnului a vrut ca Elisa să-şi cunoască şi sfântul protector, 
pe Sfântul Nectarie, la Mănăstirea Berinţa. 


A doua întâmplare a făcut să ajungem chiar la moaştele sale. Auzisem de la un 
monah că merge la Mănăstirea Ruoaia, Lăpuşu Românesc şi mă gândeam că eu n- 
am fost pe acolo. Aşa că i-am spus soţului că aş vrea să facem un pelerinaj. Într-o 
duminică, soţul şi-a manifestat disponibilitatea de a mă duce la această mănăstire, 
dar era cam ora nouă şi am zis că după Liturghie, căci e de mers cam două ore din 
Baia Mare şi nu e bine să circulăm în timpul Sfintei Liturghii. După terminarea 
slujbei la biserică am spus şi credincioasei care m-a însoțit la Mănăstirea Berinţa şi 
după puţină vreme, am plecat. Pe drum, soţul meu a zărit maşina episcopului şi s-a 
gândit că vine de la Mănăstirea Rohia. Ajunşi pe drumul spre mănăstire, doamna a 
simţit ceva deosebit. Eu i-am zis că normal... e o mănăstire. Doamna îmi 
mărturisea că totuşi e ceva mai mult, e o sărbătoare. După ce am ajuns, am vorbit 
cu o maică, care ne-a spus că a fost acolo Preasfinţitul, fiind hramul mănăstirii. 


Am mers la închinat şi... la moaştele Sfântului Nectarie. Eram bucuroasă că fetiţa 
mea poate să se închine la protectorul ei. Fi şi acum vine minunea cea mai mare, 
vindecarea mea. Prin luna iunie-iulie (nu mai ştiu exact, fiindcă nu credeam că o să 
am ocazia să mărturisesc acest lucru), am simţit o sensibilitate sub braț. La o 
palpare mai atentă am simţit chiar o durere, părerea mea era că e un nodul, fapt 
confirmat ulterior de medicul de familie. Acesta mi-a făcut un bilet de trimitere 
către un medic, fără însă să-mi spună specializarea acestuia. Aveam să aflu, după o 
zi, spre disperarea mea, vorbind cu o doamnă bolnavă de cancer, că doctorul la 
care mă trimisese era oncolog. Am mers la bisericuţa Sfântul Iosif Mărturisitorul, 
la Taina Sfântului Maslu şi pe drumul spre casă mi-am spus: Dumnezeu m-a creat, 
EI poate să mă vindece. M-am hotărât să merg la mănăstiri înainte şi în special la 
moaştele Sfântului Nectarie, la Mănăstirea Ruoaia şi apoi pe la medici. Ziua 
următoare, într-o sâmbătă am plecat împreună cu familia mea. M-am închinat, am 
zis rugăciuni cu cuvintele mele simple, atât la moaştele sfântului cât şi la ceilalţi 
sfinți ale căror moaşte se mai aflau aici. Apoi am plecat spre Mănăstirea Rohiiţa, 


unde am participat la miezonoptică şi la rugăciuni de dezlegare. Un părinte mi-a 
dat o sticluţă cu ulei de la mai multe sfinte masluri, cu care să mă ung în zona 
nodulului. Am dormit acolo, palpându-mă tot timpul, tristă mai ales că pe 
Anastasia o mai alăptam şi mă gândeam ce ar însemna pentru ea să nu mai aibă 
mamă. Cancerul era deasupra mea... nu puteam scăpa de acest gând. 


A doua zi, în timpul Liturghiei, cum invocam eu ajutorul Sfintei Treimi la icoana 
căreia m-am dus la începutul Liturghiei, împinsă parcă de cineva de la spate, am 
simţit o tăietură puternică, dezechilibrându-mă puţin. Mă temusem să nu fie de la 
inimă, din cauza supărării. După câteva secunde iarăşi mă atinsesem de acel loc 
şi... nodulul dispăruse. A fost o operaţie pe viu. Îmi venea să strig în gura mare. La 
predică, Părintele făcea pomenire de vindecarea slugii sutaşului şi mă gândisem, ce 
coincidenţă... Dumnezeu a făcut o mare minune cu mine. Nu aş vrea să neglijez şi 
ajutorul celorlalți sfinți, al căror aport a fost semnificativ şi ale căror icoane le am 
în colțişorul de rugăciune; de asemenea, ajutorul monahilor adormiţi sau în viaţă, 
al căror nume l-am invocat. De atunci, aceşti sfinţi, monahi, sunt prietenii mei de 
nădejde. În semn de mulţumire am mers din nou la vreo două săptămâni pe acelaşi 
itinerar. În pelerinajul făcut acum, la început de august, prin Moldova am simţit, de 
asemenea, ajutorul sfinților în întâmplări deosebite, ceea ce m-a făcut să nu mă 
îndoiesc de grabnica apropiere de sufletul nostru. Nu m-am mai dus la medici, am 
fost scutită de investigaţii costisitoare, de stresul aferent şi de deznădejde. Mare 
eşti, Doamne şi minunate sunt lucrurile Tale! 


(Florina Bretan, Baia Mare) 
Botezul unui catolic în Biserica lui Hristos 


Mă numesc Mihai-Cristian. M-am născut într-o familie mixtă, dacă aş putea zice 
aşa, mama ortodoxă nepracticantă şi tatăl romano-catolic. Am fost botezat la 
romano-catolici, la fel şi fratele meu mai mic cu un an, iar până la vreo 
treisprezece-paisprezece ani am frecventat biserica în zilele de duminică, mai mult 
la insistenţele bunicilor dinspre tată, întotdeauna stând ca pe ace şi abia aşteptând 
să auzim cuvintele: „Liturghia s-a sfârşit, mergeţi în pace”. 


Anii au trecut, cu tatăl divorţat de mama ţineam legătura destul de puţin, anturajul, 
prietenii şi libertatea sosită odată cu revoluţia m-au făcut să trăiesc într-o totală 
depărtare de Dumnezeu, fără a mai ţine cont de nimic din cele învăţate în pruncie, 
adâncindu-mă în tot felul de obiceiuri urâte şi patimi. Fan declarat science-fiction, 
devoram cărți şi filme, aşa încât ajunsesem să cred că Iisus Hristos a fost o entitate 
extraterestră cu puteri paranormale. De asemenea, ascultam şi muzică heavy-metal, 


dar fără să fiu un „„metalist adevărat”... Crescând, am devenit un om violent, cu un 
limbaj suburban, mândru şi orgolios, neiertător cu cei din jur, mincinos, cu o 
dorinţă nestăpânită de a-i conduce pe alţii, laş şi superficial. 


Cu toate „calitățile” astea, am cunoscut o fată foarte frumoasă şi inteligentă, cu 
şapte ani mai mică decât mine, eu având douăzeci şi şase, de care m-am îndrăgostit 
şi cu care m-am însurat după trei ani. Fiind creştină ortodoxă practicantă, tot 
încerca să mă facă să merg măcar duminica dimineaţa, cum zicea ea, „aşa, ca într-o 
plimbare”, la biserică, dar se lovea de refuzul meu permanent sau de cele mai 
multe ori, nici pe ea nu o lăsam să meargă! Slujbele ortodoxe mi se păreau lungi, 
pline de lălăieli şi învechite, în schimb dacă se întâmpla să merg la o liturghie 
catolică, mă făleam nevoie mare cu muzica antrenantă şi înălțătoare a orgii şi a 
corului, cu slujba scurtă şi la obiect, ziceam eu, sau cu simplitatea decorului ce ne 
înconjura. În viaţa de toate zilele consideram că toate mi se cuvin, că tot ce am 
realizat, serviciu, apartament, maşină, le-am făcut prin forţe proprii sau cel mult 
ajutat, într-o mică măsură, de mama sau de mama soacră. 


Soţia a rămas însărcinată, dar a pierdut sarcina la trei luni, nici acum nu ştim din ce 
motive, dar nu am disperat, ci am încercat din nou până când am avut un copil. 
Trebuie să vă mărturisesc faptul că pe toată perioada sarcinii nici măcar o singură 
dată nu m-am rugat lui Dumnezeu pentru un prunc sănătos, ci am continuat să fiu 
acelaşi om, ba încă căutam să-mi înşel nevasta, petreceam nopţile în faţa 
calculatorului şi eram stăpânit de o patimă scârboasă de care mi-e şi ruşine să 
pomenesc. Copilul s-a născut iarna, un băieţel frumos şi luminos, dar cu un defect 
la ochiul stâng: mai mic ca diametru şi fără vedere. 

Din momentul acela lumea mea s-a prăbuşit. Mândria mea era grav lovită, 
consideram că e o ruşine să nu poţi face un copil normal, trăiam ca într-un coşmar, 
veneam acasă de la serviciu şi mă închideam în cameră, ferindu-mă de prieteni, 
fără să mănânc, dar în schimb ameţindu-mă de băutură, slăbind în timp record, fără 
să ştiu de nimeni, bântuit de tot felul de gânduri din care nu lipsea posibilitatea 
sinuciderii. Doctorii turnau gaz pe foc, spunându-ne despre copil că e posibil să fie 
mai grav decât atât. Ajunsesem într-un aşa hal de deznădejde încât voiam să-mi 
părăsesc casa, soţia şi copilul. Soţia a suferit enorm şi ea, dar a fost extraordinar de 
puternică, m-a suportat, a avut grijă de copil ca nimeni alta, a fost sprijinul meu, 
mai ales că imediat după naşterea copilului, tatăl ei, la care ţinea enorm, a murit 
subit, neavând timp să-şi vadă nepotul în vârstă deja de două săptămâni, fiind 
plecat din localitate. 


Cotitura a apărut în momentul când, într-o duminică, în care am fost la ţară cu toată 
familia, întorcându-mă în oraş, m-am îndreptat spre catedrala catolică. Am găsit 


biserica goală, liturghia se sfârşise, mai era o măicuţă care se pregătea să închidă 
uşile. Am luat loc pe o bancă şi am izbucnit în plâns, un plâns ca niciodată înainte, 
eu care credeam că lacrimile sunt o dovadă de slăbiciune. Am plâns mult şi am zis: 
„Doamne, facă-se voia Ta! Cum voieşti Tu de acum aşa voi face.” Nu ştiu nici 
acum de ce am zis acele cuvinte. Poate că obosisem să mai lupt cu mine însumi, 
poate eram conştient că toate cele făcute prin voia mea le făcusem greşit. Din ziua 
aceea am început să frecventez duminica slujbele ţinute în catedrala catolică, să mă 
spovedesc şi să mă împărtăşesc. 


Dar nu eram pe deplin mulţumit, nu mă simțeam împlinit, ceva lipsea. Mă 
spovedeam, dar de ruşine ascundeam multe păcate făcute, eram ca întotdeauna, 
superficial şi laş, iar împărtăşania primită acolo o simţeam ca pe ceva obişnuit, o 
rutină şi o încheiere a liturghiei. Nu mai zic că, păcălit de tot felul de articole de pe 
internet şi disperat de a găsi o rezolvare facilă a problemelor mele, ajunsesem să 
cred că o sectă numită Noul Ierusalim, de pe lângă Târgovişte, m-ar putea ajuta, 
săvârşind o minune pentru mine. Credeam cu disperare într-o minune, aşa că într-o 
sâmbătă dimineaţa, m-am suit în maşină, lăsând acasă o soţie tot mai singură în 
faţa necazurilor şi convinsă că umblu după cai verzi. O femeie din zonă, luată la 
autostop, auzind unde merg, a rămas foarte mirată, zicând că nu voi fi primit acolo, 
la Noul Ierusalim, că sunt nişte ciudaţi care păcălesc oamenii şi mai degrabă să 
merg la Mănăstirea Viforâta, unde este icoana făcătoare de minuni a Sfântului 
Mare Mucenic Gheorghe şi să caut ajutor acolo. S-a întâmplat exact cum a spus, 
am bătut la o poartă închisă, fiind privit de trecători ca un ciudat, am renunţat şi m- 
am îndreptat către mănăstire, unde am aprins lumânări şi am lăsat un acatist, fiind 
învăţat cum să procedez de maicile aflate în biserică. 

Dar nu m-am lecuit de căutat minuni şi convins de colegele mele de serviciu, mi- 
am îndreptat speranţa către un domn vindecător numit în alint „„Mitruţ”. Ele 
frecventau conferințele şi şedinţele ţinute de el, vorbeau numai de transe, entităţi, 
lumini purpurii şi tot felul de „Eliberări de păcate” şi „Încărcări prin Noua 
energie”... Nu prea eram eu de acord cu asta, dar am zis că merită să încerc şi într- 
o duminică dimineaţa, am plecat spre Suceava, unde sus, la cetatea de scaun, se 
adunau din toată ţara practicanți sau pretendenți, iarăşi lăsând în urmă aceeaşi 
nevastă supărată şi singură cu copilul. Când am ajuns, am găsit cam treizeci de 
oameni liniştiţi, care stăteau în cerc şi cântau. Am înţeles că îl comemorau pe 
Sfântul Ştefan Cel Mare. Din când în când veneau la microfon şi citeau mesaje 
scrise în grabă pe foi, primite de la entităţi superioare despre noua energie care va 
veni să mântuiască lumea şi despre planurile aflate în plină desfăşurare a entităţilor 
cu nume ciudate, de a schimba lumea cu ajutorul lor şi a iubirii universale... ceva 
în genul ăsta. Eu m-am bucurat de liniştea locului, de cântecele la chitară auzite, 
întrerupte la un moment dat de „Mitruţ”, care cu voce bubuitoare şi voievodală, a 


luat cuvântul numindu-ne fiii lui... Am priceput apoi că nu vorbea el, ci prin el ni 
se adresa Ştefan Cel Mare, care avea un mesaj pentru noi, în linii mari acelaşi ca şi 
de la celelalte „entităţi superioare”. Eram pătruns de cele văzute şi auzite, chiar 
credeam că a vorbit Ştefan Cel Mare, mi se părea absolut firesc şi normal. După 
amiază urma să apar în faţa lui şi să-mi facă Eliberările, să mă ajute cu problema 
mea, aşa că sfătuit de colege, am scris repede pe foaie necazurile mele, faptele 
mele de care îmi părea rău cel mai mult şi cum aş vrea să fiu ajutat. 


Până la ora când trebuia să apar în faţa lui am coborât în oraşul Suceava şi am 
intrat în biserica unde se află moaştele Sfântului loan cel Nou, împreună cu cele 
trei colege ale mele. M-am apropiat de racla sfântului, am îngenuncheat şi am 
sărutat-o, iar în acel moment nu pot descrie starea de binefacere, de linişte şi 
totodată de tristeţe care m-a năpădit. Efectiv lacrimile îmi curgeau pe faţă şiroaic, 
cu greu m-am desprins şi m-am ridicat, am îmbrăţişat-o pe colega de serviciu aflată 
lângă mine, dornic să mă sprijin şi totodată să-i transmit starea inexplicabilă de 
bine în care mă aflam, ea era foarte mirată, dar şi bucuroasă, parcă bănuia prin ce 
stare trec eu, care habar nu aveam să mă rog. După amiază am apărut în faţa 
domnului „Mitruţ”, care m-a pus să citesc ce am scris pe foaie, mi-a pus mâna pe 
creştetul capului, repetând tot timpul ceva cu iubire, iertare şi altceva la care nu am 
fost atent pentru că, fără să fiu atent la el, mă rugam în gând lui Dumnezeu: 
„Doamne lisuse Hristoase, miluieşte-mă şi ajută-mă!”. Habar n-aveam ce-mi 
venise. Am rămas dezamăgit când am aflat că trebuia să dau o sută de lei pentru 
Eliberare, nu aveam bani aşa mulți la mine, nici nu ştiam că trebuie să plăteşti să fu 
ajutat, dar m-a împrumutat colega mea, specificându-mi că nu e obligatoriu să 
plătesc, dar că e bine s-o fac totuşi. M-am întors acasă, convins că nu era bine ce 
făceam şi continuând să trăiesc ca un mort viu. 


Într-o zi mohorâtă şi ploioasă de joi, am mers la profesorul universitar doctor 
recomandat, în care ne pusesem mari speranţe în ceea ce priveşte copilul, dar nu a 
făcut decât să ne spună că nu are ce să-i facă, ba încă ne-a trimis să facem 
investigaţii suplimentare amănunțite, pentru că bănuia că problema era mult, mult 
mai gravă. Nu ştiu cum am ajuns acasă, am condus maşina în transă, iar odată 
ajuns acasă am început să plâng, într-o stare vecină cu nebunia. Stăteam amândoi 
jos în genunchi pe covor, cu obrajii scăldaţi în lacrimi, faţă în faţă, copilul dormea 
în camera alăturată, iar eu îi spuneam soţiei că plec şi nu mă mai întorc şi că o să le 
trimit bani, că o să le port de grijă, că eu nu mai pot îndura mai mult. Din toate 
aceste vorbe fără rost, am fost oprit de palma nevestei, care nu mai ştia săraca cum 
să reacționeze. 


Am lăsat-o în casă şi am început să bântui străzile fără ţintă prin laşi. Paşii m-au 
purtat în cartierul vecin, la biserica pe care o admiram demult pentru frumuseţea ei 
arhitectonică şi care adăposteşte moaştele Sfântului Nectarie. Am intrat şi am fost 
fermecat de liniştea şi pacea din interior. M-am apropiat de moaştele sfântului, nu 
ştiam despre el nimic şi m-am închinat cum ştiam, am luat loc pe un scaun acolo şi 
am lăsat liniştea locului să-mi pătrundă în suflet. 


Era acolo un părinte bătrân care citea aşezat pe scaun, m-am apropiat de el şi timid, 
am intrat în vorbă cu el, întrebând despre viaţa Sfântului Nectarie, despre faptul că 
dacă sunt catolic mă pot sau nu ruga lui. Şi povestindu-i în linii mari necazul meu, 
plin de bunătate, m-a liniştit, mi-a zis să citesc o cărţulie cu viaţa sfântului şi că 
totul o să fie bine. Am fost impresionat de faptul că printre altele, fără să scoată în 
evidenţă faptul, mi-a zis despre el însuşi că, citez, „am fost bolnav de cancer”. 
Adică cum putea un om să vorbească despre cancer ca despre o gripă? Auzi, „am 
fost bolnav de cancer”... Adică finalitatea cancerului nu e moartea? Pe moment nu 
am dat atenţie, dar gândurile astea m-au frământat după aceea mult timp... 


La câteva zile, la serviciu, o colegă mi-a dat o cărțulie mică, roşie. Era Acatistul 
Sfântului Nectarie. Nu 1-l cerusem, dar ştiind necazul meu a zis că mă va ajuta 
foarte mult, mai ales dacă îl voi citi în fiecare zi, timp de patruzeci de zile. Am 
început să-l citesc, la început ca pe ceva mecanic, obligatoriu, ca pe un 
medicament pe care trebuie să îl iei zilnic, fie că-ţi place sau nu, trebuie să te supui 
regimului. Treptat, am început să fiu intrigat de cele citite, voiam să cunosc mai 
multe despre viaţa sfântului şi în acelaşi timp, descoperisem că acatistul citit în 
liniştea bisericii devenea o rugăciune şi chiar o comunicare cu Sfântul Nectarie, iar 
de la pangarul bisericii am făcut rost de cartea cu viaţa şi minunile lui. Citeam şi nu 
mai puteam de bucurie, pentru că descoperisem că minunile nu s-au întâmplat 
numai în veacurile trecute, ci chiar şi în secolul nostru mai sunt sfinţi, era chiar 
bizar să văd fotografia Sfântului Nectarie în carte, om ca toţi oamenii, eu care eram 
obişnuit să văd sfinţi pictaţi numai în icoane. 


Veneam în timpul zilei în biserică, când erau foarte puţini oameni şi luam câte o 
carte din raft. Mă ascundeam după câte o coloană şi citeam până uitam de mine. 
Aşa am descoperit comoara care se ascundea în cărțile pangarului, comoara 
Ortodoxiei, scrieri care îmi mergeau la suflet, care mă învățau, care mă făceau să 
mă privesc introspectiv, să mă analizez. Cărţile respective îmi deşteptau tot felul de 
trăiri, de la lacrimi până la râs, efectiv vibram la cele citite. Este dificil de descris 
în cuvinte emoţiile trăite. 


Am început să-mi doresc tare mult să mă spovedesc, dar nu aşa superficial şi 
mincinos, ci să-mi mărturisesc toate păcatele din copilărie şi până atunci, să spun 
tot şi să încerc să mă schimb. Tot apăreau amânări şi tot felul de lucruri de făcut, 
dar chestia cu spoveditul nu-mi ieşea din cap. În fiecare zi mă gândeam numai la 
asta, zi de zi îmi răsuna în cap: „Spovedeşte-te! Spovedeşte-te!” Până când, într-o 
zi, am listat la serviciu la imprimantă un îndreptar de spovedanie, găsit pe un site 
ortodox şi am mers în apropierea locului unde muncesc, în curtea unei biserici, am 
luat loc pe o bancă, m-am rugat şi am început să scriu, să scriu, umplând foi întregi 
de hârtie... 


Tot aceeaşi colegă de serviciu m-a îndrumat către Sfânta Mănăstire Sihăstria, la 
părintele Ciprian, la care am ajuns prin marea milă a Domnului într-o zi de 
sâmbătă, 19 iulie. Am avut temeri mari şi emoţii cât am aşteptat să intru, dar când 
am intrat şi l-am cunoscut parcă tot zbuciumul sufletesc şi emoţiile au pierit ca prin 
farmec. l-am povestit în linii mari cine sunt şi ce necazuri am, m-a ascultat plin de 
bunătate, apoi m-a spovedit, eu fiind plin de ruşine pentru cele citite... La sfârşit, 
mi-a zis printre altele că trebuie să mă botez, mi-a dat canon pentru vindecarea mea 
sufletească şi a zis să-l sun ori de câte ori am nevoie de sfat şi binecuvântare, iar în 
ceea ce priveşte botezul, doar să am răbdare. Am ieşit de la el parcă zburând, 
uşurat şi cu mare bucurie în suflet, mama soacră şi soția m-au întâmpinat 
bucuroase în curtea mănăstirii, m-au sărutat şi felicitat, fericite nevoie mare pentru 
mine... Ce zi binecuvântată a fost!!! De atunci îl tot sunam pe părinte şi nu uitam 
să-l întreb când mă botează, dar mă amâna tot timpul! El mă amâna şi eu aşteptam 
câteva zile şi apoi iar îl sunam, auzind: „Răbdare, răbdare!” 


Dar, în sfârşit, am primit vestea cea bună: să mă pregătesc, să învăţ Crezul, să am 
toate cele de trebuinţă pentru că vineri, 22 august, mă aşteaptă la mănăstire, unde 
am fost botezat după tot tipicul Ortodox. Apoi, la biserica Sfântului Mare Mucenic 
Gheorghe de la Mitropolie, în Iaşi, am primit scumpul Sânge şi Trupul Domnului 
nostru lisus Hristos!!! Nu voi înceta să-l mulţumesc Domnului pentru mila Sa şi 
pentru iubirea Sa de oameni, pentru că eu, păcătosul, m-am învrednicit de o taină 
aşa mare! M-am născut din nou pe 22 august, voi ţine minte acest lucru toată viaţa 
mea netrebnică. 


În linii mari, cam aceste lucruri am avut de povestit, altceva ce să mai zic, doar că 
acum lupt: cad, mă ridic, iar cad, iar mă ridic, dar nădăjduiesc în Domnul, Îi simt 
ajutorul şi nu încetez să mă minunez de dragostea Lui pentru noi, însă chiar am 
„gustat şi am văzut cât de bun este Domnul...” 


P.S.: Dacă mă întrebaţi despre băieţelul meu, vă pot spune că este bine şi că multe 
s-au rezolvat în anul scurs. La noi la serviciu a fost angajată cam odată cu naşterea 
copilului meu o doamnă de origine germană, care are o soră în Germania, chiar în 
oraşul Wiesbaden, unde, întâmplător, este o clinică oftalmologică foarte mare şi 
prestigioasă şi unde ea s-a oferit, auzind de problema micuţului, să ne facă rost de 
programare. În decembrie anul trecut a mers ea cu soţia şi cu micuțul la consult în 
Wiesbaden, unde le-au zis că fiul nostru se dezvoltă normal, nu are alte afecţiuni, 
cu ochişorul stâng cel puţin deocamdată nu va vedea, dar că trebuie pusă o proteză 
oculară pentru dezvoltarea armonioasă a feţei, aşa că am fost îndrumați în 
Stuttgart, la un alt institut. Am avut mare noroc cu colega mea care vorbeşte 
nemţeşte, ea a mers în Germania cu soția mea şi cu copilul, ea ne-a ajutat foarte 
mult, Domnul să o miluiască! 


În primăvara anului curent, 2009, înainte de Sfintele Paşti, am mers în Stuttgart la 
Institutul Jorg-Muller-Welt, unde fiului meu i s-a implantat proteza oculară, copilul 
obişnuindu-se repede cu ea. Privindu-l, nici nu-ţi dai seama că are ceva la ochişor! 
Vreau să spun că deplasarea împreună cu anestezia şi proteza au fost destul de 
costisitoare, dar ne-am împrumutat şi am făcut rost de bani... 


În paralel, am făcut şi dosar de finanţare a tratamentului în străinătate prin 
Ministerul Sănătăţii, ajutaţi de naşul meu de botez, de altfel o persoană cu relaţii în 
domeniul medical. Dar cei de la Direcţia Sanitară ne-au avertizat că timpul este 
foarte scurt până la vizita de la Stuttgart şi că e posibil să nu se aprobe finanţarea la 
timp... Aşa a şi fost, noroc că am avut bani împrumutaţi! La întoarcerea din 
străinătate, după o perioadă de timp, deşi ne luasem gândul de la banii statului, am 
fost sunaţi de la Direcţia Sanitară şi ni s-a comunicat că vom primi totuşi banii de 
la minister, chiar dacă retroactiv! Mare minune şi mult ajutor de la Dumnezeu am 
primit cu banii ăştia, căci aveam mari datorii! De altfel, ajutor de la Sfântul 
Nectarie, de la Maica Domnului şi de la Dumnezeu am primit de nenumărate ori pe 
tot parcursul călătoriilor, atât în străinătate cât şi în viaţa de acasă, cu toate că nu 
meritam... Acum, când scriu aceste rânduri, aşteptăm al doilea copil, tot băieţel şi 
mă rog Sfântului Nectarie, Sfântului loan Rusul şi Maicii Domnului să fie sănătos! 
Doamne ajută! 


(Mihai Cristian, 15 septembrie 2009) 
„Eu ştiu cine sunteţi, părinte. Sunteţi Sfântul Nectarie!” 


Spre dimineaţa unei nopţi de toamnă am avut un vis. Mă frământau unele probleme 
şi căzusem în deznădejde. Din senin, un moşneguţ, îmbrăcat în haine preoțești, 


negre, păşeşte în camera mea, zâmbind şi emanând o bunătate nespusă. l-am 
recunoscut chipul dintr-o fotografie dragă mie. Am început să plâng. „Fugi de la 
mine, nu sunt cu vrednic să văd sfinţii lui Dumnezeu”, i-am spus. A zâmbit. S-a 
apropiat şi m-a întrebat: „la spune, ce te apasă?”. 


Am prins curaj. l-am spus tot ce aveam pe suflet şi în genunchi, i-am îmbrățişat 
picioarele, plângând. A urmat un dialog pe care îl voi păstra pentru mine. 


A apărut şi bunica mea, care i-a strigat: „Eu ştiu cine sunteţi, părinte. Sunteţi 
Sfântul Nectarie”. 


„Da, eu sunt”, a răspuns zâmbind. L-am rugat să mă mai lase să-l îmbrăţişez. 
Plângeam. M-am trezit plângând. Ce bucurie am trăit atunci. 


M-am temut să nu fie un vis de la diavol, de aceea i-am povestit unui stareț de 
mănăstire. „Măi, măi, câte mai face Sfântul Nectarie”, a spus cu lacrimi în ochi. 


De atunci am ştiut că trebuie să ajung în Grecia, la el acasă. Nu ştiu cum m-am 
trezit pe feribotul de Eghina, „Aghios Nektarios”. 


Am păşit în curtea mănăstirii seara, exact la începutul privegherii dinaintea 
hramului. Ce atmosferă tainică, păream a fi pe altă lume. Inima părea că-mi sparge 
pieptul. Sfintele moaşte, sfântul mormânt, chilia „bunicuţului”, mănăstirea cu 
florile atât de dragi lui, toate care mai înainte doar visam să le văd. Eram ca un 
copil într-un magazin cu dulciuri. Şi ce „dulciuri” am găsit la mănăstirea 
sfântului... Ne-am întors a doua zi la Sfânta Liturghie. Catedrala plină. Mulţi 
arhierei. Păreau desprinşi din icoane. M-am ascuns într-un colţ şi am simţit nevoia 
să plâng. Nu puteam îndura atâta bucurie. 


„Sfântul meu, ajută-mi! Ascultă-mi rugăminţile!” 


M-am rugat şi pentru o cunoştinţă care tocmai rămăsese fără serviciu şi care avea o 
situaţie extrem de dificilă. 


La un moment dat, o voce lăuntrică mi-a spus scurt: „Va avea serviciu înainte să 
ajungi tu în ţară”. 


Am uitat repede, am pus totul pe seama dorinţei de miracol, care nu dă pace 
oamenilor mândri. Am părăsit Eghina a doua zi. O parte din suflet a rămas acolo. 
Până mă voi reîntoarce. Seara, la o tavernă, serveam cina. Am primit un sms. 


„Nu-mi vine să cred. M-am angajat. M-au sunat nişte foşti prieteni de care nu mai 
ştiam nimic de multă vreme. E un miracol”. 


Mi-au dat lacrimile instantaneu. „Măi, măi, câte mai face Sfântul Nectarie...” 
(Marian Ionică) 


O boală destul de greu de tratat în ţară şi căreia nu-i supraviețuiesc foarte 
mulți copii 


Doamne, ajută! Suntem Cosmin şi Claudia Chiorean din Cluj. Avem o fetiță de 
aproape doi ani, Casiana. În urmă cu unsprezece luni am rămas însărcinată cu un 
băieţel. La douăzeci şi două de săptămâni ni s-a spus că băieţelul se va naşte (cu o 
probabilitate de 95%) bolnav de atrezie de esofag (lipsa esofagului). O boală destul 
de greu de tratat în ţară şi căreia nu-i supraviețuiesc foarte mulți copii fără o 
recuperare adecvată. La noi nu existau condiţiile recuperatorii. 


Am început să ne interesăm peste tot despre boală, despre modul şi locul tratării 
etc. Semnele acestei boli în timpul sarcinii sunt: lichid mult şi stomac puţin sau 
deloc vizibil. La douăzeci şi două de săptămâni cam aşa arăta sarcina noastră. Am 
primit de la o prietenă, care fusese în Eghina, o sticluță cu mir de la Sfântul 
Nectarie. Am început să mă miruiesc pe burtică. Am spus mai multor prieteni să se 
roage pentru copilaşul nostru. Noi l-am dat în grija Maicii Domnului şi a Sfântului 
Nectarie. 


La puţin timp, adică două luni, lichidul s-a normalizat, la fel şi stomacul lui. Am 
născut pe 8 iunie 2010 un băieţel sănătos, de trei kilograme şi şase sute de grame şi 
de cincizeci şi şapte de centimetri: Ciprian, după numele Sfântului Ciprian, 
vrăjitorul care a fost mort duhovniceşte şi a înviat prin credinţă şi după numele 
duhovnicului nostru, care a fost convins de la început că va fi un copil sănătos. 


Slavă lui Dumnezeu pentru toate şi Maicii Domnului şi Sfântului Nectarie 
mulţumire. 


(Claudia Chiorean) 
Sfântul vindecă un copil de astm şi aduce acasă un adolescent rebel 


Am aflat de Sfântul Nectarie din Formula As. Băiatul nostru suferă de astm bronşic 
încă din copilărie (acum e adolescent). Am încercat diferite metode de tratament şi 


la medici alopaţi şi la homeopaţi. Avea perioade când îi era mai bine, altele când 
răcea des şi avea dificultăţi în respiraţie. În primăvara aceasta a făcut o pneumonie 
urâtă, astfel încât ne-am văzut nevoiţi să îl internăm în spital, doctoriţa nu era 
mulțumită de felul în care răspunde la tratament, avea două săptămâni de 
antibiotice, astmul lui se decompensase. Eram disperată. Atunci mi-am amintit de 
Acatistul Sfântului Nectarie pe care îl purtam cu mine, dar pe care nu îl citisem 
niciodată. Am început să îl citesc şi vizibil evoluția băiatului a fost mai bună, s-a 
însănătoşit şi nu a mai avut nici o manifestare a astmului de atunci (a trecut un an 
şi jumătate de la cele întâmplate). 


În toamnă, ne-au ajutat Dumnezeu şi Sfântul Nectarie şi am ajuns şi în Eghina la 
moaştele sale. Am simţit o emoție de nedescris, nu-mi puteam stăpâni lacrimile şi 
nu mai ştiam cum să îi mulţumesc sfântului pentru binele pe care ni l-a făcut. 


Am mai trecut printr-o încercare din care ne-a salvat tot Sfântul Nectarie. Într-o 
seară am avut o discuţie aprinsă cu fiul meu, după care a plecat de acasă. Se făcuse 
târziu, îi tot telefonam şi nu ne răspundea. Fram foarte îngrijoraţi şi nu ştiam ce să 
facem. Atunci i-am strigat sfântului să ne ajute şi... după vreo douăzeci de apeluri 
zadarnice băiatul ne-a răspuns la telefon, a venit acasă, ne-am împăcat şi totul a 
fost bine de atunci. În secunda în care i-am cerut ajutorul sfântului, ne-a şi răspuns 
la telefon. 


(Laura) 
„„Neîntârziat a fost ajutorul de la Sfântul Nectarie” 


Anul trecut, în urma unei operaţii care inițial nu părea a fi o complicaţie 
(presupunea extirparea unui lipom — o tumoare benignă situată sub piele. Un lipom 
este constituit din celule care produc grăsime şi care se acumulează anormal pentru 
a forma fie ciorchini mici, fie un bulgăre de consistenţă elastică; lipomurii nu 
prezintă nici un pericol şi nu au caracter de urgenţă; extirparea lor se face doar în 
caz de jenă fizică sau din motive estetice — diagnostic stabilit în urma unui RMN), 
soţul meu a fost diagnosticat cu lipomixosarcom. La aflarea diagnosticului stabilit 
în urma biopsiei, speriați fiind, ne-am pus întrebarea „de ce?!”. Derulând viaţa 
noastră, ne-am amintit că, înainte de oficierea slujbei religioase a cununiei noastre, 
cerând dezlegare de păcate părintelui duhovnic, acesta ne-a spus că, după cununie, 
să ne ducem împreună pentru a ne orândui canon întrucât am trăit, mai mult timp, 
în concubinaj. Cum după cununia religioasă am rămas nepăsători la invitația 
duhovnicului, iată cât de repede am găsit răspunsul întrebării noastre. Păcătuisem 
prea mult! (Aşa am gândit atunci!) Imediat ce ne-am dat seama de greşeala 


săvârşită în faţa lui Dumnezeu, ne-am dus la părintele duhovnic, ne-am spovedit şi 
am primit, împreună cu soţul meu, acelaşi canon pe care trebuia să-l îndeplinim pe 
parcursul a şase luni. 


În aceeaşi zi în care ne-am spovedit şi am primit canon, povestindu-i părintelui 
despre diagnosticul soţului meu, l-am întrebat: „Ce pot să fac să-l ajut?!”, iar 
părintele mi-a răspuns: „Vezi lumea de aici?! Vino să te rogi miercuri sau vineri în 
şapte săptămâni la rând, aşa cum fac şi ei, să ţii post negru în fiecare dintre aceste 
zile când vii la rugăciune până la ora 17.00... O să vezi că se va vindeca!” 


De îndată am încercat să ne îndeplinim canonul dat de părintele duhovnic şi am 
început cele şapte rugăciuni. În tot acest timp, am început să citim cuvinte 
duhovniceşti şi ne-am dat seama că Bunul Dumnezeu ne-a binecuvântat cu această 
încercare pe care ne-a dat-o în scopul mântuirii noastre. Ne-am dat seama că nu 
suntem singuri, că Dumnezeu, în mare mila Lui, ne dă şi putere şi îndrumare spre a 
merge pe calea Lui. După alte două rugăciuni, Dumnezeu a rânduit ca o echipă de 
trei medici specialişti să reanalizeze biopsia efectuată pe tumoră şi să stabilească 
un alt diagnostic de cancer, care nu era la fel de agresiv ca primul — 
fibromixosarcom. Am continuat rugăciunile. Trebuie să vă scriu că după operaţie, 
soțul meu a rămas cu o jenă permanentă, nu foarte dureroasă, dar sesizabilă, 
localizată în zona operată. Având un asemenea diagnostic, deşi la început nu dorea 
să facă nici un fel de tratament, Bunul Dumnezeu „i-a pregătit” totul — şi medici 
extraordinari şi soluţii de radioterapie care să nu-i pună în pericol zonele adiacente 
operaţiei. 


Ne-am rugat şi Sfântului lerarh Nectarie să mijlocească către Dumnezeu 
vindecarea soţului meu, am fost la Mănăstirea Radu Vodă din Bucureşti şi am luat 
ulei sfinţit din candela ce veghează moaştele Sfântului Nectarie. În fiecare seară 
ung operaţia soţului meu cu acest ulei, în forma Sfintei Cruci şi mă rog Sfântului şi 
Bunului Dumnezeu. 


Înainte cu o zi de cea de-a şaptea rugăciune (ultima) întorcându-se cu maşina dintr- 
o călătorie, la un moment dat, „cineva” i-a luat durerea cu mâna. Totul dispăruse ca 
prin minune!!! M-a sunat şi cuprinşi de o puternică emoție, i-am mulțumit 
împreună Bunului Dumnezeu pentru tot! Este greu să spun că este vindecat total, 
dar susțin cu tărie că Dumnezeu 1-a/ne-a dat un răgaz pe care încercăm să-l 
valorificăm în scopul mântuirii sufletelor noastre. A trecut de atunci un an şi 
jumătate, fără ca boala să recidiveze. Neîntârziat a fost şi ajutorul de la Sfântul 
Ierarh Nectarie de la Eghina. 


Odată cu apariția şi creşterea tumorii ce i-a fost extirpată prin operaţie, soţului meu 
i-a mai apărut una şi în cavitatea bucală. Îngrijoraţi fiind de primul diagnostic, 
negăsind un medic care să se ocupe de eliminarea ei, această tumoră a rămas numai 
în grija Sfântului Ierarh Nectarie, fiind unsă, în fiecare seară, cu ulei sfințit din 
candela Sfântului. Mă rugam de fiecare dată, având gândul că cer imposibilul, dar 
nădejdea că Dumnezeu, prin sfinții Lui, face minuni, să dispară acea tumoare din 
gura soţului meu. După şase luni în care i-am uns tumora şi am rostit în gând, dar 
cu mare încredere, această rugăciune, s-a întâmplat minunea! 


Era în ajunul Sfintei Prăznuiri a Sfântului lerarh Nectarie de la Eghina, 8 
noiembrie, când înainte de a pleca să ne închinăm la moaştele Sfântului Nectarie, 
mestecând ceva, soţului i se rupe tumora în gură, rămânând atârnată doar într-un 
firicel. Ne-am speriat foarte tare şi personal eram hotărâtă ca, în cazul în care soţul 
meu nu mai vrea/poate să meargă la moaşte, să mă duc singură, fiind obligatoriu 
pentru mine/noi să mă închin Sfântului Nectarie şi să-i mulțumesc pentru 
ascultarea rugăciunilor mele. Simţind aceeaşi plăcută „obligație”, soţul meu şi-a 
pregătit câteva pansamente (sângerarea era puternică) şi am plecat împreună la 
închinarea la sfintele moaşte. Mulţumind Sfântului Ierarh Nectarie, ne-am întors 
acasă cu gândul ca, în prima zi de luni după acel week-end, să luăm legătura cu un 
medic care să-i îndepărteze definitiv tumora. Nu mai puteam aştepta. Şi, în timpul 
nopţii de 8-9 noiembrie, soţul meu simte în gură ceva ca un rest de mâncare; 
intenționând să-l mestece şi să-l înghită, îşi dă seama că este ceva „cauciucat” şi-l 
elimină din gură, punându-l pe noptieră. Îşi continuă somnul din care nu se trezise 
în totalitate. A doua zi, de dimineaţă, am constatat că nu era vorba de nici un rest 
de mâncare, ci de tumora pe care o purtase în gură timp de şase luni. Eram uimiţi, 
bucuroşi, speriaţi. 


Trebuia să scriu că personal m-am bucurat foarte tare văzând ce îmi arăta soţul 
meu speriat. l-am şi spus că aceasta este o minune făcută de Sfântul Nectarie. „Ce 
dovadă mai clară să ne dea?! M-am rugat tot timpul să retragă tumora din locul 
acela şi iată că, în chiar noaptea prăznuirii lui, ţi-a scos-o fără intervenţie medicală. 
Facem biopsia ei, dar sunt sigură că rezultatul va fi bun! Crede-mă, asta simt!” 
Ducându-ne la un medic ORL.-ist pentru a-şi da o opinie vis-ă-vis de locul din care 
a căzut tumora, acesta a constatat că în locul respectiv mai rămăsese o bucată 
foarte mică de tumoră care, însă, a permis efectuarea unei biopsii al cărei rezultat a 
fost foarte bun (nici o celulă de cancer). La o oră după intervenţia medicului, soţul 
meu m-a sunat spunându-mi: „Ştii cum arăta locul unde a fost tumora?! Este 
incredibil! Nu se mai cunoaşte nimic, s-a închis perfect, nici măcar culoarea ei nu 
este alta. Ai spune că acolo nu a fost nimic niciodată!” Mulţumim Sfântului Ierarh 
Nectarie pentru ajutor! Am constatat că puterea rugăciunii este imensă, că orice 


necaz pe care Dumnezeu ţi-l dă, nu este altceva decât o încercare pe care trebuie să 
o primeşti cu sufletul deschis şi cu credinţa că totul este trimis de Sus spre 
mântuirea sufletului tău şi trebuie să înveţi să rabzi şi să nădăjduieşti, căci Bunul 
Dumnezeu, din iubirea Sa, nu ne lasă să fim singuri şi împreună cu rugăciunile 
Preasfintei Născătoare de Dumnezeu şi ale tuturor sfinților cărora ne rugăm, putem 
să ne bucurăm de viaţa aceasta şi mai ales de viaţa veşnică, în Împărăţia lui 
Dumnezeu. Slavă lui Dumnezeu în veci! 


(Maria, Bucureşti, 20058) 
Naştere după dezlipirea parţială a sacului gestaţional de uter 


Sunt una dintre persoanele care mărturisesc cu bucurie despre lucrarea minunată a 
Sfântului Nectarie în viaţa lor. Vreau să dau mărturie despre neaşteptata bucurie 
legată de venirea pe lume a unui copilaş, care azi poartă numele acestui sfânt foarte 
prezent în vieţile noastre secătuite de preocupările secularizate, cotidiene, pe care 
noi înşine le adăpăm. Sunt o preoteasă care acum nouă ani şi jumătate a avut 
binecuvântarea de a avea un copil la vârsta de douăzeci şi patru de ani, un băieţel 
pe nume loan, binecuvântare pe care nu am mai avut-o în viaţa noastră de familie 
până în vara anului 2010. 


După un an de zile petrecut împreună cu soţul şi cu primul copil în Italia, unde 
soțul meu este preot paroh, odată cu vacanţa de vară eu m-am întors cu loan în 
România, pentru o lună, după care în august mi-am programat o nouă plecare în 
Italia, la soţul meu care rămăsese la datorie ca preot în parohie. Înainte de a pleca, 
având zborul programat de la Bucureşti am poposit două zile la una dintre 
prietenele mele din Bucureşti, o persoană care dincolo de preocupările profesionale 
îşi găseşte împlinirea şi liniştea în credinţa ortodoxă. 


În timpul scurtei şederi în capitală, ea s-a oferit să mă ducă la moaştele unor sfinţi 
găzduite de câteva biserici din capitală. Am fost întâi la Sfântul Dimitrie 
Basarabov la catedrală, am fost la Sfânta Ecaterina şi am trecut şi pe la Mănăstirea 
Radu Vodă, care adăposteşte moaştele Sfântului Nectarie din Eghina. M-am dus cu 
sufletul încărcat şi apăsat la gândul că trebuie să mă întorc din nou în Occident 
(cred că numai cei care au avut o şedere mai lungă în Occident înţeleg despre ce 
apăsare sufletească vorbesc) şi odată ajunsă la moaştele Sfântului Nectarie mi-am 
descărcat sufletul de amărăciune. Când am ieşit din biserică am simţit o bucurie 
care nu poate fi transpusă în grai omenesc, bucurie care şi azi, împreună cu 
Nectarie al meu, nu a încetat. 


La distanţă de două săptămâni, în Italia am descoperit însă, în mod neaşteptat, că 
sunt însărcinată, descoperire care m-a lăsat fără cuvinte, pentru că de ani de zile nu 
mai rămâneam însărcinată şi mă resemnasem deja cu ideea de a nu mai avea un 
copil. În sfârşit. Problema apare în momentul în care, odată întoarsă în România 
pentru a lua pe primul băieţel în Italia, la şcoală, la primul control ginecologic de 
sarcină aflu, că de fapt sunt pe punctul de a pierde sarcina din cauza unei dezlipiri 
parţiale de uter a sacului gestaţional. Vestea a venit ca un trăsnet nu numai pentru 
mine ci şi pentru soţul meu căruia i-am comunicat că nu mai pot veni în Italia, 
având interdicţie din partea medicului care m-a avertizat că risc odată cu călătoria 
să pierd copilul. Bineînţeles, au urmat săptămâni de repaus la pat şi tratament, fund 
cu ameninţarea de a avea un avort spontan. 


Am avut însă norocul de a întâlni o prietenă de a mea a cărei soră a avut fericirea 
de a naşte o fetiță sănătoasă, tot cu ajutorul Sfântului Nectarie şi care m-a sfătuit să 
citesc zilnic acatistul sfântului, dând mărturie despre felul în care şi ea, la rândul ei, 
a cunoscut minunea de a naşte o fetiță, Nectaria, cu ajutorul sfântului. Mi-a dat o 
broşurică cu acatistul sfântului şi încrezătoare, am început să citesc zilnic acatistul. 
Ştiam despre vindecările minunate de cancer, citisem mărturii din Grecia 
contemporană apărute într-o carte încă din anii facultăţii. 


După trei luni, doctorița mi-a zis că am trecut de pericolul iminenţei, însă eu aveam 
o altă contraindicaţie pe sarcină: în ultimul trimestru de sarcină, având probleme cu 
coloana, de la prima naştere, a trebuit să fac repaus la pat. Tot cu ajutorul sfântului 
şi al Maicii Domnului am trecut şi de această perioadă. Urma episodul naşterii. 
Trecând de primele dificultăți din timpul sarcinii, cu ajutorul Sfântului Nectarie, 
am promis că dacă nasc cu bine un copil sănătos, îi dau numele Nectarie, punându- 
i-l protector pe sfânt. Fiindcă la prima naştere am avut un travaliu dificil, în urma 
căruia am rămas cu ceva probleme serioase la coloană şi fiind rămasă cu un gust 
amar în ceea ce priveşte asistenţa medicală din maternitatea de stat din oraşul meu, 
am decis împreună cu soțul meu să nasc într-o clinică privată dintr-un oraş 
apropiat; singura problemă era faptul că mai sus amintita clinică era o clinică 
protestantă, dar unde auzisem că se oferă o asistență medicală de calitate. 


Am fost programată pentru cezariană la clinic (E important de menţionat faptul că 
această mamă a născut prin cezariană doar din pricina unor probleme de 
sănătate. Din păcate, astăzi tot mai multe mămici apelează doar din comoditate la 
această formă de naştere - care însă le micşorează posibilitatea de a mai aduce pe 
lume alți copii fără să se supună unor riscuri suplimentare... De aceea mulți 
duhovnici le sfătuiesc pe mămici să nu apeleze la cezariană decăt în cazuri de 
absolută necesitate...), dar se vede că sfântului nu i-a plăcut decizia noastră pentru 


că aproximativ cu o lună înainte de programare, într-o seară mi s-a rupt apa şi a 
trebuit să mă duc de urgenţă la maternitatea pe care o ştiam din trecut. Nu am avut 
de ales (cei de la clinica privată mi-au refuzat asistenţa medical pe motiv că nu au 
secție de prematuri), problema era următoarea: trebuia să fac, conform 
recomandărilor doctorilor, o naştere prin cezariană, care în sine presupune şi ea 
riscurile ei post-operatorii, dar care cu greu se face în maternităţile de stat, dacă nu 
ai actele doveditoare (aceeaşi problemă a birocraţiei din România); fiind nevoită să 
stau mai mult în pat şi neieşind decât foarte puţin din casă, nu am putut să merg la 
laşi să fac rost de un anume act cerut pentru cezariană. În clinica privată nu erau 
probleme de acest gen, numai că eu intram de nevoie în maternitatea de stat. 


Purtarea de grijă a Sfântului Nectarie însă s-a dovedit mai presus de orice calcul şi 
prevedere omenească. În acea noapte era de gardă aceeaşi doctoriță cu care a 
născut persoana care mi-a recomandat să citesc Acatistul Sfântului Nectarie, mama 
fetiţei Nectaria. Mai târziu aveam să aflu că este şi o doctoriță credincioasă, la 
cabinetul căreia nu se fac întreruperi de sarcină. Fa a fost de acord să-mi facă 
cezariana, problema se punea dacă va fi de acord şi celălalt medic de gardă, pentru 
că operau în doi. 


Am intrat în maternitate pe la miezul nopții şi travaliul a început odată cu ruperea 
membranelor. Timp de şase ore, până dimineaţa, am avut dureri pe care în mod 
minunat le-am suportat foarte uşor pentru că am citit într-una Acatistul Sfântului 
Nectarie şi primeam o putere foarte mare de a suporta durerea. După şase ore de 
travaliu, dilataţia era abia 2 şi eu pierdusem toată noaptea apa, trăind cu spaima de 
a nu se întâmpla ceva cu copilul. În sfârşit, la ora 6, 30 dimineaţa am intrat în sala 
de operaţii. Mai târziu am aflat de la doctoriţa care m-a operat că celălalt doctor a 
fost de acord cu cezariana, fără probleme. Operația în sine nu este dureroasă pentru 
că eşti anesteziat; partea cea mai urâtă este după operaţie, când pot apărea 
complicaţii; refacerea mea după operaţie a fost foarte rapidă, fără nici o 
complicaţie, cu revenirea rapidă la normal şi fără dureri. Mulțumită sfântului 
naşterea, chiar prin operaţie, nu am simţit-o ca pe o traumă aşa cum a fost prima 
naştere naturală. Am avut parte de naştere uşoară, aşa cum m-am rugat Sfântului şi 
de un copil sănătos pe care bineînţeles, aşa cum am şi făgăduit, l-am numit 
Nectarie. La externare doctoriţa însăşi mi-a mărturisit că a mai asistat mame la 
naştere care şi-au pus nădejdea în ajutorul Sfântului Nectarie şi au născut necrezut 
de uşor. Mie mi-a mărturisit, la cinci zile după naştere, că mă prezint ca şi un om 
care nu a făcut o operaţie. 


Mărturisesc că nu minunile trebuie să le căutăm neapărat de la Sfântul Nectarie; ne 
ajunge protecția şi ajutorul lui; pentru că el răspunde firesc rugăciunilor noastre, 


după credinţa pe care o avem în el. Bunul Dumnezeu ne-a dăruit prin Sfântul 
Nectarie un ocrotitor dulce şi grabnic ajutător împreună cu Maica Domnului; 
astfel, fiind încredințaţi putem mulţumi din inimă lui Dumnezeu strigând cu 
bucurie: Mare şi minunat eşti Doamne întru sfinţii Tăi! Amin. 


(Preoteasa Cristina) 
Sfântul Nectarie schimbă un diagnostic tragic 


În 2004 am suferit un şoc emoţional extrem de puternic. Din cauza durerii 
sufleteşti mă durea tot corpul şi intuiţia îmi spunea că mă voi îmbolnăvi. (De altfel, 
atunci când am primit vestea care mi-a produs şocul, mi-a ţâşnit sângele din nas. 
După trei zile slăbisem trei kilograme şi o perioadă am mâncat numai cât să nu 
mor, pâine goală.) În aceste cazuri cedează partea cea mai sensibilă a organismului. 
La mine boala s-a localizat în aparatul genital. Trist, mai ales că-mi doream foarte 
tare copii. Dar Dumnezeu a îngăduit pentru păcatele mele — multe şi grele, credeţi- 
mă. 


În următorii doi ani am început să am dureri tot mai mari, pe care nici un doctor nu 
le putea explica. Ba chiar mi-au spus că s-ar putea să fiu însărcinată. Nu eram. 
Testele ieşeau negative. Până la un moment dat făceam crize de durere în reprize 
de treizeci de minute, iar mai târziu durerea devenise continuă. Mi-amintesc 
perfect că într-o zi m-a durut atât de tare, încât am zis că asta-i tot ce pot suporta; 
peste asta este doar moartea. Familia a tratat destul de indiferent problema, mai 
ales că eu eram cea care-i duceam pe ei la doctor, niciodată invers. Nu fusese cazul 
şi în mintea lor, eram probabil invulnerabilă din moment ce, până atunci, eu 
fusesem sprijinul tuturor. Am ajuns la camera de gardă a spitalului Sfântul 
Pantelimon, unde o doctoriță tânără a declarat în urma ecografiei că nu am nimic, 
probabil doar o ovulaţie dureroasă... 


Peste câteva zile, cumnata mea mi-a recomandat să merg la doctorul ei, cel cu care 
a adus pe lume doi copii. M-a consultat şi m-a întrebat de când nu am fost la 
ginecolog, cum am putut sta să ajung în situaţia asta?... Vă imaginaţi ce şoc pe o 
femeie tânără (aveam treizeci de ani atunci), care doreşte să fie mamă şi al cărei 
medic consulta chiar în acel moment, cu un etaj mai jos, în acelaşi spital... M-a 
internat imediat şi au început să mă investigheze, fără să-mi dea nici un detaliu, 
decât acela că mă vor opera. În tot acest timp, doctorul mă privea cu foarte mare 
compătimire... 


M-a chemat de la salon să mă vadă şi profesorul Ancăr, care a zis față de mine 
„tumoră” şi a vrut să mai zică ceva, dar au văzut că am început să plâng şi m-au 
trimis la salon. La salon — mă rugam la Sfântul Pantelimon şi citeam Paraclisul 
Maicii Domnului şi plângeam de spaimă neîncetat. A urmat analiza decisivă — 
markerul tumoral. Valorile au ieşit de patru ori peste limita maximă admisă! Deci 
doctorul mi-a explicat că acum nu se mai pune problema, decât să-mi salveze viaţa. 
Eu plângeam însă şi îl rugam să nu-mi extirpe ovarele pentru că vreau să fac copii. 
Mi-a spus că nu-mi promite nimic, va vedea „când mă desface”. Atunci mi-am dat 
seama că vrea să-mi facă operaţie clasică şi asta m-a speriat şi mai mult. 


Printr-o minune, exact atunci doctorul trebuia să plece în concediu, aşa că m-a 
trimis acasă şi m-a rechemat peste o lună, fără a-mi da nici un tratament pentru 
durere. M-am externat pe 6 septembrie 2006, într-o stare de spaimă îngrozitoare, 
slăbită, singură, susținută doar moral (deşi aş fi avut nevoie şi de sprijin fizic), la 
telefon, de o prietenă, unul dintre copiii lui Dumnezeu. 


Peste două zile această prietenă m-a dus la Mănăstirea Radu Vodă, la racla 
Sfântului Nectarie, explicându-mi cu zâmbetul pe buze şi multă credinţă că Sfântul 
schimbă diagnosticul! Plânsul meu neîncetat a atras imediat atenţia călugărilor de 
la mănăstire, care au înţeles că e vorba de ceva grav şi mi-au recomandat să-mi 
cumpăr Acatistul Sfântului Nectarie şi să-l citesc zilnic. (Am dat în acea zi şi un 
acatist de patruzeci de zile — o să vedeţi mai târziu de ce e important de reţinut 
acest aspect). 


Din acel moment, am venit zilnic la sfântul şi citeam acatistul stând lipită de masa 
cu racla, plângând, recunoscând că sunt speriată de moarte, că aş vrea să trăiesc 
alături de soţul meu, pe care-l iubeam mult, dar despre care ştiam, simţeam la un 
nivel încă inconştient cred, că nu m-ar mai iubi dacă nu aş putea să fac copii. Mă 
rugam la sfântul să îndur orice suferință, dar să nu-mi pierd organele, „să am măcar 
O şansă”... 


Am continuat aşa zilnic, fără să mă gândesc la nimic altceva. Familia nu înţelegea 
ce-1 cu criza asta mistică la mine, dar nici nu s-a străduit să afle. Eu nu puteam 
vorbi, puteam doar plânge. Şi ei sufereau pentru mine, dar nu ştiau amploarea reală 
a evenimentului şi nu voiam să-i încarce cu durerea mea. Nu voiam mila lor. Îmi 
trebuia doar mila lui Dumnezeu. În plus, tot văzându-mă la raclă, părintele Sava m- 
a adoptat sufleteşte, m-a întrebat cum mă cheamă şi a început să se roage pentru 
mine. 


Pe la sfârşitul lunii septembrie, o colegă mai în vârstă, o doamnă minunată, m-a 
sunat să vadă ce mai fac şi m-a sfătuit să mai văd şi alţi doctori — „aşa se face în 
cazurile astea”. Iniţial am refuzat ideea, explicându-i că m-au văzut doi doctori 
foarte importanţi, adevărate somităţi şi că nu mai are rost. M-a rugat foarte tare şi 
am cedat, mai mult ca să-i fac plăcere. Aşa am ajuns la doctoriţa Sgarbură, de la 
Spitalul Filantropia, care mi-a spus că nu vede nici o tumoră... Nu mi-a venit să 
cred. Am mers, printr-o cunoştinţă şi la Spitalul Militar şi diagnosticul era acelaşi — 
nu era nici o tumoră, doar un chist hematic, destul de mare şi întreg aparatul genital 
foarte umflat. 


M-am întors la doctoriţa Sgarbură care mi-a administrat imediat antibiotice foarte 
puternice şi mi-a recomandat să-mi fac din nou markerul tumoral (sau CA 125). 
Rezultatul a fost impresionant — nici când am luat la facultate nu m-am uitat atât pe 
hârtia cu rezultatul — 35.1, adică cu numai un punct peste normal, iar pe 4 
septembrie, eram în limite normale (9.54 unităţi). Doamna doctor mi-a explicat 
însă că boala nu este încă eliminată. Pe 17 octombrie m-a operat — laparoscopie 
diagnostică şi operatorie — şi a descoperit exact ceea ce bănuia — endometrioză, din 
păcate foarte avansată. De aceea avusesem dureri atât de mari. Endometrioza doare 
îngrozitor. 


Au urmat ani de tratament, de recuperare sufletească prin intermediul Sfântului 
Maslu, dar ce e important este ajutorul pe care Dumnezeu mi l-a dat atunci prin 
intermediul Sfântului Nectarie. E important faptul că l-am descoperit pe sfântul ca 
un grabnic ajutător care, în plus, i-a ajutat şi pe toţi pe care i-am dus şi eu, la rândul 
meu, la Radu Vodă. Foarte curând după operaţie, într-o zi în care m-am uitat cu 
atenţie în calendar, am descoperit că din momentul în care am fost pentru prima 
oară la raclă şi până în ziua operaţiei au trecut exact... patruzeci de zile! 


Minunat este Dumnezeu, minunat lucrează prin sfinții lui, minunat lucrează prin 
oamenii care-L iubesc! Până la urmă toţi cei pomeniţi mai sus nu au fost decât 
personaje într-un scenariu îngăduit de Dumnezeu, după care se poate turna... filmul 
convertirii mele. 


(Mihaela B., Bucureşti, 2010) 


„Sfântul mi s-a prezentat discret, ca o invitaţie, în momentul cel mai crunt al 
vieţii mele” 


A vorbi despre Sfântul Nectarie este mai mult decât un privilegiu, este o 
binecuvântare. Poate cineva să spună bucuria gândului şi liniştea sufletului la 
purtarea sa de grijă, la buna sa povaţă şi la izvorul de tămăduiri pe care îl revarsă 
asupra sufletelor noastre? 


EI m-a scăpat de la moarte, atunci când eu nici măcar nu auzisem de el şi uitasem 
total de Biserica lui Hristos. Trăiam în adâncul păcatului, cunoscând, timp de zece 
ani, toate păcatele grele ale desfrânării şi preadesfrânării şi acceptând nebunia de a 
sta necununată cu un bărbat de altă naționalitate şi religie. 


Sfântul mi s-a prezentat discret, ca o invitaţie, în momentul cel mai crunt al vieţii 
mele, la puţin timp după ce aflasem verdictul doctorilor: că am în mine un virus 
provocator de cancer, iar genotipul său este unul dintre cele mai agresive (hpv 18), 
neexistând nici un tratament pentru a-l înlătura. Eram deja într-o fază 
precanceroasă, celulele fiind displazice. Virusul ăsta începuse deja să lucreze şi 
infecția era într-o stare foarte gravă, fiind foarte posibil să degenereze în cancer. 
Atunci am cunoscut-o pe Oana, un medic român stabilit de foarte mulţi ani în 
Chicago. Venise să-şi viziteze nişte rude în România şi printr-o cunoştinţă comună, 
am. întâlnit-o. M-a îndemnat să mă duc la Radu-Vodă, la moaştele Sfântului 
Nectarie, însă eu nu ştiam cine e şi nici că exista o asemenea mănăstire aşa aproape 
de mine. 


Aşa a început drumul regăsirii mele, al speranţei şi al vieţii. Am păşit cu teamă în 
biserică şi m-am rugat la el cu nepricepere, dar din toată inima. Nu i-am cerut să 
mă vindece neapărat, ci să mă ajute cum crede el de cuviință. Am citit cu mare 
interes aproape toate cărţile despre viaţa şi minunile sale şi am rămas profund 
impresionată. ESTE, ÎNTR-ADEVĂR, UN MARE IUBITOR DE OAMENI ȘI 
UN GRABNIC AJUTĂTOR! Mă gândeam cum s-a milostivit el de mine să mă 
ajute fără ca eu să 1-o cer, dându-mi de veste prin femeia aceea. Cât de bun, blând 
şi milostiv este Domnul! După mai bine de zece ani de rătăcire, iată mă primea ca 
pe fiul cel risipitor, cu toată dragostea Sa! 


La scurt timp după diagnosticare, am primit cadou din SUA, de la aceeaşi femeie 
care mi-l vestise pe sfânt, tratamentul care nu se găsea în România şi care pentru 
mine era foarte costisitor; tot sfântul m-a ajutat şi am găsit un duhovnic bun, iar în 
vara lui 2006, la nici o jumătate de an, am plecat în Grecia, de dragul de a-i vedea 
patria din Eghina şi de a-i săruta moaştele, fără nici un însoțitor, doar cu o prietenă. 
Tot drumul am simţit paza sa, iubirea şi bucuria cu care m-a înconjurat. Să nu 
credeţi că a fost o minune imediată şi spectaculoasă, acestea sunt dăunătoare uneori 


sufletelor celor care le cer, deşi pentru mine rămâne la fel de spectaculoasă ca şi 
învierea lui Lazăr. 


De când am aflat diagnosticul, experimentele doctoriţei, căci aşa cum am spus nu 
există tratament, nu au încetat (inclusiv intervenţii chirurgicale) timp de trei ani. 
Traumatizante psihic, nu atât fizic, cât umilitoare. Sfântul Nectarie a fost cel care 
m-a ajutat să le îndur, căci el mi-a deschis ochii către Hristos, dar a lucrat, simplu 
şi firesc, prin oameni. Evident că viaţa mea nu a mai fost aceeaşi. 


Iniţial, simţeam în mine revolta, căci omul pe care eu îl iubeam mai mult decât 
demnitatea şi decât viaţa mea şi despre care niciodată nu-mi pusesem problema că 
poate să-mi facă vreun rău, a fost cel care mi-a dat virusul, la modul concret (căci 
boala a fost însuşi păcatul). Ulterior, am înţeles că şi el e bolnav la fel ca mine şi că 
nu avea habar că are această boală, aşa că am încercat să-l conving, pe cât mi-a stat 
mie în puteri să caute să se trateze şi să-şi schimbe viaţa. 


Am trăit cu spaima morţii şi simţeam că iadul e sub picioarele mele oriunde mă 
aflam, pe stradă sau acasă. Mi-am privat toate speranţele de viitor, iubirea firească 
față de un alt bărbat cu care aş fi putut întemeia o familie, iar asta trebuie să 
recunosc că a fost o luptă îngrozitoare pe care doar Domnul m-a ajutat s-o duc. 
Absolvisem o facultate şi aveam o meserie care presupunea o siguranţă şi o linişte 
relativă până la adânci bătrâneţi. Nu-mi mai găseam însă nici o satisfacţie spirituală 
în ea, aşa că am dorit din tot sufletul să-mi schimb profesia. 


M-am rugat şi am plâns la Maica Domnului şi la Sfântul Nectarie şi am fost sigură 
că mă vor ajuta, dar trebuia să am răbdare şi să fiu perseverentă în rugăciune. De- 
abia după un an, dorința mea s-a împlinit, acum lucrez chiar într-o instituție a 
Bisericii. Între timp, am devenit studentă la teologie, din dorinţa de a cunoaşte şi 
înţelege binecuvântarea acestei credinţe care este ORTODOXIA şi Adevărul 
revelat de Hristos, cel puţin din studiul învăţăturii date prin Tradiţie şi Scriptură. A 
o cunoaşte însă cu adevărat presupune cu mult mai mult, a trăi în comuniunea 
Bisericii şi a consolida o viaţă liturgică autentică. 


Vestea care m-a surprins, aducându-mi o imensă bucurie şi putere de viaţă, a fost 
rezultatul analizelor la fix trei ani de la primul diagnostic: VIRUSUL ESTE 
NEDETECTABIL!!! Doctoriţa nu a ştiut ce explicaţii să-mi dea: mi-a spus că fie e 
într-o cantitate foarte mică, fie s-a neutralizat, fie a fost eliminat, însă eu ştiu cine 
m-a ajutat: MAICA DOMNULUI şi SFÂNTUL NECTARIE! Lor m-am rugat 
mereu şi în paralel cu aplicaţiile-şoc presupuse de tratament, m-am uns cu mir din 
candela sfântului, ceea ce fac şi în prezent. 


După un an de la acest minunat rezultat, am mai avut o intervenţie chirurgicală, 
deoarece îmi rămăsese de dinainte un mic polip endocervical, care mi-a fost acum 
extirpat. Anul acesta, în 2010, când am fost la ultimele analize, mi s-a spus că rana 
e vindecată, că nu au mai crescut nici un fel de formaţiuni, ba chiar până şi 
cicatricele au dispărut, cu excepţia uneia mici... 


Ceea ce vreau să vă mărturisesc din toată inima este speranța în mila Domnului 
față de cei mai mari păcătoşi. Nu cereţi neapărat vindecări miraculoase, căci 
trebuie să ne vindecăm mai întâi sufletul, iar boala este o terapie în acest sens, prin 
care se arată dreptatea (adică iubirea) lui Dumnezeu. Nu vedeţi că de cele mai 
multe ori în boală, în suferință, în grele încercări, ne ridicăm ochii spre Hristos? 
Suntem ingraţi, dar atunci inima noastră devine sensibilă în a primi iubirea 
dumnezeiască pe lângă care am trecut nepăsători. 


Vindecarea presupune să te confrunți însă cu multe şi grele ispite, căci după ce ai 
stat atât departe de Domnul, dând putere vrăjmaşului, sufletul e plin de răni şi 
slăbit. 


Deci, aşteptaţi-vă la cele mai grele încercări, dar fiți perseverenţi în rugăciune şi nu 
vă îndoiţi în credinţă. De multe ori nu putem pătrunde sensul încercării şi ne 
întrebăm: „De ce, Doamne?” sau cârtim. Dar răspunsul îl vom afla mai târziu, fie 
în viaţa aceasta, fie în Împărăţia Sa. Important e să nu ne îndoim de cuvântul 
Domnului care zice: După credinţa voastră, fie vouă! (Matei 9: 29). Să înţelegem 
viaţa optimist şi să o acceptăm aşa cum vine, mulțumindu-i lui Dumnezeu pentru 
fiecare clipă şi încercând să ne facem împreună-lucrători cu EI în lume prin iertare 
şi milă. 


(Elisa-Roxana 1.) 
„Îl am mereu în sufletul meu pe Sfântul Nectarie” 


Elena Constantin mă numesc, am treizeci şi trei de ani şi sunt de loc din Caracal. 
M-am căsătorit şi m-am stabilit cu familia mea în Bucureşti, de zece ani. 


Mi-e greu să „vorbesc” pentru că nu am, nu cunosc termenii medicali, dar cred că 
nu asta este cel mai important, ci faptul care s-a petrecut are mai multă valoare. Pe 
la vârsta de douăzeci şi cinci de ani mi-a apărut pe cap o umflătură care tot creştea, 
lucru care mă speria îngrozitor ori de câte ori mă pieptănam (şi asta înseamnă cel 
puţin o dată pe zi). Făcând un control la un neurolog i-am arătat şi această 
problemă şi m-a îndrumat către un chirurg sau dermatolog. M-a speriat gândul că 


ar trebui să se facă o intervenţie chirurgicală — era şi pe cap!!! şi am povestit lucrul 
acesta soţului meu. 


Stăm de zece ani în Bucureşti, am asistat la slujbe în câteva biserici, dar la Sfântul 
Nectarie, la Mănăstirea Radu Vodă nu ajunsesem. Ţin minte că într-o după-amiază, 
dacă nu mă înşel era sâmbăta, soțul meu îmi propune să mergem la această 
biserică, spunându-mi că Sfântul Nectarie este mare făcător de minuni, că a făcut 
multe minuni. Am plecat spre biserică şi nu mai ştiu, dar cred că nu de la prima 
„vizită”, la următoarele — fiindcă au mai fost — am luat acasă ulei de la Sfântul 
Nectarie într-o sticluță. 


Ştiu sigur că soţul meu mi-a zis să mă ung cu ea şi că-mi va trece. Am acceptat 
(îmi vine să şi plâng când îmi amintesc) şi nu ştiu care a fost intervalul, şapte, zece 
zile, nu ştiu, oricum foarte repede am observat că la cap nu mai am acea umflătură. 
I-am arătat şi soţului meu şi parcă nu ne venea să credem. Ce să vă mai spun, ne- 
am mirat câteva minute când am observat că nu mai aveam nimic, apoi câteva zile 
a fost subiect de discuţie şi zilnic, zilnic certitudine. Îl am mereu în sufletul meu pe 
Sfântul Nectarie de când s-a produs această mare minune cu mine. Şi sunt convinsă 
că a mai făcut şi alte minuni cu mine. Slavă Sfinţilor lui Dumnezeu! 


(Elena Constantin, Caracal) 
„Dacă n-aş fi trăit, nu v-aş fi povestit!” 


Dacă n-aş fi trăit, nu v-aş fi povestit! Dumnezeu nu Îşi numără darurile când le dă, 
iar sfinţii, răsplătiți cu harul facerii de minuni pentru dragostea lor, sunt tare 
grabnic ajutători şi nu se uită la păcatele celor care îi cheamă în ajutor! Aş vrea să 
vă povestesc şi eu minunea pe care Sfântul Nectarie a făcut-o pentru fetiţa mea, 
minune pentru care Îi dau slavă lui Dumnezeu şi îi mulţumesc Sfântului Nectarie în 
fiecare zi. Numele meu este Ana Pascu, locuiesc în Bucureşti şi am două fetiţe, 
Anastasia, care a împlinit anul acesta zece ani şi Sofia, de şapte ani. Naşterea 
Anastasiei, în anul 2000, ne-a pricinuit o mare bucurie. Nici prin cap nu ne-a trecut 
că vor fi atâtea probleme. A avut o sănătate fragilă de la început şi cu toate că am 
fost foarte grijuliu, la vârsta de şapte luni a făcut o viroză respiratorie, care a 
declanşat o bronşiolită. A primit tratamentul adecvat şi s-a restabilit, dar nu îşi 
revenea deloc. Din iarnă şi până în vară, când a împlinit un an, a făcut, una după 
alta, otite, viroze, infecţii în gât... Părinţii cu copii mici ştiu foarte bine despre ce 
vorbesc. 


Pe piele îi apăreau erupții urticariene şi chiar în ziua când a împlinit un an am dus- 
o la munte cu braţele pline de urticarie. Acolo starea ei s-a ameliorat vizibil. Dar la 
munte am stat cât ne-au permis timpul şi banii, apoi ne-am întors în aerul poluat 
din Bucureşti. În iarnă, pe la un an şi cinci luni, i-a apărut o eczemă pe față, ca o 
pată roşie. Nici nu s-a vindecat, nici nu a evoluat până prin ianuarie, când a început 
să se mărească. Am dus-o la dermatolog, care i-a pus diagnosticul de eczemă 
atopică şi ne-a dat o cremă pe bază de hidrocortizon, cu care să o ungem. Am uns- 
o cu conştiinciozitate, dar în loc să-i treacă, i-au apărut eczeme pe tot corpul, pe 
mâini, pe picioare, pe pleoape... M-am speriat şi cum medicina clasică nu mă 
ajutase, am apelat la homeopatie. S-a vindecat după aproximativ o lună de 
tratament, scăpând totodată de o constipaţie chinuitoare care o făcea să plângă. 

Totul părea bine, dar, fiind iarnă, au reînceput virozele şi otitele interminabile. 


Între timp, făcusem mucegai pe peretele garsonierei în care locuiam şi deşi îl 
ştergeam săptămânal, nu a fost suficient. Bănuiesc că atunci a făcut alergie la 
mucegai şi am înţeles ulterior că şi eczemele care îi apăruseră puteau să fi fost de 
natură alergică, dar nu a tratat-o nici un doctor în acea perioadă de alergie, deşi am 
vizitat destui. În vară ne-am mutat într-un alt apartament, mai mare, dar în iarnă, 
deşi aici nu aveam mucegai, au reapărut eczemele, concomitent cu virozele, roşul 
în gât şi otitele. Bolile începeau în septembrie şi durau aproape fără pauză până în 
aprilie. Eczema se localizase pe bărbie şi în ciuda tratamentului homeopatic, nu se 
mai vindeca niciodată complet, doar se ameliora pe perioade mai lungi sau mai 
scurte, apoi se agrava din nou. Aşa am dus-o până la trei ani şi jumătate, când în 
urma unei viroze a reapărut weezingul şi doctorul a diagnosticat-o cu: „tuse de 
hiperreactivitate pe fond alergic”, apoi „astm bronşic sub observaţie”. Am început 
tratamentele cu Ventolin şi Flixotide, cu Singulair şi siropuri de tuse, dar crizele 
cedau pentru foarte puţină vreme. Devenise alergică la praf, la mucegai şi 
detergent, iar primăvara, când începea polenul, făcea crize foarte grave de tuse. 


Eczemele au dispărut când au început crizele de tuse, dar schimbarea nu mă 
mângâia cu nimic. Tuşea câte două-trei săptămâni continuu, în pofida 
tratamentului, zi şi noapte şi de multe ori tuşea până când voma. Nu vreau să intru 
în detalii, căci amintirile sunt încă foarte dureroase. E greu să fii părinte şi să nu 
poţi face nimic. Am încercat şi tratamente homeopate, şi naturiste, nimic nu a 
ajutat-o. Doar vara se mai răreau crizele şi mai respiram şi noi, ca toamna să o 
luăm de la capăt până în vara următoare. 


La un moment dat, în martie 2005, în timpul unei crize grave de tuse, m-a vizitat o 
prietenă, care îmi spune: „Aveam o iconiţă a Sfântului Nectarie de dăruit şi nu 
ştiam cui s-o dau. Şi am auzit că Anastasia e bolnavă, aşa că am venit să ţi-o dau.” 


„Dar cine este Sfântul Nectarie?” 
„Cum, nu ştii? Este mare vindecător.” 


Nu ştiam, dar voiam să ştiu. Am împrumutat de la ea o carte cu viaţa Sfântului 
Nectarie, tot ea mi-a dat şi acatistul, dar nu-mi mai amintesc dacă atunci sau după 
câteva zile, cert este că m-am rugat sfântului să o ajute şi i-am pus fetiţei icoana pe 
piept. Tusea s-a oprit şi a dormit liniştită până dimineaţă, ceea ce nu se mai 
întâmplase de multă vreme. 


A doua zi, tusea a reapărut, dar se alina când îi puneam icoana pe piept. Am 
început să citesc acatistul, dar deşi se vedea o ameliorare evidentă, încă mai avea 
crize de tuse. Aşa am dus-o încă un an, cu crize de durată mai scurtă şi mai rare, 
dar tot bolnavă. Apoi, cu câteva săptămâni înainte de Sfintele Paşti, în 2006, iar a 
făcut o criză urâtă. lar nesomn, iar crize de tuse până la vomă, plămâni încărcaţi şi 
weezing, ca la început. Cearcăne vinete de natură alergică până la nivelul nărilor, 
că arăta ca un urs panda, biata de ea. Iar pufuri, siropuri, tot tratamentul. 


Marţi, în Săptămâna Mare, ne ducem încă o dată la doctor, dar doctorul ridică din 
umeri. Nu mai are ce să-i facă. Tuşeşte marţi, miercuri, Joi, fără pauze, iar în 
Vinerea Mare o culc la prânz. Doarme un sfert de oră şi începe din nou să tuşească 
şi se trezeşte. Atunci îi spun soţului meu: „la-o, îmbrac-o şi du-o la Mănăstirea 
Radu- Vodă, la moaştele Sfântului Nectarie, că nu mai pot. S-o vindece el, căci noi 
nu mai putem face nimic.” Soţul meu se uită lung la mine şi-mi spune: „Bine. 
Îmbrac-o.” O îmbrac şi închid uşa după ei. Tuşea atât de rău, că răsuna scara 
blocului. Mă gândeam cu tristeţe cât de rău îi va face polenul, căci era primăvară şi 
pomii înfloriseră. Mă rugam şi plângeam, căci ce mamă poate fi liniştită când 
copilul ei este bolnav şi se chinuieşte? 


S-au întors după vreo oră şi m-a izbit imediat faptul că nu mai tuşea. Nu o mai 
văzusem de multă vreme atât de împăcată şi de veselă. Am aşteptat toată noaptea, 
dar tusea nu a revenit. De atunci nu a mai făcut nici o criză de astm. Aceasta s-a 
întâmplat în Vinerea Mare, pe 22 aprilie 2006. În anii care au urmat, a mai tuşit de 
două ori ceva mai tare, dar niciodată nu a mai avut crize cu weezing. O dată, când 
s-au asfaltat străzile în Bucureşti şi tot aerul era îmbâcsit cu particule de asfalt. A 
doua oară, la o pneumonie. La indicația doctorului, am tot urmat tratamentul cu 
Singulair până în 2008, de teamă să nu reapară crizele. Vedeţi ce înseamnă lipsa de 
credință? 


În 2008 i-am făcut testele pentru alergie şi ce să vezi? Anastasia nu este alergică la 
nimic. Nici la praf, nici la polen, nici la mucegai! Sfântul Nectarie a vindecat-o 
complet, dar noi nu am crezut şi i-am dat medicamente degeaba încă doi ani... 
Anastasia are o deosebită evlavie pentru Sfântul Nectarie şi deseori îi citeşte 
acatistul, mai cu seamă de când a aflat că numele de botez al Sfântului era 
Anastasie. Şi ce altă mulţumire putem aduce noi, păcătoşii, lui Dumnezeu, Maicii 
Domnului şi sfinţilor Săi, în afara rugăciunilor şi a străduinţei de a trăi o viaţă 
creştinească? 


Într-una din vizitele noastre, Anastasia a găsit în grădina Mănăstirii Radu Vodă un 
şirag de mătănii. Le-a luat cu dragoste, ca pe un dar al Sfântului Nectarie, ca pe un 
îndemn la rugăciune. Să-L slăvim pe Domnul şi să le mulţumim sfinților pentru 
rugăciunile şi darul dragostei lor pentru noi. Amin! 


(Ana Pascu, Bucureşti) 
„Singurul sprijin în acea perioadă au fost Dumnezeu şi bunul Sfânt Nectarie” 


Acum câţiva ani, diferite persoane din anturajul meu au început să-mi povestească 
despre acest minunat sfânt de care eu nu ştiam nimic. Aproape zilnic auzeam câte 
ceva legat de Sfântul Nectarie sau de Mănăstirea Radu Vodă. Deşi sunt din 
Bucureşti, recunosc că habar nu aveam de existenţa mănăstirii, cu atât mai mult de 
moaştele Sfântului Nectarie. 


Întâmplarea (sau nu) a făcut ca tocmai în aceea perioadă drumurile mele să treacă 
prin apropierea mănăstirii. Treceam cel puţin o dată pe săptămână pe la poarta 
mănăstirii, aşa că — mi-am spus — este prilejul cel mai bun să aflu şi eu mai multe 
despre acest sfânt. Participarea la slujbe şi atmosfera de acolo m-au impresionat 
profund; Sfântul Nectarie mi-a devenit foarte drag (între timp citisem despre viaţa 
lui şi minunile săvârşite) şi de multe ori, în rugăciunile mele îi ceream sprijin şi 
ocrotire, dar nu în mod special, pentru că la vremea aceea nu aveam mari probleme 
de viaţă. Nu întâmplător am simţit o mare atracţie şi o mare apropiere sufletească 
față de Sfântul Nectarie şi nu întâmplător drumurile mele duceau către Mănăstirea 
Radu Vodă. Problemele au apărut însă repede. 


Locuiam în aceeaşi casă cu o rudă (o persoană în vârstă şi bolnavă de demenţă într- 
o formă care se agrava destul de repede). Este greu de redat în cuvinte ceea ce ni 

se întâmpla în fiecare zi (mie şi restului familiei mele — părinţii, soţul şi copii mei). 
Toată casa devenise un soi de cocină — bătrânul îşi făcea nevoile oriunde în casă, 
dar mai ales în mijlocul bucătăriei, ascundea mâncarea prin dulapuri şi de multe ori 


ne-am trezit cu viermi care mişunau de oriunde. Devenea tot mai agresiv cu ceilalți 
(din tinereţe fusese un om violent şi alcoolic), ajunsesem practic doar să facem 
curăţenie, să dezinfectăm tot ceea ce foloseam şi să stăm cu ochii în patru ca nu 
cumva să se întâmple vreo tragedie (de multe ori l-am găsit umblând cu un cuţit în 
mână şi amenințând pe oricine, arunca cu toate obiectele pe care le găsea, țipete, 
scandaluri, gesturi violente etc.). 


Sunt multe lucruri de spus şi de povestit şi numai cei care au în familie astfel de 
cazuri ştiu bine despre ce vorbesc. Eu, personal, mă străduiam să trec peste aceste 
moment, dar mi-am dat seama că cel mai mult afectaţi sunt cei doi copii ai mei, 
care la acea vreme aveau patru şi zece ani. Erau de-a dreptul terorizați şi 
deveniseră aproape isterici când trebuiau să stea acasă. Nu mai puteam găti, nu mai 
puteam să stăm în propria casă, dar nici nu ştiam ce să facem în asemenea situaţie. 
Medicii nu ne ofereau nici o soluţie (nici măcar în spital nu voiau să-l mai 
primească, deşi încercasem din răsputeri să-l internăm). Umblasem pe la tot felul 
de comisii medicale, pe la tot felul de medici, dar nimeni nu îşi asuma 
responsabilitatea. A trebuit să ajungem şi la poliţie pentru că realmente devenea tot 
mai periculos, dar în zadar. EI, pe de altă parte, avea nevoie de îngrijire 
permanentă şi supraveghere strictă. 


După câteva luni ajunsesem practic în pragul disperării şi nu mai puteam decât să 
mă rog la bunul Dumnezeu să se îndure de noi, pentru că omeneşte nu mai aveam 
altceva de făcut. Apelasem la toate instituţiile abilitate, dar nimeni nu ne ajuta cu 
nimic. Chiar şi când chemam salvarea sau poliția, nu făceau decât să-i injecteze un 
calmant şi apoi ridicau din umeri — iar internarea lui într-un azil sau cămin privat 
era imposibilă din cauza costurilor exorbitante pentru noi. 


Singurul sprijin în acea perioadă au fost Dumnezeu şi bunul Sfânt Nectarie, la care 
ajunsesem să mă rog cu lacrimi de disperare. Ştiam şi aveam convingerea că nu ne 
poate ajuta nimeni decât sfântul. Este adevărat că din păcate numai atunci când 
suntem cu cuțitul la os facem rugăciune şi ne smerim cel mai mult. Atunci realizăm 
cât de neputincioşi suntem şi că nu reuşim nimic fără voia lui Dumnezeu. Făceam 
zilnic Acatistul Sfântului Nectarie, mergeam cât de des puteam la Mănăstirea Radu 
Vodă şi aşteptam izbăvirea. Este greu de descris în ce situaţie sufletească mă 
aflam; era greu să am răbdare, milă, înţelegere şi dragoste pentru un om bolnav în 
timp ce simţeam că situaţia în care mă aflam devenea drama copiilor mei. Era 
cumplit să văd că ei suferă şi că sunt atât de afectaţi de ceea ce se petrecea în casă 
şi eu să nu pot să fac nimic decât să aştept. Nu primeam nici un sfat şi nimeni nu 
ştia exact cum mă poate ajuta. 


Mă rugam cu toată nădejdea pentru că ştiam că nu mai am nimic de pierdut, dar în 
acelaşi timp eram ca un om în pragul agoniei; mergeam la biserică şi îi spuneam 
plângând în rugăciune sfântului că nu mai pot, că este peste puterea mea de a mai 
trăi în continuare coşmarul. Simţeam că sunt la limita tuturor puterilor mele. Și 
soţul meu şi copiii erau răvăşiţi — simţeam că ne pierdem şi noi minţile, pentru că 
nu găseam Soluţia. 


Și tocmai atunci lucrurile au început să capete un sens. O cunoştinţă mi-a promis 
că se ocupă de internarea bătrânului într-un spital de specialitate, unde va fi îngrijit 
şi asistat medical. Şi incredibil de repede (în numai două luni de zile) am şi reuşit 
să facem acest lucru. Toată lumea se mira, inclusiv medicii care îl avuseseră în 
observaţie şi ne întrebau cum am reuşit acest lucru, ştiut fiind că sunt persoane care 
aşteaptă şi un an de zile pentru a se interna într-un astfel de loc. Şi eu eram extrem 
de mirată de cât de repede şi cu câtă uşurinţă se desfăşurau lucrurile. Era exact în 
preajma zilei Sfântului Ierarh Nectarie (9 noiembrie 2008) când s-a întâmplat acest 
lucru şi atunci am ştiut şi am avut convingerea că sfântul mi-a auzit glasul 
disperării. 


Sunt puţine cuvintele care să exprime mulţumirea şi dragostea pe care o am faţă de 
bunul Dumnezeu şi faţă de toți sfinţii lui, dar mai ales pentru Sfântul Nectarie. De 
altfel, întotdeauna când am fost într-o situaţie de criză sau am avut diverse 
probleme am simţit, în modul cel mai real cu putinţă, sprijinul şi mila bunului sfânt 
care nu mă trece cu vederea, deşi eu sunt o mare nevrednică față de toate 
binefacerile lui. 


Nu ştiu dacă am reuşit să redau o părticică din tot ceea ce am suferit (de altfel, sunt 
multe de povestit), dar cred că important este că atâta vreme cât avem credinţă în 
Dumnezeu şi în sfinţii ocrotitori aceştia ne vor auzi rugăciunile mai devreme sau 
mai târziu. 

Pentru mine acest eveniment a fost o minune (deşi pentru alţii poate nu este o 
poveste spectaculoasă) şi în acelaşi timp, o lecţie de viaţă. Niciodată nu vom fi 
lipsiţi de dragostea şi mila lui Dumnezeu, trebuie doar să o cerem cu toată 
smerenia. 


(Gabriela Negoiţă, Bucureşti, 2010) 
Ajutor la examene şi imbold spre spovedanie 


Vă trimit şi eu câteva cuvinte despre ajutorul primit de la Sfântul Nectarie. Am 
primit Acatistul Sfântului Nectarie, deosebit într-adevăr şi o iconiţă de la o colegă 


de facultate în semn de mulțumire pentru un ajutor pe care i-l dădusem la nevoie, 
alături de alți colegi. 


Se întâmpla în 2010, în luna aprilie cred, înainte de sesiunea de restanţe de 
dinaintea examenului de licenţă. Am avut patru examene restanţă din anul II şi încă 
unul din anul ] şi am făcut tot posibilul să învăţ ca să le iau, cu convingerea însă că 
am să amân examenul de licenţă pentru sesiunea din februarie, 2011. Menţionez că 
nu a fost aşa simplu, fiind şi mamă şi având şi un serviciu solicitant, unde eram 
implicată de dimineaţa până seara la ora 19:00. Astfel că orele cele mai potrivite să 
învăţ erau noaptea. 


Înaintea uneia din restanţe, care pentru mine era cel mai greu examen din cele 
cinci, fiind sinteză şi o materie complexă, cu cincisprezece minute înainte de a 
pleca spre facultate am ales să citesc Acatistul Sfântului Nectarie pentru mângâiere 
şi încurajare şi de asemenea, în încheiere m-am rugat şi la Sfânta Paraschiva, 
Sfântul Antonie, Maica Domnului şi Domnul nostru lisus Hristos. 


Imediat ce am încheiat rugăciunea şi m-am închinat mi-a sunat telefonul, colega 
care îmi dăduse Acatistul transmițându-mi informaţia că examenul se va da grilă în 
loc de sinteză şi că de asemenea, are două grile cu întrebări posibile pe care mi le 
trimite prin e-mail. Am apucat să îmi arunc ochii pe întrebări şi apoi a trebuit să 
plec la examen, dar întrebările au fost din ce ştiam mai bine, astfel că am luat nota 
9. Am trecut cu bine şi de celelalte examene. 


Și cu ajutorul lui Dumnezeu şi al lui Sfântului Nectarie, la care m-am rugat zilnic 
şi al cărui acatist l-am citit cu multă dragoste şi credinţă, am reuşit ca în cele două 
săptămâni rămase până la licenţă să acopăr mare parte din materie, astfel că am 
luat şi acest examen important. Chiar dacă nu a fost o notă foarte mare, Îi 
mulțumesc lui Dumnezeu că am reuşit să rețin suficient cât să pot cu mintea şi 
puterea mea să iau acest examen în condiţii nu tocmai din cele mai favorabile. 


Am povestit multora această experienţă a mea cu binefacerea Sfântului Nectarie, în 
speranţa că şi ei vor crede şi vor fi ajutaţi în problemele personale. Chiar mai mult, 
m-am oferit să merg cu cei ce au dorit la Mănăstirea Radu Vodă pentru a le da 
curaj şi a le fi alături. 


Această experienţă, mai presus de toate, m-a făcut să mă întorc către mine, să văd 
şi să recunosc lucruri care nu îmi sunt plăcute şi să mă gândesc serios la cum îmi 
doresc să îmi trăiesc viaţa. 


Tot datorită Sfântului Nectarie am reuşit ca pentru prima dată în viaţa mea să mă 
spovedesc cu adevărat, m-am rugat pentru curajul şi gândul bun de a spune tot ce 
aveam pe suflet, de a-mi lua angajamentul să nu mai fac lucruri care mă făceau să 
plec ochii în pământ în faţa lui Dumnezeu. Prima dată când am fost la moaştele 
Sfântului Nectarie mi-a fost ruşine să mă apropu fiindcă mă simțeam mult prea 
departe de atâta sfinţenie, dar apoi am înţeles că am avut ocazia să realizez asta şi 
şansa să mă îndrept. Doamne ajută! 


(Lavinia Oprescu) 
Când am luat rezultatul analizei, era negativ! 


Am fost de multe ori ghidată de sfânt în luarea unor decizii majore, sănătate, ajutor 
pentru prieteni şi bolnavi. 


Să încep cu minunea prin care am fost vindecată de o rană internă, a colului, care 
se vindecă de obicei foarte greu. După analiză, mi s-a recomandat un tratament, dar 
am fost şi m-am rugat şi cu acatistul, la racla Sfântului Nectarie de la Mănăstirea 
Radu Vodă. Am făcut ulterior analiza. Când am luat rezultatul analizei, era 
negativ! Am izbucnit în lacrimi de bucurie şi mi-aduc aminte că am îmbrăţişat-o pe 
asistentă, nevenindu-mi să cred! Am mărturisit şi atunci altor două femei, care şi 
ele erau bolnave, dându-le acatistul şi sfătuindu-le să meargă la mănăstire să ceară 
ajutor sfântului. 


O altă minune. Am aflat despre duhovnicul meu, mărturii dureroase, de trei ori la 
rând, prin intermediul unor surori în credinţă, fiind nevoită să-l schimb! Am reuşit 
să am azi un duhovnic minunat! Şi îi mulțumesc sfântului de câte ori am prilejul să 
trec pe la racla sa!!! Fără un duhovnic adevărat, cum rar se mai găseşte azi, nu aş fi 
avut nici o şansă de mântuire! 


Tot acolo, la Radu Vodă, cugetam cum să ajung la părintele Iustin Pârvu, dar nu 
dispuneam de prea mulţi bani. La sfârşitul slujbei, o soră m-a întrebat dacă vreau 
să merg la părintele Iustin, că are două bilete de tren, gratuite. Le-a scos şi le-a pus 
pe masa cu icoana sfântului, din partea stângă a mănăstirii. Am crezut că visez! Era 
pur şi simplu adevărat! Am ajuns la părintele Iustin, pentru prima dată în viaţă, 
acum trei ani! 


Mâna mea dreaptă căpătase o culoare galbenă, inexplicabilă. Fusesem la doctorul 
de familie, care nu putea să-şi explice cauza (era nevoie de investigaţii mai 
amănunțite). Luasem cu mine nişte analize şi mă gândeam după Sfântul Maslu să 


merg la spitalul Colțea, fiind neliniştită. Când să ies din biserică, am observat că nu 
mai aveam nimic! Culoarea galbenă a mâinii şi a unghiilor dispăruse! 


Intr-o dimineaţă, am alergat la racla sfântului să-i cer ajutor pentru fiul meu, care 
pleca în Barcelona, să se întoarcă cu bine acasă. 


Am făcut acatistul şi am plecat. Peste o oră mă sună fiul meu. Nu plecase, pierduse 
avionul şi venea acasă! Chiar şi el a spus că aşa a vrut Domnul! (Am aflat ulterior 
de la o prietenă că în acea perioadă acolo fusese epidemie de gripă porcină). Nu 
ştiu sigur dacă acesta a fost motivul. 


Un alt ajutor a fost față de o prietenă pe care am luat-o să se spovedească. Ea avea 
multe greutăţi şi trebuia să părăsească şi ţara! La raclă era un părinte, care la rugă- 
ciunile noastre a spovedit-o pe loc! Prin părintele acela a primit ulterior mult 
ajutor! 


O soră mi-a spus într-o seară că băieţelul ei e bolnav, cu febră şi era foarte 
neliniştită. Febra nu-i scădea cu medicamente... la fel, dimineaţa am fost la racla 
sfântului şi am citit acatistul. Când m-am întors după câteva ore, am întrebat-o cum 
se simte copilul. Îi trecuse temperatura! 


Altădată, nu puteam să vând apartamentul. De ziua sfântului m-am rugat pentru 
asta şi când am intrat în biserică am simţit un puternic miros de tămâie! Mi s-a 
spus ulterior că în acest fel poţi primi uneori un răspuns afirmativ pentru cererea 
făcută la rugăciune. (Şi la Sfântul Mina mi s-a întâmplat acelaşi lucru.) Am primit 
ajutor dublu! 

La coadă, tot de ziua sfântului, anul trecut, se făcuse foarte frig şi nemaiputând 
îndura frigul, m-am dus în biserică pentru câteva minute. Am întâlnit o soră din 
biserică şi i-am povestit că nu ştiam ce să fac... O pereche de ciorapi, dacă ar fi 
avut cineva, mi-ar fi fost de mare ajutor! Mi-a spus să stau pe scaun, mi-a acoperit 
picioarele cu perne şi a sunat la un elev de la seminar. În câteva minute mi-a adus o 
pereche de ciorapi de lână! Cu ajutorul lui, am putut să mă întorc la rând, fericită, 
primind — a câta oară? — ajutorul de nepreţuit al minunatului sfânt, cel mai bun 
prieten al nostru, care te ajută, oricând, în orice moment greu al vieţii, indiferent de 
situaţie! Nu e nevoie decât de credinţă cât un bob de muştar şi sfântul nu pregetă să 
ajute! De mare folos ne este nouă, tuturor! Să îndrăznim şi de câte ori avem 
necazuri, să-i cerem ajutorul! 


Nu merit aceste ajutoare nepreţuite prin mila şi iubirea Sfântului Nectarie! Îi rămân 
veşnic recunoscătoare! Sigur că sfântul se bucură de gesturile de dragoste ale 


noastre: aducându-i flori, ulei pentru raclă (uleiul e foarte bun pentru vindecări) şi 
orice dar e primit cu drag, aşa cum se obişnuieşte când facem daruri celor mai 
iubiţi ai noştri! 


(Paula Ciochină) 


„Oare le mulţumim îndeajuns de mult sfinţilor pentru ajutorul pe care ni-l 
dăruiesc?” 


De obicei, în ultimul timp, de câte ori am ocazia să ajung prin Bucureşti, fac un 
pelerinaj pe la bisericile din centrul oraşului ca să mă rog la sfinţii ale căror sfinte 
moaşte se află acolo spre închinare. Într-una din dăţi, la Mănăstirea Radu Vodă s-a 
întâmplat să pot lua ulei de la candela Sfântului Nectarie. 


Odată, acasă fiind, a început să mă doară umărul drept cu o durere sâcâitoare care, 
în orice poziţie aş fi ţinut mâna, nu îmi dădea pace. Cum durerea m-a ţinut zile în 
şir, am încercat diverse remedii şi diverse unguente, dar în zadar. Deodată mi-a 
venit un gând: „Oare n-ar fi bine să folosesc ulei de la Sfântul Nectarie?” Aşa că 
am uns umărul cu puţin ulei, rugându-mă sfântului să-mi ia durerea, să mă 
tămăduiască, căci nici treabă nu prea puteam face şi nici de odihnit nu mă puteam 
odihni. Nu trece mult timp şi simt în umăr o dogoare. Nedumerită, îmi întorc 
privirea către umăr, gândind în sine şi mirându-mă că parcă nu m-am masat într- 
atât de mult încât să simt aşa o fierbinţeală, ci că doar m-am uns puţin cât să intre 
uleiul în piele, fiindcă era de la candela Sfântului Nectarie şi trebuia să mă port cu 
grijă. De atunci nu m-a mai durut niciodată, deşi au trecut ceva ani. 


Oare le mulţumim îndeajuns de mult sfinților pentru ajutorul pe care ni-l dăruiesc? 
(Lucia, Brăila) 
Sfântul Nectarie vindecă un tată bolnav 


Prima dată am auzit de Sfântul Nectarie acum vreo patru ani, când mama avea 
cancer la fiere. Dar pentru că era „specificat” pe Acatistul Sfântului (pe care-l 
primise de la cineva — cred că fusese luat de pe internet) ca, după vindecare, să se 
publice minunea (pe atunci nu erau în vogă blogurile), mama nu a luat în 
considerare apelul de după acatist (ea era de felul ei mai emotivă, cum să publice 
aşa ceva şi mai ales, unde, în care ziar?), lăsându-se astfel în mâinile Domnului şi 
ale Fecioarei Maria. Şi Domnul a hotărât să o ia la Sine, tocmai în 15 august, de 
Adormirea Maicii Sale, al cărei nume îl purtase. Nu voi şti niciodată dacă, în cazul 


în care ar fi citit ea sau eu (pentru ea) Acatistul Sfântului Nectarie, ar fi avut vreo 
şansă de vindecare, având în vedere că această formă de cancer este foarte rară, dar 
şi foarte rea, extinzându-se cu rapiditate la celelalte organe interne. Dar, nu ştiu, 
aşa a fost să fie. 


După doi ani de la moartea mamei, a venit asupra familiei noastre un alt necaz: tata 
a fost diagnosticat cu cancer la rinichiul drept. Ştiu că în momentul în care aflasem, 
eram cu tata în cabinet, doctorul părându-mi-se foarte dur, dând aşa, verde-n faţă, 
cum se spune, o astfel de veste, în prezenţa celui în cauză. Abia aşteptam să ajung 
acasă pentru a plânge. Oricum, de faţă cu tata, m-am abținut, dând explicaţiile 
necesare fratelui meu, care ne dusese la medic şi care ne aştepta afară. L-am lăsat 
pe tata acasă la el (locuim foarte aproape, pe aceeaşi stradă, la câteva case 
distanță), spunându-i că voi veni mai târziu să-i fac bagajul pentru spital (a doua zi 
urma să fie internat) şi ajunsă la mine acasă, mi-am dat drumul lacrimilor. Mi se 
părea că trăiesc un d&jă-vu, că se repetă ceea ce se întâmplase cu doi ani înainte. 


Aşa m-a găsit tata, care nici el nu avusese răbdare să stea singur acasă până să 
merg la el. Oricum, era de un pesimism sinistru, fiind sigur că şi el nu va trăi mai 
mult de şase luni după ce va fi operat, la fel ca mama. Şi chiar asta era deviza lui: 
„Nevasta mi-a murit, aşa că nu mă mai interesează dacă trăiesc sau nu”. 


Pentru că ştiu ce sentimente de vină avusesem după moartea mamei, m-am gândit 
că asta nu se va mai întâmpla de această dată, încercând să fac tot ce se poate în 
privinţa tatei. Aşa că, începând din ziua când era programat pentru operaţie, am 
început să spun Acatistul Sfântului Nectarie (pe care-l cumpărasem de la Cluj, de 
când fusesem cu mama), promiţându-i Sfântului Nectarie că, dacă tata se vindecă, 
am să fac publică minunea şi în cazul în care Dumnezeu ne va învrednici cu un 
copil, indiferent dacă va fi băiat sau fată, îi voi da numele lui. Tot în acea zi, l-am 
uns pe tata în zona rinichiului care urma să-i fie extirpat, cu untdelemn de la 
Mănăstirea Eghina (primisem de la o colegă de facultate care, la rândul ei, primise 
şi ea de la cineva). 


Tata nu a fost operat în acea zi, ci a fost reprogramat, dar, oricum, operaţia a 
decurs bine, doctorul fiind mulţumit de evoluţia lucrurilor. Totuşi, la fel ca în cazul 
mamei, după efectuarea examenului histopatologic, pentru că au rămas nişte celule 
canceroase de la rinichiul scos (fiind necesar să-i extirpe şi o parte din vezică), tata 
a fost trimis la secţia oncologie a spitalului, la doctorul la care fusese şi mama. 


Trebuia să înceapă cât de repede tratamentul cu nişte injecții, Roferon (dacă am 
reținut corect denumirea lor). Tata trebuia să facă aceste injecții de trei ori pe 


săptămână, timp de un an de zile, şi după fiecare lună să facă analize pentru a 
vedea cum decurge boala. A semnat şi hârtia necesară în astfel de cazuri, cum că 
este de acord să facă tratamentul prescris. Totul era OK. Cu singura mică-mare 
problemă, aceea că tata nu avea voie să bea în timpul tratamentului (ni s-a spus că 
injecţiile amestecate cu alcoolul dau o depresie de-ţi vine să te arunci de pe casă). 
Nu se poate să trec peste acest amănunt important, pentru a vedea totuşi cum a 
lucrat Sfântul Nectarie, chiar şi într-o astfel de situaţie. 


O lună de zile a reuşit tata să se abțină de la acest viciu. Făcând analizele şi fiind 
ceva în neregulă, a fost nevoit să întrerupă injecţiile timp de o săptămână şi să ţină 
regim (mâncare fără sare). Doar că a început iar să bea. Pentru că nu s-a mai putut 
opri (şi după cum am specificat mai sus, nu-l mai interesa dacă se vindecă sau nu) 
doctorul a zis că asta este, trebuie să-l luăm pe om aşa cum e; va întrerupe 
tratamentul, însă nu-l vom lăsa în voia sorții, ci va veni la spital la analize din trei 
în trei luni pentru a vedea cum decurg lucrurile. 


Toţi din familie ne-am gândit că nu mai are mult de trăit, mai ales că şi doctorul 
ne-a avertizat că nu o va mai duce mult. Cumnata mea (care este asistentă) a zis că 
atât cât o mai trăi, o lună, trei sau şase, să încercăm să avem mai mare grijă de el. 
Eu continuam să citesc Acatistul Sfântului, gândindu-mă că ce va vrea Dumnezeu 
aia va fi, n-ai cum să te opui, orice-ai face. Dar, totuşi, eu trebuie să continui ce-am 
început, atâta timp cât tata trăieşte. 


Cel mai greu au trecut primele şase luni, în care tata se gândea că va muri la fel ca 
mama. După aceea a fost mai uşor. Anul acesta s-au împlinit doi ani de la operaţie. 
Am ajuns să mergem la analize din şase în şase luni şi de anul viitor vom merge o 
dată pe an. Oricum, toată lumea se miră de cât de bine au evoluat lucrurile de la 
diagnosticarea bolii şi se miră cum de tata încă e aici, printre noi. Dar eu ştiu care e 
cauza: Sfântul Nectarie, care l-a ajutat nu doar la vindecare de cancer, ci şi în alte 
probleme pe care le-a avut datorită alcoolului. Şi a avut destul de multe, trebuie să 
recunosc, unele chiar foarte grave. 


Sfântul Nectarie chiar este vindecător de cancer. Am ca mărturie boala pe care a 
avut-o tatăl meu. Eu încă mai citesc Acatistul Sfântului, pentru că am aşa, un fel de 
teamă că, dacă aş înceta, s-ar întâmpla ceva rău. Cred că asta este de când a murit 
mama şi m-am simţit vinovată că nu m-am implicat mai mult. 


Pentru că Sfântul Nectarie l-a ajutat pe tata, era cazul să încep şi eu să îndeplinesc 
ce-am promis. O parte din promisiune o pot face acum, prin împărtăşirea minunii 


pe care a făcut-o Sfântul Nectarie cu tatăl meu. Pentru că doar cine a avut o astfel 
de experienţă în familie poate înţelege minunea vindecării de o astfel de boală. 


(Loredana) 
Sfântul Nectarie tămăduieşte o femeie bolnavă de cancer 


Bună ziua şi Doamne-ajută! În anul 2006, soacra mea a fost operată de o tumoare 
pe ficat şi plămâni ce s-a dovedit în urma analizei a fi de natură canceroasă, ba mai 
mult, socrului meu i s-a spus că va mai trăi trei luni. Am mers la Bucureşti la 
moaştele Sfântului Nectarie, de unde am cerut ulei din candela de deasupra 
moaştelor, după care am mers la Fundeni la soacra mea şi am uns-o cu el. l-am dat 
să citească şi Acatistul Sfântului şi l-am citit şi eu, am mai plătit şi slujbe, am fost 
şi la Constanţa la Sfântul Pantelimon şi iată, suntem în 2010 şi mulţumim 
Domnului, Maicii Sale Preasfinte, Sfântului Nectarie, Sfântului Pantelimon că 
pentru rugăciunile Părintelui meu, Petru, ne-au ajutat şi au înfăptuit minunea şi 
soacra mea trăieşte fără urmă de cancer în ea. 


(Elena, Suceava) 


Sfântul Nectarie ajută să fie adus pe lume un copilaş care era să fie avortat 


Am avut o sarcină foarte dificilă... Patru luni şi jumătate nu am mâncat nimic şi nu 
am băut nici apă... o sarcină foarte toxică... mergeam mereu la spital pentru 
perfuzii, când nu mai suportam... Slăbisem zece kilograme... Vomitam numai 
spumă... 

Am primit cărticica cu minunile Sfântului Nectarie de la o prietenă. Mă rugam 
mereu la Sfântul Nectarie şi la Maica Domnului să mă ajute să trec peste această 
încercare dificilă şi totul să fie bine cu sarcina. (Mai pierdusem două sarcini şi 
eram îngrozită la gândul că ar putea păţi ceva copilaşul). 


Într-o zi mi-a căzut, fără să îmi dau seama, căpăcelul de la perfuzie...îmi era foarte, 
foarte rău... am început să nu mai îmi simt picioarele... apoi mâinile... am crezut că 
mor... parcă toată viaţa se scurgea din mine... M-am rugat la Sfântul Nectarie... să 
mă ia mai repede în cazul în care asta trebuie să facă... sau să facă o minune şi să 
mă salveze... abia ce am terminat de gândit asta... a apărut o asistentă... s-a uitat la 
mine... s-a uitat repede la perfuzie... a căutat căpăcelul şi imediat ce l-a pus la 
branulă, am început să mă simt mai bine... 


Tot in spital, am adormit cu cartea sfântului în braţe... şi am visat într-o noapte că 
din icoana Maicii Domnului şi a Sfântului Nectarie aceştia îmi vorbesc şi îmi spun: 
„Stai liniştită, că totul va fi bine”. 


Când sarcina a ajuns la şase luni, mi s-a spus că ar avea malformații, că ar trebui să 
avortez, că anumiţi parametri nu sunt în limitele normale... 


Datorită viziunii pe care am avut-o, nu am vrut să renunţ... ştiam că totul va fi bine, 
deja copilaşul mişca... nu aş fi putut să avortez.... nu după două sarcini pierdute... a 
treia oară nu aş fi rezistat... 


Am mers la Mănăstirea Radu Vodă şi m-am rugat Sfântului Nectarie şi Maicii 
Domnului. Un preot de acolo m-a sfătuit să mă spovedesc şi să mă împărtăşesc în 
fiecare săptămână, până la împlinirea sorocului şi să nu îmi pierd speranţa pentru 
că ştiinţa doctorilor nu este mai presus de puterea lui Dumnezeu.... 


La următoarea ecografie, nu numai că parametrii erau în ordine, dar dăduseră 
înapoi până la valorile normale!!! 


Acum am un îngeraş de nouă luni şi jumătate... o cheamă Maria şi este perfect 
sănătoasă. 


I-am promis sfântului că, dacă totul va fi bine, vom merge să îi mulţumim în Insula 
Eghina. Din păcate, din cauza crizei, nu putem decât pe jumătate să împlinim 
această promisiune. Va merge soţul meu să îi mulțumească sfântului. Trece pe la 
muntele Athos, iar apoi merge în insula Eghina. 


Tuturor mămicilor le doresc multă sănătate şi să nu renunţe niciodată, oricât de 
grea ar fi încercarea. Când îngeraşul te ţine în braţe şi îți spune „MAMA”, nimic 
din tot ce a fost nu mai are importanţă! 


(Monica Gheorghe) 

„Am aflat de legătura puternică dintre Sfântul Nicolae şi Sfântul Nectarie” 
lată-mă în faţa unui fapt interesant şi îmbucurător. De ce spun asta? Fiindcă odată 
ce treci printr-o experienţă grea ai unele rețineri în a-ţi spune „povestea”, trăirea 


(pentru că, în general, oamenii au reticenţă, sunt speriați întâlnind astfel de cazuri, 
nu 0 spun asta pentru a-i judeca, îi înţeleg, ci ca o constatare). 


Vreau să consider o ocazie specială, să îi spun un miracol faptul că, iată, acum se 
deschide o „poartă” spre împărtăşirea sentimentelor care te încearcă în asemenea 
experienţe. Pot să spun că sunt şi eu una dintre persoanele care se bucură de darul 
şi grija Sfântului Nectarie, vreau să vă spun sincer că înainte de diagnosticare şi 
operaţie din păcate nu ştiam de sfânt, eram credincioasă (cât eram în stare în acea 
perioadă), am pornit pe calea cunoaşterii spirituale, a aprofundării şi înţelegerii cu 
multă vreme înainte de a descoperi problemele de sănătate, îmi făcusem un obicei 
să mă rog Sfântului Nicolae (şi nu numai), faţă de care am simţit şi simt o legătură 
specială, de aici mai departe sunt convinsă ce lucrare a făcut Sfântul Nicolae 
înştiinţând, dacă pot să spun aşa, pe Sfântul Nectarie că este nevoie de ajutorul lui 
şi mi-a fost de mare folos. Să nu râdeţi de mine, aşa am simţit eu şi aşa le-am 
interpretat (având în vedere că noi toţi una suntem în Hristos). 


Aproape de serviciul meu aveam o biserică cu hramul Sfântului Nicolae, ăsta a fost 
încă unul din semnele date de sfânt pentru mine, era o binecuvântare să merg la 
sărbători şi nu numai, să mă rog acolo. Că ştiţi cum este, când ajungi acasă te dai 
la treburi aşa, având acolo biserica, mergeam foarte des. În ziua când să fac 
mamografia am trecut pe la o biserică. Bineînţeles că i-am căutat icoana Sfântului 
Nicolae, dar nu am găsit-o la altar, era la ieşire, m-am bucurat... însă când am 
ridicat ochii am tresărit în sufletul meu ca niciodată, fiindcă din icoană mă privea 
mustrător, nu mi-am dat seama atunci, numai după operaţie am pus toate cap la 
cap, ştiind că Sfântul Nicolae mustră şi ceartă, m-a certat şi pe mine de neglijenţele 
mele şi ignoranța mea, de asemenea, am aflat de legătura puternică dintre el şi 
Sfântul Nectarie. 


Am fost operată în data de 9 noiembrie, nu ştiam atunci ce zi este, lucrurile s-au 
limpezit pentru mine când mi-am dat seama că din câte zile sunt într-un an, clar nu 
întâmplarea a făcut asta. Apoi să aflu de Mănăstirea Radu Vodă, unde sunt 
moaştele, mergeam cu sufletul trist şi acolo găseam alinare. De asemenea, un semn 
a fost şi faptul că în timpul tratamentelor am întâlnit o măicuţă la un schit, cu care 
am legat o prietenie şi o comunicare frumoasă şi pe care să aflu că... o cheamă 
Nectaria!!! Pot să spun, cu mâna pe inimă, că Sfântul Nectarie îşi face simțită 
prezenţa şi ajută acolo unde este nevoie, dacă v-am spus că eu nici nu ştiam de el şi 
mi-a arătat semne! Totul e să vrei să crezi. A mai fost un lucru îmbucurător pentru 
mine, într-o zi, când eram în oraş şi am intrat la biserica Sfântul Gheorghe, unde 
sunt moaştele Sfântului Nicolae. M-am rugat, însă când am ieşit am simţit o 
chemare să merg şi la Radu Vodă. Am mers pe jos fiindcă mişcarea e bună. Când 
am ajuns acolo mi-am dat seama de ce. A fost o slujbă frumoasă pentru secetă şi au 
fost scoase sfintele moaşte ale Sfântului Nectarie şi s-a înconjurat biserica, a fost 
înălţător pentru mine. 


Îi mulţumesc Sfântului Nectarie că am avut bucuria asta, fiindcă a fost o slujbă 
liniştită, fără agitația aceea cu lume multă, care îţi distrage atenţia de la sfințenia 
slujbei. Pe 9 noiembrie, anul acesta, fac patru ani de la operaţia la sân. Doresc 
tuturor sănătate şi credinţa că nu suntem singuri, totul este să cerem ajutorul şi el 
vine negreşit. 

(Sanda Victoria) 


Sfântul Nectarie aduce un om la spovedanie 


Într-o dimineaţă, cu nişte ani în urmă... Mai aveam câteva ceasuri până la tren. 
Urma să plec la Timişoara. Făceam lunar „naveta” aceasta, Craiova — Timişoara. 
La Timişoara, trăgeam la o bună prietenă, pentru că mă durea inima că nu era 
spovedită din copilărie. De câte ori ne întâlneam, vorbeam despre asta şi ea hotăra 
de fiecare dată să se spovedească, până la următoarea noastră întâlnire. De fiecare 
dată, apărea însă ceva şi ea nu ajunsese încă la spovedanie. 


În dimineaţa aceea, uitându-mă printre cărţi, să iau ceva de citit pe drum, inima mă 
trage către viaţa Sfântului Nectarie de la Eghina. O iau din raft, o răsfoiesc şi „mă 
prinde”. Încep să citesc, socotind să continui lectura în tren... Nu a fost însă chip să 
las cartea din mână până când nu am terminat-o. Aproape să pierd trenul din cauza 
asta... Sfântul Nectarie m-a impresionat profund. Plângeam şi mă rugam pentru 
prietena mea, să o ajute să ajungă, de data asta, la spovedanie. Am plecat cu 
rugăciunea în suflet. M-am rugat tot drumul pentru prietena mea. Şi, pentru că 
plecam la Timişoara, am mai luat cu mine un ajutor: pe Sfântul Iosif cel Nou de la 
Partoş. 


Primul lucru pe care prietena mea mi l-a spus când ne-am revăzut a fost: 
„TREBUIE să mă spovedesc!” „De mult trebuie să te spovedeşti” — i-am răspuns. 
„Da, dar acum este altfel”, mi-a spus, „acum, aşa de tare mă trage, că nu mai pot 
sta...” 


Ne-am dus a doua zi la Catedrală. S-a spovedit şi a ieşit alt om de sub epitrahil: 
avea pe chip o lumină care o transfigura. Desigur că lumina venea din inima 
împăcată cu Dumnezeu şi era semnul harului ce coborâse asupra sa pentru 
mijlocirile Sfinţilor Nectarie şi losif cel Nou şi pentru marea iubire de oameni a lui 
Dumnezeu. 


Un timp, eu nu am putut să vorbesc despre asta. Eram pur şi simplu copleşită de 
întâmplare. Erau la mijloc nişte ani în care eu mă rugasem pentru prietena mea, ca 
Dumnezeu să-i ajute să ajungă la spovedanie. Şi iată că Dumnezeu lucrase prin 


sfinții Săi la vremea ştiută de EI... Mai târziu, când i-am spus cum a fost totul, ea a 
înţeles minunea ce se făcuse cu ea: „De asta mă trăgea pe mine inima, de nu mai 
puteam sta!” 


(D.1., Craiova) 
Sfântul Nectarie mijloceşte găsirea unui loc de muncă 


Cu ajutorul Domnului voi găsi şi eu cuvintele potrivite pentru a mărturisi minunile 
înfăptuite de Sfântul Nectarie în viaţa mea... 


Acum un an şi aproximativ patru-cinci luni îmi pierdeam locul de muncă. Asta 
pentru că nu mai suportam atmosfera de denigrare a demnităţii umane, stresul şi 
tratamentele angajatorului aplicate fiecăruia în parte. 


După aceasta a urmat o perioadă grea. In acele momente criza încă nu-şi făcuse 
simțită prezenţa de-a binelea, dar tot se găseau cu greu locuri de muncă. 


Am depus CV-uri peste CV-uri, am mers la interviuri, am încercat şi am sperat. 
Parcă era un făcut... chiar şi pentru locurile ce nu necesitau pregătire universitară, 
nu am fost primită din cauza faptului că pregătirea mea depăşea cerinţele postului. 
Timpul trecea, iar facturile trebuiau plătite, în timp ce banii care rămăseseră în cont 
se împuţinau. 


Până când, la un moment dat, am citit într-o revistă câteva povestiri cu minunile 
făcute de Sfântul Nectarie. 


Literatura creştină are consemnați mulți sfinţi, dar nu ştiu de ce, dintre toți, am 
simţit în suflet impulsul de a mă ruga şi eu acestui minunat ierarh... (Pe lângă 
acesta, slăvit fie numele Lui şi al Domnului Dumnezeului nostru, am mai avut 
momente în viață când m-am rugat şi Sfintei Cuvioase Parascheva, primind ajutor 
neîntârziat, de fiecare dată... deşi nevrednică sunt). 


Am început să mă rog în fiecare seară, să citesc acatistul şi de fiecare dată când îl 
citeam, simţeam cum sufletul mi se uşura... Era o adevărată hrană pentru suflet, aşa 
cum mâncarea ne ţine în viaţă trupul. 


Când trecuseră în jur de trei săptămâni de când am început să citesc Acatistul 
Sfântului Ierarh Nectarie, am văzut un anunţ în ziar... Am trimis CV-ul meu şi am 
fost chemată la interviu. 


În timpul interviului, se pare că i-am fost pe plac celei care era de față, pentru că, 
deşi mai erau aşteptaţi şi alţii pentru acel post, nu au trecut decât două zile şi am 
fost sunată că sunt angajată... 


Bucuria mea a fost nemărginită. 


Slavă i-am dat Domnului şi Sfântului Ierarh Nectarie, care a mijlocit această 
minune pentru mine... 


Cea care mă intervievase a devenit, apoi, şefa mea. Minunata purtare de grijă a 
sfântului s-a dovedit ulterior, prin faptul că acea femeie s-a purtat cu mine cum s-ar 
fi purtat şi mama mea, iar postul pe care am fost angajată era la o diferenţă de o 
sută optzeci de grade faţă de cel din care plecasem în urmă cu câteva luni şi era 
ceea ce mă rugasem, din suflet, să mi se întâmple. 


La nici o lună după ce am fost angajată, am fost trimisă în delegaţie într-un loc 
unde aveam o slabă speranţă că-mi vor ajunge paşii vreodată. Am ajuns acolo, şi 
cu lacrimi în ochi, nu-mi venea să cred cele ce le trăiam. l-am mulţumit lui 
Dumnezeu. 

Eram sigură, la fel cum sunt şi acum: cred cu toată tăria sufletului meu, că doar 
Sfântul Nectarie a mijlocit această minune în viaţa mea şi că doar datorită lui, 
rugăciunile mele au fost ascultate de către Dumnezeu. 


După aceste prime momente, când am mai fost în impas, când am avut nevoie de 
ajutor şi nu am ştiut ce să fac... de jos, din necazuri, am strigat de fiecare dată, din 
toată puterea sufletului meu, către Sfântul Ierarh Nectarie, iar Dumnezeu, prin 
acesta, m-a ajutat. 


Mare este slava şi puterea lui Dumnezeu, pe care a dat-o sfinților Lui, să ne fie spre 
tămăduirea trupului şi a sufletului şi mare este îndurarea Lor faţă de oameni. 


Cu adevărat mărturisesc că aşa s-au întâmplat toate, iar toţi cei ce sunt în nevoi să 
se roage cu credinţă şi inimă curată, căci vor afla alinare sufletelor lor. „Veniţi la 
Mine toţi cei osteniţi şi împovăraţi şi Eu vă voi odihni pe voi”. Amin! 

(I. A.) 


Sfântul Nectarie vindecă de rău de maşină 


Pe Sfântul Nectarie l-am descoperit în timp ce citeam mărturiile despre minuni ale 
unor credincioşi. După ce am aflat mai multe despre viaţa sfântului, am decis să îi 


cer şi cu ajutorul şi după ce am citit de câteva ori acatistul său, rugăciunile mi-au 
fost ascultate şi am fost vindecat de starea pe care o aveam atunci când circulam cu 
maşina. 


Sper să nu par superficial, dar pentru mine „răul de maşină” era o adevărată 
problemă, limitându-mi posibilitatea de a călători. Astăzi pot să merg nelimitat cu 
maşina fără nici un disconfort psihic sau fizic. 


Ajutorul Sfântului Nectarie a însemnat nu doar săvârşirea acestei minuni, ci şi 
ajutor la examene. Sper ca mărturia mea să fie de folos, deşi nu este scrisă în vreun 
mod deosebit. 

(Alex Alexandru) 


„O să te faci bine, Cojocarule!” 


Mă numesc Mircea Cojocaru şi am şaizeci şi patru de ani. Acum opt ani am 
început să mă simt rău şi am fost la diverşi specialişti pentru a-mi pune un 
diagnostic. Am fost în Botoşani, Cluj, Deva şi laşi. Toţi mi-au pus acelaşi 
diagnostic: sclerotermie, cancer pulmonar, probleme grave cu inima şi multe altele. 
Am urmat diverse tratamente timp de şapte ani, fără nici un rezultat, dar care în 
schimb mi-au slăbit organismul foarte mult. 


Medicul din Cluj mi-a spus că nu are ce să îmi facă şi m-a trimis acasă. Fram 
deznădăjduit şi îmi pierdusem orice speranţă. Fiind într-o stare disperată, o 
cumnată de-a mea mi-a vorbit despre minunile Sfântului Nectarie, dându-mi şi o 
carte despre viaţa lui. Am început astfel să citesc acatistul sfântului şi să mă 
miruiesc cu ulei de la candela lui. M-am rugat cu toate puterile mele să mă 
vindece. În tot acest timp, am simţit prezenţa sfântului lângă mine. Spaima îmi 
dispăruse şi încetul cu încetul au început să se atenueze şi acele dureri de la 
articulațiile mâinilor, pe care aproape că nu le mai puteam mişca. 


Simt, de asemenea, că Sfântul Nectarie, în marea lui bunătate, mi-a îndrumat paşii 
către un medic din laşi pentru a mă vindeca şi a-mi reda încrederea pe care o 
pierdusem. 


M-am internat în spital şi am urmat un tratament foarte puternic. În timp ce eram 
internat am auzit că în salonul de alături era internat şi părintele lustin Pârvu. Am 
reuşit să mă strecor la el şi cu toată bucuria i-am cerut să mă binecuvânteze. Mi-a 
spus: „O să te faci bine, Cojocarule!” 


Am plecat plin de încredere şi cu bucurie în suflet. Am urmat în continuare acest 
tratament puternic, cu ajutorul sfântului şi cu binecuvântarea părintelui Iustin 
Pârvu. 


Astăzi simt că am prins din nou puteri şi nu am cuvinte să îi mulţumesc Sfântului 
Nectarie pentru ajutorul dat. 
(Mircea Cojocaru) 


„In fiecare zi se întâmplă minuni” 


În fiecare zi se întâmplă minuni cu fiecare dintre noi, însă nu le vedem sau din 
cauza problemelor şi a vieţii, nu vrem să le vedem. Acelaşi lucru pot spune că s-a 
întâmplat şi cu mine. Însă bunul Dumnezeu a vrut ca prin minunea care s-a făcut 
prin Sfântul Nectarie să mă trezesc la realitate şi să observ că viaţa trebuie trăită în 
Hristos şi în Biserică. Totul a început de când părintele duhovnic m-a sfătuit să 
citesc cartea Sfântului Nectarie. A insistat şi cu blândeţe mi-a explicat cât de mare 
este acest sfânt şi câte vieţi a salvat prin minunile făcute cu ajutorul lui Dumnezeu. 


Nu am înţeles de la început de ce insistă, dar cu timpul mi-am dat seama că este 
sfântul protector al părintelui, care îl ajutase mult în viaţa sa. M-am apucat să 
citesc despre viaţa şi minunile Sfântului Nectarie, care m-au fascinat şi pe măsură 
ce citeam, înţelegeam iubirea părintelui lonuţ Bogdan faţă de acest sfânt. Până aici 
totul pare ca o poveste normală, cu lucruri frumoase. Spuneam la început că prin 
minunea ce a făcut-o Sfântul Nectarie cu mine m-am trezit la realitate. 


lată cum sfântul a săvârşit această minune cu mine: la Capela „Centrului Social 
Patriarhul Justinian Marina”, din Pajura, acolo unde slujeşte părintele Ionuţ 
Bogdan Văduva, duhovnicul meu, în data de 2 august se făcea prăznuirea hramului 
Binecredinciosului Împărat Iustinian cel Mare, ocrotitorul acelui Paraclis. Părintele 
Ionuţ Bogdan, pentru a aduce bucurie celor de acolo, a făcut tot posibilul ca la 
hram să fie aduse pentru patru zile părticele din moaştele Sfântului Nectarie. 


În data de 1 august (ziua mea de naştere), după Sfânta Liturghie, părintele Ionuţ — 
împreună cu mine şi cu câţiva credincioşi — am mers să aducem în procesiune 
sfintele moaşte. A fost o bucurie imensă, care ne-a cuprins pe toţi cei ce veniserăm 
să întâmpinăm acele mici părticele din moaştele sfântului. Astfel, timp de patru 
zile, capela a fost binecuvântată de Dumnezeu şi de Sfântul Nectarie şi a fost o 
bucurie mare pentru cei ce lucrează în cadrul Centrului şi pentru oamenii 
dimprejur. A sosit momentul în care trebuiau duse părticelele, iar Părintele m-a 
rugat să-l ajut să le ducă înapoi. Însă, cu câteva ore înainte de a veni spre paraclis, 


m-am împiedicat şi am căzut cu mâna dreaptă în nişte profile de aluminiu, care mi- 
au secționat degetul mare, arătătorul şi încheietura mâinii drepte. Am uitat să 
precizez că împreună cu părintele hotărâsem să plecăm pe data de 16 august în 
pelerinaj la mai mulți sfinţi din Grecia, printre care şi Sfântul Nectarie. 


Durerea pricinuită de operaţie mi-a adus în gând că diavolul nu dorea să plecăm în 
acest pelerinaj, mai ales că eu eram şoferul. Am ajuns la doctor la urgenţă, fiind 
preluat de medicul de gardă care m-a operat. Mi-a spus că tăieturile sunt grave şi 
că au fost afectate cartilagiile şi nervii de la degete în proporţie de 90%. În timpul 
operaţiei am discutat cu medicul chirurg despre posibilitatea plecării mele în 
pelerinaj cu maşina personală. Medicul chirurg a fost foarte ferm în ceea ce 
priveşte plecarea mea în calitate de şofer, spunându-mi că nu voi putea conduce 
timp de cel puţin trei săptămâni. Ceea ce trebuie remarcat este că în timpul 
operaţiei am simţit că cea care mă operează este Maica Domnului, iar pe Sfântul 
Nectarie îl simţeam lângă mine sprijinindu-mă şi spunându-mi că o să fie bine. 


Atunci am început să înţeleg ceea ce îmi spunea părintele, cum că sfântul ajută şi 
vindecă pe oricine care are credinţă neîndoielnică în Dumnezeu, în Maica 
Domnului şi sfinţi. Ceea ce trebuie spus este că Părintele a venit seara şi mi-a citit 
o rugăciune din Molitfelnic, m-a spovedit şi mi-a dat să leg de mână o bucată de 
bentiţă care stătuse pe racla Sfântului Nectarie timp de patru zile. A doua zi după 
operaţie am fost să-mi schimbe bandajul. Ajungând la spital, medicul care mă 
operase a rămas surprins că operaţia nu sângerase deloc şi că nu erau supuraţii. S-a 
mirat deoarece vorbeam despre o zi care trecuse de la operaţie sau mai bine spus, 
câteva ore. 


Din momentul în care am văzut cum arăta operaţia şi faptul că medicul s-a mirat de 
cum arăta, am înţeles că se întâmpla o minune şi că Maica Domnului şi Sfântul 
Nectarie erau cu mine şi mâna mea era vindecată. Medicul mi-a spus că nu voi 
putea sa conduc deoarece am o atelă care nu-mi dă voie şi că în două săptămâni nu 
are cum să se vindece mâna, fiind afectaţi nervii şi cartilagiile. Eu am insistat să mi 
se facă o atelă mai mică pentru a putea pleca, însă medicul mi-a spus că nu se 
poate fiindcă am de tras cu mâna şi că în şase luni o voi putea folosi mai bine. 
Acest lucru nu m-a descurajat, ci din contră, mi-a dat putere să cred şi să sper că 
Sfântul Nectarie mă ajută. Din ziua următoare, timp de aproape două săptămâni am 
fost la Radu Vodă, la moaştele Sfântului Nectarie, unde am simțit multă căldură 
din partea Sfântului. M-am apropiat de racla cu moaşte şi am pus mâna pe raclă. În 
secunda următoare am simţit cum mâna îmi ia foc, iar o căldură puternică intră în 
mână. 


La două zile după operație am mers la un alt spital pentru a fi consultat de un alt 
medic. Medicul chirurg care m-a consultat a rămas surprins şi mirat de cum evolua 
operaţia şi cât de bine arăta într-un timp atât de scurt. Deşi după spusele medicului 
operaţia arăta foarte bine, acesta împreună cu asistenta mi-au recomandat să nu 
plec în pelerinaj în calitate de şofer, deoarece mâna se va vindeca în trei-şase luni. 
La o săptămână după incident am primit o icoană cu Sfântul Nectarie, pe care am 
aşezat-o lângă patul în care dorm, iar în noaptea aceea am simţit că cineva m-a 
atins pe palmă şi mi-a strâns degetele operate, spunându-mi că mâna este 
vindecată. 


Timp de două săptămâni, în fiecare zi, părintele Ionuţ Bogdan m-a uns cu ulei de la 
candela sfântului. lată că am putut pleca în pelerinaj, unde am condus aproximativ 
cinci mii de kilometri cu mâna operată şi cu nădejdea la sfinţii pe care urma să-i 
vizităm. Bucuria cea mai mare a fost atunci când am ajuns la Mănăstirea Sfântului 
Nectarie, în Eghina. Atingând racla cu moaştele sfântului am resimţit din nou acea 
căldură şi bucurie pe care am simțit-o la Radu Vodă. Am simţit că sfântul e cu 
mine, iar eu aveam datoria să-i mulţumesc pentru ce făcuse pentru mine. 
Întorcându-ne în România am fost să-mi scot firele şi iată că după patru săptămâni 
de la operație mâna mea este ca nouă, arată de parcă nimic nu s-a întâmplat. 


În fiecare dimineaţă şi seară mă ung cu ulei de la Sfântul Nectarie şi îi mulțumesc 
pentru că m-a ajutat şi a făcut o minune cu mine. Până şi medicul a recunoscut că 
mâna arată bine şi iată că, deşi mâna trebuia folosită după trei-şase luni, eu, după 
patru săptămâni, o folosesc cu nădejdea la Bunul Dumnezeu şi la Sfântul Nectarie. 


(Aurel Adrian Neagu) 
O mamă mucenică şi un copil care se naşte cu ajutorul Sfântului Nectarie 
Mă numesc Lucreția U. şi locuiesc în localitatea S. 


După moartea soţului meu, fiica mea, Anişoara Daniela s-a îmbolnăvit de diabet 
zaharat tip II, insulino-dependent, de la vârsta de 12 ani. După câţiva ani de boală, 
au început complicațiile: retinopatie, polineuropatie, boală cardiacă ischemică 
microvasculară, insuficienţă ventriculară stânga, tahicardie şi mai târziu, anemie 
severă şi insuficiență renală cronică. Cu toate acestea, ea îşi dorea să trăiască 
precum un om normal. 


Visul ei, dintotdeauna, a fost să fie mireasă şi să aibă măcar un copil. Bunul 
Dumnezeu i-a ajutat şi i-a împlinit visul de a fi mireasă în anul 2008, de ziua 


Sfântului Pantelimon. A fost o nuntă restrânsă, creştinească. In vara următoare, 
adică în 2009, a rămas însărcinată. Era atât de fericită, încât primele cuvinte, când 
se întâlnea cu o cunoştinţă, erau că va avea un bebe! 


Când a urmat controlul la doctoriţa care o trata de diabet, aceasta — reamintindu-i 
câte complicaţii are şi că e la un pas de dializă — i-a spus răspicat că la ea nici nu 
poate fi vorba să facă un copil, explicându-i şi riscurile maxime la care se expune 
şi chiar sugerându-i să meargă cât mai repede la un medic ginecolog pentru a-i 
întrerupe sarcina. 


Daniela nici nu a vrut să audă de aşa ceva. Şi-a luat pe Maica Domnului şi pe 
Sfântul Nectarie ajutoare şi a promis că, dacă va ajunge cu sarcina la bun sfârşit, va 
da copilaşului numele Sfântului Nectarie. 


A avut o sarcină toxică şi îi era rău în fiecare zi. Orice mânca vomita şi adesea 
intra în comă (asta se întâmpla la câteva zile). A fost de multe ori internată în 
spitalul oraşului nostru, dar şi la Bucureşti. Citea zilnic Acatistul Maicii Domnului 
şi al Sfântului Nectarie, făcându-şi semnul Sfintei Cruci pe pântece cu ulei de la 
candela Sfântului Nectarie. De fiecare dată când îşi revenea din comă se mângâia 
pe pântece şi vorbea cu bebeluşul ei: „Sper să îţi fie bine, să nu fi păţit ceva rău”. 


În luna ianuarie 2010 am internat-o pentru investigaţii. Imediat după internare, 
starea ei s-a înrăutățit datorită insuficienţei renale. S-a umflat foarte tare şi respira 
extrem de greu. Se deplasa cu mare greutate. Văzându-i starea, medicii i-au 
explicat din nou riscurile mari la care se expune, i-au spus că poate muri în orice 
clipă din cauza blocajului renal şi au sfătuit-o iarăşi să accepte întreruperea de 
sarcină (care era de aproape şase luni). Ea a refuzat categoric, spunând că pentru 
acest copil s-a chinuit atâtea luni. 


Imi spunea mereu: „Mamă, trebuie să nasc, să-mi văd şi cu bebeluşul, cea mai 
mare realizare a mea”. Imi spunea alteori: „Nimeni nu ştie prin ce trec, dar la copil 
nu renunţ nici dacă mor”. 


În data de 11 februarie a adus pe lume un băieţel de un kilogram şi o sută de 
grame, pe care l-a botezat cu numele Sfântului Nectarie, având binecuvântarea de 


a avea naş la botez un preot din oraşul nostru. 


Bucuria ei de a fi mamă nu poate fi descrisă în cuvinte! 


Când i-au dat copilaşul să-l ţină în braţe, după câteva zile, a fost atât de fericită 
încât a sunat la toate rudele şi cunoştinţele să le spună că şi-a ţinut puiuţul în braţe. 
Dar după aproape o lună şi jumătate de la naşterea băieţelului, starea ei s-a agravat. 
Rinichi nu mai funcționau, iar medicul a hotărât să o treacă pe dializă. După 
câteva şedinţe, însă, inima ei nu a mai rezistat, făcând stop cardio-respirator. 


Anişoara Daniela a plecat la Domnul a doua zi de Paşti (în 2010), spunând că e cea 
mai fericită că a dus pe lume un copil. 


Copilaşul este frumos, sănătos şi îl are ca ocrotitor ceresc pe Sfântul Nectarie, 
căruia îi mulțumim! 


XX 


P.S. În anul 2007, Anişoara Daniela a fost internată de urgenţă în spitalul din oraş. 
Timp de o săptămână nu a mâncat nimic — era hrănită doar cu perfuzii. Am cerut 
transferul la Bucureşti, unde i s-au făcut din nou toate analizele. Medicii nu puteau 
să îi pună un diagnostic. Ea avea douăzeci şi trei de ani şi slăbise până la treizeci şi 
şapte kilograme. 


Cu nădejde în ajutorul lui Dumnezeu, am luat cordonul halatului ei şi l-am atins de 
racla cu sfinte moaşte ale Sfântului Nectarie. I-am dus la spital şi ulei din candela 
Sfântului Nectarie. În noaptea următoare a dormit încinsă cu acel cordon şi la scurt 
timp după aceasta i s-a pus diagnosticul. Avea pielonefrită (infecţie la rinichi), de 
care Sfântul Nectarie a şi vindecat-o la scurt timp. De atunci, văzând ajutorul 
imediat al Sfântului Nectarie a spus că de acum va fi sfântul ei ocrotitor, după 
Maica Domnului, ceea ce s-a şi împlinit până în ziua când Domnul a hotărât să o 
cheme la EI. 

(Lucreția U.) 


Diagnosticată cu „metropatie hemoragică, fibrom uterin” 


Pentru mine, care aveam patruzeci şi trei de ani, anul 2001 a fost foarte greu, 
deoarece în luna noiembrie am fost diagnosticată cu „metropatie hemoragică, 
fibrom uterin”. 


Am urmat tratamentul prescris de medicul de la Spitalul Clinic de Urgenţă Militar 
Central din Bucureşti şi la Policlinica Elias (C.M.D.T.A.), dar starea mea de 
sănătate se înrăutăţea din zi în zi. 


Am făcut foarte multe ecografii la doamna doctor Tatomir Adina - Maria şi de 
fiecare dată mi se spunea că nu este bine. Simţeam şi eu acelaşi lucru şi nu ştiam 
dacă voi mai trăi. Dar Bunul Dumnezeu, care lucrează prin sfinții Săi „doctori fără 
de arginţi”, m-a tămăduit într-un mod miraculos. 


După un an mi s-a produs o hemoragie care a durat optsprezece zile, nu mai 
puteam merge pe picioare şi atunci am intrat în panică. Am apelat la o salvare de la 
Policlinica Elias. Mi s-a spus că nu pot să-mi trimită salvarea pentru că atunci, în 
noiembrie 2002, sosise preşedintele Americii şi trebuiau să-i asigure securitate şi 
asistenţă medicală. 


Am rugat-o pe verişoara mea, care lucra şi ea la o policlinică, să vină cu un taxi 
pentru că mă simţeam foarte, foarte rău. Dar, spre bucuria mea, ea a venit însoțită 
de salvare pentru că persoana la care trebuia să ajungă salvarea îşi rezolvase cazul. 


Am mers la Policlinica Elias cu salvarea şi când am intrat în cabinet doctoriţa m-a 
certat, spunându-mi că se mira cum de mai trăiesc după atâta hemoragie. Am fost 
consultată şi mi-a zis că trebuie urgent să fac operație pentru că dau în septicemie 
şi mor. Mi-a făcut biletul de trimitere la Spitalul Elias, dar eu, ştiind că nu am 
posibilități financiare pentru a face această operaţie am întrebat-o ce consecinţe are 
şi dânsa mi-a spus că îmi va scoate totul eliminând fibromul. 


Am mulțumit bunului Dumnezeu pentru tot, am luat biletul de trimitere şi m-am 
îndreptat spre casă, gândindu-mă ce voi face. Seara, cu credință şi nădejde în 
Bunul Dumnezeu şi în Sfânta Fecioară Maria, m-am rugat din tot sufletul. 
„Doamne, ştiu că mă iubeşti, dar te rog să ai milă şi de mine, păcătoasa, să-mi alini 
durerile şi dacă mai am treburi pe pământ, te rog să mai îngădui să trăiesc, iar dacă 
nu, să mor făcând voia Ta!” 


Am adormit şi la ora 3 noaptea m-am trezit cu o lumină puternică în cameră şi cu 
un miros de bună mireasmă. Am constatat că hemoragia se oprise, semn că nu 
trebuia să mai fac această operație. Mai târziu am ajuns la Mănăstirea Curtea de 
Argeş, la Sfânta Muceniţă Filofteia, cu o prietenă, la Maslu şi la plecare am luat 
Acatistul Sfinţilor doctori fără de arginţi, Cosma şi Damian şi pe al Sfântului Ierarh 
Nectarie Taumaturgul. 


Am citit Acatistul Sfântului Nectarie şi vineri am mers la Mănăstirea Radu Vodă, 
la moaştele sfântului, să mă rog. „Sfinte Nectarie, te rog să mijloceşti la Bunul 
Dumnezeu, lisus Hristos şi Sfânta Fecioară Maria să fiu şi eu ajutată în această 
suferință grea. Nu ştiu cine eşti, dar te rog să faci şi tu cu mine ce a făcut 


Dumnezeu cu tine.” Am fost miruită cu ulei din candela Sfântului Nectarie şi am 
simţit o pace, o linişte şi o bucurie deplină. 


Vineri seara mi-a apărut Sfântul Nectarie în vis. M-a mângâiat şi mi-a spus: 
„„Gheorghiţa, în această noapte te-am operat eu, a fost de faţă Măicuţa Domnului, 
ţi-am scos afară tot ce era mai rău (fibromul). Te rog să mergi la doctorița Maria 
Adina să-ţi facă o ecografie şi ai să vezi că nu mai ai nimic”. 


Am rămas foarte mirată pentru că într-adevăr, mă simţeam foarte bine. Am mers la 
Policlinica Elias şi urmând Sfântului Nectarie, am rugat-o pe dânsa (pe doctoriţa 
Maria Adina) să-mi facă o ecografie, dar nu i-am spus ce mi s-a întâmplat în vis. 

A început să-mi facă ecografia şi să-mi spună că se bucură că m-am operat pentru 
că operaţia este cicatrizată şi NU MAI EXISTĂ ACEL FIBROM. Nu mai am 
nimic. 


Am început să plâng şi să-l mulțumesc Bunului Dumnezeu, Sfintei Fecioare şi 
Sfântului Nectarie pentru tot ajutorul primit. 


Deşi au trecut opt ani de când s-a petrecut acest miracol cu mine, încă nu mi-am 
revenit - pentru că nu mai am nimic! Bun este Dumnezeu şi minunate sunt lucrurile 
Lui, prin sfinții Săi aleşi. Slăvit să fie Domnul întru sfinţii Săi! 


(Gheorghița Ozunu, Bucureşti) 
„Minunile sunt la tot pasul — trebuie doar să deschidem ochii şi să le vedem” 


Doamne ajută! Vă scriu din dorinţa de a împărtăşi şi altor oameni din minunile 
Sfântului Nectarie de la Eghina. Am aflat de el observându-i cartea cea roşie pe 
biroul unei colege. Am citit-o şi am fost foarte impresionată... 


Orice durere mă încerca, abia de apucam să mă rog Sfântului Nectarie, că-mi şi 
trecea imediat! 


Aveam o fetiță de aproape cinci ani şi îmi doream foarte mult un frăţior sau o 
surioară pentru ea. Timp de aproape un an şi ceva am încercat să-l conving pe soţul 
meu, dar nu am reuşit. Când am citit cartea Sfântului Nectarie, parcă m-am 
luminat: mi-am zis că dacă n-am reuşit să-l conving pe soţul meu, atunci ştiu cu 
unde să mă rog — la Sfântul Nectarie. Şi l-am rugat pe Sfântul Nectarie să mă ajute 
să mai am un copil, promițând că-i voi pune numele Nectarie (nădăjduiam, un 


băieţel). Şi după aproape două luni, am rămas însărcinată! S-a bucurat şi soțul meu, 
ştiind că eu eram foarte bucuroasă! Şi am născut o fetiţă! 


Acum, eu vroiam să-mi ţin promisiunea şi să-i pun numele Nectaria. Însă m-am 
lovit de înverşunarea nașei, soacrei şi a soţului (naşa este sora soţului). lar soţul a 
venit cu ideea să-i punem numele Nectaria doar la botez, ca al treilea prenume. 
Eram în maternitate, micuța dormea şi am întrebat-o, în gând, ce părere are de 
acest lucru, dacă-i place s-o cheme aşa — şi ea a zâmbit! A fost primul zâmbet din 
viaţa ei! Ei, atunci m-am hotărât şi am fost de acord cu soţul meu. 


Hotărâre, pe care, însă, am regretat-o mult după aceea. Deoarece, după ce a trecut 
puţin timp, am început să simt remuşcări că, deşi va avea numele sfântului la botez, 
totuşi nu va fi trecut acest nume în nici un act... lar cu îmi doream să afle cât mai 
mulți oameni de Sfântul Nectarie (acestea se întâmplau acum cinci ani şi jumătate, 
când încă nu era aşa de cunoscut la noi în ţară). lar remuşcările erau din ce în ce 
mai puternice. 


Într-o noapte, am avut un vis: eram împreună cu soţul, naşa şi soacra, iar în faţa 
noastră stătea... Sfântul Nectarie! Şi mi-a luat mâna într-a lui — iar în acel moment 
m-am gândit cu îngrijorare că acum va simţi, prin mâna mea, toată tulburarea şi 
toate remuşcările mele şi toată iritarea pe care o aveam faţă de cei trei, deoarece 
simţeam că din cauza lor nu am fost în stare să-mi ţin acea promisiune. lar imediat, 
după tot acest amalgam din mintea şi din sufletul meu, m-am liniştit... lar sfântul 
mi-a arătat cum să mă rog, făcând o metanie cu capul până la pământ. Şi m-am 
trezit liniştită şi uşurată... Şi fericită! 


Micuța Nectaria nu a crescut prea bine în prima lună, impunându-se suplimentarea 
alăptării cu lapte praf, pe tot parcursul lunii a doua. După ce a împlinit două luni, a 
început să refuze biberonul şi să bea din ce în ce mai puţin lapte praf. Într-o zi am 
avut treabă în oraş, iar când am terminat, deşi era deja trecut puţin de ora ei de 
masă, iar eu de abia aşteptam să ajung acasă să o alăptez, am trecut totuşi un pic şi 
pe la Sfânta Mănăstire Radu Vodă, pe la Sfântul Nectarie. Şi, deşi simţeam de când 
l-am visat că m-a iertat, l-am rugat să-mi mai dea totuşi un semn clar că m-a 
iertat... 


Când am ajuns acasă, soţul meu se chinuia de o oră să-i dea biberonul, iar micuța 
nu voia şi pace! M-am bucurat nespus că n-a băut laptele praf şi că am putut să o 
alăptez. Din acel moment nu a mai pus gurița pe biberon, până la aproape cinci luni 
alăptându-o exclusiv (încă dinainte să rămân însărcinată, de când am început să-mi 
doresc foarte mult al doilea copil, îmi doream să-mi pot alăpta bebeluşul). Nici ceai 


sau apă nu i-a trebuit şi a crescut foarte bine. A fost încă o minune a Sfântului 
Nectarie!!! 


Și au trecut doi ani şi ceva şi am mai născut un copilaş, de data aceasta un băieţel. 
Am nimerit în maternitate într-o rezervă cu o mămică care născuse şi ea tot un 
băieţel. Nu ştiu cum mi-a venit să-i spun de Nectaria mea — şi am aflat că şi ea ar 
vrea să-i pună numele Nectarie, deoarece fetiţa ei, de şase anişori, se rugase la 
racla Sfântului Nectarie să-i dăruiască o surioară sau un frățior, mămica rămânând 
însărcinată la puţin timp după aceasta! Însă soţul ei nu era de acord cu acest 
nume... 


Eu îmi doream numele Nicolae pentru băieţelul meu, însă nici soţul meu nu era de 
acord... Şi să vedeţi cum s-a ambiţionat acea mămică, care era gata-gata să cedeze, 
după ce i-am povestit prin ce dureri şi remuşcări am trecut cu datorită faptului că 
nu am pus numele fetiţei aşa cum am vrut! Şi să vedeţi ce m-am ambiţionat şi eu, 
când am văzut-o pe ea cât e de puternică şi de hotărâtă! Şi uite-aşa, după ce 
amândouă ne-am lovit de refuzurile categorice ale soților, întărindu-ne una pe alta, 
până la urmă am reuşit să-i convingem. lar când soţii noştri ne-au adus certificatele 
de naştere ale micuţilor, eram cele mai fericite mămici din lumea-ntreagă!!! Oare a 
câtă minune a Sfântului Nectarie, atât de drag nouă, este aceasta?! 


Minune sau ajutor, deoarece minunile sunt la tot pasul — trebuie doar să deschidem 
ochii şi să le vedem. Iar ajutorul, bineînţeles, este şi el prezent clipă de clipă, însă 
nu ştim noi să ne dăm seama de acest lucru mereu. 


Fie ca Bunul Dumnezeu să ne ajute mereu să simțim dragostea şi ajutorul Lui, iar 
noi să încercăm să fim vrednici de purtarea de grijă a Maicii Sale şi a tuturor 
sfinților şi îngerilor Săi! Doamne, ajută! 


(Mariana- Valeria). 
Aflarea unui doctor bun... 


Mă numesc Daniel Dascălu, am douăzeci şi nouă de ani şi sunt din Dej. Aş vrea să 
vă povestesc o întâmplare pe care am trăit-o nu demult şi care cred că trebuie 
mărturisită după cum mi-am promis! Mama mea a avut ceva probleme de sănătate 
care necesitau o intervenţie chirurgicală, drept pentru care, după mai multe 
investigaţii, am ajuns şi în momentul în care trebuia să se interneze în spital la 
Cluj, la un doctor cu un oarecare renume în domeniul specializării lui. Înainte de a 
merge să se interneze, am citit şi eu şi mama mea, Acatistul Sfântului Nectarie, 


despre care spre ruşinea mea, deşi sunt profesor de religie, am aflat foarte târziu. 
Și, după ce am citit viaţa acestui mare sfânt contemporan, am îndrăznit să îl rog să 
facă în aşa fel încât să se termine totul cu bine. 


În ziua programată pentru internare am ajuns la spital la 8:40, motiv pentru care 
acel doctor (care fie vorba între noi, nu are ce să caute într-o instituţie unde sunt 
tratați oamenii) s-a manifestat foarte vocal şi arogant, spunându-ne că trebuia să 
fim la ora 8, deşi nu ne anunţase cu privire la oră absolut nimic, zicând doar să fim 
acolo dimineaţa. Tonul acesta m-a făcut să îmi 1es din pepeni, drept urmare am 
luat-o pe mama şi am ieşit cu gândul de a merge în altă parte, chiar la privaţi, cu 
riscul de a plăti o sumă mare. Am venit acasă şi lucrurile au mers într-o direcție 
favorabilă nouă, cu ajutorul Sfântului Nectarie, în sensul că mama a aflat de un 
domn doctor de la Spitalul Militar, care a operat-o şi care a făcut-o bine. 


Privind retrospectiv, mă gândesc că reacția virulentă, chiar agresivă, a primului 
doctor nu a fost întâmplătoare şi că Sfântul Nectarie a intervenit, aşa cum a întors 
un călugăr de la operaţie, lucru pe care l-am aflat din viaţa sfântului, făcând-o pe 
mama să meargă la alt doctor care a făcut-o bine. Mama e convinsă de faptul că 
Sfântul Nectarie a salvat-o de la o posibilă nenorocire! 


Poate o să vi se pară banală întâmplarea mea, însă am promis că dacă totul va 
decurge bine, o să mărturisesc asta, dat fiind faptul că ştiu că aveţi în vedere 
multele minuni pe care acest sfânt le face asupra celor care îl cheamă în ajutor. 
Doamne, ajută! 


(Daniel Dascălu) 
Frica se naşte din necredinţă 


Mă alătur şi eu celor care dau mărturie despre minunile făcute de Sfântul Nectarie 
din Eghina — de fapt, pentru a fi mai corectă, minunea a fost posibilă datorită 
rugăciunilor mamei mele către sfântul şi credinţei şi vredniciei ei nemăsurate în 
binefacerile Maicii Domnului. lată povestea mea, pe care am încercat mult s-o 
scurtez. 


De ani de zile am avut probleme cu formula leucocitară, în sensul scăderii 
numărului de celule albe. Am fost investigată pentru o grămadă de boli, printre 
care şi HIV-SIDA, doctorii negăsind nici o explicaţie pentru această stare de 
lucruri şi căzând de acord că ar putea fi vorba de ceva ce ţine de ereditate. Oricum, 
acea perioadă s-a soldat pentru mine cu o puternică depresie, anxietate, anorexie 


nervoasă (aceasta a condus şi la o menopauză precoce), ce mai!!! Am devenit o 
epavă; plus frica pe care o am faţă de orice analiză şi investigație medicală. 


Trăiesc fiecare zi cu frica de a face planuri, toate gândurile îmi sunt invadate de 
boală şi moarte. Pe acest fond, evident că am devenit şi ipohondră, aşa încât sunt 
atentă la orice simptom care mi se pare că ar anunţa o boală gravă care să justifice 
analize medicale. Când am primit telefon de la doctorul meu, care mi-a zis că e 
timpul să-mi refac analizele (pe care sunt obligată să le fac din şase în şase luni), 
am trăit momente cumplite. 


Acesta este momentul în care am descoperit Mănăstirea Radu Vodă şi pe Sfântul 
Nectarie. Am citit cărțile despre minunile sfântului, i le-am dat şi mamei mele care, 
aşa cum am mai spus, este un om credincios, ortodox practicant şi a început să se 
roage pentru mine. Eu mă simt impură pentru rugăciune pentru că credința mea 
este slabă, am multe îndoieli fiindcă nu degeaba s-a zis: „Fericiţi cei săraci cu 
duhul, că a lor va fi Împărăţia Cerurilor”. 


Cu o zi înainte de a mă duce să-mi iau rezultatul, mama mea a avut un vis: se făcea 
că era într-o bisericuţă foarte mică (în genul celor din Grecia, ţară în care ea nu 
fusese niciodată), unde se afla o icoană a Maicii Domnului, înconjurată de icoanele 
altor sfinţi (mama mea, de asemenea, are evlavie către mulți sfinţi, inclusiv pentru 
Sfântul Apostol Andrei, al cărui nume îl port şi la care ea se roagă mereu cu multă 
stăruinţă) — biserica era luminată doar de flăcările candelelor şi ale lumânărilor. De 
ea s-a apropiat un preot micuţ de înălțime, îmbrăcat în haine simple, călugăreşti şi 
care dintr-un coş i-a dăruit mamei mele o pâinică şi a îndemnat-o să mănânce. 
Când ea a cerut şi pentru mine, care stăteam în uşa bisericii — călugărul a dat din 
cap în semn că nu — dar, aşa cum mi-a relatat mama, nu era supărat, ci aşa cum un 
părinte refuză copilului lui ceva pentru care consideră că cel puţin în momentul 
acela copilul nu este pregătit. Nu mai trebuie să spun că analizele au ieşit perfecte 
pentru prima oară în şapte ani. 


Am fost şi în Eghina şi ne-am închinat la moaşte, am adus şi ulei de la candela 
sfântului — ulei pe care îl folosesc de fiecare dată când mă duc la câte o investigaţie 
medicală pe care trebuie să o fac (căci fiind în menopauză precoce trebuie să fac 
anual investigaţii suplimentare). Şi aici am avut parte de o minune, fiindcă în urma 
unei ecografii mi-a fost descoperit un chist ovarian micuţ, care pentru cineva în 
starea mea nu semnala nimic bun. Mi s-a dat să fac inclusiv un factor tumoral. M- 
am uns aproape în fiecare seară cu puţin ulei şi bineînţeles că chistul nu a mai 
apărut (deşi nu făcusem nici un tratament), ba chiar ovarele au involuat complet — 
veste bună la menopauză, dacă pot s-o numesc aşa la doar patruzeci ani! 


S-ar zice că după ce am trăit aceste minuni am devenit o credincioasă în sensul pe 
care-l înfăţişează în numeroase exemple Biblia. Din nefericire, spre neodihna mea, 
îndoielile continuă să apară, deşi am suprimat toate cărţile tendențioase, în genul 
celor care abundă pe piaţă acum. Citesc cărţi ale duhovnicilor ortodocşi, merg şi la 
biserică, dar totul se face încă cu mintea şi nu cu sufletul. Adică îmi doresc din tot 
sufletul să am credinţa aceea care mută munţii şi parafrazând, în numele căreia 
orice ai cere să crezi că ai şi primit şi o să-l primeşti. Dar mă uit în jurul meu şi văd 
multe mame plângându-şi copiii, copii care mor şi mor în chinuri groaznice. 
Oameni buni care se chinuie şi ticăloşi care prosperă şi-şi bat joc prin tot ceea ce 
fac de cei neajutoraţi. 


Mi se spune că aceste gânduri vin de la diavol. Lui i s-a dat pământul spre 
stăpânire. Nu ştiu şi nici nu doresc să ştiu. Dar ştiu că, aşa cum spunea un părinte 
ortodox, frica se naşte din necredinţă. Acest lucru mi se potriveşte cel mai bine. Şi 
pentru asta mă rog întâi şi întâi de toate — ca Dumnezeu să nu-l lase pe diavol să 
mă ispitească- ştiind cât de slabă sunt. 


(Andreea) 
„Bucură-te, Sfinte Părinte Nectarie!” 


Trebuia să ne căsătorim în anul 2006, la un an după naşii noştri. De fapt, stabilisem 
data, vorbisem la biserică, rezervasem sala la restaurant, ne entuziasmasem şi toate 
cele. Apoi, la începutul acelui an, Matei s-a îmbolnăvit de hepatita C, era vorba de 
o reactivare a virusului. Părinţii au început să facă presiuni să amânăm nunta. 
Spuneau că tot stresul nunţii, emoția, ca să nu mai vorbim de alergătura aferentă, 
nu îi va face bine... Adevărul este că cifrele analizelor erau mai îngrijorătoare 
decât altădată (era a treia reactivare a virusului). Aşa că am renunţat să mai facem 
nunta în acel an. Data nunţii noastre a venit şi a trecut fără ca nunta să aibă loc. 
Eram tare tristă. 


Apoi, s-a simţit mai bine, venise deja toamna, dar nimeni nu mai aducea vorba 
despre noi planuri de căsătorie. Totul rămăsese cumva suspendat, iar confuzia şi 
tristețea mea creşteau... La asta se adăuga o mare datorie pe care o aveam de 
achitat către angajatorii mei, cam de dimensiunea a şase salarii. În acest moment de 
cumpănă, am auzit despre Sfântul Nectarie. Auzisem că ajutase în special familii şi 
mămici la momentul naşterii, oameni cu boli incurabile şi tot aşa. Auzisem chiar 
cum o femeie, în clipa cea mai disperată a vieţii ei, a mers la moaştele sfântului şi a 
rostit o rugăciune de genul acesta: „Sfinte Nectarie, nu sunt o femeie credincioasă 


şi nici nu ştiu să mă rog, dar vin la tine cu toată credinţa că ai să mă ajuţi.” ŞI, 
pentru mărturisirea ei, sfântul o ajutase degrabă. 


M-am gândit să fac şi eu la fel, aşa că am ajuns la moaştele Sfântului Nectarie şi 
rugându-mă, am zis: „Sfinte Nectarie, vin şi eu ca femeia pe care ai ajutat-o, deşi 
ea singură a mărturisit că nu ştie să te roage. Nici eu nu ştiu, dar uite în ce 
probleme sunt...” Şi i-am dat sfântului spre dezlegare: sănătatea lui Matei; relația 
noastră, pentru că nu mai ştiam încotro duce; datoria mea, pe care nu ştiam cum 
aveam s-o plătesc. 


La două săptămâni de la rugăciunea către Sfântul Nectarie, eram în timpul 
programului de lucru, când s-a primit un mesaj ce a creat multă rumoare în 
departament. Încă nu ştiam despre ce este vorba, mă aşteptam să fie un mesaj legat 
de noul loc ales pentru petrecerea de Crăciun a companiei. Dar, nu... Citindu-l, am 
citit, de fapt, despre minunea Sfântului Nectarie: conducerea companiei stabilise ca 
toți angajaţii să fie absolviţi de toate datoriile către firmă. Nimeni nu mai avea 
nimic de achitat, inclusiv eu. Şi sfântul nu m-a lăsat aici. 


Legat de căsătoria care se tot amâna, la scurt timp am aflat că sunt însărcinată. 
Atunci când am făcut testul, am fost copleşită de veste, dar mai tare mă îngrijora ce 
va spune Matei. Deja mă vedeam singură, cu un bebeluş în braţe, dar ajunsesem să 
prefer şi asta decât incertitudinea de până atunci. Astfel că, mi-am luat inima în 
dinți şi i-am spus. Bucuria a fost foarte mare şi a lui şi a părinților mei, deşi nu 
eram căsătoriți încă. Și iată acum, la scurt timp, ne-am făcut planuri noi de 
căsătorie, care s-au împlinit după naşterea fetiţei noastre. Cât despre boala lui 
Matei, virusul hepatitei C a fost neutralizat din acel moment şi deşi am repetat 
periodic analizele, nu s-a mai reactivat. 


Aseară, citind o altă mărturie a Sfântului Nectarie, mi-am reamintit de tot binele pe 
care ni l-a făcut şi nouă şi m-am gândit să dau şi cu această mărturie pentru a aduce 
măcar puţină mulțumire pentru darurile nemeritate ale sfântului către noi. Bucură- 
te, Sfinte Părinte Nectarie! 


(Elena, Bucureşti) 
Minunile de la Mănăstirea Șinca Veche 
Pe site-ul www.sfantul-nectarie.ro/ se află postată o mărturie a părintelui 


protosinghel Matei Bilăucă, care a fost stareţ al mănăstirii din Șinca Veche, loc în 
care Sfântul Nectarie şi-a arătat ocrotirea... 


„A venit la noi o bătrânică din Braşov, cu nişte hăinuţe de-ale nepoțţelului ei şi ne-a 
rugat să îl pomenim pe băieţel, că are o tumoare la cap şi a doua zi trebuia să fie 
operat la Spitalul Fundeni. I-am miruit hăinuţele cu ulei de la candela de lângă 
moaştele Sfântului Nectarie şi am îndemnat-o să aibă nădejde la sfântul. A doua zi, 
duminica, a venit să-mi spună că în ziua în care trebuia operat băieţelul, doctorii au 
constatat la tomograf că tumoarea nu mai exista.” 


Am primit de la un credincios, o mărturie mai amplă a părintelui Matei despre 
ajutorul sfântului, urmată de mărturia unei femei, Camelia, care mergea la Șinca 
Veche... 


XR 


Am primit o părticică din moaştele Sfântului Nectarie. Ei, nu după multă vreme au 
început şi minunile. Noi ţinem lângă răcliţă o candelă care arde cu ulei de măsline 
în permanenţă. Unei femei pe nume Doina 1-a ieşit în palma dreaptă sub degetul 
inelar un os, drept pentru care nu a mai putut folosi mâna dreaptă din pricina 
durerii. Nouă nu ne-a spus ce are şi că nu poate lucra, aşa că am chemat-o să ne 
ajute la curăţenie, a venit şi a făcut cum a putut. Când făcea curăţenie prin biserică 
s-a gândit să se ungă cu untdelemnul din candela sfântului pe locul cu pricina. Zis 
şi făcut. Durerea i-a dispărut, iar osul în trei zile s-a aşezat la locul lui fără să lase 
urme, nici măcar de durere. 


- Un cunoscut, o rudenie din Tulcea a fratelui Iulian, a venit să-l vadă pe Iulian. 
Parcă una din fetele lui îi este naşă lui lulian. Omul acesta avea deasupra ochiului 
stâng o bubă mare cât o castană. Fratele Iulian, când I-a văzut, l-a întrebat ce i s-a 
întâmplat şi omul i-a zis că o are de doi ani, de când a plecat lulian şi nu mai ştie ce 
să-i mai facă pentru că tot ce a făcut nu l-a ajutat la nimic, ba din contră se tot 
măreşte. Iulian 1-a zis să meargă în biserică şi să se ungă cu untdelemnul din 
candela sfântului. Omul cu bună credinţă a ascultat şi a făcut aşa cum 1 s-a zis. Ne- 
a sunat să ne spună că pe drum spre casă, spre Tulcea, buboiul s-a spart şi când a 
ajuns acasă era şi vindecat! 


- O mamă din Victoria a venit necăjită să ne spună că fiica ei e bolnavă şi doctorii 
i-au găsit sub maxilarul stâng o tumoare cât un ou. Fata e distrusă, nu mai poate 
învăţa, e studentă la Cluj şi nu ştie ce să mai facă. I-am povestit ce şi cum şi i-am 
dat ulei din candela sfântului şi a luat un acatist să-l citească. Zis şi făcut. După 
vreo lună eu nu eram acasă, dar când am venit am găsit scrisoarea în chilie, în care 
ne scria cum şi ce a făcut mama şi fiica cu uleiul şi acatistul. Mi-a plăcut ceva 
foarte mult şi anume, că au făcut aşa cum le-am zis şi încă ceva frumos... „NE-AM 


RUGAT CA NIŞTE FEMEI SIMPLE...” - asta mi-a plăcut cel mai mult, ne-am 
rugat ca nişte femei simple, apoi a plecat cu curaj şi credinţă la Cluj pentru încă un 
consult şi minunea minunilor, tumoarea era moartă şi trebuia extirpată că nu mai 
era nici un pericol. 


- Cum stam şi povesteam cu cineva despre Sfântul Nectarie, o doamnă intră în 
vorbă şi ne spune că ea a venit să-i mulțumească sfântului pentru ajutorul dat, cum 
că în urmă cu nu ştiu câtă vreme a fost să se roage pentru fratele ei să-i ajute să 
adune banii necesari pentru o operaţie în Israel şi după câteva zile s-au adunat 
atâţia câţi au trebuit! 


- O femeie din Braşov, care are de doi ani leucemie, l-a visat pe Sfântul Nectarie 
care i-a zis să vină la biserica lui şi să se roage, că el o va ajuta în toate problemele 
ei şi i-a dat şi un bănuţ de aur să aibă de unde da milostenie la copiii săraci. 
Mărturiseşte că, de câte ori se unge pe coloană cu uleiul din candela sfântului, 
imediat o lasă durerile. 


- O profesoară din Codlea mărturiseşte că a avut o viaţă grea şi a trebuit să care cu 
mâinile greutăţi pentru a-şi întreține familia, aşa că s-a ales cu dureri la mâini. 
Oricum durerile erau insuportabile şi permanente. A venit la noi şi s-a rugat la 
Sfântul Nectarie şi aşa cum stătea cu mâinile pe icoana sfântului cu partea 
vătămată pe icoană, durerile au început să fie mai uşoare tot mai uşoare şi într-o 
săptămână nu mai avea nimic. 


Sunt şi altele, deocamdată vă scriu doar atât. Bucurie! 
(Pr. Matei Bilăucă) 
L-am cunoscut pe Sfântul Nectarie printr-o întâmplare nefericită 


Mama mea, a fost diagnosticată cu neoplasm gastric şi urma să fie operată la Cluj. 
Povestind despre problema de sănătate a mamei mele, cineva mi-a spus că la Şinca 
Veche (jud. Braşov) sunt moaştele Sfântului Nectarie şi că are mir vindecător de 
acolo pe care ulterior mi l-a dat pentru mama. M-am bucurat enorm de mir şi de 
faptul că Sfântul Nectarie este atât de aproape de noi. 


Din acel moment am căutat şi am citit pe internet orice informaţie apărea legată de 
Sfântul Nectarie, am cumpărat acatistul şi câteva cărți, pe care le-am citit cu multă 
plăcere şi interes, atât eu cât şi mama. Pentru mine, care sunt o persoană tânără, 
crescută într-o societate modernă, a fost un şoc atunci când am început să citesc din 


cărţile Sfântului Nectarie din Eghina, să aflu câte minuni extraordinare a săvârşit în 
timpul vieţii sale şi după moarte şi câte se întâmplau şi în zilele noastre. 


Într-o zi când era mama la noi, dimineaţa pe la 4 a început să se audă muzica foarte 
tare de la un vecin din blocul în care locuim... Am fost atât de supărată deoarece în 
camera în care dormea mama se auzea cel mai tare muzica... Şi, cum avea nevoie 
de odihnă, după operaţie... nu vroiam să o văd supărată sub nici o formă şi aşa, 
supărată fiind, mai mult ca altă dată, mi-am zis în gând: „Sfinte Părinte Nectarie şi 
Sfinte Părinte Partenie, vă rog din suflet faceţi să înceteze muzica asta... Că nu 
vreau nici să sun la poliţie, nici să merg la el la uşă în toiul nopţii. Nu vreau să mă 
cert cu nimeni, vreau doar să fie şi el om normal, ca toţi oamenii şi să nu mai pună 
muzica tare la ore din acestea... Dă-i, Doamne, minte, că nu e normal ce face...”. 
ŞI exact, după ce am zis ultimul cuvânt, S-A OPRIT MUZICA... Pentru moment 
am rămas blocată, parcă nu-mi venea să cred, apoi am pus capul pe pernă şi muzica 
nu s-a mai auzit deloc. 


Într-o sâmbătă am plecat cu soţul meu şi cu mama la Şinca Veche şi ne-am rugat la 
Sfintele moaşte, am mai luat mir şi ulei sfințit, nişte iconiţe şi am stat de vorbă cu 
starețul mănăstirii (părintele Matei) şi cu unul dintre călugări. Aceştia ne-au 
povestit şi alte minuni care s-au întâmplat la Șinca. Am căutat să cumpăr o 
ICOANĂ cu Sfântul Nectarie şi de asemenea PARACLISUL, cântarea 
bisericească, dar nu le-am găsit nici în Braşov, nici pe internet şi nici aici la Şinca; 
mi le doream mult pe amândouă şi mă gândeam că dacă nici aici nu le găsesc, aici 
unde sunt moaştele... Unde altundeva aş mai putea să le caut? Pentru că la toate 
bisericile la care am fost nu găseam decât icoane cu Maica Domnului, cu Domnul 
lisus, cu Sfântul Nicolae sau Sfântul Mina... dar cu Sfântul Nectarie nu am găsit 
nicăieri. 


După două săptămâni am mers din nou pe la Şinca, ca să ne rugăm la moaşte, unde 
ce să vezi.... Am găsit ICOANA cu SFÂNTUL NECTARIE... Parcă sfântul ştia 
că mi-o doresc şi am mai găsit acolo şi o carte despre viaţa şi minunile sale şi unele 
relatări despre schitul de la Şinca. Am cumpărat-o, fără să stau deloc pe gânduri. 
După ce am plecat de acolo, pe drum, răsfoind-o, ce să văd... La sfârşitul cărții era 
PARACLISUL. Efectiv nu-mi venea să cred! Sfântul chiar mi-a îndeplinit 
dorinţele. Şi vreau să mai precizez faptul că data următoare când am mai fost pe 

la Șinca Veche moaştele Sfântului Nectarie nu mai erau acolo, urmând a se 
construi o altă mănăstire la Şinca Nouă... Dar acest lucru avea să dureze, deci nu aş 
mai fi avut curând vreo ocazie de a găsi icoana şi paraclisul. 


Soţul meu avea la mână o umflătură de vreo câteva luni; a mers la medicul de 
familie şi i-a spus că este un chist cartilaginos care se poate retrage sau poate să 
crească şi poate fi operat. A atins mâna de raclă cu partea respectivă şi din ziua 
următoare chistul s-a micşorat mult; în zilele ce au urmat a citit acatistul şi s-a uns 
cu mir, iar într-o săptămână S-A RETRAS CU TOTUL... A fost într-adevăr o 
minune a Sfântului Nectarie. 


I-am dat un acatist, mir şi ulei sfinţit şi unei mătuşi căreia de câteva zile îi ieşise o 
umflătură cât un bob de mazăre lângă o operaţie pe care a avut-o mai de mult şi nu 
se simţea prea bine. După două zile în care a citit acatistul şi s-a uns cu mir a zis că 
i s-a tras umflătura şi se simţea mai bine. 


Peste alte câteva săptămâni am mers pe la mătuşa soţului meu. Ne-a spus că de 
câțiva ani i-au rămas de la operaţie nişte aţe care îi puroiau şi o deranjau. 
Umflătura care îi ieşise mai de curând, i-a trecut după ce s-a uns cu mir... dar aţele 
respective, pe care le avea de mai demult, o supărau în continuare. Zilele 
următoare, am fost anunţaţi că mătuşii lui i-au ieşit aţele. S-a chinuit cu ele de 
câţiva ani şi acum după câteva zile în care s-a rugat, a citit acatistul şi s-a uns cu 
mir... s-au dus. Am rămas cu toţii miraţi... Cu adevărat este o minune! 


Noi, cei din familie, împreună cu mama continuăm să ne rugăm la Sfântul Nectarie 
şi la Fecioara Maria să o vindece pe mama de boala care o are, mulţumindu-i 
Sfântului Nectarie, care în mod sigur ne-a fost trimis de Dumnezeu, pentru că până 
de curând nu l-am cunoscut, n-am ştiut nimic despre el. 


Am scris aceste rânduri pentru ca cei care citesc să se întărească în credinţa lor şi 
să se roage cu încredere la Sfântul Nectarie, căci aşa cum scrie şi în acatist: „Chiar 
de nu avem priceperea de a mărturisi minunile tale, nu vom tăcea a le vorbi altora 
despre ajutorul pe care îl dai celor care se roagă ţie. Pentru ca împreună cu noi şi ei 
să te laude cu glas de bucurie”. 


(Camelia) 
Sfântul Nectarie a făcut o mare minune cu noi 
Deschid acest subiect pentru a da speranţă cât mai multor fete că se poate să rămâi 


însărcinată, chiar dacă medicii nu-ţi dau şanse sau îți pun tot felul de diagnostice 
înspăimântătoare. 


Am trecut şi noi, eu şi soţul meu printr-o aventură de aproape un an cu doctori şi 
doctorii. Analize, diagnostice, rețete şi din nou de la capăt. Aproape că nu mai 
apucam să încercăm să facem copii de atâtea pastile. Nu are rost să descriu tot ce 
am păţit cu doctorii. Pe scurt, la ultima „confruntare”, la început de septembrie, 
doctoriţa ginecolog îmi spunea că am insuficiență hormonală şi a pomenit 
cuvintele laparoscopie şi fertilizare, iar soţului meu i-a pus ştampila de sterilitate 
secundară şi îi recomanda o analiză (stânjenitoare) de care el nu era deloc încântat. 
Alt doctor voia să mă opereze pentru o infecţie urinară şi am fugit, la propriu, din 
spital. De atunci, ne-am pus toate speranţele în Sfântul Nectarie, despre care mi-a 
povestit dentista mea (Dumnezeu să-i dea sănătate) că face mari minuni şi mi-a dat 
exemple din viaţa ei şi a cunoscuţilor ei. 


L-am descoperit pe Sfântul Nectarie la mănăstirea Radu Vodă (în Bucureşti), la doi 
paşi de Unirea. Acolo este o părticică din moaştele sfântului. Am început să 
mergem în fiecare duminică la liturghie acolo şi ori de câte ori puteam în timpul 
săptămânii. Pe 9 noiembrie, de ziua sfântului, am stat vreo cinci ore la coadă 
pentru a-i săruta moaştele. 


Citisem aici pe forum mărturisirea unei proaspete mămici care a fost anul trecut de 
ziua sfântului la moaşte şi a rămas însărcinată. Aşa mi s-a întâmplat şi mie. 


Ieri mi-am făcut testul şi am două liniuţe! Sfântul Nectarie a făcut o mare minune 
cu noi. Până la această minune, am avut mai multe semne mici de la sfântul că ne 
ascultă rugile. Noi ne doream un copil de la începutul anului. Cam târziu, după 
şase ani de căsnicie. Dumnezeu cred că era supărat pe noi. A fost un an în care am 
învăţat să ne rugăm, să mergem duminica la biserică, am citit multe acatiste. Le 
mulțumim cu multă dragoste şi altor sfinţi, mai ales Sfintei Paraschiva, pentru că 
am rugat-o să nu trec de luna octombrie, luna ei, fără prunculeţ în burtică şi ne-a 
ajutat. În plus, am purtat brâul (de la Mănăstirea athonită Vatoped, cel atins de 
brâul Maicii Domnului) aproximativ o lună, în fiecare zi şi îl voi purta în 
continuare. 


Rugămintea mea pentru toate fetele aspirante să devină mămici este: ţineţi 
posturile, nu încercaţi să faceţi copii în post, lăsaţi doctorii şi tratamentele în 
perioada asta şi rugaţi-vă! Să aveţi încredere mai mare în Dumnezeu şi mai mică în 
oameni (fie ei şi doctori)! Facă-se Voia Tatălui Ceresc! 


(Carmen G.) 


„L-am cerut sfântului o confirmare...” 


De mult timp ar fi trebuit să scriu despre minunile pe care sfântul meu bun şi drag, 
Sfântul Nectarie, le-a săvârşit cu mine, dar frica de a nu mă exprima destul de 
elocvent mă făcea să amân. lată că a sosit momentul să scriu şi să cer iertare 
Sfântului Nectarie că o fac aşa de târziu. 


Nu ştiam de existenţa acestui mare sfânt până în una din zilele lunii iulie 2005, 
când mă duceam la poliția judeţeană - serviciul de înmatriculări auto, ca să-mi 
schimb numerele provizorii ale maşinii cu cele definitive, când în faţa blocului mi- 
a apărut o bună creştină care avea cartea Sfântului Nectarie. Știind că acolo voi 
avea mult de stat, am rugat-o să-mi împrumute cartea doar pentru o zi. Ajunsă la 
ghişeul de înmatriculări şi cerând să mi se primească numerele provizorii, dar să 
mi le şi elibereze pe cele definitive, am fost refuzată pe motiv că dimineaţa se iau 
numerele provizorii şi după amiază se eliberează certificatul şi numerele definitive 
(după ora 15), iar ceea ce doresc cu să fac predând numerele provizorii de 
dimineaţa e foarte riscant, întrucât poate exista posibilitatea să fie vreo greşeală şi 
să nu mi se poată elibera certificatul şi numerele maşinii, iar maşina să nu mai aibă 
drept de circulație (menţionez că eram din alt oraş, la distanţa de 25 km şi eram 
dusă acolo cu maşina în cauză). 


Analizând situaţia, am decis să rămân pentru după amiază să iau certificatul şi 
numerele definitive, iar cele provizorii să rămână nepredate. M-am întors la maşină 
şi de la ora 9:30 şi până la ora 12:30 am citit cartea Sfântului Nectarie. Am citit-o 
şi m-am minunat de viaţa sfântului, dar în acelaşi timp parcă i-am cerut sfântului o 
confirmare: „Sfinte Nectarie, dacă e adevărat ceea ce am citit în această carte ajută- 
mă şi pe mine!” 


M-am dus din nou la ghişeu, deşi era doar ora 13.00 şi mi-am expus dorinţa, în 
timp ce unul dintre clienții de la ghişeu m-a dojenit, încercând să-mi explice riscul 
la care mă expun şi chiar adresându-mi şi ceva cuvinte mai dure, în timp ce 
lucrătoarea de la ghişeu a dispărut vreme de câteva minute. A revenit cu numerele 
definitive şi cu talonul maşinii, cerându-mi numerele provizorii şi efectuând cele 
necesare eliberării actelor. Nu vă pot spune cât de mirată am fost atât eu cât şi cei 
din jurul meu de modul în care s-a rezolvat situaţia mea. Eu nu am s-o uit niciodată 
pe acea femeie (căreia îi mulţumesc pe această cale) prin care Sfântul Nectarie a 
lucrat. Mai mult, vizitându-mi părinţii în acea zi, mama mi-a povestit cum în acea 
noapte i-a apărut în vis un călugăr care i-a cerut cheile de la maşina mea. 


De atunci l-am luat pe Sfântul Nectarie protector al meu, al maşinii şi al întregii 
familii, iar ajutorul său este grabnic şi vizibil. 


Iată alte câteva exemple privind ajutorul primit din partea sfântului: 
- Măcinată de gândul că aş avea o boală grea, am cerut ajutor sfântului şi la un 
consult de specialitate am realizat că era doar o problemă minoră uşor rezolvabilă. 


- Dorindu-mi iconiţe cu sfântul, am tot căutat pe la magazinele bisericeşti din oraş, 
până ce una dintre vânzătoare, văzându-mi insistența, mi-a promis că la o viitoare 
comandă o să ceară, dar minune: în acea zi a primit o comandă neaşteptată în care 
se găseau şi patru iconiţe cu Sfântul Nectarie (exact câte cerusem eu), pe care mi 
le-a şi dat. 


- Având o entorsă mai veche la unul din genunchi şi simţindu-mă încă rău, o 
cunoştinţă, văzându-mi suferinţa, mi-a adus ulei de la candela Sfântului Nectarie 
(fusese la Eghina) şi ungându-mă cu acel ulei, pe loc mi-a dispărut durerea şi jena 
ce o aveam. De atunci, fără să cer (dar având dorinţa în suflet), nu mi-a mai lipsit 
din casă ulei de la Sfântul Nectarie (am tot primit de la diverse cunoştinţe care au 
ajuns la Eghina). 


- De ziua Sfântului Nectarie am fost cerută în căsătorie, iar duhovnicul meu a dat 
binecuvântare acestei căsătorii. 


- Luându-l ca ocrotitor pe Sfântul Nectarie, soțul meu s-a îngrijit să avem în casă 
cât mai multe icoane cu sfântul nostru drag. Dar iată că în una din zile, dorind să 
fac o schimbare, am luat candela ce ardea la una din icoanele sfântului şi am 
mutat-o în altă cameră, căutând parcă să-i explic sfântului că nu vreau să afum 
sufrageria, dar voi ţine la bucătărie două candele aprinse. După ce am terminat de 
aranjat totul şi am dat să închid uşa de la sufragerie, am simţit cum o forță nevăzută 
a împins ermetic uşa. Căutând să redeschid uşa să văd ce s-a întâmplat, nu am mai 
reuşit să o deschid, uşa se blocase. Am căutat împreună cu soţul să o deblocăm, dar 
fără rezultat, atunci am cerut ajutorul unui specialist care şi acesta s-a văzut depăşit 
de situaţie, propunându-ne ca unică rezolvare distrugerea uşii. În această situație 
neplăcută am strigat la Sfântul Nectarie cerându-i ajutor. În momentul când i-am 
promis că voi pune candela înapoi la icoană, în acel moment uşa s-a deschis în 
mod miraculos. 


De fiecare dată când intru într-o biserică, privirea îmi este ghidată spre locul unde 
se află icoana sfântului. 


Sper ca dorinţa sfântului, de a face cunoscute minunile pe care le săvârşeşte şi în 
zilele noastre, am realizat-o. Mă opresc aici, cu nădejdea că voi mai continua să fac 
cunoscute şi alte întâmplări fericite prin care voi simţi ajutorul Sfântului meu bun 
şi drag, Sfântul Nectarie. Doamne, ajută! 


(Doina) 
Sfântul Nectarie, ocrotitorul românilor 


Despre Sfântul Nectarie am aflat cu mai mulți ani în urmă, citind o minune 
mărturisită de o tânără în revista „Lumea credinţei”. De atunci aceste mărturii s-au 
tot înmulţit şi cu Sfântul Nectarie mă întâlnesc în fiecare zi, fie în icoană, fie într-o 
mărturie a unei noi minuni săvârşite de sfânt. 


Când mama cumnatei mele s-a îmbolnăvit de cancer, am alergat la Sfântul Nectarie 
pentru ajutor în alinarea suferințelor, iar sfântul a fost alături de cei care 1 s-au 
rugat. 


In urmă cu câteva zile, o prietenă îmi spunea că mama ei s-a îmbolnăvit de cancer 
şi au început să citească împreună acatistul sfântului, despre care aflaseră de pe 
internet. Analizele i-au ieşit bine, dar continuă să citească acatistul cu nădejde. 


Am prins drag de Sfântul Nectarie şi am rugat o colegă să picteze o icoană a 
sfântului şi de un an de zile, icoana e la loc de cinste în casa noastră. Colega mi-a 
spus că de atunci s-a apropiat şi ea de Sfântul Nectarie. 


În primăvara acestui an am făcut un pelerinaj prin ţară şi în Bucureşti. Traseul 
includea şi Mănăstirea Radu-Vodă, unde se află racla cu sfintele moaşte ale 
Sfântului Nectarie. Îmi doream foarte mult să ajung la Sfântul Nectarie, dar nu se 
putea devia de la traseul stabilit cu mult timp înainte. Însă... tot am ajuns acolo, 
spre marea noastră bucurie. leşeam de la Patriarhie şi trebuia acum să o luăm spre 
Mănăstirea Antim. Ni s-a spus că e aproape şi putem merge şi pe jos, ba chiar o 
bătrânică s-a oferit să ne îndrume. Şi s-a tot dus bătrânica, s-a tot dus, până când 
am ajuns cu toţii la... Mănăstirea Radu Vodă. Aici bătrânica s-a scuzat, dar noi nu 
eram deloc supăraţi, dimpotrivă, ne-a făcut o bucurie. Atunci m-am închinat pentru 
prima dată la moaştele Sfântului Nectarie. 


Atâtea minuni am citit în ultimul timp, fie ca postări pe bloguri, fie comentarii la 
postări, încât acum sunt ferm convinsă că sfântul este ocrotitorul nostru, al 
românilor, şi, desigur al tuturor celor care îi cer ajutorul. 


(Loredana) 


XR 


Comentarii: 


Claudia: Şi eu am fost ajutată de Sfântul Nectarie. După două sarcini pierdute şi 
clipe groaznice, Domnul m-a ajutat şi acum sunt iar însărcinată. M-am rugat atât de 
mult la Dumnezeu, la Sfântul Nectarie, la Maica Domnului, la lisus Hristos, la 
Sfânta Paraschiva şi la toţi sfinţii pe care îi ştiu să mă ajute să rămân însărcinată. 
Sunt sigură că Domnul Dumnezeu mă va ajuta şi voi naşte un copil sănătos. Lăudat 
fie Domnul întru Sfinţii Săi! Doamne, ajută-ne şi nu ne uita! 


Ioana: Și cu am fost ajutată de Sfântul Nectarie. Mă numesc Ionela Mihăilescu şi l- 
am cunoscut întâmplător pe Sfântul Nectarie, citind un articol scris de o persoană 
care vroia să îi mulțumească sfântului pentru ajutorul pe care i-l dăduse. Am căutat 
apoi şi am citit despre viaţa şi minunile acestuia şi am început să mă rog sfântului. 
Nu au trecut multe zile şi Sfântul Nectarie mi-a ascultat ruga, întorcând o persoană 
dragă care dispăruse fără urmă. În acelaşi timp am susţinut mai multe examene la 
care, deşi nu învăţasem mare lucru, am luat note foarte bune. Îi mulțumesc 
sfântului pentru ajutorul dat mie, păcătoasei! Sfântul Nectarie ne ajută pe toți cei 
care îl rugăm cu credinţă şi lacrimi. Doamne ajută! 


Monica: Sfinţii lucrează în ceruri şi tămăduiesc sufletele celor care nu au linişte. Ei 
sunt acolo unde nu mai există timp, acolo unde iubirea poartă în esenţa ei 
eternitatea. Nu există durere fără să fie simțită, nu există lacrimă care să nu se 
prefacă într-un ocean. Sfântul Nectarie simte gândul răstignit, simte zbaterea 
suferinței şi jertfa trupului. E deasupra tuturor şi în inimile noastre. Cred în 
Biserica neamului ăsta, în infinita milostivire a divinului. 


Despre Sfântul Nectarie am să vă povestesc o întâmplare adevărată, extrem de 
tristă, care s-a petrecut în familia mea recent. Tatăl meu se simţea rău de ceva timp. 
Nu mai mânca, era palid, avea buzele vinete. Nu mai avea putere. În doar câteva 
zile a slăbit mult. Era un om vlăguit. De vorbit, vorbea foarte puţin. Mă temeam 
pentru viaţa lui. Sunt un om cu mare credinţă în Dumnezeu. 


În urmă cu o săptămână îşi pierduse fratele, într-un mod cu totul inexplicabil. La 
spital, analizele i-au ieşit prost. Avea hemoglobina 5. Mă rugam tot timpul. Mă 

rugam noaptea, dimineaţa, seara. Fără încetare. Până la epuizare. Ştiam că sfinţii 
îmi aud fiecare gând, că îmi simt sufletul consternat. Tatăl meu e un ateu convins. 
Nu crede în intervenţia divinului în viaţa omului. L-am rugat pe Dumnezeu, de 
fiecare dată, să nu îi asculte părerile despre îngeri şi minuni. Vroiam să îl salvez 


prin rugăciune. Am citit Acatistul Sfântului Nectarie în fiecare zi, iar noaptea când 
mă culcam ceream tămăduirea de la el şi de la Maica Domnului. Zi de zi, clipă de 
clipă. 


În numai câteva zile analizele au ieşit favorabile. Hemoglobina îi crescuse, 
apropiindu-se de valoare normală. În doar patru zile, tata a început să capete 
culoare în obraji, să meargă, să mănânce. Îmi povestea că acasă, când se aşeza în 
pat, totul se clătina îngrozitor. În doar câteva zile şi-a revenit la normal, a făcut 
analizele şi au ieşit favorabile. Sfântul şi Dumnezeu lucraseră. Lucraseră cu suflet. 
Mă gândesc cât de neputincioşi suntem. Mă gândesc că tot ceea ce avem poate 
pieri într-o clipă. 


Vă spun cu tărie în cuget să vă lăsaţi în mâinile lui Dumnezeu. Vă spun că am 
trecut prin nenumărate experienţe care mi-au confirmat că nimic nu se poate 
înfăptui fără voinţa cerului. Cei care nu cred în Dumnezeu sunt fără speranţă. Cei 
care nu Îl simt pe Dumnezeu în fiinţa lor trăiesc în întuneric. Iubirea e tot ce 
contează. Iubirea este ceea ce ar trebui să fim noi pe acest pământ. Lacrimă şi 
iertare. 


Vă mulţumesc. Îţi mulţumesc ţie, Sfinte Nectarie şi ţie, Maica Domnului, pentru că 
niciodată nu ai cerut nimic în schimbul tuturor minunilor tale. Vă mulţumesc şi vă 
iubesc! 


„Până şi doctorii recunosc că este o minune” 


Şi pe noi ne-a ajutat şi ne ajută Sfântul Nectarie în continuare. În urmă cu două luni 
am aflat că soţul meu are o tumoare în gât, neoperabilă şi netratabilă. După două 
săptămâni de la aflarea veştii, în noaptea de 21 iulie, s-a sufocat şi am ajuns cu 
ambulanţa la Spitalul Universitar. Au reuşit să îl intubeze la camera de gardă, deşi 
nu era nici un O.R.L.-ist şi cu atât mai puţin un chirurg toracic. Însă a făcut stop 
cardiac şi a intrat în comă. A fost mutat la terapie intensivă şi acolo ne-au spus că 
nu va trece noaptea, iar dacă se va mai trezi din comă, va fi oricum o legumă 
deoarece în timpul stopului cardiac creierul nu a mai fost oxigenat. 


Ne-am rugat Măicuţei Domnului, Sfântului Nectarie şi Sfântului loan Rusul să ne 
ajute şi să mijlocească pentru el înaintea Bunului nostru Mântuitor. ȘI rugăciunile 
ne-au fost ascultate. A trecut noaptea şi a doua zi s-a trezit din comă, fără să aibă 
cea mai mică sechelă. A urmat o operaţie cu 10% şanse de supravieţuire (trebuia să 
i se facă o traheostomă prin tumoare pentru a-i asigura respiraţia). 


M-am dus la Mănăstirea Radu-Vodă, unde se află o părticică din moaştele 
Sfântului Nectarie şi m-am rugat să îndrume el mâna doctorului care va efectua 
operaţia. M-am întors la spital cu o mare linişte în suflet şi nu m-am îndoit nici o 
clipă că va ieşi cu bine din operaţie. Şi chiar aşa s-a întâmplat: operaţia a fost un 
succes. În timpul operaţiei i s-a luat biopsie şi s-a descoperit că tumoarea este un 
limfom, o formă de cancer care răspunde la tratamentul cu citostatice. A început în 
regim de urgenţă la terapie intensivă prima cură de chimioterapie şi după două 
săptămâni petrecute la terapie intensivă a fost mutat într-un salon de la secţia de 
chirurgie toracică. 


În urma traheostomei i s-a introdus o canulă prin care să poată respira, dar cu care 
nu putea vorbi. În ziua în care a terminat de citit cartea cu viaţa Sfântului Nectarie 
a mângâiat imaginea sfântului de pe copertă şi în momentul în care a luat mâna de 
pe carte, a început dintr-o dată să vorbească. Au venit asistentele, medicii...nu îşi 
puteau explica cum poate vorbi cu acea canulă pe care o avea în gât. Dar noi ştim 
cel mai bine explicaţia: încă o minune a Sfântului Nectarie. 


A urmat o a doua operaţie, prin care i s-a înlocuit canula cu un stent pentru a putea 
veni acasă (cu acea canulă era foarte mare riscul de infecție). Soţul meu s-a dus pe 
picioarele lui în sala de operaţie, unde toţi au rămas uimiți cât de repede şi-a 
revenit. S-au hotărât să îi pună stent-ul fără anestezie şi soțul meu s-a rugat 
încontinuu Sfântului Nectarie. Nu a simţit durere, nici cea mai mică jenă, absolut 
nimic. Sfântul nostru drag a fost alături de el tot timpul operaţiei. 


Între timp a urmat şi a doua cură cu citostatice şi răspunde la tratament. Ganglionii 
s-au retras, gâtul lui acum e moale şi merge pe drumul spre vindecare. Facem în 
continuare Acatistul Sfântului Nectarie în fiecare zi, se unge cu ulei de la candelă 
şi de la Sfântul Maslu şi ne rugăm să ne ajute în continuare şi să se vindece 
complet. Până şi doctorii recunosc că ceea ce s-a întâmplat din noaptea de 21 iulie 
până în prezent este o minune. 


Slavă lui Dumnezeu, Măicuţei Sale şi sfinților care mijlocesc pentru noi înaintea 
Domnului! 


(Crina, 2009) 


XR 


Comentarii: 


Ana: Şi cu mine a făcut Sfântul Nectarie multe minuni, deşi nu am meritat nici o 
clipă. Am să vă zic una. Am avut examenul de capacitate în anul 2004, pe care I- 
am trecut numai datorită sfântului. Nu ştiam nimic, nimic şi m-am rugat Sfântului 
Nectarie în seara de dinainte de examenul de istorie. Nu numai că nu învăţasem, 
dar nici la ore nu mersesem şi nu ştiam chiar nimic. Dar sfântul mi-a ajutat şi cu 
am luat nota 8,15. Poate vi se pare ciudat, dar pentru mine a fost o minune, fiindcă 
ştiu foarte bine ce (n-)am scris... 


Mihaela: Mă numesc Mihaela şi sunt din Bucureşti. Vreau să vă povestesc 
minunea petrecută în familia noastră, al cărei autor este Sfântul Nectarie. Am fost 
un copil singur la părinţi, fericit şi ocrotit. M-am măritat acum douăzeci şi nouă de 
ani şi am avut norocul să am un soţ bun şi cald sufleteşte, iubitor şi de nădejde. 
Viaţa ne-a fost lină şi frumoasă, fără greutăți şi obstacole. Singura noastră 
încercare a fost în anul 1983, când ne-a murit la naştere primul copil. Dar 
Dumnezeu nu ne-a lăsat, ştiind cât de mult ne doream un copil şi doar doi ani mai 
târziu, în ianuarie 1985, ne-a dat-o pe Ioana, copil binecuvântat şi iubit, deştept şi 
tenace, bun şi drept. Viaţa noastră şi-a urmat cursul ei lin, fără asperităţi. Apoi, 
deodată, trăznet: în noiembrie 2008 Ioana este diagnosticată cu limfom Hodgkin. 
Deznădejdea, disperarea, urletul părintelui pot fi imaginate. Și totuşi, Dumnezeu 
nu ne-a lăsat nici de data asta: încă de la începutul bolii am aflat despre Sfântul 
Nectarie, am primit de la o prietenă primul acatist şi de la altă prietenă îndemnul de 
a merge la Mănăstirea Radu-Vodă. Luminiţa, Geta, vă mulţumesc din suflet, 
Domnul să vă ocrotească. 


O dată cu începerea tratamentului am început să citesc acatistul, împreună cu 
mama şi soacra mea şi am început să merg la racla cu moaştele Sfântului Nectarie, 
la Radu-Vodă. Şi, minune: Ioana, care este subțire şi fragilă, a rezistat extraordinar 
celor opt chimioterapii, apoi în aprilie, la evaluarea PET scan, făcută la jumătatea 
tratamentului, boala nu s-a mai văzut deloc. 

Profesorul care a tratat-o a fost fericit şi uimit, felicitând-o pe Ioana. A urmat apoi 
consolidarea tratamentului, iar acum, de o lună, loana a fost declarată vindecată şi 
a terminat tratamentul. Pe zi ce trece îşi recapătă forţele, este dinamică, plină de 
entuziasm şi fericită. În tot acest timp, oamenii dragi nouă au fost cu cuvântul şi 
gândul aproape de noi, iar prietenul Ioanei, Sorin, a fost ca un înger păzitor al ei, 
fiind clipă de clipă prezent şi plin de optimism. Acum ei doi deja se gândesc la 
căsătorie peste un an sau doi, cu ajutorul lui Dumnezeu. 


Astăzi, 10 septembrie, loana m-a însoțit la Mănăstirea Radu-Vodă şi mi-a 
mărturisit că această boală i-a adus credinţa în Dumnezeu. 


Slavă Ţie, Doamne, care cu mare mila Ta ne-ai adus din nou bucurie în suflete. 
Sfântul Nectarie acum este şi ocrotitorul familiei noastre, aşa cum este al atâtor 
familii care se roagă lui cu credinţă. 


Dumitriţa Turcea: Doamne ajută la toată lumea! 


Anul acesta Sfântul Nectarie, nesfârşind a face minuni, s-a milostivit şi asupra 
familiei noastre, prin marea bucurie de a naşte un băieţel pe nume Nectarie. Acest 
îngeraş de aproape cinci luni a venit pe lume cu binecuvântarea Bunului 
Dumnezeu şi ajutorul Sfântului Nectarie. 


În perioada sarcinii m-a învrednicit Domnul să mă împărtăşesc mai des. Înainte de 
momentul mult aşteptat m-am închinat la moaştele Sfântului Nectarie de la 
Mănăstirea Radu-Vodă din Bucureşti, unde mi s-a făcut o rugăciune şi am primit 
binecuvântare să am o naştere uşoară. La ora 24:30, pe data de 24 mai 2009, mi s-a 
rupt apa şi am mers la maternitate. Încetul cu încetul au apărut durerile naşterii. Se 
făcuse dimineaţă, era duminică, în timpul Sfintei Liturghii. Cu doamna doctor şi 
moaşa am încercat să nasc, treceau orele şi bebele nu venea, lichid nu mai aveam, 
eram în pericol şi eu şi bebele. Se făcuse ora Il şi au decis medicii să îmi facă 
cezariană. Atunci l-am sunat pe soţul meu, care era la Sfântul Nectarie şi se ruga 
pentru noi, să vină că nu aveam pe nimeni aici la spital. În cinci minute, cu ajutorul 
sfântului, bebeluşul s-a născut bine şi sănătos, după douăsprezece ore de chin şi 
fără lichid. 


După naştere au început complicațiile, aveam placenta previa şi după ce mi-au 
scos-o afară jumătate de uter nu mai funcționa, au început doctorii să-l injecteze cu 
doza dublă de oxitocină, să îl palpeze, dar nimic. Deodată au zis medicii să vină 
soţul să semneze pentru extirparea uterului, că eram eu în pericol. A venit soţul, 
eram toată desfăcută, cu uterul scos pe burtă şi plină de sânge şi doctorii i-au zis că 
avem un băieţel sănătos şi să mulţumim lui Dumnezeu, dar cu atât vom rămâne. 
Eram conştientă, mă gândeam la faptul cum o să fiu incompletă. După semnarea 
actului, medicii au trecut la extirparea lui, dar înainte cu două secunde a început, 
prin minune, să se contracte. Au rămas medicii foarte, foarte foarte surprinşi şi au 
zis că un asemenea caz se întâmplă o dată la o mie, dar se rezolvă cu extirparea lui. 


Sfântul Nectarie a intervenit în acele două secunde de răbdare a medicilor. Au 
rămas medicii uimiţi şi a zis că ne iubeşte Dumnezeu!!! Mulţumim Bunului 
Dumnezeu şi Sfântului Nectarie că ne-a dat un Nectarie! Doresc tuturor mamelor şi 
viitoarelor mame multă sănătate şi Sfântul Nectarie să le ajute în toate! Aveţi 
nădejde în Dumnezeu şi în sfinţii Săi! Nu încetaţi a le cere ajutorul! 


Florentina: Hristos a înviat!!! 


Și eu mă număr printre mulțimea de persoane care au fost ajutate de Sfântul 
Nectarie. Sunt din laşi şi am auzit de existenţa sfântului de la o bună prietenă, de 
mai mulți ani, din cartea roşie pe care o cunoaşte toată lumea. Am citit şi am recitit 
minunile din carte şi nu se putea să nu plâng. De îndată ce am aflat de insula 
Eghina şi de moaştele sale mi-am dorit foarte mult să ajung acolo. De la aceeaşi 
prietenă am aflat de moaştele de la Radu-Vodă, din Bucureşti. Mi-am dorit mult să 
ajung, acolo şi am ajuns cu ajutorul sfântului. Apoi a trecut mult timp în care nici 
măcar nu m-am mai gândit la Sfântul Nectarie sau îmi aminteam, dar nu prea mă 
interesa. 


M-am căsătorit şi din mila sfântului am ajuns în Eghina, împreună cu soţul meu. 
Am stat puţin, pentru că timpul ne presa. Era o zi frumoasă de septembrie şi parcă 
sfântul ne întâmpina de la poarta mănăstirii. Era atât de mare acel moment încât 
nici nu ne-am dat bine seama unde suntem... Eram acasă la Sfântul Nectarie!!! Am 
stat la masă acolo şi am mai păstrat o bucăţică de pâine care nu a mucegăit, doar s- 
a uscat. O avem şi acum la un an şi jumătate de la călătorie! 


La jumătate de an de la căsătorie am fost diagnosticată cu displazie cervicală 
severă, stadiul HSIL, asta înseamnă că eram la un pas de cancer de col uterin!!! 
Eram distruşi şi eu şi soţul meu. Aşteptam cu nerăbdare colposcopia ca să vedem 
dacă este adevărat sau nu. Din păcate pentru noi, colposcopia a confirmat acest 
diagnostic. Trebuia să suport o intervenţie chirurgicală pe col şi să mi se trimită la 
Bucureşti proba cervicală pentru a se vedea dacă infecția cu virusul care provoacă 
acest tip de cancer, respectiv HPV, este dată de tulpini de virus cu risc înalt de 
cancer. În februarie 2009 a avut loc această intervenţie. 

Înainte am citit şi eu şi soţul meu acatistul sfântului şi am luat ulei din candela sa 
cu mine la spital, împreună cu acatistul şi o iconiță. M-am uns cu ulei, am uns şi 
tocul uşii de la sala unde am fost operată. Apoi a urmat anestezia şi nu mai ştiu 
nimic. M-am trezit ameţită, dar cu încrederea în ajutorul sfântului. 


Am dăruit cartea albă cu minunile Sfântului Nectarie doctoriţei care mi-a făcut 
anestezia. Între timp aşteptam rezultatul analizelor de la Bucureşti şi al celor de la 
anatomie patologică. Şi iată minunea sfântului: amândouă au ieşit bine. Nu aveam 
tulpini de virus cu risc cancerigen şi nici vreo formă de cancer. Am mai făcut apoi 
o colposcopie şi totul mergea normal. Am început apoi să merg la Sfântul Maslu, 
la Biserica Alexandru din laşi, unde se află o părticică din moaştele sfântului... Aşa 
am cumpărat icoana sa şi o candelă care arde în fiecare zi, atât la icoana sa cât şi la 
cea a Maicii Domnului. Începeam să mă vindec şi sufleteşte! 


Voi reda în continuare şi alte minuni ale sfântului, care s-au petrecut cu mine. În 
acelaşi timp aveam dureri foarte puternice de coloană lombară şi sacrală, cu radieri 
în picioare. Mă durea cumplit. Am ajuns de urgenţă la neurochirurgie, dar nu era 
cazul de operaţie de hernie de disc. Am cerut ajutorul sfântului şi am descoperit o 
doamnă kinetoterapeut şi cu ajutorul ei, am reuşit să îndreptăm coloana. Aveam o 
hiperlordoză şi scolioză. Am făcut gimnastică medicală câteva luni şi mă simt mult 
mai bine. Din nou, sfântul meu drag mi-a fost alături! 


Am avut probleme cu colonul, care s-au rezolvat tot prin rugăciune la Sfântul 
Nectarie. Sunt studentă la medicină şi am avut un examen destul de greu la 
anatomie. Înainte de examen m-am aşezat în faţa icoanei şi i-am spus sfântului: 
„Tu ştii că e greu... E multă materie şi greu de reținut, tu ştii că eu mi-am dat 
silința şi am învăţat cât am putut de mult... Ajută-mă să trec cu bine!” Eu îmi 
doream să trec cu 10. Am mers la examen şi la partea practică m-am încurcat 
destul de mult, dar îl aud pe profesor spunându-mi: „Nu-i nimic, că oricum iei 
10!!!”Nimeni nu poate contesta că este ajutorul sfântului!!! Şi nimeni din an nu a 
mai luat 10)! 


M-am rugat să găsesc de lucru în domeniul meu, în tehnică dentară şi am întâlnit 
nişte oameni minunaţi. Lucrând vara în laboratorul de tehnică dentară, m-am tăiat 
tare la un deget cu un disc ataşat la micomotor, era să îmi pierd vârful degetului 
mare de la mâna dreaptă. M-am rugat sfântului şi durerea a încetat şi rana s-a 
vindecat foarte repede. 


M-am rugat sfântului să ne ajute pe mine şi pe soţul meu să ne înţelegem mai bine. 
Oricum ne înţelegeam bine, dar erau mici dispute şi neplăceri... În timp, soţul meu 
s-a schimbat, devenind parcă alt om! 


Astă-vară am făcut febră mare, diaree continuă şi greață... Rău tare, de nu ştiam ce 
e cu mine. Stând în pat mi-am îndreptat privirea către icoana sfântului şi l-am rugat 
să mă ajute.. M-am dat cu ulei de la candela sfântului. Era târziu, ora 23, nu aveam 
cum să mergem la doctor şi la urgenţă nu vroiam. Îndată îl aud pe soţul meu, 
insistând să sun la medicul de familie. Am sunat, am aflat diagnosticul, am luat 
tratament şi m-am făcut bine... A fost o toxiinfecţie alimentară. 


Apoi, printr-o minune, am rămas însărcinată, în timp ce doctorul de familie zicea 
să nu facem copii, să aşteptăm recidiva bolii de col la cinci ani şi abia apoi să 
facem un copil. Nu, acest copil a venit când a vrut Dumnezeu şi printr-o minune. 
Am rămas însărcinată în perioada în care, de fapt, trebuia să vină menstruaţia... 
Ovulaţia a avut loc altfel decât teoretic, a fost ceva schimbat în organismul meu ca 


să rămân însărcinată... Şi fund la Sfântul Maslu mi-am dat seama că e ajutorul 
sfântului. Am făcut încă un test papanicolau şi a ieşit bine!!! Asta înseamnă că nu 
mai sunt suspectă de cancer şi colul arată bine... Există modificări specifice 
sarcinii, dar atât!!! 


Astă iarnă am căzut şi din cauza faptului că m-am îngrăşat în perioada de sarcină, a 
început să mă doară un picior, la genunchi.. S-a umflat şi mă durea. Era din cauza 
căzăturii. Am fost la doctor, ceva era în neregulă, dar nu puteam face nici un 
tratament! M-am rugat sfântului şi apoi am uitat de picior. Mai târziu mi-am dat 
seama că nu mă mai durea nimic, fără nici un fel de tratament, deşi greutatea 
corpului apasă pe genunchi. 


Am avut un medic care mi-a supravegheat sarcina până la cinci luni, dar nu m-am 
mai simţit în siguranţă la el. L-am rugat aşa pe sfântul meu drag: „Sfinte Nectarie, 
dacă este să rămân la acest doctor, ajută-mă să mă liniştesc, iar dacă nu, ajută-mă 
să găsesc alt doctor”. Şi în două săptămâni eram deja consultată de alt medic, un 
ginecolog credincios, care nu face avorturi, o minune de om. Şi toată sarcina nu m- 
a mai durut spatele decât foarte puţin!!! Şi eu mă temeam că din cauza coloanei nu 
o să pot duce bebeluşul. Analizele în cele trei trimestre de sarcină au ieşit perfecte, 
nu am avut nici o problemă cu bebeluşul... Acum este în prezentaţie craniană şi 
aşteaptă să se nască. Avem o fetiță pe care abia aşteptam să o vedem!!! 


Sunt încă multe alte minuni pe care Sfântul Nectarie le-a făcut cu noi!!! În fiecare 
zi se întâmplă câte ceva frumos din partea sa. Acum îl rog să mă ajute la naştere!!! 
Îi cer iertare sfântului că abia acum am reuşit să scriu!!! Dar îi mulţumesc pentru 
tot ajutorul şi Maicii Domnului, Doamna Noastră şi tuturor sfinţilor şi îngeraşului 
păzitor! 


Maria: Cum pot să îţi mulţumesc cu ţie, Sfinte Nectarie, care mi-ai umplut inima şi 
sufletul de o bucurie imensă. Am pierdut două sarcini oprite din evoluţie. Am aflat 
de Sfântul Nectarie de pe internet şi am început să mă rog când am pierdut a doua 
sarcină, practic mi-a salvat viaţa şi m-a întărit şi sprijinit să merg mai departe. l-am 
simţit mângâierea, îl simt mereu aproape de mine, este sfântul meu iubit. Acum în 
inima mea este o fericire fără margini: SUNT DIN NOU ÎNSĂRCINATĂ şi am 
încredere în Sfântul Nectarie că mă va ajuta să duc sarcina până la bun sfârşit. Îmi 
doresc nespus de mult să ajung în Grecia la moaşte, dar sfântul le-a rânduit aşa 
încât voi ajunge acolo cu bebe în burtică!!! NU ÎNCETAŢI A VĂ RUGA 
SFÂNTULUI NECTARIE, ESTE MARE FĂCĂTOR DE MINUNI. 


Medicul repeta întruna: „Doamne, ce-i aici!” 


Nu puteam să nu scriu despre minunea pe care a făcut-o, cu mine şi cu Nectaria, 
bunul Dumnezeu, prin plăcutul sfânt al lui, Nectarie. 


Cu mai bine de un an şi jumătate în urmă, soţul meu a spus că dacă Dumnezeu ne 
va mai dărui un băiat, îl vom numi Nicolae. Eu am completat, spunând că, dacă va 
fi fetiţă, o vom numi Nectaria. 


Mie, însă, o nouă sarcină îmi punea viaţa în pericol. Spovedindu-mă, am luat 
binecuvântare şi întărire de la Dumnezeu, fiindcă El ştia mai bine dacă burta 
aceasta mai putea ţine încă un copilaş. De ce spun asta? Cele trei sarcini de 
dinainte au fost făcute prin operaţie de cezariană, în ultimele două cu eventraţie în 
timpul sarcinii, fără să hernieze nici un organ. La prima vedere, ar părea că am vrut 
să-L ispitesc pe Dumnezeu, dar nu am avut nici o clipă această intenţie. 


Când am aflat că voi avea un copilaş, inițial mi-a fost frică, în special pentru prunc, 
dar ne-am încredinţat Sfinților Nectarie şi Nicolae, pentru că îi iubim foarte mult, 
după Dumnezeu şi Maica Domnului. 


Trebuie să menţionez că în 2008 am fost operată de eventrație. Medicul mi-a spus 
că, la ce a văzut acolo — peritoneul ciuruit — ar trebui pusă plasă. Am întrebat dacă 
aceasta reprezintă un impediment în cazul unei eventuale sarcini. Răspunsul fiind 
pozitiv, am refuzat. M-am rugat atunci la Sfinţii Nicolae, Nectarie şi loan Rusul. 
Nu pot spune că am simţit injecția care mi s-a administrat pentru rahianestezie 
(făcută în coloană), în schimb un nectar dulce se răspândise în acel loc. 


Dar să revin la îngeraşul din burtică, pentru care duceam multă grijă, am pornit mai 
departe cu nădejde şi credinţă în suflet. Având trei copii (12, 6 şi 3 ani), chiar dacă 
sunt ajutată de mama mea, sunt multe treburi de făcut în gospodărie. Probabil am 
depus mult efort, deoarece au început treptat durerile abdominale. Aveam nevoie 
de câteva clipe să mă odihnesc şi durerile dispăreau. 


Intr-o zi s-a produs ce era de aşteptat, a herniat un organ şi anume intestinul, care 
ieşise în zona buricului şi se vedea prin piele. Cu dureri îngrozitoare am ajuns la 
medicul care mă operase în 2008. El mi-a aşezat intestinul la loc. 


Iniţial, am vrut să merg la medicul care mă văzuse de la începutul sarcinii, dar 
acesta a afirmat că înţelesesem greşit şi el nu putea să mă opereze. Eram disperată, 
pentru că în luna a S-a de sarcină, cu greu te mai acceptă cineva, cu atât mai mult 


în situaţia mea. Aveam impresia că toți medicii fug de mine. Chiar aşa era, pentru 
că oricând puteau să apară complicaţii. 


Între timp, făcusem o ecografie şi aflasem că pruncul va fi o fetiţă, deci se va numi 
Nectaria. Ştiam că Sfântul Nectarie nu o să ne lase. Sora mea a vorbit cu un Părinte 
despre ce probleme aveam şi sfinţia sa ne-a recomandat să mergem la domnul 
doctor Calciu, medic bun, credincios, cu foarte multă răbdare. Dumnealui a preluat 
cazul, cu îngrijorare în suflet, deoarece nu ştia la ce să se aştepte când va deschide 
burta. Dacă vor ieşi intestinele va fi complicat (trebuia să se ocupe mai întâi de 
mine şi apoi să scoată copilul), plus că exista posibilitatea să nu duc sarcina până la 
termen. Dar, cu ajutorul Sfântului Nectarie, care rânduise să-l întâlnim pe domnul 
doctor Calciu, am reuşit să duc sarcina până la termen... 


Era 20 mai. La această dată, este pomenirea mutării moaştelor Sfântului Nicolae, 
făcătorul de minuni şi ziua în care Sfântul Nectarie a intrat în „cerescul cin 
monahal”. Sosise ziua operaţiei! Am plecat la spital cu frică, dar şi cu multă 
nădejde în suflet. Mă gândeam tot timpul la copilaş, dacă o să fie bine. Cu toate 
acestea, în adâncul sufletului, ştiam că va fi. 


În momentul în care am intrat în operaţie, au pornit mesajele către părinţi, maici de 
la mai multe mănăstiri, către părintele duhovnic, către rude şi prieteni. Chiar şi 
oameni pe care nu îi cunoşteam s-au rugat pentru mine şi Nectaria. Sora mea, 
Veronica şi soțul meu trimiseseră mesaje peste tot. Le mulțumesc încă o dată 
pentru rugăciunile lor. Ne-au ajutat pe mine, pe prunc şi chiar pe domnul doctor 
Calciu. 


Revenind la momentul operaţiei, trebuie să specific că pentru anestezie s-a utilizat 
rahianestezie, aşa că am auzit tot, chiar dacă medicul anestezist încerca să îmi 
distragă atenția. Medicul repeta întruna: „Doamne, ce-i aici!”. Eu mă rugam ca 
totul să fie bine, şi iată, am auzit-o țipând! Cu ajutorul lui Dumnezeu, al Maicii 
Domnului şi al Sfinţilor Nectarie şi Nicolae, se născuse îngerul meu mic. A avut 
trei kilograme şi cinci sute de grame şi cincizeci şi doi de centimetri la naştere, 
fiind perfect sănătoasă. 


După ce s-a terminat intervenția, domnul doctor Calciu a afirmat că a fost o 
minune că acest copilaş s-a dezvoltat şi a ajuns până la termen într-un spaţiu atât de 
mic, deoarece, pe lângă că era un uter fibromatos, se mai şi întorsese, ca şi cum ai 
stoarce nişte rufe şi cu intestinele răspândite în tot abdomenul. 


Acum, la două luni şi jumătate, Nectaria cântăreşte şase kilograme şi patru sute de 
grame şi are şaizeci şi doi de centimetri, este cuminte, zâmbitoare şi sănătoasă. Am 
botezat-o la patruzeci de zile şi mare bucurie s-a aşternut în sufletele noastre. 


Îţi mulţumim, Sfinte Nectarie, pentru grija pe care i-o porţi acestui prunc! 


Iţi mulţumim, Doamne, pentru grija Ta pentru noi păcătoşii şi ajută-ne să ne 
îndreptăm şi să se mântuiască sufletele noastre! 


(Alice Camelia Vetu, Bucureşti) 
Tremuram de emoţii şi mă rugam încontinuu 


Acum trei zile mă duceam la ecograf ca să aflu în câte săptămâni sunt însărcinată. 
Eram foarte entuziasmată, dar doctorul se uita, tăcea şi nu ştia cum să-mi zică că 
sarcina este extrauterină şi că trebuie să mă duc de urgenţă la spital, să-mi facă 
investigații. Am rămas şocată (am un băieţel de 1 an şi 6 luni, care e sănătos), nu 
ştiam din ce cauză a pus acel diagnostic cumplit, sigur pe ecografie se vedea că nu 
este nimic în uter. În fine, m-am dus la spital, la cei de la urgenţe, speriată, iar 
aceştia mi-au explicat că trebuie să mă interneze şi că pot muri în orice moment de 
la o sarcină extrauterină dacă nu se intervine rapid... 


Eu le-am spus că dau semnătură că nu vreau să mă internez şi că eu avort nu mai 
fac. Am făcut un singur avort care m-a marcat pe viaţă, asta este o ucidere de copii, 
n-am să mă iert pentru asta... Chiar dacă doctorii mi-au explicat că la sarcina 
extrauterină nu se mai numeşte avort, ci operaţie, eu tot avort consider că este 
deoarece copilul creşte pe una din trompe, deci el nu este mort. Am dat semnătură, 
am plecat din spital şi m-am dus la părintele meu duhovnic şi i-am spus ce necaz 
am. El mi-a spus să mă rog şi să am încredere că va fi bine pentru că au mai fost 
femei în această situaţie şi au trecut cu bine cu ajutorul sfinților, al credinţei. Eu 
cred asta cu tărie acum, mai ales că ştiu că am greşit când am făcut avortul. 


Vreau să vă spun că un rol foarte mare în viața mea îl are Sfântul Nectarie, nu 
vreau să nedreptăţesc vreun sfânt, toți ne ajută, dar eu îl simt ocrotitorul familiei 
mele pe Sfântul Nectarie. M-am rugat toată seara, am plâns, nu am putut dormi, iar 
a doua zi dimineață m-am dus la consultaţie să văd ce se mai întâmplă. Tremuram 
de emoţii şi mă rugam încontinuu, doctorii credeau că sunt nebună. Ei tot încercau 
să îmi spună că dacă e să fie sarcină extrauterină trebuie să mă opereze de urgenţă, 
că asta nu se mai numeşte avort, deoarece e pusă viaţa mea în pericol. „Dar a 
copilului?” „Nu... - spun ei - că el oricum moare.” 


In fine, au făcut ecografia, m-au consultat şi au spus că asta e o sarcină normală şi 
că momentan nu am de ce să mă tem. 


ASTA CHIAR ESTE O MINUNE A SFINȚILOR, A MAICII DOMNULUI, EU 
CRED CU TARIE! Să nu credeţi că prima ecografie a fost greşită. 


2 
(Oana) 
Nectaria s-a născut printr-o minune!!! 


Sunt o fiinţă fericită! Fericită, în primul rând, pentru că Preabunul Dumnezeu m-a 
învrednicit să-L cunosc din fragedă pruncie, că a îngăduit să port numele 
Preasfintei Maicii Sale, apoi că mi-a dăruit bucuria maternității, prin cele trei fetiţe 
minunate: Anastasia (cinci ani), Daria (trei ani) şi Nectaria (un an) şi că în cele mai 
grele momente ale vieţii, m-a purtat EL Însuşi pe braţe, prin sfinţii Săi, pe care i-a 
rânduit făcători de minuni şi doctori fără de arginţi tuturor celor care îi cheamă cu 
credinţă în ajutor. 


Am văzut cu ochii mei fapte minunate săvârşite de unii dintre aceşti sfinţi care, 
deşi mutaţi cu sufletul la cer, n-au uitat de noi, cei de pe pământ, ci fie şi-au lăsat 
trupul îndumnezeit drept altar de închinare, izvorâtor de tămăduiri trupeşti şi 
sufleteşti, fie au lăsat ca, prin prăznuirea lor sau prin simpla pomenire a numelui 
lor, binecredincioşii aflaţi în nevoi să-şi găsească de îndată izbăvirea. Aş aminti 
aici pe cei faţă de care nutresc o evlavie mai deosebită, datorită grijii lor speciale 
față de noi: Sfântul Mare Mucenic Mina — izbăvitorul de pagube şi aducătorul 
lucrurilor furate sau pierdute, Sfânta Mare Muceniţă Varvara — patroana copilăriei 
mele, Sfinții Mucenici Gurie, Samona şi Aviv (ţ 15 noiembrie, Edessa), Sfinţii 
Rafail, Nicolae şi Irina din Lesbos (Ț1463; martirizaţi de turci) şi nu în ultimul 
rând, Sfântul Nectarie al Eghinei, grabnic ajutătorul şi aducătorul de blândeţe, pace 
şi bucurie în case şi în suflete. 


Demn de remarcat este faptul că, deseori, sfinţii ne caută ei pe noi, înainte ca noi să 
dăm de ei. Aşa s-a întâmplat cu Sfântul Nectarie: „m-a căutat” în anul 1 de 
Facultate prin cineva care dorea o traducere succintă a vieţii sfântului din franceză 
în română. Atunci auzisem pentru prima dată de acest mare taumaturg, dăruit de 
Dumnezeu grecilor şi întregii lumi. Dar, din păcate, nu l-am pus la inimă. Am luat 
doar cunoştinţă de existenţa lui şi l-am uitat. A trebuit să treacă zece ani ca să mă 
întâlnesc efectiv cu dânsul. 


* Poate că cititorii mai slabi în credinţă ar spune că este imposibil ca o sarcină extrauterină să devină 
sarcină normală. Dar femeia aceasta nu este singura care a trăit o astfel de minune. Mărturia care 
urmează, cea a unei preotese, vorbeşte despre o minune similară... 


Și aceasta s-a petrecut pe 19 octombrie 2003, ziua în care am adus-o pe lume pe 
Daria. Înainte cu câteva ore de a naşte (deşi mai aveam încă o săptămână până la 
termen), printr-un telefon providenţial, bunele şi grijuluile mele surori mă 
înştiințează că Sfântul Nectarie ajută pe toate femeile însărcinate care se roagă lui 
să nască în mai puţin de o oră. Până în acel moment ştiam despre sfânt că este 
vindecător de cancer. Nimic mai mult. Aveam să constat, la scurt timp, că dacă nu- 
| strigam pe sfânt în chinurile cumplite ale naşterii, aceasta n-ar fi durat numai 
cincizeci de minute — spre marea surprindere a mea şi a personalului medical, iar 
cu nu aş mai fi fost acum în viaţă. Până la orele 22:00 nu am avut nimic, nici o 
durere. La 22:50 mă aflam deja în faţa miracolului: o fetiță superbă, cu ten curat, 
rozaliu, blondă, cu ochii albaştri... Nu-mi venea să-mi cred ochilor! l-am pus 
numele Daria pentru că nouă luni de zile mi-a stăruit în minte numele acestei sfinte 
(19 martie), dar, încă pe masa de naştere fiind, nu am rezistat să nu-i făgăduiesc 
Sfântului Nectarie că, dacă Dumnezeu îmi va mai dărui o fetiţă, îi voi pune numele 
lui. 


Timpul a trecut şi în primăvara anului 2005, eram din nou însărcinată. Ce-i drept, 
aceasta mă luase pe nepregătite. Planurile mele de viitor se îndepărtau unul câte 
unul, semn că voia lui Dumnezeu era alta. Starea de rău general, greţurile teribile, 
durerile abdominale m-au îndreptat, vrând-nevrând, spre medicul ginecolog care, 
în urma unei ecografii, a declarat soţului meu: „Soţia dumneavoastră are o sarcină 
extrauterină. Trebuie neapărat operată, altfel există riscul ca una din trompe să 
explodeze, iar doamna să ajungă în stare de şoc la spital. Mâine dimineaţă o voi 
opera chiar eu. Vă aştept cu o confirmare”. Am rămas cu gura căscată. Nu am 
putut lua nicio decizie imediată. Şi cum oare aş fi acceptat operaţia când ştiam că 
aş săvârşi un păcat la fel de mare precum avortul? 


Am ajuns acasă bântuită de gânduri şi de mustrări de conştiinţă: „Să fie o 
atenţionare a lui Dumnezeu că nu am primit de la bun început sarcina cu bucurie, 
cu linişte, cu recunoştinţă, că m-am întristat, că m-am descurajat? De ce a îngăduit 
pentru mine această încercare? Sigur, am greşit! Acum ce voi face? Voi avea atâta 
credință încât să merg înainte, aşteptând clipa fatală şi lăsându-mă cu totul în 
mâinile Ştiutorului a toate? Te-am mâniat, Doamne, iartă-mă!” — strigam în 
străfundurile ființei mele. Şi mi-am amintit din nou de Sfântul Nectarie. „Îl voi lua 
ca mijlocitor. El e cel mai potrivit pentru situaţia în care mă aflu. De va voi, va 
putea preschimba răul în bine...” — mi-am spus cu o oarecare vioiciune de spirit. 
M-am aşezat în genunchi şi i-am citit Acatistul cu lacrimi, rugându-l stăruitor să-l 
treacă pe copilaş „pârleazul”, aducându-l în mediul lui propice de dezvoltare. Ce 
nu €e cu putință la Dumnezeu? După acest „botez” al conştiinţei, m-a împins 


sufletul să-i făgăduiesc încă o dată că, dacă va decurge totul firesc, copilaşul îi va 
purta numele, iar minunea o voi propovădui verbal şi în scris, ca să cunoască toţi 
cât de „minunat este Dumnezeu întru sfinții Săi”. 


După patruzeci şi opt de ore m-am prezentat cu un bilet de urgenţă la un alt doctor 
pentru o nouă ecografie. Nu mai aveam cum să stau liniştită acasă. Am intrat cu 
prioritate şi după efectuarea examenului clinic de rigoare, doctorul mi se adresează 
zâmbind: „Despre ce urgenţă e vorba? Sarcina este absolut normală, la locul ei... 
Totul e OK”. Am tresărit de uimire... Bătăile inimii mele se armonizau într-un 
dans înălțător cu bătăile grăbite şi vesele ale micuţei inimioare. Am răsuflat uşurată 
şi profund mulţumită. Parcă mă întorsesem dintr-o bătălie. Purtam steagul biruinţei 
obţinute de marele meu binefăcător, Sfântul Nectarie, al cărui nume îmi revenea 
necontenit pe buze. 


A sosit cu paşi repezi şi praznicul Sfântului (9 noiembrie), zi în care am purces 
spre racla cu părticica din sfintele sale moaşte, adăpostită de Biserica Spitalului 
TBC din Sibiu. Până în acea zi nu am ştiut că Sibiul are o asemenea avuţie. A avut 
grijă sfântul şi de data aceasta să ne cheme la el, ca să-l putem „îmbrăţişa” prin 
rugăciune. Naşterea era programată la sfârşitul lunii, dar mă bucur crezând că 
Sfinţii Gurie, Samona şi Aviv „s-au înţeles” cu Sfântul Nectarie să aibă şi ei o 
contribuţie la fericitul eveniment. Am născut chiar de praznicul lor (15 noiembrie), 
în prima zi a Postului Naşterii Domnului nostru lisus Hristos. La ora 10:00 
dimineaţa, când s-au întețit durerile, m-a sunat sora mea cea mică, încredinţându- 
mă că imediat va începe să citească Acatistul Sfântului Nectarie. La 10:30 punct, 
când ea a terminat Acatistul, şi-a făcut apariţia „zâna zorilor”, minunata Nectaria, 
care, printr-un țipăt unic şi de neuitat, ne dădea de veste că a părăsit întunericul 
pântecelui matern, dornică de lumina neînseratului soare. Încă nu coborâsem de pe 
„masa de jertfă” când a trebuit să depun mărturie despre adevăratul nostru 
Salvamar. 

„Nectaria sau Nectarina?” — mă întreabă doctorul mirat. „NECTARIA!” — îi 
răspund silabisit şi complet epuizată. „Dar ce nume e ăsta? N-am mai auzit... Pe 
moment m-a ispitit gândul să-i dau un răspuns simplu, real şi străin de tainica 
realitate a comuniunii noastre cu lumea cerească (de exemplu: „în compensarea 
amărelilor groaznice pe care le-am avut în timpul sarcinii...”), dar conştiinţa nu m- 
a lăsat: „De la Sfântul Nectarie, care a vindecat-o pe fetiţa mea cea mare de o boală 
grea şi care m-a ajutat la naştere...” 


„Cine e? E mort sau viu?” — continuă să mă interogheze uimit doctorul. „Şi una şi 
alta. E un sfânt al secolului trecut, ale cărui sfinte moaşte se află în insula Eghina 


din Grecia şi o parte chiar la noi în ţară. A fost profesor, mitropolit, sfânt!...”. „Şi 
cum comunicaţi: în greacă sau în română? Ştie şi limba română?”. „Ştie toate 
limbile pământului, domnule doctor!”. „Ei, lasă-mă! Cum aşa?”. L-am lăsat..., dar 
în grija Sfântului Nectarie, să-l călăuzească cum ştie el spre adevăr. 


Dar să revin la dulcea mea Nectaria, cu câteva remarci: o privesc şi nu mă mai 
satur. Nu pentru că îi sunt mamă, ci asta o spun toţi cei cu care ne întâlnim. Sper să 
nu fiu prea îndrăzneață dacă afirm că chipul ei are multe în comun cu chipul 
Sfântului Nectarie: ochii mari, albaştri, extrem de blânzi, sprânceana stângă mai 
coborâtă decât cea dreaptă, zâmbetul galeş şi suav. „Copiii doriți sunt cei mai 
reuşiți” — mi-a şoptit odată un preot sibian, tată a cinci copii excepționali, iar 
Nectaria a certificat acest lucru. Dumnezeu nu greşeşte niciodată cu noi, dar noi 
adesea... 


Dar noi adesea şi iremediabil. Dacă aş fi ascultat de primul glas, aş fi pierdut o 
comoară mai scumpă decât tot pământul cu toate bogăţiile lui. Dacă aş fi acceptat 
condamnabila operaţie şi nu mi-aş fi pus nădejdea în Atotputernicul Dumnezeu, 
Nectaria acum nu ar mai fi fost. În prezent nu mi-aş mai fi îndulcit văzul, auzul, 
mintea şi sufletul cu „mierea” îngerească a acestei „albinuţe”, ci m-ar fi aşteptat, 
fără să ştiu, „cupa” plină de „fiere” a Judecăţii de pe urmă. Slavă Preabunului 
Dumnezeu, sfinților Săi şi îndeosebi Sfântului Nectarie că nu m-au lăsat să cad în 
ispită! 


Am amintit mai sus de o altă minune a Sfântului Nectarie şi nu numai a Sfântului 
Nectarie, ci şi a Sfinților Rafail, Nicolae şi Irina: tămăduirea primei noastre fetițe, 
Anastasia, diagnosticată de la vârsta de 2 ani cu megadori colon şi constipaţie 
cronică. Clismele regulate pe care am fost nevoiţi să i le facem tot la două-trei zile 
timp de un an o înspăimântau şi o aduceau într-o stare critică, cu transpiraţii 
abundente, tremurături, urlete, lacrimi etc. Supozitoarele cu glicerină nu-şi mai 
făceau de mult efectul. Pe 27 aprilie 2004 am consultat un medic naturist din 
Bucureşti, după care am fost şi la racla cu moaştele Sfântului Nectarie, de la 
Mănăstirea Radu Vodă. De această dată Dumnezeu ne-a pus credinţa la încercare. 
Minunea întârzia. Au trecut câteva zile. Eram abătuţi şi nedumeriţi. Am citit de 
câteva ori, împreună cu fetiţa, Acatistul Sfântului Nectarie şi Paraclisul Sfinților 
Rafail, Nicolae şi Irina. Aflasem de curând că Sfântul Rafail a vindecat o femeie 
care suferea de constipație cronică şi că Sfântul Nectarie „se pricepea” şi la boli 
intestinale. În marţea luminată, a treia zi de Paşti, când sunt sărbătoriţi Sfinţii 
Rafail, Nicolae şi Irina, Anastasia a făcut la oliță fără nici o intervenţie din partea 
noastră. Nici nu apucasem să-i administrăm tratamentul prescris de doctor. 


Am să redau cu exactitate dialogul pe care Anastasia I-a avut, în februarie 2005, cu 
sora mea cea mică şi pe care l-am notat imediat: 

: — Am auzit că ai făcut la oliță. Vezi că te-au ajutat sfinții, dacă te-ai rugat? 

:— Da! Am visat că a venit la mine şi m-a ajutat să fac şi m-a împins aşa: hmmm! 
: — Cine a venit la tine? 

: — Sfântul Lafail! 

: — Şi cum arăta? 

: — Avea barbă lungă! 

: — Era mic sau înalt? 

: — Înalt! 

: — Şi cum era îmbrăcat? 

: — Ca tati! 

..) 

: — la să vedem, care din această icoană? 

:— EI! (l-a arătat exact pe Sfântul Rafail). 

Se pare că sfinţii lucrează şi „în echipă”. Nu pentru că nu ar fi în stare să se 
„descurce” individual, ci pentru că le place smerenia, conlucrarea prietenească, 
intercomuniunea, ca unii ce sunt părtaşi ai harului Sfintei Treimi — „structura 
supremei iubiri”. 


Şi în anul acesta (2006) Sfântul Nectarie ne-a avut sub oblăduirea sa. În luna iunie 
ne aflam în stațiunea Govora. Doamna doctor R.I. ne-a primit ca şi cum ne-ar fi 
cunoscut de când lumea. Asistenta dânsei era însărcinată; mai avea câteva zile şi 
trebuia să nască. Amabilitatea amândurora ne-a încurajat să orientăm discuţia spre 
tărâmul duhovnicesc al credinţei. Le-am povestit propria experienţă cu Sfântul 
Nectarie, sfătuind-o, în special, pe doamna asistentă să-l cheme în ajutor la naştere. 
Și pentru ca să se convingă de cele spuse, le-am dăruit câte o carte cu viaţa, 
minunile şi acatistul sfântului. Apoi am urcat cu fetiţele cele mari la ultimul etaj. În 
ziua aceea mai aveam de făcut încă o procedură. Dar înainte de a o finaliza, din 
ispita şi răutatea diavolului care n-a suportat propovăduirea noastră, fetiţele au ieşit 
cu un minut mai repede. Am auzit în curând ţipete şi inima mi-a fost cuprinsă de 
nelinişte. Presimţeam că s-a întâmplat ceva rău. Când am coborât, Daria se afla în 
braţele unei femei care împreună cu doamna doctor R.I. ne-au spus, speriate, că 
fetița a alunecat pe scări şi s-a rostogolit de sus până la parter întocmai „ca un 
dovleac” şi spre marea lor surprindere, n-a păţit nimic. Eu însămi am pipăit-o, am 
scuturat-o, am întors-o „pe toate părţile”: nici o lovitură, nici o vânătaie. Când am 
părăsit incinta spitalului, a început să zburde ca de obicei. Am ajuns în parc pentru 
a ne întâlni cu mama, care o avea în grijă pe Nectaria. Şi mama era oarecum 
tulburată. Ce se întâmplase? În acelaşi timp în care Daria căzuse, în căruciorul în 


care dormea Nectaria era gata-gata să intre o maşină care virase foarte aproape de 
banca pe care stătea mama. Câţiva centimetri în plus şi accidentul ar fi fost 
inevitabil. Ne-a păzit însă Sfântul Nectarie, drept mulţumire... 


Şi încă ceva foarte important: şapte luni de zile Nectaria nu dormea noaptea, iar 
ziua dormea doar cincisprezece, douăzeci de minute. l-am administrat şi 
Romergan, dar degeaba. Căpătasem o oboseală cronică, vecină cu nebunia. Nu 
ştiam ce are. Mă scula din oră-n oră, parcă certându-mă... Cauza? Am făgăduit 
ceva şi nu m-am ţinut de cuvânt, amânând în permanenţă din diverse motive. În 
momentul în care am început să scriu, Nectaria a început să doarmă. Concluzia? 
Făgăduinţele făcute sfinţilor trebuiesc îndeplinite imediat, altfel apar atenţionările. 
Binecuvântat eşti Doamne, învaţă-ne pe noi îndreptările Tale! Amin. 


(Preoteasa Maria Oprea, Sibiu) 
După şapte ani de aşteptări şi chin... eram însărcinată!!! 


Stau la marginea pătuţului şi-mi privesc îngeraşul dormind liniştit. Doarme exact 
ca tati al ei, cu mânuţa sub pernă. Şi lacrimile îmi curg pe obraji. E a mea? E chiar 
a mea? Au trecut trei luni şi încă nu-mi vine să cred... 


Povestea mea şi a soţului meu a început acum 20 de ani, când într-o excursie la 
munte (eram colegi de clasă la Liceul PTTR din Bucureşti) ne-am descoperit. 
Apoi, nu peste mult timp am devenit soţi. Eram studenţi, aveam doar 20 de ani şi o 
grămadă de vise: să terminăm studiile, să avem cariere de succes, să ne cumpărăm 
maşină... Copiii nu intrau în planurile noastre de atunci — gândeam că trebuie mai 
întâi să ne facem o situaţie. 


Anii treceau şi cariera mea de succes nu se contura. Aveam deja 29 de ani când am 
început să mă gândesc că adevărata mea împlinire ar putea fi un copil... Doi ani de 
zile am aşteptat lună de lună cu emoție, în speranţa că îi voi putea da soţului meu 
vestea cea mare... Apoi, încă trei ani de investigaţii şi controale la cei mai buni 
medici ginecologi din Bucureşti. Dar, deşi totul părea în regulă, minunea întârzia 
să apară. Nici tratamentele naturiste pe care le-am urmat nu au avut vreun rezultat. 
Aşteptam cu înfrigurare fiecare nouă lună, pentru ca apoi să cad iarăşi şi iarăşi în 
tristeți udate de multe lacrimi. Lumina acestor ani trişti a fost credinţa şi nădejdea 
în Dumnezeu, care ni se descoperise şi nouă, păcătoşilor. 


* Mărturia aceasta i-a întărit pe mulţi în credinţă şi referiri la ea există în multe relatări postate pe internet. 
Una din acestea este chiar mărturia care urmează... 


În anul 2008 soţul meu a fost împreună cu colegii săi într-un pelerinaj la Sfântul 
Munte Athos. Am folosit această ocazie pentru a ne mai cumpăra câteva icoane. 
Printre altele, îl rugasem să aducă o icoană a Sfinților Părinţi loachim şi Ana, al 
căror acatist îl citeam cu speranţa că vom dobândi pruncul mult-dorit. 


I-am aşteptat nerăbdătoare sosirea. Totuşi, când mi-a arătat icoana pe care o 
adusese, am rămas surprinsă. Pe ea erau reprezentaţi doi bărbaţi şi o fetiță! Soţul 
meu era contrariat — colegii săi, credincioşi practicanți, chiar şi călugărul de unde o 
cumpărase, toţi îl asiguraseră că aceea era icoana pe care o căuta. 


Am descoperit că icoana îi reprezenta pe Sfinții Rafail, Nicolae şi Irina — martiri 
din Lesbos. Şi pentru că nimic nu e întâmplător, ea fusese achiziționată chiar în 
ziua în care aceştia erau prăznuiţi! Am început să caut să aflu cât mai multe despre 
aceşti sfinţi, considerând că ceea ce s-a întâmplat cu icoana este un semn de la 
Dumnezeu, care ne arată calea de urmat pentru a ne împlini visul de a avea şi noi 
COPII. 


La sfârşitul anului 2008, începutul anului 2009, căutând pe internet acatistul 
acestor sfinţi, am dat de mărturia unei doamne preotese din Sibiu, care povestea 
cum una dintre fetiţele dânsei a fost ajutată de aceşti sfinţi să scape de o problemă 
medicală grea (constipaţie cronică), iar sarcina şi naşterea uneia dintre fetiţe a fost 
ocrotită de... Sfântul Nectarie. 


Am început să citesc şi eu despre viaţa şi minunile Sfântului Nectarie, care m-au 
impresionat până la lacrimi. Apoi am citit Acatistul Sfântului Nectarie cu simţire 
profundă, aşa cum nu mai citisem alte rugăciuni până atunci. Mi-am propus să îl 
citesc în fiecare seară, sperând că sfântul se va milostivi să mă ajute şi pe mine. 


Luna ianuarie a trecut iar eu, păcătoasa, nu reuşisem să mă ţin întru totul de 
promisiune. Şi totuşi, Sfântul Nectarie, grabnic ajutător, nu mă lăsase: după şapte 
ani de aşteptări şi chin... eram însărcinată!!! 


Am alergat într-un suflet la Mănăstirea Radu Vodă din Bucureşti, acolo unde se 
află moaştele Sfântului Nectarie şi i-am mulţumit cu lacrimi în ochi. Atunci am 
simţit mai puternic ca niciodată cât de mare e bunătatea lui Dumnezeu şi a sfinţilor 
Săi pentru noi, păcătoşii păcătoşilor. 


A urmat o lună de fericire. Insă în martie ne-am făcut din nou griji, pentru că în 
urma unor sângerări mi s-a pus diagnosticul „iminenţă de avort”, motiv pentru care 


am stat la pat, dar pentru că tratamentul şi-a făcut efectul, în luna aprilie mi-am 
reluat activitatea. 


În noaptea de Înviere am fost la Mănăstirea Radu Vodă, pentru a fi cât mai aproape 
de Sfântul Nectarie. Lângă noi se afla un cuplu cu o fetiță în braţe. Coincidenţă sau 
nu, mama fetiţei purta acelaşi nume ca şi mine. Ne-am întors acasă târziu în 
noapte, după terminarea Slujbei de Înviere, dar tihna sărbătorii ne-a fost spulberată 
instantaneu, când mi s-a declanşat o hemoragie puternică. 


Am plecat în mare grabă la spital. Prima ecografie făcută în camera de gardă a 
confirmat că inima copilaşului încă bate. În acea noapte, pe patul de spital, cu 
lacrimile şiroind pe obraji, mă gândeam că prezenţa lângă noi de la biserică a 
acelei doamne cu fetiţa în braţe e un semn de la Sfântul Nectarie că voi trece cu 
bine de această cumpănă şi vom ajunge să ne ţinem în braţe pruncul. Din fericire, 
aşa a şi fost. Sfântul Nectarie nu m-a părăsit şi deşi aveam un hematom uriaş, care 
m-a ţinut la pat tot restul sarcinii, copilul nu a fost afectat şi s-a dezvoltat normal. 


În dimineaţa zilei de 5 octombrie 2009, de pe masa de operaţie i-am dat primul 
sărut micuţei Nectaria! Ocrotirea Sfântului Nectarie am simţit-o şi când Nectaria 
avea doar o săptămână, iar mama, care mă ajuta în acele prime zile de după 
operaţia de cezariană, a făcut o viroză foarte puternică, care însă nu a afectat-o în 
nici un fel pe fetița mea, în preajma căreia stătuse destul de mult. 


Pentru că nu şi-a întors faţa de la mine păcătoasa şi ne-a dăruit-o pe Nectaria, 
schimbându-ne viaţa, atât cât voi trăi le voi mulţumi Maicii Domnului şi Sfântului 
Nectarie pentru această minune săvârşită. 


Închei povestirea mea cu nădejdea că şi alte suflete chinuite de deznădejde vor găsi 
tărie, sprijin şi alinare la Sfântul Nectarie cel grabnic ajutător. Doamne, ajută! 


(Dana Târnescu, Bucureşti) 


Binecuvântarea Sfântului Nectarie 


În zilele noastre puţini dintre oamenii care sunt ajutaţi de sfinţi au bunăvoința de a 
scrie sau de a le povesti altora ce li s-a întâmplat. Eu am încercat şi prin vorbe, dar 
şi prin scris, să îi îndemn pe cei care au primit ajutor minunat să împărtăşească 
această bucurie şi altora. Am avut vie în minte minunea făcută de Sfântul Nectarie 
din Eghina care a mustrat o femeie pe care o vindecase de cancer pentru că aceasta 


nu tipărise povestirea minunii. Şi ca să nu fiu fățarnic şi să nu păstrez eu însumi 
tăcerea asupra ajutorului primit de la Sfântul Nectarie, voi povesti un vis. 

Ştiu, nu e bine să credem în vise, căci pot fi de la fire sau de la diavol. Dar visul 
acesta a fost aparte... 


În noaptea de dinainte de Duminica Tomii, în anul 2006, am visat că eram într-o 
biserică. Acolo am văzut că se găsea paşte (pâine binecuvântată în noaptea de 
Paşti) - semn că nu trecuseră multe zile de la Praznicul Învierii. Într-o raclă se aflau 
moaştele Sfântului Nectarie, întregi. În spatele raclei, între raclă şi icoana mare a 
sfântului, duhovnicul meu se ruga în genunchi, cu capul pus de raclă. 


Uitându-mă la sfintele moaşte, mi s-a părut că sfântul începe să îşi mişte ochii şi 
gura. Şi i-am spus, calm, duhovnicului meu: 
- Părinte, vorbeşte. 


Părintele nu avea cum să îi vadă faţa. Eu m-am pus în genunchi şi l-am rugat pe 
sfânt să mă binecuvânteze. Sfântul, cu o cruce mare de fier, grea, a început să îmi 
facă cruce pe cap. Şi îmi repeta: „Să fii binecuvântat”. Sau: „Te binecuvântez”, nu 
mai ştiu exact... 


Când m-am trezit, m-am gândit că visul e de la fire sau de la diavol, pentru că nu 
sunt vrednic să mi se arate Sfântul Nectarie. 


Seara, l-am sunat pe părintele meu duhovnic şi i-am spus: 
- Părinte, să nu râdeţi de mine. Am visat ceva ciudat... 


ŞI i-am povestit visul. După care l-am întrebat: 
- A fost de la fire, de la diavol sau de la Dumnezeu? 


- Cum să fie de la diavol, când eu m-am rugat astăzi pentru tine la moaştele 
Sfântului Nectarie? 


- Aţi fost la Mănăstirea Radu Vodă? - l-am întrebat, gândindu-mă că slujise la 
mănăstirea din Bucureşti unde se află o părticică din moaştele Sfântului Nectarie şi 
unde s-au făcut multe minuni. 


- Nu, am fost chiar în Eghina... 


Am rămas fără cuvinte. Când sunasem pe mobil, nu ştiam că părintele e în Grecia 
şi că are activat serviciul de roaming... 


În duminica următoare am fost la Mănăstirea Căşiel şi l-am întrebat pe părintele 
Serafim acelaşi lucru, de unde a fost visul... 


- De ce mă întrebi dacă a fost de la diavol? A fost o binecuvântare de la Sfântul 
Nectarie. Sfântul te-a binecuvântat pentru rugăciunile tale şi pentru cele ale 
duhovnicului tău... 


Cred că, deşi sunt păcătos, sfântul m-a binecuvântat pentru că am vorbit despre 
minunile sale. Am scris chiar un articol, Între osânda tăcerii şi binecuvântarea 
mărturisirii, tipărit în volumul Noi minuni ale Sfântului Nectarie, tocmai despre 
faptul că nu avem voie să trecem sub tăcere ajutorul pe care îl primim de la sfinţi... 


Cred că sfinții îi binecuvântează, tainic, pe toţi cei care dau mărturie despre 
sfințenia lor. Ar fi bine ca toţi cei ajutaţi să fie mărturisitori... 


Am auzit multe minuni ale sfântului, dar cei care s-au învrednicit de ele s-au sfiit 
să le aştearnă în scris. 


Frumos zice troparul Sfântului Nectarie: Slavă lui Hristos, Celui ce te-a slăvit! 
Slavă Celui ce minunat te-a arătat! Slavă Celui ce lucrează prin tine tuturor 


tămăduiri! 


(Danion Vasile) 


Partea a doua 
1. Minuni trăite de români la Eghina 
„Am înţeles că Sfântul Nectarie s-a îndurat de mine, păcătoasa” 


Mă numesc Cornelia, sunt din Timişoara şi sunt datoare faţă de Sfântul Nectarie să 
relatez minunea pe care a făcut-o cu mine în anul 2004. 


Eram foarte bolnavă şi mergeam la Catedrala Mitropolitană Timişoara. Acolo am 
auzit de părintele loan Dimitriu. L-am găsit pe părinte la biserica de boli 
contagioase Pădurea Verde. Părintele, văzându-mă bolnavă şi necăjită, mi-a propus 
să merg în pelerinaj în Grecia. Până atunci nu mai fusesem niciodată în pelerinaj. 
M-am hotărât pe loc şi aşa am ajuns pe insula Eghina, la Sfântul Nectarie. Înainte 
de plecare am considerat că trebuie neapărat să mă spovedesc şi să mă împărtăşesc. 
Când am ajuns la Sfântul Nectarie am stat tot grupul la rând, să ne închinăm la 
sfintele moaşte, după care am citit Acatistul Sfântului Nectarie. 


După ce am terminat de citit, am mers la mormântul sfântului, unde am pus 
urechea, aşa cum se face acolo şi am ascultat, cu emoție, paşii bunului Sfânt 
Nectarie. Apoi am coborât la biserica nouă, care era încă în construcție. Când am 
ajuns la racla din biserica nouă, m-am închinat în faţă, apoi pe partea stângă lateral 
şi când am ajuns lateral dreapta, m-am aşezat pe raclă cu pieptul şi braţele 
deschise, ca într-o îmbrăţişare. Cu mari emoţii retrăiesc şi acum aceste clipe. Am 
stat aşa câteva minute, nu ştiu câte pentru că abdomenul meu a început să se 
contracte foarte tare şi respiraţia, mai ales expirația, a devenit foarte puternică. Am 
auzit apoi câteva cuvinte în limba greacă, pe care n-am fost în stare să le rețin din 
cauza emoţiilor. N-am ştiut ce să fac şi cum să reacționez şi dacă am voie să spun 
cuiva. Am înţeles că Sfântul Nectarie s-a îndurat de mine, păcătoasa. 


Când am urcat treptele spre biserica veche eram epuizată, abia am putut urca. 
Acolo l-am găsit pe părintele loan Dimitriu, care văzându-mă a înţeles că Sfântul 
Nectarie a făcut cu mine una din multele minuni pe care le face cu cei ce merg la el 
pregătiți, cu credinţă şi dragoste. 


(Cornelia, Timişoara — Eghina, 2004). 


Izvorâtoare de har sunt sfintele tale moaşte! 


În luna iulie a anului 2009, am purces împreună cu doi părinţi şi cu nişte prieteni 
către insula Eghina din Grecia... Dorinţa arzătoare de a mă închina şi de a rosti o 
rugăciune la moaştele Sfântului Nectarie fusese îndeplinită, iar în sufletul meu se 
puteau auzi imnele de mulțumire îndreptate către Dumnezeu... 


Ajunşi în insula Eghina, după un drum lung şi deşi obosiţi fiind, primul gând s-a 
îndreptat către Sfântul Nectarie, ocrotitorul Eghinei şi ne-am îndreptat numaidecât 
spre Mănăstirea Sfânta Treime. Sufletul îmi tresărea de emoție la fiecare cotitură, 
în speranţa că voi zări în depărtare mănăstirea unde sfântul a vieţuit şi pe care atât 
de mult a iubit-o... Şi iată că, după câteva minute, după un deal uscat si sărac, se 
arată o mănăstire impunătoare, un adevărat sanctuar pentru sufletele celor care vin 
să ceară ajutorul sfântului! 


Ajunşi la poarta mănăstirii, am coborât şi ne-am îndreptat către biserică... Locul, 
plin de sfinţenie, te făcea să păşeşti cu evlavie şi cu frică de Dumnezeu şi peste tot 
se simţea prezenţa sfântului. Am ajuns în biserica mare a mănăstirii unde, aproape 
de Sfântul Altar, în partea dreaptă, într-o absidă special amenajată, am găsit aşezată 
pe un baldachin de marmură racla cu Sfintele Moaşte. M-am închinat până la 
pământ şi i-am mulțumit sfântului cu lacrimi că m-a învrednicit să ajung acolo. 
După ce ne-am rugat fiecare şi am vizitat şi restul mănăstirii (respectiv biserica 
mică unde se află capul sfântului, mormântul sfântului ş.a.), am plecat de la 
mănăstire cu sufletul plin de bucurie duhovnicească, urmând să înnoptăm în 
Eghina. 


A doua zi, pregătindu-ne să plecăm din insulă pentru a vizita şi alte locuri, ne-am 
gândit să mai mergem o dată la mănăstire pentru a lua binecuvântarea sfântului şi 
pentru a mai vizita încă o dată ctitoria Sfântului Nectarie. Am intrat în biserică şi 
după ce ne-am închinat la icoanele aflate pe iconostase, ne-am îndreptat către 
„cămăruţa unde se aflau moaştele sfântului, numai că de data aceasta am hotărât să 
îi citim acatistul. Am îngenunchiat cu toţii în jurul baldachinului, iar părinții au 
început să citească fiecare câte o părticică din acatist. Țineam capul plecat şi ochii 
închişi... Mintea îmi era aţintită la cuvintele rostite de părinţi, iar inima înmuiată de 
evlavie şi de dragoste. La sfârşitul Acatistului (mai exact la Condacul al 13-lea), 
ceva m-a îndemnat să mă ridic în picioare şi să îmi lipesc mâna de raclă. După ce 
s-au reluat Condacul şi Icosul I, am luat mâna de pe raclă şi am văzut că pe palma 
mea era o substanţă uleioasă... Privind în Jur şi negăsind nici o sursă de ulei, mi- 
am dat seama că este o minune şi că moaştele Sfântului Nectarie izvorâseră mir! I- 
am chemat pe părinţi şi pe cei care erau cu noi să vadă minunea şi ne-am uns 
frunțile cu mirul care izvorâse din raclă... Aceasta era dovada că sfântul ne auzise 
rugăciunea şi că întotdeauna ne răsplăteşte dragostea ce o avem faţă de el. 


Am sărutat încă o dată, cu dragoste şi cu evlavie, sfânta raclă şi am plecat din 
mănăstire cu sufletul tresărind de bucurie! 


>> 


„„ Bucură-te, Sfinte lerarhe Nectarie, mare făcătorule de minuni 
(Bazgan Luminiţa- Valentina, Bucureşti) 
„Cât am mai plâns acolo! Şi, minune!” 


Povestea noastră este aceasta... În anul 2007, împreună cu alţi nouă rezidenţi din 
Italia am fost la hramul Sfântului Nectarie în Grecia (9 noiembrie). Noi aparţinem 
de parohia din Udine. Acolo s-au întâmplat mai multe minuni, drept pentru care vă 
povestesc... 


Cu noi era şi un catolic. Acesta se pregătea pentru botezul ortodox. După 
participarea la hram, s-a botezat, având în vedere că a primit şi încredințarea 
dreptei credinţe. Cu o zi înainte să se boteze, diavolul a încercat să-l tulbure, 
povestea el, zicându-i: „Mâine te botezi, Nectarie, ha?...” Printre cei care au venit 
cu noi era şi o doamnă, care a avut cancer la sân şi la gât. Ea a aflat de la o altă 
enoriaşă de minunile pe care le face Sfântul Ierarh Nectarie Taumaturgul, mai ales 
cu cei bolnavi de cancer. Femeia a hotărât să meargă şi să roage pentru vindecare. 
A fost la sfântul şi cu uleiul pe care l-a adus acasă l-a vindecat pe tatăl ei, care avea 
şi el metastază. 


Această femeie bolnavă de cancer a decis să ceară ajutor si mijlocire la Domnul, 
prin Sfântul Nectarie, înainte de operaţie... şi s-a vindecat! Total! Pe locul unde 
erau cele două tumori, au rămas doar două cicatrici. Apropiindu-se hramul 
sfântului în noiembrie, am făcut acest grup de zece persoane şi ne-am dus să îi 
mulțumim pentru ajutor. Eu însă nu îl cunoşteam încă pe Sfântul Nectarie. Dar s-a 
făcut el cunoscut şi încă cum ... Ceea ce ştiam despre el citisem în cele două 
acatiste ale sale şi toate cele scrise acolo le-am crezut, din toată fiinţa mea. Odată 
ajunsă acolo, mi-am dat seama de adevărul celor scrise şi pot să mărturisesc că am 
simţit şi miros de mir pe străzile Eghinei...la fel ca şi lângă racla cu moaştele 
sfântului. 


Eu, fiind începătoare în ale Ortodoxiei, m-am gândit la înşelare, dar starea de 
lacrimi şi de zdrobire erau cu siguranţă daruri de la cei din înălţime... Mărturisesc 
că e adevărat că rugându-te cu capul sprijinit de patul sfântului, primeşti vindecare, 
după credinţă, în dar, chiar şi dacă nu ceri. Eu avem două chisturi pe ovar şi au 


dispărut efectiv, deşi eu nu cerusem vindecare trupească, ci sufletească, căci asta 
era durerea mea cea mai mare. Dar ştie Domnul ce avem nevoie şi fără să cerem... 


După care fotografiile. Am încercat de câteva ori să fac poze, dar nu am reuşit, 
pentru că mi se închidea obiectivul aparatului de câte ori intram la sfântul şi atunci 
mi-am zis că nu vrea sfântul să fac poze, aşa că nu voi face. 


În ziua de hram, stând la capul raclei (că nu îţi vine să te duci de acolo), grecoaica 
care curăța geamul raclei şi o altă româncă, care stătuse la rugăciune toată noaptea, 
au văzut ochii deschişi ai Sfântului Nectarie, probabil aşa cum noi îi vedem acum 
în fotografii (pe blogul respectiv sunt postate şi fotografiile). Şi mă trăgeau de 
mână ca să văd şi eu, dar spre nevrednicia mea, nici eu, nici alții nu am reuşit să 
vedem nimic din ceea ce se arăta doar lor două. Am făcut fotografii înainte de 
plecare. Închipuiţi-vă bucuria şi frica ce m-a cuprins când m-am întors acasă şi am 
descărcat pozele pe calculator. La început am sesizat doar focul de deasupra 
sfântului cap şi în timp ce le povesteam alor mei de ochii deschişi, nepotul se uita 
spre mama sa şi cu voce stinsă şi palid îi zice: „Mami, dar eu văd şi ochii deschişi”. 
Din acel moment am văzut şi noi....Aceste lucruri am vrut să le scriu spre mărturie 
pentru alții. De atunci minunile nu au încetat să curgă în casa mea. 


Să vă povestesc cea mai mare minune a Sfântului Nectarie în viaţa mea şi a soţului 
meu, Serafim. Soţul meu este italian, convertit la Ortodoxie, la cununie. A primit la 
botez numele de Serafim. După cununie nu puteam să rămân însărcinată. La 
analize, s-a descoperit că nu pot avea copii deoarece aveam sterilitate primară 
anovulatorie, care a fost confirmată atât in România cât şi în Italia. Eram disperată, 
gândindu-mă că nu voi avea niciodată bucuria de a râde alături de un copil. 
Disperare e puţin spus, numai cine a trecut prin aceste stări va înţelege vreodată 
cum este. Dar PUTEREA SFINȚILOR E MARE! Am plecat la Hramul Sfântului 
Nectarie pentru a-l ruga să-mi dăruiască un copil... Cât am mai plâns acolo! Şi, 
minune: am rămas însărcinată în cursul anului 2008, iar în data de 23 MARTIE 
2009 am născut un băieţel superb, botezat NECTARIE, deşi eram STERILĂ, repet, 
sterilitate primară anovulatorie, confirmată atât în România cât şi în Italia. Dar vă 
zic că nu a fost zi lăsată de Dumnezeu să nu îmi ung pântecele cu ulei adus din 
Grecia de la candela sfântului, cu mers la Maslu şi rugăciune la sfântul, ca să Îl 
îmblânzească pe Domnul pentru păcatele mele. Căci toate bolile şi neajunsurile ni 
le dă Domnul pentru ca să ne întoarcem la El. Ca să ne dăm seama că am greşit şi 
să îi cerem iertare şi ajutor, că toată darea cea bună de la EI vine, prin mijlocirea 
sfinților şi a Maicii Sale, Fecioara Maria. 


După ce am rămas însărcinată, alte ispite! Am avut o sarcină teribilă. Am stat în 
pat aproape nouă luni pentru că am avut contracţii din prima lună a sarcinii. 
Naşterea nu vă mai spun... Dar toate s-au terminat cu bine, căci bunul Dumnezeu, 
Maica Domnului şi Sfântul Nectarie mi-au fost alături până în ultima clipă. 


SLAVĂ DOMNULUI ȘI MAICII SALE PREACURATE PENTRU TOATE, 
BUNE SI RELE, CA TOATE SPRE INDREPTARE ŞI BUCURIE INDOITA MI- 
AU FOST DATE. AMIN. 


Pace şi dumneavoastră şi întărire duhovnicească! 


(Camelia Ungureanu, Italia) 


XR 


Într-o altă mărturie, aceeaşi femeie completează relatarea minunii de mai sus: 
„Într-un moment de rătăcire, făcusem programare şi la un cabinet de sterilitate de 
cuplu în Italia, după sfatul medicilor. Dar am renunţat imediat la acea programare, 
de comun acord cu soţul meu. Şi iată că, la un an de la căsătorie, am început să 
produc ovule. Atunci preoteasa noastră încă nu ştia că lucrurile începuseră să se 
îndrepte şi cum nu rămâneam încă însărcinată, m-a sfătuit să cer ajutor şi Sfintei 
Muceniţe IULITA, al cărui fiu a fost ucis, pentru că nu s-a lepădat de Hristos. Am 
făcut ascultare, căci multe din sfaturile ei mi-au fost grabnic folositoare, iar în luna 
următoare AM ȘI RĂMAS ÎNSĂRCINATĂ! 


Aşa că, dragii mei, vă spun că nu-i medic mai mare şi mai priceput decât doctorul 
sufletelor şi al trupurilor care este IISUS HRISTOS. La EI să alergaţi, că nu va 
trece pe nimeni cu vederea. Nu uitaţi, însă, să cereți mijlocire la sfinţi, că cine va 
îndrăzni să intre la director şi să ceară ale sale fără să fi trecut mai întâi pe la 
secretară? Cu atât mai puţin noi, în faţa Domnului, să îndrăznim a cere iar şi iar, 
ştiind însă, în inimile noastre, că nu ne-am lepădat de fărădelegi şi că ne lenevim a 
face fapte bune în toate zilele. Sfinţii ştiu neputinţele noastre, iar Sfântul IERARH 
NECTARIE TAUMATURGUL, care este un sfânt al zilelor din urmă, ne este 
foarte aproape şi foarte de folos. SĂ NU VĂ LIPSIŢI DE AJUTORUL SĂU! 


2. Noi minuni ale Sfantului Nectarie 


Aceste mărturii au fost tipărite inițial în cartea Noi minuni ale Sfântului Nectarie, 
Editura Bunavestire, Galaţi, 2003, pp. 9-33. Ele sunt primele mărturii tipărite în 
volum despre lucrarea Sfântului Nectarie în România... 


O vindecare neașteptată 


Mă numesc Maria P. din Bucureşti, fostă profesoară, actualmente pensionară. Am 
fata plecată în America de cinci ani şi cu vrerea Bunului Dumnezeu, aceasta s-a 
căsătorit acolo, anul trecut, prin cununie ortodoxă. 


În luna februarie a acestui an, fiind invitată la botezul nepoţelului, am constatat cu 
uimire şi durere mersul deformat al ginerelui meu, care şchiopăta din cauza durerii 
de genunchi. Am înţeles că urma să suporte o operaţie (la genunchi), dar mai 
înainte se va încerca ameliorarea suferinţei prin tratament fizioterapeutic. 

La întoarcerea mea în ţară am aflat că situaţia lui s-a agravat în ciuda tratamentului 
de fizioterapie aplicat timp de două luni şi că-n urma unor investigaţii minuţioase 
pe coloană i s-a depistat o anormalitate a meningelui ce îmbracă măduva spinării. 
Membrana (meningele) prezenta un orificiu în regiunea lombară, în dreptul 
vertebrelor 5-7, creând o compresiune asupra nervului sciatic, ceea ce-i provoca 
durerea de genunchi, care de fapt era efectul şi nu cauza suferinţei lui. 


Medicii de specialitate nu se puteau pronunța dacă aceasta e congenitală sau 
ereditară, certă era gravitatea diagnosticului ce ridica mari semne de întrebare, cu 
şanse operatorii minime. 


Fiica mea mi-a făcut cunoscut ce i-au transmis neurochirurgii ce urmau să 
intervină în acest caz: riscul mare era de a rămâne imobilizat sau chiar de a nu 
scăpa cu viaţă. 


La auzul acestor cuvinte am fost cuprinsă de durere şi îngrijorare, îndreptându-mi 
gândul numai către CER, către atotputernicul Dumnezeu. Fiica mea încă alăpta şi 
mă gândeam ce ar însemna pentru ea să-l piardă pe tatăl copilului sau să-l aibă 
povară tocmai pe cel care-i era sprijin. 


Din acel moment, mi-am pus toată nădejdea în mila şi iubirea nemăsurată a 
Dătătorului de Viaţă, rugându-mă neîncetat pentru salvarea acestuia, aşa cum 
numai o putere dumnezeiască o poate face. Pentru aceasta, am cerut cu lacrimi 
ajutorul Maicii Domnului şi al tuturor Sfinților şi Puterilor Cereşti, iar pe 


Atotputernicul Dumnezeu Îl imploram să lucreze cum ştie şi cum e voia Tatălui 
Ceresc pentru salvarea şi binele robului Său şi a familiei acestuia. 

Timp de o lună de zile paşii mei n-au cunoscut alte drumuri decât acelea spre toate 
lăcaşurile de închinăciune. Am trimis acatiste şi Sfinte Liturghii la numeroase 
mănăstiri din ţară şi la Muntele Athos, am dat mai multe ectenii pentru reuşita 
operaţiei acestuia, iar eu eram numai în post şi rugăciune. 


Situaţia devenea tot mai tensionată prin amânarea repetată, din diferite motive, a 
operaţiei. Aceste amânări îmi spuneau că Dumnezeu lucrează. Trebuiau să 
înţeleagă şi copiii mei că o putere deasupra omenescului răsturnase toate planurile 
lumești. 


Cu vreo două săptămâni înaintea ultimei date fixate a operaţiei, am fost îndrumată 
şi spre Mănăstirea Radu Vodă din Bucureşti, loc ce adăposteşte o părticică din 
moaştele Sfântului Nectarie. 

Pentru mine Sfântul Nectarie înseamnă foarte mult, îl simt atât de viu şi apropiat, 
mai ales că din mila Proniei Divine am ajuns cu ani în urmă într-un pelerinaj în 
Grecia, în insula Eghina, în locul unde sunt sfintele sale moaşte şi în nevrednicia 
mea am intrat chiar în casa Sfântului, m-am aşezat pe patul acestuia şi am călcat pe 
urmele paşilor săi. 


Aici aveam să aflu multe din minunile săvârşite de acesta, iar acum, în marea mea 
durere, mai aveam încă un mijlocitor în care să-mi pun nădejdea. 


Din acel moment am început să citesc şi să recitesc viaţa şi minunile Sfântului 
Nectarie, Acatistul acestuia, rugându-mă cu lacrimi şi zdrobire de inimă la sfânta 
sa raclă pentru salvarea ginerelui meu. Pe măsură ce-i înălțam rugăciunea, Sfântul 
îmi era tot mai aproape, îi simţeam prezenţa, era ca o realitate ce mă asculta şi mă 
încredința să nu mă îndoiesc. 


In ziua operaţiei, 17 iulie, după o noapte de rugăciune împreună cu buna mea 
prietenă de suflet, ne aflam la Sfânta Liturghie săvârşită în mănăstirea Radu- Vodă, 
unde ne-am rugat neîncetat. 


La sfârşitul Sfintei Liturghii l-am rugat pe părintele Filothei să săvârşească şi o 
slujbă specială la racla Sfântului după fusul orar al Americii, respectiv ora 14:30 la 
noi, atunci când acolo începea operaţia. Şi aşa s-a întâmplat. Nu pot reda în cuvinte 
rugăciunea înălţată Sfântului prin acatist cântat, nu pot descrie rugăciunea prin care 
părintele parcă faţă-n faţă cu Sfântul Nectarie îi implora ajutorul, rugându-l să-i 
conducă mâna doctorului. Atunci am trăit momente unice, înălțătoare, adevărate 


trăiri dumnezeieşti, când o bucurie şi o pace duhovnicească a inundat sufletele 
noastre cuprinse de durere şi îngrijorare pentru viaţa celui a cărui scăpare stătea 
numai în mila şi puterea lui Dumnezeu. 


Sfântul Nectarie mijlocea pentru robul lui Dumnezeu, era prezent în sala de 
operaţie şi ne încredința şi pe noi de acest lucru. Am rămas mai departe în faţa 
sfintei sale racle păstrând permanent rugăciunea; am participat şi la vecernia acelei 
zile, după care, eu şi prietena mea ne-am întors acasă aşteptând cu nerăbdare veşti 
de la fiica mea. 


A urmat şi telefonul acesteia prin care mă anunţa cu emoție că după mai bine de 
cinci ore de operaţie, viaţa soţului ei fusese salvată, dar că acesta se află în sala de 
terapie intensivă, conectat încă la toate aparatele (în urma intervenţiei chirurgicale, 
acestuia i s-a făcut obturare de orificiu al meningelui şi s-a eliberat strangularea 
măduvei). 

Eram totuşi stăpânită de teamă, de emoție la gândul că e încă dependent de aparate, 
aşa că-n ziua următoare am alergat din nou la racla Sfântului mulţumindu-i şi 
cerându-i mai departe ajutorul. Am participat şi la slujba de seară a Sfântul Maslu 
şi i-am mărturisit părintelui Filothei îngrijorarea mea faţă de starea ginerelui meu. 
Acesta m-a asigurat că nu trebuie să am motive de îndoială: „Sfântul a primit 
rugăciunea”. 


Aşteptam în continuare veşti de la fiica mea; eram nerăbdătoare să aflu cum va 
face acesta primii paşi după darul de viaţă dat încă o dată de Bunul Dumnezeu. 
Fiica mea m-a sunat a treia zi spunându-mi că ginerele meu e deja acasă, pe 
picioarele lui, fără alte riscuri şi că de acum înainte urmează perioada de recuperare 
prin fizioterapie. 


Sunt plină de recunoştinţă şi nu pot pune această minune decât pe seama 
Atotputernicului Creator şi a rugăciunilor Sfinților Săi, a Sfântului Nectarie care a 


condus mâna doctorului. 


Nu voi înceta să dau slavă, mulţumire şi închinăciune milostivului Dumnezeu care 
cu adevărat Minunat este întru Sfinţii Săi. 


(Maria P.) 


Mici” minuni 


Nu ştiu dacă rândurile mele vor folosi cuiva. Poate mamelor care sunt însărcinate 
sau soților lor. Dar consider că este de datoria mea să scriu despre ajutorul pe care 
l-am primit de la Sfântul Nectarie. Sfinţii fac uneori minuni tulburătoare. De 
exemplu, Sfântul Nectarie s-a arătat la trei ani după moartea sa unui jandarm 
necredincios cu care a stat de vorbă ca şi cum ar fi fost viu. Când jandarmul s-a 
convins de faptul că sfântul murise, ajungând la mormântul acestuia şi-a dat seama 
că fusese martorul unei minuni de necontestat. Şi, cu ochii în lacrimi, a mărturisit 
că a început să creadă în Dumnezeu. 


Există şi minuni care, fără a fi la fel de spectaculoase, îi ajută pe creştini să 
înţeleagă ajutorul sfinților. Aceste minuni „mici” nu au importanţă în ochii celor 
cărora le sunt povestite. Dar, pentru cei care le trăiesc, au un parfum aparte. 


Am aflat despre Sfântul Nectarie cu câţiva ani înainte ca prima carte despre viaţa 
sa să fie tipărită în România. Mi s-a povestit o minune a sa şi am fost foarte 
impresionat. Faptul că în vremuri atât de apropiate de ale noastre un episcop a 
dobândit sfinţenia, având moaşte binemirositoare, mi-a sporit încrederea în faptul 
că vremea sfinţeniei nu a trecut. 


Consider dragostea care mi s-a aprins în inimă faţă de Sfântul Nectarie un dar de la 
Dumnezeu. Am citit multe vieţi de sfinţi, am citit multe minuni, dar numai în 
puţine cazuri am avut o evlavie deosebită faţă de vreun părinte despre care nu 
ştiam decât puţine lucruri. 


După ce m-am căsătorit, a trebuit să susțin examenul de titularizare pentru 
ocuparea unui post de profesor de religie. Timpul pe care îl aveam pentru învăţat 
era foarte scurt, dar aveam nădejde în ajutorul sfântului. Materia era foarte multă şi 
pentru cineva care în facultate preferase să citească din scrierile Sfinților Părinţi 
sau din alte cărți duhovniceşti în loc să înveţe pentru examene — cum era cazul meu 
— titularizarea părea un vis frumos. La Metodică nu ştiam aproape nimic şi era mult 
de învăţat. 


La examen mi-am pus pe bancă iconiţa mică a sfântului şi m-am rugat să o scot la 
capăt. M-am descurcat bine şi am luat titularizarea. 


După ce soţia mea a rămas însărcinată, un prieten mi-a adus din Sfântul Munte 
Athos o icoană a sfântului. 


„Ce bine că Sfântul Nectarie a vrut să intre în casa noastră... O să avem mult 
ajutor de la el” — i-am spus soţiei. Şi aşa a fost. Ne-am hotărât ca, dacă o să avem o 
fetiţă, să îi punem numele Nectaria. 


Cineva ne-a spus că femeile însărcinate care ajung să se închine la Mănăstirea din 
Eghina primesc de la sfânt ajutor la naştere şi că nasc foarte uşor, „,...chiar în mai 
puţin de o oră”. 


„Dacă ne rugăm lui, o să naşti şi tu uşor, i-am spus soţiei. Chiar dacă nu putem 
ajunge să ne închinăm la moaştele sale, sfântul nu o să ne treacă cu vederea 
rugăciunile.” 


Când trebuia să nască soţia, am dus-o la spital. Pentru că am uitat acasă atenţia 
pentru doctor, m-am întors să o iau. 


„Să vă întoarceţi cam peste trei-patru ore!” - mi-a spus doctorul, fără să se 
gândească la faptul că soţia mea ar putea naşte mai repede. 

În mai puţin de o oră (cam în patruzeci de minute) am fost acasă şi mă rugam 
sfântului pentru ca soţia mea să nască uşor un copil sănătos. În timp ce mă rugam, 
mi-a venit în minte un gând: „Poate că naşte chiar în aceste clipe...” Știind că 
sfântul o putea ajuta să nască atât de repede, m-am grăbit să mă întorc la 
maternitate. 


„Aţi ajuns prea târziu, a născut de jumătate de oră un băieţel frumos şi gras...”, mi- 
a spus o asistentă. Adică născuse exact când mă rugam sfântului pentru ea. 


Doctorul s-a mirat că soţia mea născuse atât de uşor. Nu îi venea să creadă că e la 
prima naştere. 


Nu e greu de înţeles că ajutorul sfântului ne-a bucurat mult. De atunci, evlavia 
noastră față de el a sporit. Cel de-al doilea copil al nostru, Nectaria, îi poartă 
numele. (Chiar dacă pentru soția mea naşterea Nectariei a fost mult mai grea, nu 
am văzut în asta lipsa ocrotirii sfântului; Dumnezeu ştie când e de folos ca oamenii 
să treacă prin încercări şi tot EI ştie când le este de folos ca prin ajutorul sfinților să 
fie feriţi de ele.) 


Aş mai putea spune că sunt recunoscător şi pentru faptul că ne-a ajutat să avem o 
casă aflată la câteva minute de Mănăstirea Radu Vodă, unde, după mutarea noastră, 
a sosit şi o părticică din moaştele Sfântului Nectarie. Am relatat acest episod în 
lucrarea mea Cartea nunţii — Cum să-mi întemeiez o familie (Apărută la Editura 


Nemira, Bucureşti, 2003, pp. 234-235.): „Duhovnicul pe care îl aveam atunci (cel 
din Moldova, care ducea o viaţă de nevoinţă aspră), auzind de la soția mea cât de 
frământată era de gândul casei, mi-a zis: «Vezi ce faci şi rezolvă problema. Trebuie 
să găseşti o soluţie...» 


Când mi-a dat acest sfat, am simțit că Dumnezeu mă va ajuta să cumpăr o casă. Un 
apartament de două camere costa vreo zece mii de dolari, iar noi nu aveam decât 
un sfert din sumă (o moştenire de la bunica). Oricum, nu i-am spus părintelui că nu 
am de unde să fac rost de bani. 


(Descriu aventura cu casa tocmai pentru a da mărturie că Dumnezeu poartă de grijă 
celor care se căsătoresc şi chiar dacă problema locuinţei e o problemă reală, 
Dumnezeu găseşte o soluţie pentru fiecare. Sau, mai bine zis, ne ajută pe fiecare să 
găsim cea mai bună soluţie de care avem nevoie. Şi chiar dacă uneori ni se pare că 
ne scufundăm, în ultima clipă găsim soluția potrivită.) 


M-am dus la moaştele Sfântului Mucenic Ciprian (care, înainte de convertire, 
fusese un mare vrăjitor şi de care mă simt apropiat pentru că şi eu am cunoscut 
gustul amar al rătăcirii) să îl rog să ne ajute să facem rost de o casă. În clipa în care 
m-am rugat în faţa raclei, am simţit că vom primi ceea ce cer. Am simţit precis că 
sfântul îmi spune că voi avea casă. Deşi nu am auzit nici o voce, deşi nu se 
întâmplase nimic ieşit din comun, am fost convins că Dumnezeu ne va face curând 
o bucurie. 


Nu peste mult timp am aflat că s-a scos la licitaţie un apartament cu trei camere în 
centrul Bucureştiului, la un preţ mic - nu mult peste zece mii de dolari (pe mine mă 
încânta ideea de centru ca să pot ajunge mai uşor la moaştele Sfântului Mare 
Mucenic Mina, ale Sfântului Mucenic Ciprian, ale Sfântului Dimitrie Basarabov şi 
ale Sfântului Nicolae). 


Am vorbit cu părintele din Moldova şi acesta mi-a zis că se va ruga la Dumnezeu 
să luăm casa. Licitaţia se apropia, dar noi nu reuşiserăm să împrumutăm banii. Cu 
două zile înainte de licitație, m-a biruit deznădejdea: «Doamne, de ce nu m-ai 
ajutat să fac rost de bani?... Şi de ce am simţit la moaştele Sfântului Ciprian că ne 
vei da o casă, când nu avem cu ce să o cumpărăm?...» Eram foarte trist, nu puteam 
dormi. 


A doua zi, duminică, ne-a întrebat o cunoştinţă foarte apropiată la ce licitaţie vrem 
să mergem. l-am vorbit despre apartament, dar şi despre faptul că nu avem bani. Şi 


răspunsul a fost: «Am aproape jumătate din suma de care aveţi nevoie. Voiam să 
donez banii vreunei mănăstiri. Dar vi-i dăruiesc vouă...» 


Mi se părea că visez. Un părinte, auzind cum ne-a trimis Dumnezeu banii în ultima 
clipă, mi-a spus: «În asta trebuie să vedeţi o minune a zilelor noastre. Chiar dacă 
nu pare spectaculoasă, s-a arătat puterea ascultării. În loc să vă plângeţi că nu aveţi 
bani, aţi avut încredere în rugăciunile părintelui duhovnic şi pentru rugăciunile lui 
şi ale voastre şi pentru ca să îi fie bine copilului vostru, banii au venit». 


La licitaţie nu au fost alţi clienţi, aşa că am reuşit să luăm casa. În patruzeci de zile 
trebuia să dăm banii. Cu o zi înainte de termen am reuşit să îi strângem pe toţi. ŞI 
am reuşit să luăm apartamentul. Chiar dacă au fost şi peripeții. (...) 


Cu restul datoriilor ne descurcăm greu de tot, dar de fiecare dată când a trebuit să 
dăm bani Dumnezeu ne-a ajutat în ultimul moment. Bine că am reuşit să ne 
împrumutăm numai de la cunoştinţe, că dacă am fi luat bani de la vreo bancă nu 
ne-am fi descurcat cu plata dobânzilor.” 

Ceea ce nu am spus în carte (datorită faptului că mă adresam unor tineri care poate 
ar fi considerat că exagerez dacă văd în toate mâna lui Dumnezeu) este că, după ce 
am cumpărat casa, am avut o altă bucurie: părintele din Moldova, la care ajungeam 
destul de greu, ne sfătuise să ne găsim un duhovnic în Bucureşti, ca să ne putem 
spovedi mai des. 


Am găsit un duhovnic în mâinile căruia să ne punem sufletele tocmai la Mănăstirea 
Radu Vodă, care se află aproape de blocul nostru (mergând pe jos, ajungem acolo 
în mai puţin de zece minute). 


In momentul în care la mănăstire a fost adusă o părticică din moaştele Sfântului 
Nectarie, i-am spus soției: „Vezi, nu ştiam de ce ne-a dat Dumnezeu casa în 
această zonă. A vrut să fim aproape şi de duhovnic şi de Sfântul Nectarie.” 


Ne mai având duhovnic în alt oraş, ne spovedim aproape în fiecare săptămână. lar 
la moaştele Sfântului ajungem destul de des. Nu avem cuvinte să mulţumim pentru 
aceasta. Chiar dacă uneori, pentru puţinătatea credinţei noastre, ni se pare că 
sfântul nu ne ajută, totuşi un lucru ne este clar: că, la vreme de mare încercare, a 
fost alături de noi. 


(Danion Vasile) 


Sfântul Nectarie „lucrează” în sprijinul creştinilor care îi cer ajutorul 


În noiembrie 2001 am primit de la banca la care făcusem pentru prima dată credit 
în valută o penalizare de 100 USD (mai exact 3.154.000 lei ) pentru că am întârziat 
să plătesc rata din ultimele două luni cu două săptămâni. Eram disperată mai mult 
pentru că nu vroiam ca penalizarea să fie suportată de giranţii mei, pentru că suma 
era prea mare ca să-mi facă numai mie oprirea respectivă... Nu aveam aceşti bani 
şi nici nu ştiam de unde să-i obţin în câteva zile... Am plâns şi n-am dormit trei 
nopţi, rugându-mă Sfântului Nectarie de care am aflat dintr-o carte binecuvântată, 
pe care o cumpărasem de curând. 


Mă „îndrăgostisem” de acest mare sfânt grec din insula Eghina, a cărei imagine de 
pe coperta cărţii mă fascinase şi-mi doream foarte mult să ajung şi eu, într-o zi, în 
Sfânta Grecie!... 


A treia zi, la serviciu, m-am întâlnit cu buna mea colegă şi prietenă Ligia, care se 
întorsese dintr-o delegație din Franţa. Era pe fugă, venise doar să-şi facă 
«decontul» şi se grăbea să ajungă acasă, unde îşi lăsase băieţelul de trei ani în grija 
guvernantei, pentru că avea febră 40 grade Celsius şi gâtul plin de puroi 
(amigdalită acută). 


I-am dat cartea cu Viaţa, minunile şi acatistul Sfântului Nectarie, ca să se roage 
Sfântului pentru vindecarea fiului ei Ştefan, spunându-i: „Lasă, citeşte tu Acatistul 
Sfântului chiar şi în autobuz până acasă şi cere ajutorul Sfântului Nectarie, că eu, 
pentru necazul meu, m-am rugat trei zile. Este important să se facă Ștefăniță 
sănătos!”. 


Prietena mea m-a întrebat ce necaz mai am... l-am arătat penalizarea de la bancă şi 
i-am spus că nu am reuşit să o plătesc. Ligia mi-a spus că-mi dă ea cei opt sute de 
franci care i-au rămas de la delegaţia din Franţa, la care să mai adaug şi să-mi 
plătesc penalizarea imediat ce schimbam francii. Şi îmi permitea să-i returnez banii 
atunci când puteam!... 


Nu prea am vrut să facă prietena mea acest sacrificiu, dar ea a insistat şi ne-am dus 
la prima casă de schimb valutar, aproape de serviciu, ca să ştim cât ar trebui să mai 
adaug pentru a completa suma, neștiind ce însemna, în lei, suma de opt sute franci 
francezi la acea dată. 


Când am văzut factura de la schimbul valutar nu ne-a venit să credem ochilor!... 
800 franci însemnau: 3.155.000 lei, adică doar cu 1.000 lei mai mult decât îmi 


trebuiau mie ca să-mi achit datoria. Am plâns amândouă în mijlocul străzii de 
bucuria minunii săvârşite de Sfântul Nectarie, pentru că în tot acest timp am vorbit 
pe drum numai despre acest Sfânt şi despre minunile pe care le citisem în carte. 
Suntem convinse că a fost la mijloc lucrarea Sfântului Nectarie ca răspuns la 
rugăciunile mele şi m-a ajutat prin sufletul bun şi generos al prietenei mele! 


ŞI asta nu a fost singura minune din acea zi!... 


Ligia a luat autobuzul spre casă şi a citit în acest timp din cartea dăruită de mine. 
Absorbită de lectură nu a coborât în staţia la care trebuia şi s-a trezit în altă zonă a 
oraşului, ceea ce a mai întârziat-o o jumătate de oră. 


Eu, între timp, am ajuns cu banii la bancă, am achitat şi am plecat acasă, 
mulţumindu-i tot timpul Sfântului Nectarie pentru ajutorul minunat!... 


Am sunat-o pe Ligia care a spus că a întârziat pe drum, dar, când a ajuns acasă, 
unde sosise şi soţul ei cu doctoriţa copilului, acesta era bine, sănătos, mânca, era 
vioi şi nu mai avea febră deloc! Şi mai mult, în gât parcă nici nu avusese 
amigdalele pline cu puroi, astfel că doctoriţei nu i-a venit să creadă că a trecut aşa 
o boală fără nici un tratament antibiotic, ci doar cu paracetamol (supozitor) dat de 
Ligia dimineaţă! 


Era clar: Sfântul Nectarie a răsplătit-o şi pe Ligia pentru gestul ei creştinesc de a 
ajuta un om în nevoie! Copilul a fost vindecat prin minune, aşa cum a recunoscut 
doctoriţa şi soţul Ligii. 


Minunea nu s-a oprit aici! Sfântul Nectarie ne-a ajutat în continuare, atât pe mine, 
cât şi pe Ligia. 


Prietenei mele îi merge tot mai bine, acum va avea al doilea copil şi se va muta 
într-un apartament mai mare şi asta pentru că la baza sumei de bani pe care trebuia 
să o strângă pentru a cumpăra un alt apartament stau nişte bani trimişi în chip de 
cadou tot de Sfântul Nectarie... Cum s-a întâmplat? 


Să vă povestesc. Eu am scris despre minunile săvârşite de Sfântul Nectarie 
măicuţelor din Mănăstirea Sfântului Nectarie din Insula Eghina (am scris o 
scrisoare lungă şi un pomelnic pe care le-am dat la tradus în greacă unei colege de 
la serviciu de la «secția greacă») şi am trimis plicul, rugându-le pe măicuţe să 
tipărească în cartea cea nouă cu minunile Sfântului Nectarie şi cele săvârşite de 
acesta în România, cu robii lui Dumnezeu... 


După trei luni, în martie 2002, am primit « invitaţia» de la Oficiul Poştal din 
Ghencea să merg să-mi ridic un colet din Grecia. Am crezut că este un nou colet 
din Athos, de la Sfânta Mănăstire Vatopedi (cu care corespondez de patru ani). 
Când am ajuns acolo, am aflat că acel colet era din insula Eghina! Îmi ieşea inima 
din piept de bucurie!... Nu-mi venea să cred că măicuţele îmi răspunseseră, dar să- 
mi trimită un colet! Oare ce mi-au pus în acel colet ? Numai lucruri minunate, 
desigur! 


Dar... stupefacție, atât pentru mine, cât şi pentru lucrătoarea de la poştă care, după 
ce a scos pe rând din coletul (care avea scris preţul dat de măicuţe: 14 euro ca să 
mi-l trimită!) au scos: două icoane cu Sfântul Nectarie (pe lemn şi în foiţă de aur!), 
sticluţe cu mir, iconiţe şi fotografii cu Părintele Nectarie când era în viaţă, călugăr 
în Eghina şi director la Seminarul din Atena şi încă două plicuri groase pe care 
scria ceva în greacă, sigilate. Funcţionara de la poştă trebuia să le desfacă (pentru 
că aşa cere regulamentul) şi le-a tăiat şi le-a acoperit imediat cu mâinile să nu le 
vadă colegii ei că în acele plicuri erau: dolari! Ceea ce era interzis! Nu am crezut 
când mi-a spus că: „Sunt bani, doamnă! Şi mulți! Dolari!” 

Eu am spus că asta înseamnă că nu era coletul meu! Nu aveam cum să primesc 
bani de la Mănăstire ?!!... 


Funcţionara mi-a arătat plicurile şi erau, într-adevăr, dolari de câte 5, 1, 10 USD 
(bancnote) şi 50 USD. 


Era şi o scrisoare, scrisă frumos, de mână, în limba greacă şi nu aveam cum să aflu 
„misterul” existenţei acelei sume de bani de care nici nu am putut să-mi dau seama 
până am ajuns la birou să-i număr. 


Oricum, funcţionara ar fi putut să-mi pună o taxă mai mare, pentru că deja trebuia 
să dau vreo 70.000 lei pentru colet. Dar, Sfântul Nectarie «a lucrab> şi aici: 
funcționara nu numai că nu m-a taxat de bani, dar a ascuns plicurile să nu le vadă 
colegii ceilalți şi mi-a făcut chitanță că am primit medicamente în acel colet şi 
trebuia să plătesc 1.000 lei! Exact 1.000 lei cât primisem în plus atunci când am 
schimbat 800 franci pentru a plăti penalizarea de la bancă!!! 


Am plâns în hohote după ce mi-a tradus colega mea scrisoarea maicii stareţe, 
Teodosia, din Eghina, scrisoarea în care îmi spunea că ceea ce le-am scris va fi 
tipărit în noua carte care o să apară în Grecia cu «Minunile Sfântului Nectarie», ca 
să se roage pentru mine şi prietena mea şi pentru familiile noastre şi că: «ne trimite 
Sfântul Nectarie câte o icoană în foiţă de aur la fiecare, mir de la sfântul său trup şi 
banii sunt tot de la Sfântul Nectarie!». Era suma de 200 USD, din care 100 USD 


să-i înapoiez eu prietenei mele datoria, iar 100 USD să-i împărțim: 50 USD 
fiecăreia să facem ce vrem cu ei! 


Am rămas fără grai, atât eu cât şi colega mea, traducătoarea, când am aflat ce era 
cu dolarii din plicuri, pentru că într-unul erau 100 USD mărunți şi în celălalt câte 
50 USD întregi. Erau bani din cutia de pomelnice de la Sfântul Nectarie. 


Nu mai trebuie să vă spun care a fost reacția prietenei mele, Ligia, când i-am dus 
icoana cu Sfântul Nectarie şi banii de la Sfântul Nectarie. 


Ei i-au revenit 150 USD pe care i-a pus la «temelia» noului apartament, pe care au 
reuşit să şi-l cumpere acum, în 2003. 


Eu am fost într-un pelerinaj în ţară cu o parte din acei bani, cu altă parte mică mi- 
am plătit o factură şi alţii i-am trimis la o mănăstire. 

În toate aceste «lucrări» ale Sfântului Nectarie am văzut că s-a gândit la toate 
amănuntele! Totul «a mers şnur», dacă Sfântul meu drag a vegheat şi veghează 
mereu! Trebuie doar să-L iubeşti pe Hristos, s-o iubeşti pe Maica Lui (căreia 
Sfântul Nectarie se ruga zi şi noapte) şi să te rogi lui, aşa cum fac şi eu tot timpul şi 
mă ajută mereu în toate! 


Slavă lui Dumnezeu! 
(Antoaneta Velcovici — Psihosociolog şi redactor la 
Societatea Română de Radiodifuziune, Bucureşti) 


Sfântul Nectarie, împotrivindu-se unei amăgiri 


Dintotdeauna, Dumnezeu a binecuvântat pământul cu flori nepreţuite, pentru că în 
toate timpurile au existat oameni purtători de Dumnezeu, care au strălucit şi i-au 
călăuzit pe semenii lor spre calea mântuirii. Dintotdeauna au existat sfinți, dar mi 
se pare că niciodată nu au fost atât de mulți care să fie aşa de apropiați de oameni, 
cum se întâmplă în zilele noastre. Poate că răul s-a înmulțit atât de mult încât şi 
Dumnezeu a trebuit să înmulțească numărul adevăraţilor Săi slujitori de pe pământ, 
pentru ca, prin mijlocirea şi prin ajutorul lor, oamenii să mai fie păsuiți. 


Este uimitor cât de mulţi sfinţi, veniţi din diverse colţuri ale ortodoxiei, au trăit sau 
trăiesc încă în zilele noastre. Pentru mine, care sunt o persoană tânără, crescută şi 
educată după toate canoanele societății moderne, a fost un şoc atunci când, din 
întâmplare, am ajuns să citesc o cărțulie despre câteva dintre minunile Sfântului 
Nectarie din Eghina. Pur şi simplu nu pricepeam cum este posibil ca Dumnezeu să 


Işi mai îndrepte şi în veacul nostru privirea înspre noi şi încă într-un chip atât de 
minunat. 


De când am citit acea cărțulie, am început să o port cu mine tot timpul atunci când 
călătoream mai departe, pentru că simţeam oarecum că nu sunt singură dacă o am 
la mine. Într-o zi, am intrat pe internet, aşa cum se obişnuieşte printre tineri, din 
curiozitatea de a discuta cu persoane din Grecia, pentru că iubesc foarte mult ţara 
aceasta. Am intrat în vorbă cu un grec din Australia, pe nume Dimitris Christakis, 
care avea atunci 46 de ani şi care intrase şi el pentru prima dată pe internet. Cum 
am început să vorbim, mi-a spus direct că are cancer la pancreas şi că i-au făcut 
operaţie, iar şansele să trăiască sunt de 50%. Am rămas şocată, pentru că nu mai 
avusesem niciodată de-a face cu o persoană practic pe moarte. 


Aducându-mi aminte de faptul că Sfântul Nectarie i-a vindecat pe mulţi de cancer 
şi netrecându-mi altceva prin minte în acel moment, l-am întrebat: 
— Tu ai auzit de Sfântul Nectarie? 


EI mi-a răspuns atunci pe un ton brusc înviorat: 
— Cum să nu, dacă el este protectorul familiei mele... 


După ce am discutat ore în şir, am mers acasă, unde, aflându-mă sub puternica 
impresie a dramei acestui om, care începuse deja să îşi pregătească cele 
trebuincioase pentru înmormântare şi având în minte exemplul minunilor săvârşite 
de Sfântul Nectarie, care parcă aranjase această întâlnire, m-am gândit că trebuie să 
fac ceva. Ca un om de ştiinţă mai degrabă decât ca un credincios, am analizat ce 
anume se cerea pentru ca Dumnezeu să Se milostivească şi să facă minunea. Am 
observat că este nevoie mai ales de două lucruri: de rugăciune stăruitoare şi de 
credință nestrămutată. Cu rugăciunea stăruitoare a fost mai uşor. Deşi eram în 
timpul examenelor, atunci când mă opream din învăţat, îl rugam în continuu pe 
Sfântul Nectarie să aibă milă de noi. lar, pentru ca să nu uit de rugăciune, mi-am 
lipit chiar pe pereţi foi de hârtie pe care scrisesem: „Sfinte Nectarie, vindecă-l pe 
Dimitris”. Cu credinţa nestrămutată a fost însă mai greu, pentru că nu o prea 
aveam. Văzând că nu progresez, în disperare de cauză, am aplicat o metodă mai 
dură. Am pus pe jos scoici şi făceam Paraclisul Sfântului cu genunchii pe ele. 
Astfel, încet-încet, credinţa a început să crească şi eram deja plină de nădejde. 

Pentru ca durerea provocată de scoici să treacă, era nevoie de mai multe zile din 
momentul în care încetam să le mai folosesc. Într-o seară, însă, după ce am făcut 
din nou rugăciune pe scoici, fiindcă obosisem şi mă dureau destul de tare 
genunchii, m-am întins pe pat ca să mă odihnesc. Am aţipit cam o jumătate de ceas 
şi când m-am trezit, nu mai aveam nici urmă de durere, deşi, în mod normal, 


durerea ar fi trebuit să treacă în câteva zile. Acest lucru s-a repetat de mai multe 
or. 


Pentru mine, acesta a fost un semn că Sfântul Nectarie asculta rugăciunile noastre, 
cu atât mai mult cu cât însuşi Dimitris — căruia deja îi ziceam tată, pentru că mă 
ataşasem mult de el şi pentru că eu însămi eram fără părinți — îmi spusese că 1 s-a 
întâmplat şi lui o asemenea minune. 


EI şi soţia sa, Vera, merg o dată la câţiva ani în Grecia, în insula Eghina, pentru a 
se închina la moaştele Sfântului Nectarie. Cu ceva ani în urmă, odată ajuns în 
Eghina, Dimitris a hotărât să nu meargă cu autobuzul până la mănăstire, ci, ca 
semn de mulțumire şi de iubire față de Sfânt, s-a descălţat şi a mers pe Jos. După 
cum povesteşte el, deşi era ceva de mers, parcă ar fi avut aripi la picioare şi parcă 
pe drum nu erau pietre şi ţepi, ci catifea. Şi aşa a rânduit Sfântul Nectarie, care îi 
răsplăteşte şi îi mângâie pe cei care îl iubesc, de a ajuns la mănăstire înaintea 
autobuzului. Dar, pentru că mersese desculţ, picioarele îi erau pline de răni. După 
ce s-a instalat într-o cameră, s-a culcat pentru vreo două ore, iar, când s-a trezit, pe 
picioare nu mai avea nici urmă de rană sau de umflătură. 


Astfel, m-am încredinţat că Sfântul Nectarie ne era aproape. In acelaşi timp, pe cât 
puteam, căutam să îl încurajez pe tata şi să îi cresc nădejdea că se va vindeca. 


El îmi spusese că, atunci când era în spital, înainte şi după operaţie, simţea 
prezenţa Sfântului deasupra patului său. 


Iar eu, pentru a-l scoate din starea în care se afla, îl luam repede şi îi spuneam: 
— Tu chiar crezi că nu o să te vindeci? Atunci de ce venea Sfântul Nectarie la tine 
la spital? Numai ca să-ţi ţină de urât?... 


Aşa a trecut o perioadă de timp şi într-o seară, în vreme ce stăteam în genunchi şi 
citeam Paraclisul Sfântului Nectarie, care era la sfârşitul cărțuliei cu minuni pe care 
am amintit-o, pe când ţineam cartea în mână, am simţit la un moment dat nevoia să 
mă opresc din rugăciune şi am închis ochii. Cât timp am ţinut ochii închişi, cartea 
s-a deschis în altă parte, iar, în momentul în care i-am deschis din nou, privirea mi- 
a căzut pe următoarele cuvinte care se găseau în carte: „Nu te neliniști, copila mea, 
părintele tău se va face bine în curând”. Nu ştiam ce să cred. Se putea să fie de la 
Sfânt sau se putea să fie numai o ispită. Nu am spus nimănui, dar am aşteptat să 
văd ce avea să se întâmple. 


În zilele următoare, tata a mers la analize. Am aşteptat rezultatul cu destul de mult 
calm, pentru că, în sufletul meu, simţeam că nu se putea să nu fie bine. În ziua în 
care ştiam că avea să primească rezultatele, m-am dus la internet ca să aflu ce s-a 
întâmplat. 


L-am întrebat cu sufletul la gură ce anume i-au spus medicii, iar el mi-a răspuns: 
— Mi-au zis că o să mor. 


Dintr-o dată, am început să tremur cu toată fiinţa mea, dar, imediat, el a început să 
râdă şi mi-a spus că a glumit şi că doctorii i-au spus de fapt că tumoarea a dat 
înapoi şi că nu mai este nici un pericol. 


M-am bucurat, fireşte, dar şocul prin care trecusem îmi înţepenise parcă simţurile. 
Noaptea care a urmat a fost pentru mine îngrozitoare. Deşi dormeam, parcă eram 
totuşi trează şi mă zvârcoleam de parcă sufletul meu nu avea aer. La un moment 
dat, m-am trezit, dar nu puteam să-mi revin din senzaţia de sufocare a sufletului, de 
parcă şerpi nevăzuţi se încolăciseră în jurul meu şi nu mă lăsau să respir. Atunci, 
mi-am adus aminte de o minune a Sfântului Nectarie cu un om care a trecut printr- 
o situaţie asemănătoare de chin sufletesc, dar, luând ulei de la candela Sfântului, pe 
care îl păstra în casă şi făcând cu el semnul crucii pe piept, şi-a revenit. M-am dus 
atunci la candela, care, de când l-am cunoscut pe tata, arde neîncetat la icoana 
Sfântului şi chiar dacă în ea era ulei obişnuit, mi-am înmuiat degetul în ulei şi mi- 
am făcut semnul crucii pe piept, fără să sper prea mult că acest lucru îmi va aduce 
vreo alinare. Dar mă înşelasem, pentru că, imediat, toată senzaţia de rău a dispărut 
şi am adormit liniştită. 


În acele clipe nu am înţeles care a fost rostul acestei din urmă minuni, dar, mai 
apoi, mi-am dat seama că ea a avut menirea de a confirma faptul că vindecarea 
tatălui meu nu a fost o „„minune” a ştiinţei, ci o minune adevărată a Sfântului 
iubirii, care nu îşi întoarce faţa de la nici un om care îl cheamă cu credinţă şi cu 
dragoste. 


Pentru mine, minunea săvârşită de Sfântul Nectarie a fost dublă, pentru că un om a 
fost salvat de la moarte, dar, mai mult decât atât, prin puterea şi prin grija lui 
Dumnezeu, am dobândit părinţi adevăraţi, prin care m-am născut din nou. 


Părintele Nectarie, care — alături de Maica Domnului, pe care o consider mama 
mea din cer — a devenit tatăl meu din cer, este de atunci în permanenţă prezent în 
sufletul şi în inima mea. S-a întâmplat să mă mai ocrotească în mod simțit. 


Cu vreo doi ani în urmă, în timpul verii, pentru că petreceam foarte mult timp la 
internet vorbind cu tata, am cunoscut (tot pe internet) un băiat grec, pe nume Nikos 
Papadopoulos, care mi-a plăcut. Şi el m-a plăcut pe mine şi, după o vreme, a 
hotărât să vină cu maşina în România ca să mă cunoască şi eventual, să merg apoi 
şi eu în Grecia. Totul părea să fie în regulă. Aveam chiar şi binecuvântarea tatei. 
Însă, pe internet multe se pot ascunde şi nu am avut de unde să ne dăm seama că 
băiatul era de fapt însurat. Aceasta aveam însă să o aflăm mai târziu. 


Între timp, într-o zi anume, băiatul s-a urcat în maşină şi a pornit spre România. Eu 
am stat şi l-am aşteptat şi l-am tot aşteptat, însă, nu numai că nu a venit, dar nici nu 
a mai dat vreun semn de viaţă. Nu am ştiut ce să cred, dar mi-am văzut în 
continuare de viaţa mea. Într-o zi însă, intrând din nou pe internet, l-am găsit. Era 
acasă la el, dar părea foarte tulburat şi agitat. L-am întrebat insistent ce se 
petrecuse de fapt. La început, nu a vrut să îmi zică nimic, dar, până la urmă, mi-a 
spus că este căsătorit şi mi-a povestit tot ce i s-a întâmplat. 


Din ceea ce mi-a spus el, în ziua hotărâtă s-a urcat în maşină ca să plece spre laşi 
să mă cunoască, fără a avea nici o mustrare de cuget pentru faptul că era căsătorit. 
A străbătut fără nici o problemă Grecia şi Bulgaria, dar, din momentul în care a 
intrat pe teritoriul României, a început să se simtă foarte tulburat. Cu cât înainta 
mai mult, cu atât se simţea mai rău. A reuşit să treacă de Bucureşti, dar, când a 
ajuns la Crasna, nu a mai putut înainta şi a făcut cale întoarsă. 


Tulburarea care îl cuprinsese era atât de mare, încât abia dacă mai vedea şoseaua 
pe care mergea. A trecut înapoi prin Bulgaria şi a ajuns în Salonic, de unde trebuia 
să meargă spre vest, pentru a ajunge în Corfu, unde locuia. Însă, fără să îşi dea 
seama ce face, în loc să meargă spre vest, a luat drumul care ducea spre Atena, 
adică spre sud. Pe drumul dintre Salonic şi Atena, nu a mai fost stăpân pe faptele 
sale. Avea senzaţia că altcineva îi ţine volanul şi că maşina merge încotro vrea ea. 
Atunci când a ajuns la Atena (drumul dintre Salonic şi Atena este de mai multe 
sute de kilometri), a oprit maşina şi s-a întrebat ce caută el acolo. Noapte fiind, a 
privit prin parbriz, ca să vadă unde anume se afla. Atunci, ochii săi au întâlnit ochii 
mari şi blânzi ai unui călugăr bătrân, îmbrăcat într-o rasă ponosită şi cu scufie pe 
cap, care I-a fixat pentru ceva vreme. În acele clipe, fără să-şi dea seama în ce fel, 
gândul i s-a luminat. Ştia de ce se afla în Atena: pentru ca să meargă în Eghina 
(insula Eghina se afla în apropierea Atenei). A luat atunci un vapor şi s-a îndreptat 
în grabă spre insula unde se aflau moaştele Sfântului Nectarie. Cum a ajuns să se 
închine la ele, a simţit dintr-o dată că tulburarea îl părăseşte, după care s-a întors 
acasă liniştit. 


Oamenii nu Îi pot niciodată mulţumi cu adevărat lui Dumnezeu pentru multele 
daruri şi pentru purtarea Sa de grijă faţă de noi. Însă, în neputinţa mea, eu m-am 
gândit să-i mulţumesc Sfântului Nectarie vorbind despre el şi altora, pentru ca şi 
semenii mei să se împărtăşească din darurile minunate pe care Dumnezeu le-a gătit 
celor care, în lumea aceasta vândută celui rău, se străduiesc să nu se depărteze de 
El. ÎL iubesc pe Sfântul Nectarie ca pe un tată, iar el îmi este mereu aproape, chiar 
şi în chip simțit. 


Într-o zi, după ce am aflat că în Iaşi se zideşte o biserică cu hramul Sfântului 
Nectarie, am mers şi eu acolo la slujbă. În biserică slujea un singur preot. Însă, 
atunci când acesta a ieşit cu Sfintele Daruri, m-am ridicat dintr-o dată pe vârfuri 
pentru ca să-l văd şi pe celălalt preot care slujea. Nu l-am văzut, desigur, pentru că 
nu exista un al doilea preot, dar, pentru câteva momente, am avut senzaţia 
puternică a prezenţei Sfântului Nectarie ca preot slujitor în acea biserică. 


Într-o altă zi, mergeam pe o stradă din apropierea bisericii de care am amintit, dar 
fără să-mi dau seama că voi ajunge pe lângă ea. Cum mergeam gândindu-mă la ale 
mele, dintr-o dată am simţit coborând asupra mea o senzaţie puternică de pace şi de 
iubire. Nu ştiam de unde vine aceasta, dar am privit în jur şi am văzut că mă aflam 
chiar lângă biserică. 


Să dea Dumnezeu ca acest Sfânt, care i-a iubit atât de mult pe oameni, încât s-a 
lăsat umilit şi călcat în picioare de ei numai ca să-i poată ajuta, să se milostivească 
şi asupra românilor şi să verse de-a pururea harul său şi peste noi. 


(Elena Cristescu) 
Cum l-am cunoscut pe Sfântul Nectarie 


Mă numesc Boncea Ileana, am 72 de ani şi sunt din Bucureşti. Sunt fiică de preot, 
enoriaşă a sfintei Mănăstiri Radu Vodă din 1992. Credinţa în Dumnezeu mi-a fost 
insuflată de tatăl meu, de când eram copil. Deci, în orice împrejurare, locul şi 
ajutorul îl găsim doar în Biserică şi prin slujitorii ei, care la noi, la Mănăstirea 
Radu Vodă sunt cu totul deosebiți. Sunt dăruitori, ostenitori şi foarte aproape de 
problemele fiecăruia, de la Prea Sfinţitul Varsanufie Prahoveanul până la ultimul 
monah. Dumnezeu este atât de bun, îndelung răbdător, ne mai ceartă, ne mai iartă, 
dar nu ne lasă niciodată. 


O întâmplare petrecută în 19 august 2001 m-a convins de aceasta. Ce oameni aleşi 
mi-a scos Dumnezeu în cale şi cum am scăpat de la moarte sigură, din situaţia în 
care mă aflam! 


Eram pe stradă când mi s-a făcut deodată rău. Am vomat cheaguri de sânge şi 
aproape mi-am pierdut cunoştinţa. La cererea mea, un taximetrist m-a dus la 
Spitalul Sfântul loan din capitală. De gardă, la Urgenţă, era o doctoriţă pe numele 
ei dr. Ariadna Kuejdean, primul înger pe care mi l-a trimis Dumnezeu. M-a 
consultat repede şi după pierderea mare de sânge pe care o avusesem, am ajuns la o 
anemie post-hemoragică severă (6), cardiopatie ischemică, tensiune arterială 5. 
Personal, această doctoriță m-a condus imediat în secţia de cardiologie, unde am 
fost ținută sub aparate cinci zile, permanent, pentru a-mi restabili tensiunea şi 
anemia. În urma consultaţiei, diagnosticul era: 

- ulcer gastric duodenal 

- hemoragie digestivă, cu anemie post hemoragică 6 

- infarct miocardic. 

După redresare a urmat un consult amănunțit, însoţit de ecografii şi doctorii au 
stabilit urgent intervenţie chirurgicală, sub rezerva biopsiei, care a durat 
optsprezece zile: ulcer gastric, crater ulceros de natură malignă. 


Până la intervenţia chirurgicală au trecut nişte zile de groază. Am alergat la 
mănăstirea Radu Vodă, la Prea Sfinţitul Varsanufie, stareţul acestei mănăstiri, pe 
care îl cunosc din 1998 şi, având mare încredere în ajutorul şi dăruirea dânsului, 1- 
am explicat situaţia şi i-am cerut binecuvântare. 


La plecare, mi-a dăruit o seringă cu mir de la Sfântul Nectarie, să mă ung în fiecare 
dimineaţă. Am folosit mirul cu mare încredere în Dumnezeu şi în cel care mi l-a 
dăruit. 


Când m-am prezentat la Spital pentru intervenţie, dintr-un ulcer malign, confirmat 
şi de medicii care mă consultaseră, chirurgul care urma să facă intervenţia, pe 
nume prof. dr. Radu Petrescu, mi-a zis: „Nu am ce tăia, rana s-a închis”. Minunea 
s-a produs datorită mirului primit de la candela Sfântului Nectarie. 


La întoarcerea acasă, m-am dus iar la mănăstirea Radu Vodă, la racla Sfântului 
Nectarie, să-i mulțumesc, deşi atunci nu ştiam nimic despre viaţa Sfântului. La noi, 
la pangar, am văzut cele două cărți (roşie şi albastră) cu viaţa şi minunile Sfântului 
Nectarie, sfântul secolului nostru. Le-am citit şi recitit, dându-le spre cunoaştere 
celor care au probleme de sănătate şi povestindu-le minunea prin care m-a vindecat 
Sfântul Nectarie. Abia citindu-i minunile, mi-am dat seama cât m-a ajutat Sfântul, 


şi i-am sfătuit pe cei care le lecturau să înceapă cartea roşie cu capitolul 2, pagina 
72 — minunile sfântului, apoi prima parte cu viaţa lui şi după aceea cartea albastră, 
tot despre Sfântul Nectarie (este mai detaliată şi redă foarte frumos viaţa şi 
minunile Sfântului). Purtându-i o vie recunoştinţă, simt nevoia să-l fac şi cu 
cunoscut celor care au probleme şi nu-l cunosc (ca şi mine atunci). 


Cumpărând ambele cărţi (care s-au epuizat) le ofer spre informare, împreună cu 
relatarea mea, celor cu situaţii similare şi nu numai. 


Îi felicit pe cei doi autori ai cărţilor care s-au ocupat să-l facă cunoscut pe Sfântul 
Nectarie, dar mă întrebam de ce nu se scriu şi la noi astfel de mărturii? Chiar 
astăzi, 10 august 2003 am aflat că la Mănăstirea Radu Vodă se strâng mărturii 
despre minunile sfântului şi m-am grăbit să dau mărturia mea. 


Deşi au trecut doi ani, încă nu mi-am revenit din acest miracol petrecut cu mine, 
care sunt o păcătoasă, dar Bun este Domnul şi minunate sunt lucrurile Lui, prin 


sfinții Săi aleşi şi slujitorii plini de har. Slăvit să fie în veci numele Lui. 


(Ileana Boncea — 10 august 2003, Bucureşti) 


3. „Am fost operată de Sfantul Nectarie...” 


Fragment din volumul Sfântul Nectarie — Doctorul nevăzut, volum de interviuri 
realizat de Danion Vasile despre ajutorul Sfântului Nectarie şi al altor sfinţi. 
Interviul din care este selectat acest fragment este luat doamnei Mariei Liliana 
Manolache, cu participarea soţului ei, domnul Mihai Manolache. 


- E o mare bucurie să vă pot asculta vorbind despre minunile făcute de Dumnezeu 
şi de sfinţii Săi în viaţa dumneavoastră. Când am auzit prima oară despre cum v-a 
ajutat Sfântul Nectarie, am rămas surprins, e o minune pur şi simplu 
impresionantă... 


- Pe Sfântul Nectarie l-am simţit ocrotitor al familiei noastre. 
- Din ce în ce mai multe familii mărturisesc la fel şi îl aleg ca ocrotitor... 


- În 2001, după zece ani de stat în Grecia, la muncă, am zis să mergem acasă. Noi 
am mers acasă pentru că tatăl meu era foarte bolnav. Era pe moarte. La întoarcerea 
înapoi, am fost avertizată că n-o să ajung în Grecia. Şi nu am crezut-o, am zis că 
nu, imposibil să fie aşa ceva. O femeie m-a avertizat: „Tu n-ajungi în Grecia!” N-a 
zis că „să dea Dumnezeu” sau aşa ceva, dar... 


- Femeia aceea făcea farmece? 


- Da, da, făcea lucruri din astea. Şi am zis că e o femeie nebună, că nu poate să mi 
se întâmple aşa ceva. Dar mergem la graniţă, într-adevăr: „Tu intri...” 


- Ce graniță? 

- Grecia cu Bulgaria. În România n-am avut probleme şi nici în Bulgaria n-am 
avut. Ei, la greci, ne-am dus la graniţă şi prima dată ni s-a spus: „Tu treci, tu nu 
treci!” Până să rezolve Mihai cu actele acolo, m-am dus până la toaletă. Dar la 
toaletă erau alte persoane care se ocupau cu altceva, cu droguri, cu altele şi nu 
trebuia să văd ce-am văzut eu în momentul acela... Nu trebuia să văd. Am motivat 
că n-am văzut nimic, dar ăia au zis: „Eşti nevastă de poliţai!” „Trebuie să-i luăm 
viața!” Am zis: „Cum aşa?” Nu, nimic! Au pus mâna pe mine şi m-au băgat într-o 
maşină bleu, după aia în altă maşină albă, simplă... După aia în altă maşină, tot din 
asta micuță, după aia am ajuns într-un camion mare, în care erau 46 de persoane — 
6 femei şi 40 de bărbaţi, care erau străini. Persoane care treceau graniţa în Grecia 


ilegal. Dar cel care m-a prins era grec. M-au dus prin munţii ăia, să mă omoare. M- 
au chinuit o săptămână. 


- Eraţi într-un camion cu alţi 46 de oameni? 


- Când am ajuns în camionul ăla, era noapte, camionul avea prelată deasupra şi eu 
când am văzut că mă urcă acolo, am zis că gata, s-a terminat cu mine... ŞI era 
noapte, am ajuns noaptea în camionul acela şi nu i-am văzut la faţă, că sunt aşa de 
negri... Dimineaţa, când i-am văzut pe toţi... arabi, pakistanezi, ce erau... Mihai a 
rămas la graniță, de-acum grănicerii i-au spus: „Hai, treci, pleacă!” 


- Cine v-a zis să treceţi graniţa? 

(Mihai) - Cei de la graniţă. 

- Grănicerii erau în legătură cu cei care au prins-o pe soţia ta? 

- Cine ştie? 

(Mihai) - Noi nu putem să ştim asta. Dar imaginația acelor oameni... A fost ceva 
demonic, că nu puteau aşa, deodată, s-o ia drept nevastă de polițist: „Vrei să ne 
trădezi pe noi şi trebuie să te luăm!” Şi într-adevăr, a început calvarul. 

- Dimineaţă am văzut acolo toate persoanele astea atât de negre şi mi-am zis: 
„Doamne, cu ce oameni m-ai adus aici! Doamne, să nu mă laşi să mă distrugă 
oamenii ăştia!” O săptămână am stat prin munţi, am mers... 


- Dar există alte drumuri de intrare în Grecia, în afara celor cunoscute? 


- Prin munţi, prin munţi, nu pe şosele. Noaptea mergeau şi ziua dormeau toţi. Eu 
toată ziua făceam rugăciune. 


(Mihai) - Maşina a mers numai până într-un anumit punct. Pe urmă au mers pe jos. 


- M-au dus cu maşina ca să ajungă acolo, la camionul ăla. Ei, de-acolo, a doua zi, 
când i-am văzut atât de negri, am zis că gata, de-acum mi s-au încheiat toate 
drumurile, până aici a fost viaţa mea — așa simţeam! De-acum, ce spun ăştia? 
„Trebuie să te omorâm!” Eu spuneam: „Nu aveţi nevoie de mine, n-am văzut 
nimica!” — în greacă spuneam. 


- Dar ei ştiau că aţi văzut ce nu trebuia... 

- Bineînţeles că ştiau! „N-am văzut nimica! N-am văzut nimica! Eu am cinci copii 
acasă! Daţi telefon soţului meu, că el e la graniţă şi mă aşteaptă!” Nimica n-au vrut 
să audă, nimic, nimic! Apoi am ajuns într-un ascunziş militar vechi, de pe timpul 
războiului. M-au chinuit în ziua aia în tot felul. Au început cu o lucrare din asta, 
demonică. Au făcut un cerc, s-au descălțat toţi, ca musulmanii şi-au tăiat unghiile, 
au urinat acolo, într-o găleată. După aceea, urlau, voiau să îmi dea nume mie, şi 
mi-au dat un nume, ceva de musulman, nu-l mai rețin. Femeile lor făceau vrăji cu 
nişte lumânări negre şi cu nişte broaşte uscate. Aveau 40 de cordele, jumătate erau 
Toşii, jumătate negre, cu capete aşa, cum e semnul de la curent, pentru pericol de 
moarte, cu un craniu şi cu două oase. Și spuneau acolo să-mi dea mie nume. Au 
scobit pâine, miezul de la pâine şi pe coaja aceea de la pâine, au făcut iar craniul 
acela şi aia voiau să mi-o dea mie, să mă spurce. Şi mi-a dat, dar eu, când am 
strigat la Domnul, am zis: „Doamne, Tu m-ai botezat cu numele Maria Liliana, să 
nu laşi, Doamne, să mă spurce oamenii ăştia!” Strigam cât puteam! 


- Cu voce sau în gând? 


- Şi cu voce şi-n gândul meu şi româneşte şi pe greceşte am zis. În timpul acela, a 
apărut aşa, din coaja aceea, o bucată de anafură, pe care scria lisus Hristos NIKA, 
am văzut-o cu ochii mei. Și urina aceea nu mai era urină, era agheasmă şi cu 
mirosul de busuioc atât de puternic, încât strigau: „Miroase a busuioc! Miroase a 
busuioc!” Mi-au dat să beau, m-au spurcat cu aia, cu forţa. Şi-n momentul când mi- 
au dat să beau, a început să miroasă a busuioc şi s-a făcut agheasmă pe gura mea! 
Agheasmă, agheasmă! Nu mai era urină, nimic, nici unghii, nimic! Agheasmă 
curată! Asta e prima minune pe care a făcut-o Domnul cu mine! 


(Mihai) - Şi pâinea aia, pe care făcuseră capul de mort, în momentul în care i-au 
dat să mănânce, a apărut scris lisus Hristos NIKA! 

- Mi-a dat mie putere Domnul! Mi-a dat încredere că nu sunt singură. Şi-am zis: 
„Doamne, nu sunt nici mărturisită, nu sunt nici împărtăşită, ce fac eu acum, 
Doamne? Unde mă duc eu acum? Dacă mă omoară oamenii ăştia, Doamne, eu mor 
pentru Tine! Pentru Tine mor, lisuse Hristoase!” Şi mi-a dat o forţă în mine şi o 
încredere că ceva o să iasă de acolo. Ei, de-acolo, au început! Nu le-a ieşit varianta 
asta. Unul a venit cu o cârpă şi cu un spray mare. A turnat în cârpa aceea ceva, să- 
mi dea mie la nas. Nu ştiu ce au vrut, ori să mă omoare direct, ori să mă adoarmă şi 
să mă omoare mai uşor, nu ştiu ce să zic. 


- Dar atunci eraţi legată sau liberă? 


- Atunci am fost liberă, după aia m-au legat. Vine grecul, zice: „Hai mai bine s-o 
ducem în şosea şi să trec cu un jeep peste ea! Şi n-o să se mai ştie nimic de ea!” Zis 
şi făcut! Mi-au luat papucii din picioare, mi-au luat geanta cu care am mers la 
toaletă, pentru mine, ca femeie... Mi-au luat tot. Ei, de-acum, am zis: „Doamne, 
numai Tu eşti şansa mea, numai Tu eşti!” Şi am început cu: „Miluieşte-mă, 
Dumnezeule!” „Doamne, auzi rugăciunea mea!” — toate rugăciunile pe care le 
ştiam cu şi cu „Doamne, lisuse Hristoase, să nu mă laşi, Doamne! Să nu mor 
pentru oamenii ăştia! Pentru Tine să mor! Dacă merită copiii ăştia ai mei şi sunt 
vrednică să le fiu mamă şi dacă merit să fiu nevastă la omul ăsta al meu, să mă 
aduci la dânşii! Să mă aduci întreagă la dânşii! Dacă nu, pentru Tine să mor, 
Doamne lisuse Hristoase!” Ei, vine grecul să mă scoată pe mine în stradă şi să 
treacă cu jeepul peste mine. Zice: „Eu mă urc în jeep şi voi, din spate” — mă duceau 
ca pe Domnul lisus, bătută, chinuită, bătută cu bocancii de armată în cap. 


- Cam câţi erau cei care vă băteau? 


- Cred că erau trei greci şi ceilalți erau străini. Eu eram sub controlul lor, aşa. Şi 
vine grecul acesta, capul lor, care a vrut să mă omoare şi zice: „Trecem cu jeepul 
peste dânsa!” Mă duc, toți, legată; au început să mă lege cu bandă la picioare, la 
mâini, bandă la gură; aşa cum eram, cu blugii ăia şi cu o bluză mai largă la gât. Ei, 
când mi-au dat părul în faţă, să mă lege la gură, mi-au dat nişte pastile şi nişte 
prafuri dulci. Cred că erau şi droguri în acelea, cine ştie? Cineva nevăzut îmi tot 
spunea să le scuip, să le scuip, auzeam în capul meu: „Aruncă-le jos!” Le scuipam 
în bluza aceea largă a mea şi ei nu vedeau nimica. Şi mi-au dat nişte pastile mari de 
cianură, nişte pastile mari pe care le punem în apă şi sfârâie, ard. Ei şi saliva 
sfârâia. Aceeaşi voce îmi spunea: „Scuipă-le! Scuipă-le!” Ei, cine-mi spunea mie: 
„Scuipă-le!”? A cui putere era aceea? Şi, la urmă, când să-mi lege banda aceea la 
gură, Cineva îmi pune o mână caldă aici şi mi-a cuprins şi nasul şi gura şi a trecut 
banda peste mâna aceea. Dacă nu era mâna aceea să-mi ţină gura mai liberă, nu 
puteam respira, muream! (...) 


Ei, când ţipam eu, răsunau munţii aceia. De unde aveam eu puterea aceea să strig: 
„Doamne, nu mă lăsa, Doamne, nu mă lăsa!” - de se fereau şi ei,și nu ştiau cum să 
mă apuce? Dar au continuat. Mă băteau, mă băteau cu bocancii, curgea sânge peste 
tot, pe urechi, pe gură... 


- Atunci erați conștientă? 


- Conştientă eram! La un moment dat, când să ajungem în stradă, că mă duceau 
femeile din spate, spuneau ce spuneau ele, în arabă sau ce limbă era... 


Dar femeile erau de acord cu ce vă făceau bărbaţii aceia? Nu încercau să vă ia 
apărarea? Nu spuneau nimic? 


- Nu, nimic, nimic! Cred că unul dintre ei era doctor, că a zis ceva, a scăpat câteva 
cuvinte în greceşte, a zis: „Măi, e păcat de femeia asta, că femeia asta nu v-a făcut 
nimic!” „Nu, au zis, nu, e nevastă de poliţai şi dacă asta ne trădează, trebuie să 
moară! Altfel, pe toţi ne bagă în puşcărie!” 


(Mihai) - Cum a făcut diavolul! Până unde s-a ajuns cu toate treburile astea, ca 
diavolul să-şi facă lucrarea lui, ca ea să fie distrusă! Pentru ce? Pe toţi musulmanii 
aceia i-a unit, pe toţi, ca să lupte împotriva unui creştin! De ce? Pentru că ea era 
aproape de Domnul! 


- Aşa... şi ajung în stradă. Ăla se urcă în maşină. Când să treacă peste mine, vine o 
maşină dintr-o parte. De pe stradă se vedea. Când ăsta a claxonat de sus, ca să mă 
împingă în stradă, ca să simuleze accidentul, în dreptul meu a venit altă maşină. 
Asta s-a întâmplat de trei ori la rând. A mers iar, a întors maşina, iar s-a dus sus. 
De trei ori a încercat varianta asta, dar n-a reuşit. Apoi m-a tras înapoi în boscheţii 
ăia, cum eram, plină de sânge şi m-a dus pe un drum de ţară, pe munte. 


- Aţi mai fost, după aceea, prin locurile cu pricina? 

- Când am făcut reconstituirea, cu poliția! 

- Ei, şi m-au dus pe drumul ăla. Pe drumul ăla, atâta m-au lovit şi m-au trântit jos, 
cu picioarele, îmi dădeau în cap, mă loveau, mă loveau... De la un timp, de la 
loviturile alea, de cât mă buşeau ei cu picioarele, cu bocancii ăia de armată, apare 
un înveliș de protecţie ca un cazan în jurul capului meu — un cazan, pur şi simplu, 
un cazan! 

(Mihai) - Ca o bucată de tablă! 

- Îl vedeaţi sau doar îl simţeaţi? 

- IL simţeam. Şi când ei loveau cu picioarele, băteau în cazanul ăla. Şi cred că 
simțeau şi ei asta. Ziceau: „Băi, asta are sfânt! Are sfânt, nu vrea să moară!” Mă 


înjurau, mă înjurau în toate felurile, mă făceau în toate felurile... 


- Aşa spuneau, că aveţi sfânt? 


- Da! Că am sfânt care nu vrea să mor. 

Adică aveţi sfânt care vă ocroteşte? 

- Da, am sfânt care mă ocroteşte şi nu vrea să mor. 
- Şi nu s-au speriat? 

- Într-un fel, s-au speriat... 


(Mihai) - Dar lucrau demonii! Şi erau fanatici. Dar fanatismul unde loveşte? Unde? 
Aici! In creştinism. Când apare fanatismul, atunci îl îmbolnăveşte pe om, gata! Il 
orbeşte demonul! 


- E1, am început să simt cazanul ăsta, au văzut că nu reuşesc să mă omoare aşa. 
Zice: „Măi, scoatem pistolul şi o terminăm!” Scoate pistolul, trage cu pistolul. 
Avea patru gloanţe — că le-am simţit cum le-a respins, cum au ricoşat gloanţele din 
cazanul ăla. De trei ori a tras, apoi şi a patra oară şi zice: „Nu mai avem gloanţe!” 
Şi zice: „Băi, asta are şapte vieţi, e ca mâţa! Ca nu ştiu ce!” Îmi spuneau tot felul 
de vorbe, de înjurături. Îmi spuneau, şi eu ziceam: „Doamne, să nu mă laşi! 
Doamne, lisuse Hristoase, să nu mă laşi! Dacă mor, pentru Tine, Doamne, să 
mor!” Eu eram în chinurile acelea şi eu acum retrăiesc momentele acelea, nu pot să 
plece din mine aşa... 


- Da, amintirile de acest gen se şterg greu din suflet... 


- S-au speriat ăştia, au zis: „Nu putem... ce să facem, cum s-o omorâm? Trebuie s-o 
omorâm, trebuie să moară!” La un moment dat, apare Maica Domnului. O maică, 
maică, venită din cer şi cu un baston de foc. A făcut o lumină de au căzut toţi Jos 
de la lumina aceea şi s-au speriat, au zis: „Maică pe aici, prin munţii ăştia, nu 
există!” Era Maica Domnului şi cu Domnul lisus Hristos micuţ, de mânuţă, aşa, 
îmbrăcat în alb. Şi musulmanii, dar şi grecii care erau acolo, au zis că nu există 
maică pe acolo. Au zis: „Asta e putere de la Dumnezeu, o ocroteşte pe femeia 
asta!” 


- Ei au văzut focul, tot? 
- Au văzut tot şi n-au putut rezista la lumina aia. Eu am rămas în picioare, ei au 


căzut toţi şi toți urlau, au zis: „Doamne, are sfânt! Hai să terminăm!” „Hai s-o 
lăsăm!”, ziceau unii dintre dânşii. Când a coborât Maica Domnului cu bastonul cu 


foc, ca un fulger, numai cu am rămas în picioare, ceilalți toți erau culcaţi la 
pământ, aveam o putere enormă, puterea aceea nu cred s-o mai simt vreodată în 
viaţa mea, puterea pe care mi-a dat-o Maica Domnului şi o mângâiere şi ceva aşa, 
pe faţa mea, ca o mângâiere şi să am curaj, că o să fie bine. 


- Dar n-aţi văzut cine vă mângâie, doar aţi simţit? 


- Am simţit mâna! Mâna caldă a Maicii Domnului, care mă ţinea şi la gură. În 
momentul acela, ei s-au speriat, s-au ridicat şi au plecat. Am văzut şi eu pe Maica 
Domnului cu Hristos micuţ, frumos, aşa. La un moment dat, ei au zis: „Măi, mai 
încercăm ultima şansă. Dacă nu ne iese nici de data asta... O aruncăm!” — că era şi 
o prăpastie acolo. Ei, şi au început iar să mă lovească. Eu, protecţia la cap, tot o 
aveam. Mă loveau degeaba. Probabil că l-a enervat pe acela câte lovituri a dat şi 
cum eram legată şi nu puteam să fac o mişcare, nimic nu puteam să fac, nici o 
mişcare. 


La un moment dat, din loviturile acelea, două porți mari, metalice, aşa, se deschid, 
şi iese un cal alb, nechezând şi cu un militar deasupra, pe calul ăla. Şi tot aşa, cu un 
baston de foc, i-a pus pe toţi jos, cu foc şi a trecut Sfântul Gheorghe cu calul acela 
peste dânşii. Au început a ţipa, a urla şi au zis: „Nu putem s-o omorâm, hai s-o 
lăsăm, că nu ştim cu cine avem de-a face!”, spuneau ei pe greceşte. Mie mi s-a 
părut că au stat foarte mult jos, dar poate au stat doar un minut jos; s-au ridicat de 
acolo şi atunci, în momentul respectiv, gata! M-au aruncat în prăpastia aia. 


În timpul ăla, un jeep de poliţie făcea un tur prin munţi, l-am văzut şi eu, l-au văzut 
ŞI el şi s-au speriat. Şi în momentul acela, m-au aruncat în prăpastie, o prăpastie de 
15 metri, că am mers apoi cu poliția acolo, pe unde am fost eu aruncată şi au zis: 
„Măi, fată, numai un sfânt te-a putut ajuta, ai avut un sfânt care te-a ocrotit pe tine, 
că, cine cade în prăpastia aia, nu mai iese de acolo viu!” 


ŞI m-au aruncat în prăpastia aia, acolo, legată la mâini şi la picioare, cu cordelele 
acelea la gât, acelea roşii şi negre, cu cranii pe ele, mi le-au legat pe toate... Când 
am ajuns legată, jos — eu nu mai ajungeam jos, nu mai ajungeam! Nu-mi dădeam 
seama ce se întâmplă cu mine, dacă urc sau cobor... Am zis: „Doamne, unde mă 
urc? În cer? Sau cobor?” Am ajuns ca o pană jos, era apă, stânci foarte mari. Am 
ajuns în apă cu mâinile legate la spate. În momentul acela am putut să-mi dezleg 
banda aceea de la mâini, să-mi fac cruce şi să-l mulţumesc lui Dumnezeu. 


N-am păţit nimic la cap. Am zis: „Doamne, ajută-mă să-mi amintesc ceva acum!” 
Că acolo unde am căzut erau stânci, era apă, peste tot. Dacă aş fi căzut puţin mai 


încolo, mă înecam, mă lua apa cumva înspre Bulgaria. Şi de acolo, mi-am adus 
aminte de telefonul lui Mihai, de mobilul lui, am început să plâng, să mulțumesc că 
m-a ajutat atât de mult Domnul. Am zis: „Doamne, până aici m-ai ajutat!” Ei, de 
frică, după aceea, mă căutau ca să vadă dacă m-am dus în apă, dacă m-am înecat. 
M-au căutat, că s-au speriat şi de maşina ceea de poliție, când m-au aruncat ei 
acolo. Se uitau cu lanterne, noaptea, ca să vadă dacă m-a luat apa. Au venit până 
aproape lângă mine, că era o tufă mare, în apă şi eu eram în apă, mă ţineam de tufa 
aia şi nu m-au văzut. ŞI au zis: „A luat-o apa, s-a înecat!” - au zis pe greceşte. 


După aceea, am ieşit de acolo, m-am dezlegat la gât, dar de cordelele acelea n-am 
putut să mă dezleg. Atunci au ieşit diavolii din ele. 40 de diavoli, câte cordele am 
avut la gât — eu n-am mai văzut în viaţa mea aşa ceva — i-am văzut cum arătau şi 
mi i-au arătat pe toţi ăştia care ne făceau nouă vrăji în România, inclusiv pe 
persoana care a zis că nu ajung în Grecia. Mi-i arătau dracii şi mă trimeteau înspre 
Bulgaria, să mă înec. Dar eu îi spuneam diavolului: „Eu am zis că mă duc cu 
Hristos, că EI e înaintea căii mele! lar acolo să se ducă cei care fac treburile astea 
cu voi!” Şi până n-am făcut cruce la gât, nu am putut să scap de diavolii ăştia. 
Voiam să dorm, era zăpadă, am îngheţat, mâinile mele erau degerate, picioarele 
erau îngheţate. Tălpile mele erau umflate cât o palmă, îngheţate... Cum era zăpadă 
pe munţi, a scăzut temperatura corpului. Eram îngheţată, hainele erau ude, erau 
sticlă pe mine! Şi voiam să mă culc un pic, voiam să adorm, după o săptămână de 
chin, bătută, schingiuită, nemâncată, fără apă! Fără apă! Cu hrană cerească am trăit 
în zilele acelea! 


- Câte zile aţi rezistat aşa? 

- O săptămână! O săptămână, nici apă, nimic, nimic! 

- Vă era foame sau sete? 

- Nimic! Simţeam că sunt sătulă cu hrană de la cineva, de undeva. Şi când mă 
culcam jos, să adorm un pic, cineva ţipa la mine să nu dorm, că mor! Să nu dorm, 
că mor! Şi toată noaptea am mers, am mers prin munţi. Ei, când am ieşit din groapa 
aia, de acolo, din prăpastia aia, a ieşit o femeie îmbrăcată în alb — eu am zis că e 
bunica mea după tată. Nu ştiu, poate era altcineva. ŞI tot îmi spunea: „Hai, Liliană, 


draga bunichii, hai, hai”, de m-a urcat pe munţi, spre Grecia. 


- O vedeaţi cum vă arată drumul? 


- Da, o vedeam, aşa cum vedeam că diavolii mă trimiteau înspre Bulgaria. Dar 
eram puternică, ardea sufletul meu pentru Hristos şi trebuia să-L urmez pe Hristos 
şi nu pe altcineva! Şi când am dezlegat eu toate acele cordele de la gât, cu semnul 
crucii, atunci a cântat cocoşul. Unde a cântat cocoşul dimineaţă, la ora trei, pe 
munţi? Unde? N-am văzut! Ei, a cântat cocoşul şi a dispărut diavolul. Am terminat 
cu acelea, le-am îngropat, le-am pus eu acolo, undeva, ca să le găsesc dacă mă 
întorc. Buletinul, ce-am mai putut să iau din geantă — că mi-au luat geanta —, 
buletinul l-am pus sub o piatră, toate cordelele alea le-am pus sub o piatră, hainele, 
care erau ude şi erau grele, nu puteam să le mai duc, de-acum, le-am pus acolo, că 
mi-am zis că, dacă mor, o să găsească cineva un semn de la mine, că pe mine m-au 
omorât oamenii ăştia aici. 


Ce gândeam eu atunci, că nu mai aveai timp de alte gânduri, decât de Hristos şi de 
Maica Domnului şi altceva, nimic. Lupii au venit până lângă mine; şacalii ăia care 
sunt pe munţi, până lângă mine au venit. Nimeni nu m-a atins cu nimic. A fost 
puterea lui Dumnezeu că nu m-au atins. Am ajuns pe vârful muntelui. Când am 
ajuns, mă aştepta un grup de câini, vreo 13-14 câini erau, mari, care puteau să mă 
mănânce, de la mirosul ăla de sânge, cum era închegat pe mine. Ei, dar câinii aceia 
au început să-mi lingă cu limbuţa lor picioarele, să mă încălzească, să mă strângă 
între dânşii, să mă urce sus, la stăpânul lor şi plângeau, plângeau de mila mea. Eu, 
care aveam frică de câini, că am fost muşcată de copil, atunci n-am avut nici o 
frică. M-au dus la ciobani, sus. Dar până acolo era un grup de vaci. Eu simţeam că 
de la pastilele pe care mi le-au dat, mi-a rămas ceva aici, în gât, mă ardea ceva de 
la ele. Am mers, am făcut cruce la vacile celea şi am muls puţin lapte, ca să beau şi 
să plece ce aveam în gât. De acolo, am mers mai sus. Când ajung sus, dau peste 
ciobani. M-au dus câinii până la ciobani. Când ajunsesem la vaci, câinii mă 
împingeau şi ei la vaci, să mă duc să mulg vacile celea. 
Am urcat eu sus, tot cu „Doamne, lisuse Hristoase, miluieşte-mă pe mine, 
păcătoasa”... Dacă n-aveam asta, nu venea salvarea mea, cred. Urcăm la ciobanii 
aceia. Erau doi într-o parte şi unul într-o parte. Eu l-am întâlnit pe ăla, unul. Şi zice 
pe Sreceşie, „Doamne, de unde-ai mai apărut şi tu pe aici? Iu eşti nebună!” I-am 
s: „Nu, domnul meu drag, nu-s nebună, sunt îndurerată...” Şi am încercat să-i 
cele I-am dat numărul lui Mihai, să-i dea un telefon sau să E ca poliţia. Ei au 
discutat între dânşii, mi-au dat papucii lor calzi în picioare, mi-au dat şosetele lor 
calde în picioare, mi-au dat cozonac, ou roşu — eu, în anul acela, n-am mâncat ou 
roşu şi cozonac de-al nostru — şi au preferat să cheme poliția. 


Când a venit poliția şi a văzut ce picioare aveam, umflate şi cu spini într-însele... 
Când m-au dus la spital, nu mai ştiau doctorii şi cu asistentele cum să-mi scoată 
spinii ăia din picioare. A venit poliția, erau trei băieţi tineri. Când m-au văzut, au 


început a plânge şi aceia şi-au zis: „Doamne, ce s-a întâmplat cu tine? Cine te-a 
bătut în halul ăsta, aşa?” Eram toată închegată în sânge, tot, părul, capul... Ca o 
femeie nebună, ce mai la deal, la vale. M-au luat la poliţie şi i-au dat telefon lui 
Mihai, l-au chemat. Când a venit, i-au zis: „Ce-ai făcut din femeia asta? De ce-i 
aşa?” L-au luat pe el la întrebări. EI a zis: „Domile, eu la graniță am rămas, am 
venit ca să trecem în Grecia şi poftim, la voi s-au întâmplat toate astea!” În timpul 
acela, eu lucram la un medic care a studiat în România. Acesta ne dă telefon chiar 
atunci, fără să ştie nimica, dar a simţit! 


(Mihai) - Cum l-a trimis Dumnezeu exact atunci, doctor fiind, când pe ea au dus-o 
s-o controleze, să vadă dacă n-a fost violată, dacă nu s-au făcut alte chestii cu ea. 
Şi-n momentul ăla, Dumnezeu l-a făcut pe doctorul acela să dea telefon: „Liliana, 
unde eşti? Ce faci? Ce se întâmplă cu tine?” Şi-i spune doctorul: „Te duci imediat 
la Serres, să-i faci actinografie”, asta, asta, asta, aşa, în toate chestiunile medicale 
pe care trebuie să le facă şi ne-am dat seama atunci cum a lucrat Dumnezeu. Noi 
nu vorbisem de atâta timp la telefon. În momentul când ea era pe masă, la control, 
îi spune doctorului ăluia: „O trimiţi imediat la Serres, nu la Siderokastro, — unde 
era, într-un orăşel mic — să-i facă toate analizele medicale, tot”. Imediat, psihologi, 
şi toţi doctorii, la ea, să vadă ce s-a întâmplat cu ea, dacă nu-i nebună. 


- Cât am stat la spital, erau câte doi poliţai care mă păzeau, noapte și zi. Cât am stat 
în spital eu, o lună de zile, a venit televiziunea. N-am dat nici un interviu, am zis: 
„Dacă eu Îl am pe Hristos, îmi mai trebuie mie televiziunea voastră?” Nu-mi 
trebuia nimica. Eram toată bătută, m-au fotografiat cum eram, bătută, schingiuită, 
cum eram, în situaţia aceea — există documente, dacă le mai scoate cineva la 
iveală... Până şi cel mai rău poliţai de acolo, care ne ura pe noi, românii, la urmă a 
venit cu icoana Maicii Domnului, s-a pus în genunchi în faţa mea şi şi-a cerut 
iertare. Ala era cel mai fără suflet om! Credea că noi suntem veniţi aici pentru alte 
treburi. 


(Mihai) - Dar, ce s-a întâmplat aici: noaptea, la spital, vorbea prin somn... 


- Spuneam toată întâmplarea mea, tot ce s-a întâmplat. Şi ei m-au înregistrat. Ei în 
fiecare zi îmi luau interviu mie, în fiecare zi, o lună de zile. Au zis: „Poate e 
nebună... E imposibil să se întâmple aşa ceva!” Dar doctorul la care lucram eu a 
avut cunoştinţe în parlament, socrul lui era în parlament la greci. Socrul lui era în 
parlament, soţia lui era mare avocat, toate rudele lui, neamurile lui, erau toţi 
oameni mari. l-au băgat în priză pe ăştia de la graniță, pe toţi. „Cine sunteţi voi? 
Cine sunteți? Că ne pierdem pâinea!”, ne ziceau. Până la urmă, s-a dovedit 
adevărul, l-au depistat cine era. L-au prins! După aceea, trebuia să-l băgăm în 


puşcărie, fiindcă aveam acte în regulă! Dar după aia, mi-a zis părintele să-l las la 
judecata lui Dumnezeu, că Judecătorul meu este Hristos şi să nu-i fac nimic, să-l 
las pe mâna Domnului. Am zis că nu vreau să-i plătesc cu aceeaşi monedă cu care 
mi-a plătit el. Vreau să-l las la mâna Domnului. Ce-o vrea Domnul, aceea să facă 
cu dânsul. 


- Am stat o lună de zile în spital, am plecat în România, să-mi fac din nou acte, că 
mi-au luat actele, nu mai aveam nimica, în schimb, eu am fost la Sihăstria, am fost, 
n-am stat aşa, am zis să văd şi eu care-i treaba. Dar mi-am pierdut vederea, mi-am 
pierdut auzul. 


- Când s-a întâmplat? 
- Imediat după ieşirea din spital. 


(Mihai) - Erau efectele loviturilor. Fiindcă, la un moment dat, a intervenit Domnul, 
cu cazanul acela, cu protecția Sa, dar până atunci, loviturile au fost! 

- Mă durea tare în vârful capului, am mers la medic şi medicul a spus că o să-mi 
pierd auzul şi la urechea cealaltă. Mi-am pierdut auzul şi dincolo, vederea mi-am 
pierdut-o. 


- Nu mai vedeaţi deloc, deloc? 


- Am fost la Bucureşti şi când m-am dus să completez documentele pentru Grecia, 
cine caută în documentele acelea vede dacă vedeam sau dacă nu vedeam. Că 
oamenii ăia s-au speriat. Ziceau: „Femeie, cine te-a nenorocit aşa? Ce scrii aici?” 
Nu mai vedeam deloc... 


Nu mai vedeaţi nici să mergeţi pe stradă? 


- Zăream foarte puţin, aşa. Şi copiii îmi citeau o carte despre Sfântul Nectarie şi cu 
plângeam... Şi am zis: „Dacă îmi este de folos, să ajung şi eu la tine, Sfinte 
Nectarie!” Şi aşa am ajuns în Eghina, la Sfântul Nectarie şi m-am rugat lui din 
toate puterile. M-am dus acolo, la mormântul lui şi mi s-au lipit mâinile de 
marmură. Trăgea lumea de mâinile mele, dar nu se dezlipeau. Simţeam că sfântul 
vrea ceva de la mine şi nu ştiam cum să interpretez asta, cum să procedez. 


(Mihai) - Eu, care sunt om puternic, am tras de degetele ei şi nu puteam să le 
dezlipesc. Şi pe urmă ea s-a pus cu capul pe mormânt. 


- Da, simţeam aici ceva foarte... Ei şi s-a lipit urechea, cum stăteam în genunchi 
lângă mormântul sfântului, acolo, mi s-a lipit capul de mormântul lui. În momentul 
respectiv, nu mai puteam să mai port capul nici într-o parte, nici în alta şi Sfântul 
Nectarie a început să tragă ceva din cap de la mine. Trăgea, tăia! Forfecuţă, pensă, 
auzeam în cap la mine. Pensă, cum opera. Sfântul a operat în cap la mine. Operaţie 
fără bani, că doctorii ăştia, în ziua de azi, dacă te duci, trebuie să-ţi ia şi viaţa ca să 
poţi să plăteşti. Sfântul a lucrat fără bani. După aceea, am simţit o căldură, o 
energie puternică la ochi, după aceea la urechi, a terminat operația — nu ştiu, poate 
am stat o fracțiune de secundă acolo, Mihai poate să ştie mai bine cât am stat eu 
acolo. 


(Mihai) - A stat câteva minute, două-trei minute. Totul se petrecea cu o repeziciune 
extraordinară. 


- M-am ridicat, plângeam, plângeam de mulţumire, că am ajuns la sfânt, acolo. Că 
atât am trăit eu şi mi-am dorit atât de mult, încât simţeam că am ajuns în cer, că am 
ajuns în Eghina. Ei şi după aia am simțit o mângâiere şi a început să dea drumul la 
auz. Simţeam ceva, simţeam că e mai bine! Apoi am mers şi m-am spovedit. 


Până atunci nu auzeaţi deloc, nici cu o ureche, nici cu cealaltă? 


- Nu... foarte puţin, foarte vag, cu cealaltă. Dar eu nu-i mai supăram pe dânşii — pe 
Mihai, pe copii. Nu le mai spuneam că nu mai aud. Știau, dar nu voiam să ştie 
chiar tot ce se întâmplă cu mine, ca să nu-i mai supăr şi pe ei. După aia, când am 
ajuns acasă, i-am dat telefon la serviciu lui Mihai: „Mihai, aud mai bine!” 

(Mihai) - Pe urmă, încet-încet, şi-a revenit şi vederea. Durerile de la cap au 
dispărut din momentul ăla. Noi, ca oameni, aveam încă nesiguranţă: dar dacă o să 
apară iarăşi durerile, dacă... 


- Nu, nu! Mi le-a luat şi m-a întărit Dumnezeu şi am crezut că n-o să se mai 
întoarcă durerea aia. 


- Aţi început atunci să auziţi şi vederea v-a revenit treptat... 
- Cred că într-o săptămână de zile vedeam bine. 
- Ca mai înainte, nu era nici o diferenţă? 


- Ca înainte. Numai că acum, după aproape zece ani, nu mai văd la fel de bine, îmi 
pun ochelari când citesc. 


(Mihai) - Acum e şi o chestiune de bătrâneţe. 


- Acum, dar atunci s-au vindecat toate, slavă Domnului. După ce am simțit că m-a 
operat Sfântul Nectarie, am mers atunci la părintele Panaghiotis, bătrânul, că 
sfântul mi-a dat de înţeles să merg să mă spovedesc. Aşa am simţit cu acolo. Am 
mers şi m-am mărturisit la bătrânul Panaghiotis de la Eghina. Şi mi-a spus: „Ştiţi 
cât vă iubeşte sfântul pe voi, românii?” Am zis că ştiu, ştiu că mă iubeşte, că mari 
minuni a făcut cu mine. 


A zis: „Foarte mult vă iubeşte pe voi!” După ce m-am mărturisit, mi-a zis: „Sfântul 
o să lucreze cu tine!” Dar sfântul a şi lucrat cu mine. Şi părintele mi-a spus şi 
despre mama nişte lucruri pe care nu avea de unde să le cunoască, de unde să le 
ştie... 


Părintele Panaghiotis avea şi el dar de la Dumnezeu, harisme duhovniceşti! 

- Da, da. Mai avem un părinte, care a fost duhovnicul nostru, un părinte foarte bun, 
văzător cu duhul - părintele Irimescu de la Rădăşeni, de lângă Fălticeni. Am văzut 
o dată, la Sfânta Liturghie pe care o săvârşea, ceva... La Sfânta Evanghelie şi la 
ieşirea cu Cinstitele Daruri, curgeau de sus, până pe capul lui şi în potir, stele, într- 
una. ŞI i-am spus: „Părinte, am văzut ceva!” Şi m-a prins de mână: „Să nu mai spui 
la nimeni, că n-ai văzut nimic!” Şi părintele Irimescu, când am fost în 2001 acasă, 
am mers la dânsul înainte de a pleca în Grecia... El a văzut că ceva se întâmplă, 
dar vedea şi salvarea mea. Şi mi-a dat o carte de rugăciune, în care scria: 
Rugăciune înainte de moarte. Când mi-a pus cartea aceea în mână, am început să 
tremur. 

- Înainte să aveţi ispita cu venitul în Grecia? Chiar atunci, înainte? 


- Da, da. EI vedea ceva, dar vedea şi scăparea! Nu ştia cum să interpreteze bine: să 
mă oprească să mă întorc în Grecia sau să mă lase. Atunci, Mihai trebuia să vină la 
muncă, orice ar fi! Dar părintele vedea şi scăparea. Când mi-a pus cartea în mână, 
am început să tremur, am zis că ceva vede. După ce am trecut prin acea grea 
încercare, i-am spus: „Părinte, de ce nu mi-aţi spus să mă opresc?” A răspuns: 
„Fiindcă eu vedeam că tu treci!” 


(Mihai) - Mi-a spus aşa şi mie, la telefon. Pe urmă, a venit şi a stat la noi, în 
Grecia. Şi aşa i-a spus: „Liliana, eu vedeam că o să treci cu bine!” 


- Că a văzut şi altele atunci, a văzut... 


- Slavă Domnului că mai sunt astfel de duhovnici... 


(Mihai) — Când am fost prima dată la părintele Panaghiotis, ne-am dat seama că 
părintele e deosebit... Iaca, de asta trebuie să ne rugăm pentru duhovnici atunci 
când ne ducem la ei. Cu câtă credinţă te duci către un duhovnic, atât îţi dă Domnul 
prin gura lui — fără ca el să conştientizeze în momentul ăla, sau ştiu eu... că trebuie 
să primeşti cuvinte bune. E un lucru foarte bun. 


- Şi îmi spune părintele: „Tu să nu răsplăteşti după cum ţi-au făcut ei ţie!” 
Să nu răsplătiți răul cu rău... 


- Nici la omul acela, nici la femeia de la care mi s-a tras, care mi-a făcut vrăjile. 
Asta a simţit-o şi mi-a spus-o. A zis: „Tu să le plăteşti cu bine!” Şi apoi a spus 
rugăciuni către Sfântul Nectarie. De atunci mi s-a ivit de multe ori în vis Sfântul 
Nectarie. 

Înainte vă apăruse vreodată? 


Înainte, nu. Dar înainte nici nu am avut nevoie, cred. Atunci când m-a văzut în 
chinurile alea mari, atunci m-a ajutat. Dar apoi, de multe ori, când aveam câte un 
necaz, câte o problemă, mă rugam la dânsul şi îl vedeam în vis. Ne dădea sfaturi 
despre copii, despre ce trebuia să fac în anumite probleme... 


- Cu ce vă frământa mai tare, nu? 

- Da. (...) 

- Şi când v-a apărut în vise ce v-a spus? 

- In vis mi-a apărut şi acum, cu nepoţelul. Fata mea nu rămânea însărcinată şi 1-a 
spus doctoriţa pe care o cunoaştem noi că s-ar putea să nu aibă copii în viaţa ei, cu 
ce a avut ea, o problemă de sănătate. Fi, a mers acolo, la Sfântul Nectarie şi a 
simţit ceva în burtă la ea. Şi a promis că primului copil o să-i dea numele Nectarie. 
La care soţul ei, grec fiind, în ultima clipă a vrut să schimbe numele. 

(Mihai) - La greci, totdeauna, se pune numele tatălui băiatului. 

- Ea a zis: „Nu, îi dau numele sfântului şi cu asta, basta! Dacă după aia nu mai pot 


face copii! Eu îi dau numele sfântului!” Şi am făcut Acatistul Sfântului Nectarie. 
La naştere 1-au spus că trebuie să facă cezariană. Dar nu a mai făcut. 


(Mihai) - Acatistul s-a făcut mult, luni în şir se făcea în fiecare zi acatistul. 


- Făceam în fiecare zi acatistul, m-am rugat... Aveam o iconiţă din carton la care 
mă rugam, când mă puneam în genunchi. La un moment dat, aproape când să nască 
fata mea, m-am rugat la sfânt. ÎL simţeam după capul meu aşa, în sus şi cu toată 
energia prin toate mădularele mele. Îl simţeam pe sfânt, îmi dădea încredere, 
copilul ăsta al lui este şi numele lui o să-l poarte! Şi am început să plâng de 
mulțumire. Şi-i dau telefon lui Mihai şi i-am spus ce am — asta a fost trăire, la 
sfârşitul acatistului! Trăire aşa, pe viu am simţit. Şi-i dau telefon lui Mihai şi-i 
spun. Mihaela, fata noastră, îmi dă telefon a doua zi: „Mămică, trebuie să nasc! 
Trebuie să vin de la Uranopoli - că ea e căsătorită acolo - la Tesalonic.” 


Mergem la doctoriţă, se chinuie de dimineaţă până seara şi doctoriţa zice: „Liliana, 
în caz că nu poate, trebuie să-i facem cezariană.” Fi, iau eu cruciulița mea şi cu 
metania, că n-am ruşine, eu unde ies, ies cu cruciţa şi mă rog. Ei, am făcut metania 
la Sfântul Nectarie, toată metania aceea mă rugam la Sfântul Nectarie, să se roage 
pentru dânsa la Domnul, să facă ceva. Am zis: „Cum ne-ai ajutat atât de mult, 
Sfinte Nectarie, copilul ăsta nu trebuie să ajungă la cezariană. Să iasă cu bine!” 
Când am terminat 

metania de făcut, a ieşit băieţelul, cu gura mare, şi am zis: „Doamne sfinte şi de 
data asta ne-ai ajutat!” „Doamne, de acum să ne ajuţi şi să primească numele ăsta, 
că oamenii ăştia sunt suciţi!” 

În noaptea aceea, după naştere, l-am visat pe sfânt că stătea la maternitate şi o 
păzea pe Mihaela! În vis, văd un părinte la uşă că tot făcea metanie şi tot făcea 
rugăciune... Zic: „Binecuvântaţi, părinte!” Şi zice: „Domnul!” Zic: „Ce părinte 
sunteţi?” Zice: „Dar nu m-ai chemat tu?” Când ridică capul, l-am cunoscut că e 
Sfântul Nectarie. Ochii mari, patrafir în faţă. A zis: „Dar nu m-ai chemat tu să mă 
rog pentru fata ta? Eu sunt aici, o păzesc”. Mihaela era într-un pat alb, copilul în 
partea dreaptă, cum dădea ea piept la copilul ăsta şi a deschis uşa şi a zis: „Uite-o, 
e acolo! Nu m-ai chemat tu să am grijă de dânsa? Copilul ăsta numele meu îl va 
purta!” 


De-acum, înainte de botez, iar îmi apare sfântul în vis. Îmi apare întâi părintele 
Vincențiu, cel care a şi botezat mai apoi copilul. Şi-i zice părintele ginerelui meu, 
Teofil: „Hai, dă-mi o hârtie şi scrie ce nume vrei să pui la copilul ăsta”. EI dă 
repede hârtia, scrie nu ştiu ce şi apare pe hârtie scris: Nectarios. „Cum, te-ai 
răzgândit, de ai pus Nectarie?”, zice părintele Vicenţiu. „Nu, zice Teofil, dă-i 
Fotie!” În timpul acela, intră Sfântul Nectarie, îmbrăcat în veşminte, aşa, şi-i spune 
părintelui Vicenţiu: „Copilul ăsta o să poarte numele meu!” Şi, într-adevăr, în ziua 


botezului, ginerele, Teofil, a mers la părintele din Uranopoli, la părintele Teodosie, 
să schimbe, să-i pună numele lui taică-său, adică Fotie. Şi părintele l-a dat afară. 
Scandal au făcut toţi, cu soacra, cu toţi de acolo, scandal la părintele Teodosie. Iese 
părintele şi-i pune numele de botez afară, Nectarie şi le-a închis gura la toţi. Şi 
Nectarie a rămas... 


4. Minunea Sfântului Nectarie şi a Maicii Domnului de la Malevi 


Deşi minunea care urmează nu a avut loc în România, a fost inclusă în cartea de 
față datorită comentariilor pe care le-a generat, după ce materialul a fost postat 
pe  http://Awww.danionvasile.ro/blog/2008/02/1 1/sfantul-nectarie-vindeca-o-sora- 
de-manastire-muribunda/. 


În Mănăstirea Sfântul loan Teologul o maică s-a îmbolnăvit foarte grav. Avea doar 
douăzeci şi patru de ani şi se numea Veronica. La început avea dureri de cap, apoi 
a început să o doară mâna dreaptă. Maicile au dus-o la un spital din Atena unde a 
stat patru luni şi jumătate şi cu toate străduințele medicilor, nu s-a văzut nici o 
îmbunătăţire. A fost adusă din nou la mănăstire, dar situația se înrăutăţea pe zi ce 
trecea. A fost dusă din nou la spital, dar după o perioadă medicii au spus că nu mai 
au ce-i face, deoarece nu mai are mult de trăit şi dacă vor, maicile pot să o ia la 
mănăstire. 


Îi paralizaseră picioarele, o mână, iar capul nu mai putea să şi-l ridice. Permanent 
avea crize, iar temperatura nu scădea sub 390. Doctorii au zis că măduva 
picioarelor se topise, transformându-se într-un lichid. Maica stareță, împreună cu 
toate maicile, ştiind că nu mai are mult de trăit, s-au hotărât să o tundă în schima 
mare. 


Dar iată ce ne-a povestit chiar maica Veronica: „Era în Duminica Ortodoxiei, 
aveam o criză şi dureri mari, am văzut-o pe fosta stareță a noastră care adormise 
întru Domnul. A venit la mine, m-a luat în braţe şi m-a dus într-o biserică a Maicii 
Domnului din Patra. În biserică era o Doamnă prea slăvită. Stareţa m-a lăsat într-un 
colţ şi s-a dus la acea Doamnă pentru a vorbi cu ea. Am auzit şi eu discuţia lor. 


Stareţa a întrebat-o: «Doamna mea, ce se va întâmpla cu acest copil şi ce va fi cu 
crizele?» 


«Nu fi supărată, nu va mai avea crize.» 


«Vai ce bucurie! - a zis stareţa. Dar febra şi durerile de care suferă aşa tare, ce va fi 
cu ele?». 


«Să facă puţină răbdare; nu vezi cât se întristează maicile pentru dânsa? la 
gândeşte-te, dacă o vom lua, cât se vor mâhni! Nu fi tristă, nu va păţi nimic!». 


Şi zicând acestea, a plecat fără să o mai văd. 


Apoi, fosta stareță s-a întors spre mine şi a zis: «Copilul meu, să-i spui stareţei să 
facă cât mai repede ceea ce s-a hotărât, deoarece va ajuta mult. Ai grijă să nu uiţi 
ce ţi-am spus». 


Era vorba despre tunderea în schima mare, dar eu nu ştiam, deoarece în ultimele 
zile nu mai recunoşteam pe nimeni. Durerile au continuat, iar doctorii au zis 
maicilor că duminică voi muri. 


Sâmbătă am avut dureri foarte mari, iar pe la patru după-amiază am rugat-o pe 
maica Euniki să-mi facă o injecție calmantă şi în curând, am adormit. Nu după 
mult timp am auzit o bătaie în uşă, dar nu am răspuns. M-am gândit în sinea mea: 
«Oare maica Euniki nu le-a spus că sunt obosită şi vreau să mă odihnesc? Oare 
cine să fie?» - m-am întrebat. 


Deodată se deschide uşa şi văd intrând o Doamnă prea slăvită, un episcop şi un 
bărbat înalt, care era îmbrăcat cu o manta (astăzi nu se mai obişnuieşte să se poarte 
aşa ceva). 


Doamna, văzându-mi privirea mirată, mi-a zis: 

— Cred că te întrebi cine suntem şi de unde venim la ora aceasta. Eu sunt de la 
Mănăstirea Malevi şi de acolo vin, iar Preasfinţitul este Sfântul Nectarie din 
Eghina, iar el este ucenicul cel iubit al Domnului nostru şi locuieşte aici, este 
ocrotitorul vostru. 


Între timp, s-a apropiat de mine şi mi-a zis: 

— Eu am venit şi duminică. Aveam de gând să vin peste câteva zile ca să te ajut, dar 
ştiind că mâine vei lua schima mare, m-am gândit să vin astăzi şi să te ajut să te 
ridici, ca să-ţi poţi începe rânduiala şi să te pregăteşti. 


— Eu, Doamna mea, nu pot să stau pe picioarele mele, nu pot să mă mişc. Vin câte 
două-trei maici şi nu pot să mă facă bine. Dar dumneavoastră cum o să mă ajutaţi? 
Cum pot să-mi fac rânduiala mea, dacă mă doare aşa de tare? 


— Copilul meu, de multe ori când copilul are o durere, un necaz, inima mamei 
doare şi mai mult. Pe mine m-au strigat atâția copii pentru tine şi inima mea m-a 
durut. Chiar dacă Dumnezeu avea în planul Lui să te lase mulţi ani la pat, eu m-am 
rugat Stăpânului Hristos să vin să te vindec astăzi, pentru că inima mea nu mai 
suporta. Oare nu crezi în puterea lui Dumnezeu? 


— Cred, i-am zis eu. 


— Cele cu neputinţă la oameni sunt cu putinţă la Dumnezeu, mi-a răspuns ea. 


— Atunci de ce, Doamna mea, nu m-aţi făcut bine când aţi venit cu câteva zile în 
urmă, după cum mi-aţi spus? 


— Nu te-am făcut bine, a zis Doamna, pentru că lumea ar fi zis că te-a adus la 
sănătate, când ţi-ai revenit, criza prin care ai trecut. De aceea am lăsat pe astăzi, ca 
să se slăvească mai mult numele lui Dumnezeu. 


In chilie aveam un dulăpior şi pe el aveam diferite iconiţe. Ducându-se, Doamna a 
luat o iconiţă şi venind lângă mine, a zis: 
— Uite! la această iconiţă ca să înţelegi cine sunt! 


Era a Maicii Domnului de la Malevi. In continuare mi-a zis: 
— Veronico, acum ai să-mi aprinzi candela? 


Asta mi-a zis-o pentru că atunci când eram în spital, am văzut în somn că mă aflam 
pe un loc înalt şi necunoscut. Era o bisericuţă a Maicii Domnului. Am vrut să 
merg, dar nu am putut şi atunci am zis: «Preasfânta mea, dacă nu mă faci bine, nu- 
ți voi mai aprinde candela». 


Pentru aceasta mi-a zis cele de mai sus. Atunci eu, ca şi cum mi-aş fi revenit, am 
strigat: 
— Preasfânta mea, tu eşti? 


Zicând aceasta, s-a întors zâmbind şi apoi a dispărut. În momentul acela, 
revenindu-mi, nu-mi dădeam seama dacă am dormit sau nu, dar am văzut în 
mâinile mele iconiţa Maicii Domnului de la Malevi. Această iconiță mi-o adusese 
un arhimandrit, pe când eram bolnavă în spital. 


După ce mi-am revenit, m-am ridicat în picioare, iar în clipa aceea trecea prin 
dreptul geamului meu maica Nectaria. Am strigat-o să vină înăuntru. Atunci am 
sărit în picioare şi am îmbrăţişat-o, înțelegând că s-a făcut o minune cu mine. 


Imediat maica Nectaria s-a dus să le vestească şi maicilor minunea, dar nici una nu 
era de găsit, căci toate erau la Vecernie. În cele din urmă s-a dus în biserică şi a 
strigat: «Maicilor, veniţi! S-a făcut o minune cu maica Veronica! Este complet 
sănătoasă!». 


Când au venit să mă vadă, eu stăteam în uşă, iar ele au început să plângă şi se 
pierdeau de emoție. M-am dus în biserică şi am stat la vecernie, iar când am ieşit, 
au tras clopotele ca să-i mulţumim Maicii Domnului. Au fost anunţate rudele şi toți 
cunoscuţii. Apoi s-a făcut Acatistul Maicii Domnului şi alte slujbe de mulţumire. 
În ziua următoare am fost tunsă în schima mare, primind numele de Magdalena”. 


După câteva zile a mers toată obştea de la Mănăstirea Sfântul loan Teologul, 
împreună cu maica Magdalena, la Mănăstirea Malevi, ca să îi mulțumească Maicii 
Domnului pentru minunea făcută. 


XR 


Comentarii: 

Rodica: Minunile şi ajutorul Sfântului Nectarie le-am primit şi eu, când nu puteam 
merge. Îi mulţumesc din inimă sfântului, că mi-a călăuzit paşii către un medic 
foarte bun şi astfel pot merge. Slavă lui Dumnezeu pentru toate! 


Gabriel Merişescu: Când a venit la laşi Sfântul Nectarie, a fost lumea de pe lume la 
biserica ce-i poartă numele. Aşa că ne-am rânduit la miruit. La 3:30 dimineaţa a 
ajuns o doamnă foarte cochetă, dar plânsă toată. Zicea că nu se mai poate opri din 
plâns, pentru că Sfântul Nectarie îi salvase copilul dintr-un groaznic accident. 
Femeia era medic pe la Paşcani, nu prea credincioasă. O bolnavă din spital tot o 
bătea la cap să citească Acatistul Sfântului Nectarie, să vadă şi ea câte minuni a 
făcut acesta. Exasperată de bolnava insistentă, doamna doctor a luat nervoasă 
cărticica bolnavei şi în puţinul timp liber a citit acatistul. În timp ce ea citea la 
acatist, fiul ei s-a răsturnat cu maşina. Un accident teribil; maşina s-a făcut zob — 
nu a mai avut ce scoate din ea, însă copilul... Ce credeţi?... Băiatul nu a avut nici 
o zgârietură. Câteva minute bune a fost în stare de şoc, vorbind cu cineva. lar, când 
s-a trezit din şoc, mulțumea într-una. Cu1?... După descrierea lui, unui bătrân 
îmbrăcat în negru, care a insistat să transmită numele său — NECTARIE — mamei 
sale. Comuniunea dintre lumea văzută şi cea nevăzută e foarte reală, însă noi 
trebuie să dezlipim puchineii de pe ochii sufletului, pentru a intra în dialog cu cei 
care ne pot ajuta să ne fie mai uşor drumul spre mântuire, adică cu SFINȚII. 


Luminiţa: Sfântul Nectarie m-a ajutat şi pe mine foarte mult. Am început să citesc 
acatistul său pentru a-mi atenua starea de stres de care sufeream şi atacurile de 
panică. Eram adeseori în imposibilitatea de a munci. În câteva luni m-am simţit 
mai bine şi am obţinut rezultate foarte bune la serviciu. Dar ajutorul nu se termină 
aici. Simt în permanenţă cum o mână nevăzută mă conduce pe drumul credinţei. 
Dintr-o creştină nepracticantă am ajuns să merg la biserică, să mă spovedesc, să ţin 


post, să mă rog... şi să trăiesc. Acum înţeleg cuvintele: „lisus este Calea, Adevărul, 
Viaţa”. De când l-am invitat pe Sfântul Nectarie în viaţa mea, casa s-a liniştit, noi, 
părinţii, suntem mai încrezători în viitor, copiii sunt mai fericiţi; chiar aspectul şi 
mirosul din casă s-au schimbat; ca să nu mai spun că multe din problemele şi 
grijile casnice, familiale, mai mari sau mai mici, mai vechi sau mai noi, se rezolvă 
practic de la sine. Mulţumesc, Sfinte Ilerarhe Nectarie şi nu mă uita! 


EM: În anul 2006, după decesul tatălui meu (Dumnezeu să-l ierte şi să-l 
odihnească!), am rămas mai multă vreme la casa părintească. Era greu să o fi 
părăsit dintr-o dată! Căsuţa noastră face parte din ființa mea, draga mea casă 
părintească! Am avut-o lângă mine în această perioadă pe fiinţa cea mai deosebită 
şi mai iubită, pe MAMA! O bătrânică ce nu se împacă deloc cu întunericul ochilor, 
întuneric dobândit printr-o orbire instalată treptat şi determinată de glaucom şi 
cataractă. O bătrânică ce nu uită trecutul său trist, amintirile-i furtunoase şi 
nedrepte, care i-au încărcat sufletul cu multă durere şi cu multe neînţelegeri... De 
ce tocmai ea a trebuit să-şi piardă lumina ochilor? De ce să nu mai fie „zi” şi 
pentru ea? O ființă cumplit chinuită de bătăile şi amenințările primejdioase ale unui 
fost soţ alcoolic, timp de foarte mulţi ani... cumplit de nedreptățită de fratele 
fostului soţ şi de familia respectivă, de către vecinii hoţi şi mincinoşi, care au reuşit 
prin probă cu martori mincinoşi să o dezmoştenească prin furt de o parte (o mie 
două sute cincizeci de metri pătraţi de teren-grădină) din proprietatea stăpânită de 
părinţii mei, timp de peste patruzeci de ani. În aceste stări de continuă răzvrătire şi 
nemulțumire, manifestate din zori până în seară, cu greu reuşeam să-i acord 
îngrijirile zilnice ca „medic”, „infirmieră”, „fucă”, „însoţitoare pas cu pas”, 
„responsabilă de toate treburile gospodăreşti”, pomenirile tatălui şi de multe altele. 
Da! Mă aflam într-o situaţie care necesita un mare efort, multă răbdare, înţelegere, 
căldură şi mângâiere dăruite necondiţionat şi continuu. Mai mult, vecinii mei nu 
sunt prieteni, ci doar oameni înveninaţi care vor să devină stăpâni pe gratis ai casei 
noastre părintești. 


Trăiam momente tensionate, stresante, dominate de frică permanentă. Dar Maica 
Domnului, Sfântul Mare lerarh Nicolae, Sfântul Mare Ierarh Vasile cel Mare, 
Sfântul Mare Ierarh Spiridon, Sfântul Mare Mucenic Gheorghe, Sfântul Nectarie 
de Eghina, Sfântul Atanasie Patelarie nu m-au lăsat singură; au fost prezenţi lângă 
noi, dăruindu-mi multă tărie de a le duce la capăt, cu bine, pe toate! Tot timpul mă 
rugam, ba în gând, ba cu voce tare, spre a o îndemna şi pe mama la rugăciune! 
Voiam să alung amintirile triste şi vorbăria goală din mintea şi inima cei; 
DOREAM, pentru salvarea sa din starea depresivă în care se afla, să-L ADUC PE 
BUNUL DUMNEZEU, pe MAICA DOMNULUI, PE SFINŢII ALEȘI de mine, în 
mintea ei, în inimă, în gânduri, vorbire, acţiuni. Speram că repetând de multe ori: 


„Doamne, iartă-mă”, „Doamne, ajută-mă! Nu mă părăsi pe mine, păcătoasa!”, 
„Doamne, miluieşte-mă” va înţelege odată pentru totdeauna Cine este cu adevărat 
NĂDEJDEA care o va ajuta să scape de întunericul înspăimântător, speram să-i fie 
sufletul pătruns de rugăciunea permanentă: rugăciunea de iertare, de cerere şi de 
mulțumire! 


Speram că numai aşa va descoperi cea mai puternică Terapie, prin care va primi 
echilibrul şi armonia şi un pic de Lumină! Pe Sfântul Nectarie îl chemam 
amândouă în ajutor cel mai des; uneori, mama îl ruga: „Sfinte Nectarie, făcătorule 
de minuni, îndură-te, ajută-mă, este îngrozitor să nu te bucuri de lumina soarelui!” 
Timpul trecea prin rugăciune. Căpătasem PUTEREA de a fi sprijin benefic, atât 
mamei, cât şi casei părinteşti, plantelor din grădină, animăluţelor din curte — 
prietenii de nădejde, ce se străduiau prin drăgălăşeniile lor să-mi aducă firesc 
zâmbetul înapoi. Optimismul şi nădejdea de bine încet — încet s-au instalat în viaţa 
noastră. MINUNEA dăruită mamei de către Maica Domnului, Sfântul Nectarie şi 
de către toţi sfinții aleşi întru rugăciune — CATARACTA ȘI GLAUCOMUL la 
ochiul neoperat (cel operat este nefuncțional!) s-au oprit din evoluţie, motiv pentru 
care îi aduce fericirea de a întrezări un stropuşor de lumină şi de mici pete colorate. 
De asemenea, i-a instalat în suflet împăcarea cu sine, cu a sa CRUCE şi un pic de 
linişte. Mulţumim, Doamne şi iartă-ne! Mulţumim, Sfinte Nectarie! Cu adevărat 
cred: MAICA DOMNULUI şi SFINŢII sunt grabnic ajutători şi folositori la 
facerea de bine! UN SPRIJIN MINUNAT! 


I.M.: Sfântul Nectarie face minuni cu toţi cei care 1 se roagă lui cu credinţă, dându- 
le ceea ce le este lor cel mai de folos! 


O altă MINUNE pe care sfântul a făcut-o recent, o istoriseşte Marie. Totul a pornit 
atunci când Marie, o pictoriță de icoane, a primit o veste nefericită despre un 
prieten de familie. Nu mai are rost să spunem despre cei care pictează sfintele 
icoane, că în momentul în care se lasă la îndemâna harului dumnezeiesc, de a-l 
întruchipa pe sfântul sau persoana dumnezeiască, pictorul — instrumentul harului — 
este purtat în altă lume... ÎN LUMEA SFÂNTĂ A ICOANEI. 


Într-o zi, Marie, stând în atelierul ei, a aflat că un prieten este foarte grav bolnav; 
tocmai avusese un atac cerebral şi fusese internat de urgenţă... cu şanse destul de 
mici. Mâhnirea a fost atât de mare... vestea a imobilizat-o; uitându-se în jur, 
neputincioasă, se întreba ce este de făcut... Şi a aflat ce trebuia să facă! A văzut 
icoana Sfântului Nectarie lângă ea. Atunci A ÎNŢELES că acea Icoană şi-a găsit 
deja destinatarul! 


Ca hipnotizată, grabnic a fugit cu icoana în braţe la Mănăstirea Radu-Vodă şi s-a 
aşezat în faţa raclei sfintelor moaşte ale Sfântului Nectarie, cerând ca sfântul să-i 
dea icoanei pictate de ea puterea de a-l ajuta pe prietenul respectiv să se vindece... 
De asemenea, a cerut preotului ulei sfinţit de la candela sfântului, a cumpărat şi 
cartea cu minunile şi acatistul Sfântului Nectarie... şi într-un suflet, cu aceste 
minunăţii de la sfântul, s-a dus direct la casa prietenului de familie şi i-a dăruit 
soţiei lui toate acestea. Aceasta, deşi a mărturisit că nu ştia despre Sfântul Nectarie 
prea multe, a primit cu mare bucurie tot, a îndrăgit imediat icoana sfântului şi 
cărticica şi a citit acatistul sfântului. A doua zi dimineaţa s-a dus la spital şi l-a uns 
pe soţul ei cu mirul de la candela sfântului. 


Mai departe, Marie nu prea mai ştie ce s-a întâmplat... dar peste vreo două 
săptămâni a aflat că prietenul respectiv s-a întors acasă pe picioarele lui şi se reface 
în continuare atât de bine! Nu mai are nimic de spus decât: „Mulţumim Sfântului 
Ierarh Nectarie, marele făcător de minuni, pentru ajutorul său minunat!” 


Gabriela: ÎL cunosc bine pe Sfântul Nectarie, a fost lumina care m-a călăuzit într-o 
perioadă de boală şi tristeţe. După o suferinţă îndelungată, având psihicul la 
pământ, crezând că nimeni nu mă poate ajuta, am ajuns „întâmplător” la 
Mănăstirea Radu-Vodă. Sfântul Nectarie mi-a redat sănătatea şi mai mult decât 
atât, mi-a dăruit o linişte pe care nu o cunoscusem până atunci, o alinare şi o 
dulceaţă nemăsurate. Domnul m-a ajutat şi am ajuns după aceea la Eghina, în 
mănăstirea care a fost casa sfântului. Extraordinară senzaţie! Am simțit că îi 
mulțumesc celui mai bun prieten pe care l-am avut vreodată. Dacă ajungeţi în 
Grecia, să vizitaţi mănăstirea sfântului. Sfântul vă va răsplăti osteneala! 


P.C.D.: Şi pe mine m-a ajutat foarte mult Sfântul Nectarie. Pot să spun, deşi nu-mi 
place să vorbesc, că fiind într-o ispită m-am rugat în faţa raclei şi m-a ajutat 
instantaneu. Adică am citit acatistul şi am simţit ajutorul lui Dumnezeu pentru 
mijlocirea sfântului imediat. În ce priveşte minunea călugăriţei, este de altă factură. 
Aceasta este probabil o sfântă, numai sfinţilor li se arată în chip real Maica 
Domnului şi sfinții. Pentru că am văzut mai sus câteva rânduri, nu vreau să 
plictisesc, dar am să relatez o minune a Maicii Domnului. Acum câţiva ani m-am 
mutat dintr-un oraş într-altul şi mi-am luat un serviciu nou. Însă, la noul loc de 
muncă am întâmpinat o duşmănie extraordinară, invidie şi răutate foarte mare din 
partea colegilor. Atât de mare era ispita că mai aveam un pic şi renunțam la 
serviciu, din pricina răutăţii colegilor; mai-mai să mă ia şi la bătaie! Nemaiputând 
suporta, m-am oprit la sfânta biserică şi m-am rugat la icoana Maicii Domnului. 
Imediat am simţit ca şi cum ar ieşi milă din sfânta icoană şi să vezi minune! De a 


doua zi au încetat atacurile şi toţi au devenit prietenoşi cu mine. Slavă lui Hristos 
Dumnezeu şi Maicii Sale. 


Simona: Şi eu am simţit ajutorul Sfântului Nectarie când am născut, acum două 
luni. Cu rugăciunile Sfântului, am avut o naştere uşoară, fără dureri insuportabile. 
Rugaţi-vă cu credință Sfântului Nectarie şi ajutorul va veni neîntârziat! Doamne 
ajută! 


Maria: Într-adevăr, Maica Domnului şi Sfântul Nectarie se milostivesc de cei ce se 
roagă cu credință. Azi am avut parte de o minune...Nu de mult timp am aflat 
despre Sfântul Nectarie, vindecătorul bolnavilor de cancer (bine ar fi ca toţi 
bolnavii şi nu numai, să afle de acest sfânt). Bunicul meu a fost diagnosticat cu 
cancer la plămâni acum vreo două luni. Doctorul nu i-a dat prea multe şanse, ne 
pregătea de ce e mai rău şi deşi era neîncrezător şi oarecum speriat, bunicul a 
hotărât să înceapă tratamentul cu citostatice. Între timp, mergând la Mănăstirea 
Dumbrava (jud. Alba), am aflat de la preotul de aici de acest mare sfânt — Nectarie. 
Preotul a zis ca bunicul să citească acatistul său şi să avem nădejde. De atunci îl 
citim în fiecare zi, iar azi, după trei cicluri de citostatice, a mers la control. Uimirea 
doctorului a fost mare, neputând crede cum, într-un timp atât de scurt - fiind doar 
la jumătatea perioadei de tratament, tumoarea a scăzut de la aproximativ şase 
centimetri la unul. Ne-am bucurat nespus de mult şi Îl slăvim pe Dumnezeu şi pe 
Sfântul Nectarie, că ne-au ascultat ruga. Sper că aceste minuni pe care sfântul le 
săvârşeşte cu noi, cei neputincioşi, le vor da speranţă şi altora, care au nevoie de o 
minune. 


În speranţa unei minuni citeam şi eu acum o lună postările oamenilor de care s-a 
milostivit sfântul. Atunci am citit despre credință, că este suficient doar să crezi 
minunile pe care le-a săvârşit Domnul, iar acestea ţi se pot întâmpla şi ție. Nu e 
imposibil. Prin rugăciune şi credință cu toţii ne putem apropia de Dumnezeu, 
trebuie doar să îndrăznim şi El se va milostivi de noi. Slavă lui Dumnezeu, Maicii 
Sale, slavă Părintelui Nectarie! 


R.M.: Având o mare evlavie la Sfântul Spiridon şi la Sfântul Nectarie, patronii 
bisericii de spital la care merg, datorită dragostei pe care ne-a insuflat-o părintele 
nostru pentru aceşti mari ierarhi, făcători de minuni şi care, cu mila lui Dumnezeu, 
ne transmit din prea plinul harului său, am avut bucuria să consider ca adevărate 
minuni ale acestor sfinţi cele ce urmează. 


Am reuşit să ajungem la Sfântul Nectarie, în Eghina, într-un mod minunat, totul a 
fost atât de uşor, pentru că sfântul ne-a înlesnit acest lucru. In plus, soţul meu, care 


nu prea ştia despre ce este vorba, a fost entuziasmat să meargă în acest pelerinaj de 
câteva zile şi am constat că a avut multe mângâieri sufleteşti. Am ştiut cu adevărat 
că vom pleca, abia după ce am primit binecuvântarea părintelui, care ne-a asigurat 
că va fi bine şi că vom AVEA AJUTOR DE LA SFÂNTUL NECTARIE. 


Și ni s-a dăruit a ne bucura de o seară rece în care am ajuns pe insula Eghina, iar în 
camerele în care am dormit am fost cam zgribuliți, dar toţi eram fericiţi că acesta 
este un semn de la sfântul, care avea să ne desfete cu darurile sale la slujbe, 
privegheri, procesiune şi cu toată sfinţenia locului în care am stat două zile: 8 şi 9 
noiembrie. Duhul său se simţea peste tot: în faţa caselor, creştinii greci aveau puse 
pe câte o măsuţă o icoană a sfântului şi o candelă arzândă. Impresionantă această 
evlavie a locuitorilor insulei, pentru că ei sunt pătrunşi şi convinşi de adevărul că 
sfântul îi protejează pe toți, cu mic cu mare, aşa cum şi participă la procesiunea 
prin oraş, până în port, care se face pe 9 noiembrie. 

La întoarcerea de pe insulă am cântat troparul sfântului şi în limba română, ca 
semn al mulțumirii noastre pentru darurile sale cele tainice şi sfinte. Mirul sfințit 
de la moaştele sale l-am folosit personal nu mult după ce am revenit în ţară. Pentru 
mine s-a dovedit autentică întrebarea despre importanţa sfinților şi pentru a nu se 
face o deosebire între harurile şi darurile lor, mulţi dintre ei sunt prăznuiţi în 
aceeaşi zi — de exemplu Sfinţii Apostoli Petru şi Pavel. 


Însă, Sfinţii ierarhi Spiridon şi Nectarie sunt atât de apropiaţi, încât noi îi cinstim în 
biserică ca pe ochiul drept şi pe ochiul stâng şi le mulţumesc că m-au miluit şi pe 
mine, păcătoasa! Sfântul Spiridon mi-a dat puterea să particip la slujba Sfântului 
Maslu şi la Sfânta Liturghie în cinstea sa, ca apoi, după starea de sănătate 
depreciată vizibil de cu seara, să fiu internată de urgenţă pentru o hemoragie 
stomacală şi cu hemoglobina foarte scăzută — la cine aveam să alerg cu gândul în 
aceste momente de cumpănă, decât la Domnul, Maica Sa şi la sfinţi! 


După investigaţiile pe care le-am făcut a treia zi, medicul, mai degrabă intrigat 
decât mirat, m-a întrebat de ce m-am internat doar pentru atât, adică nu aveam 
nimic grav, un tratament obişnuit cu pastile şi un regim corect m-au scos în afara 
pericolului pe lângă care trecusem sub oblăduirea celor la care m-am rugat să aibă 
grijă şi de mine, mult păcătoasa! Şi am ştiut că Sfinţii Spiridon şi Nectarie m-au 
milostivit şi pe mine, păcătoasa. Slavă lui Dumnezeu pentru „norul de Sfinţi care 
ne ajută şi ne păzesc!” 


Cred că nu pot să trec sub tăcere că, din acest mir făcător de minuni şi vindecător, a 
folosit şi mama unei prietene, grav bolnavă, care a murit într-un timp destul de 


scurt, dar ajutorul sfântului a fost crucial pentru convertirea ei. Domnul să-i 
odihnească sufletul cu drepţi! 


Prin sfântul, cum spune rugăciunea din acatist: „... fără să primească tămăduirea 
trupească, au primit tămăduirea sufletească şi l-au mulţumit Domnului că prin 
ghimpele bolii au fost aduşi de la iubirea acestei lumi la iubirea celor sfinte, de la 
calea cea largă a patimilor la calea cea îngustă a mântuirii”. Mama acestei prietene 
a primit acatistele Sfântului Spiridon, Sfântului Nectarie şi mir de la Sfântul 
Nectarie cât a fost în spital, către care s-a rugat şi a aflat cât de milostivi sunt sfinţii 
pentru cei aflați pe patul durerii. Aflată mai apoi pe un pat de spital în Bucureşti, la 
căpătâiul căruia au stat cu rândul fiicele ei, ea avea să povestească uneia din fete 
visul pe care l-a avut. Femeia zilnic citea din acatistul Sfântului Spiridon. Într-o 
duminică, în biserica spitalului, una din fiice citeşte într-o carte despre noile 
minuni ale Sfântului Nectarie şi vine bucuroasă să-i dea speranţe mamei. La rândul 
ei, mama îi povesteşte entuziasmată visul său, în care un bătrânel mic de statură i-a 
cerut să pregătească colaci pentru biserică, dar, neapucând să-i termine, pentru că 
nu mai avea făină, ea a traversat un tunel lung la capătul căruia era bătrânelul care 
i-a spus: „Eu sunt Nectarie, unde sunt colacii?” şi a trimis-o înapoi să-i aducă 
colacii, spunându-i: „Când termini colacii, să vii la mine!” Şi doar după câteva zile 
mama fetelor a plecat la el. 


Cam aşa a fost întâmplarea cu mama prietenei mele, pe care speram să o atingă 
mila sfinţilor lui Dumnezeu, căci s-a rugat lor până în clipa în care nu a mai fost 
conştientă. 


Fiind şi eu cuprinsă de durerea pe care o suferea soţul meu bolnav, m-am rugat cu 
lacrimi şi mare evlavie la icoana Sfântului Nectarie şi într-o noapte am visat că 
sfântul din icoană mi-a dăruit un lanţ cu cruce şi am fost copleşită de emoție, mai 
ales pentru faptul că mă simţeam nevrednică să primesc chiar de la sfântul un 
asemenea dar. 


Sfântul Nectarie mi-a dăruit multă bucurie duhovnicească şi mi-a împlinit 
rugămintea ca soţul meu să fie vindecat şi să rămână în viaţă. 


După ce a fost internat la Bucureşti în stare foarte gravă, am participat la 
Mănăstirea Radu Vodă la o slujbă care mi s-a părut cerească, m-am rugat la 
sfintele moaşte şi cu ulei din candelă am uns pieptul bolnav al soţului şi am simţit 
că harul sfântului a coborât peste noi şi soțul meu a avut rezultate bune la analize, 
la care nu ne aşteptam şi a putut reveni acasă în scurt timp; se simte bine, chiar a 
uitat prin ce clipe năprasnice a trecut şi acum face un tratament, numai că nu-l prea 


respectă. Mulţumim sfântului că este cu noi şi ne ascultă rugăciunile şi se roagă 
Domnului pentru toţi! 


Miruna: Dragii mei fraţi şi surori în Hristos, am mai scris despre minunile pe care 
Domnul, pentru rugăciunile Sfântului Nectarie, le-a făcut în viaţa mea. Astfel, 
copilaşul meu, care, din cauza păcatelor noastre, ale părinţilor lui, era extrem de 
anxios, violent, închis în el, hiperactiv, cu deficit de atenţie, a devenit — după 
întoarcerea noastră la biserică, la spovedanie şi Liturghii şi după rugăciuni la 
Domnul, la Maica Domnului, la Sfântul Nectarie şi ungere cu ulei din candela 
sfântului — un băieţel curajos, vorbăreţ, isteţ, „cel mai cuminte copil din grupă”, 
după cum îl aprecia educatoarea lui, un băieţel care parcă radiază de o lumină 
interioară. Şi nu spun asta spre lauda noastră, căci nu avem nici un motiv de laudă, 
ci spre slava lui Dumnezeu. Acum aproape un an, un nodul la sân pe care îl aveam 
de mai mulți ani, a devenit extrem de dureros, inclusiv ganglionii axiali deveniseră 
umflaţi şi dureroşi. Mi-a fost groază să mă duc la doctor, dar am luat din uleiul de 
la candela Sfântului Nectarie, pe care îl foloseam pentru băieţelul meu şi m-am 
uns, rugându-l pe sfânt să mijlocească pentru mine în fața Domnului şi să-L roage 
pentru vindecarea mea. Şi peste puţin timp, ganglionii au revenit la normal şi 
inclusiv nodulul a dispărut cu desăvârşire. Şi dispărut e de atunci. 


Sfântul Nectarie a rămas în inimile şi în vieţile noastre şi chiar îmi spunea o 
măicuţă dragă sufletului meu, care m-a îndrumat şi mă îndrumă, că Sfântul 
Nectarie ne ocroteşte, pe mine şi pe copilaşul meu. Şi iată, dragii mei, că acum 
puţin timp am descoperit că băieţelul meu făcuse fimoză. Doctoriţa de familie ne 
trimisese deja la chirurg. Operația în sine e de rutină, dar băieţelului meu îi era cam 
frică, iar eu mă temeam de anestezie, pentru că cel mic e alergic şi vedeţi şi voi ce 
se întâmplă prin spitalele noastre în ziua de azi. Aşa că amânăm de la o zi la alta 
vizita la chirurg, cu credinţa în suflet că iubitul nostru Sfânt Nectarie ne va ajuta şi 
de data asta. Aşa că, într-o zi, am ajuns la sfintele sale moaşte şi l-am rugat să ne 
ajute şi de data asta, chiar dacă e poate un lucru minor față de necazurile altor 
oameni... dar să aibă milă de sufleţelul ăsta mic de copil, să nu fie plimbat şi 
speriat iar prin spitale. Ei, şi ce credeţi voi, dragii mei, fimoza a dispărut ca prin 
minune. De fapt, nu ca „prin minune”, ci chiar „prin minune”. 


| 


„Bucură-te, Sfinte lerarhe Nectarie, mare făcător de minuni 


Să mulţumim acestui sfânt, care ne ocroteşte cu marea lui dragoste de oameni şi să 
lăudăm şi să mulţumim Domnului pentru marea Lui milă şi mângâiere pe care ne-o 
arată şi prin sfinţii Săi. 


Prisăcaru: Minuni şi minuni. Cum aş putea să spun minunile care s-au întâmplat în 
viaţa mea? Mi-e greu să fac asta, aşa că mai bine vorbesc mai întâi de minunile din 
viaţa altora, de care sunt datoare să vorbesc, pentru că am auzit de ele şi trebuie să 
spun mai departe pentru lauda numelui lui Dumnezeu. E, de fapt, o datorie pe care 
nu am împlinit-o atunci când trebuia să o fac şi am promis asta. Aşa că a venit 
timpul s-o fac. 


Fiind profesoară de religie la un liceu ce se află în parohia „Naşterea Maicii 
Domnului, Sfântul Prooroc Ilie şi Sfântul Nectarie Taumaturgul” din Iaşi, vorbeam 
adesea la ore copiilor despre minunile şi viaţa Sfântului Nectarie, despre moaştele 
sale care se află atât de aproape de noi, la cinci minute de şcoala noastră şi altele. 
Într-o zi, o elevă de la o clasă de a XII-a, Cristina P., îmi spune: „Doamna 
profesoară, mama mea a fost vindecată de Sfântul Nectarie şi Sfântul loan Rusul, 
fiind în fază terminală a cancerului.” Am rugat-o să ne povestească. Ne-a istorisit 
cum mama ei atât de grav bolnavă şi fără nici o şansă de supravieţuire din partea 
doctorilor, a visat într-o seară pe Sfântul Nectarie şi pe Sfântul loan Rusul, care i s- 
au prezentat aşa. Aceştia i-au spus că ei o vor face bine. Fiica mai mare a doamnei 
lucra în Grecia. A auzit şi ea de minunile Sfinţilor Nectarie şi loan Rusul şi de 
visul mamei, s-a dus la mormintele lor, în insula Eghina la Sfântul Nectarie şi în 
Evvia la Sfântul loan Rusul. S-a rugat cu lacrimi pentru mama ei şi a primit de 
acolo ulei de la candelele ce se aflau la sfintele lor morminte. A adus uleiul acasă 
mamei, care cu rugăciuni şi multă nădejde în puterea lui Dumnezeu ce lucrează 
prin sfinţi, s-a vindecat în chip minunat. 


Am promis elevei că mă voi strădui ca această întâmplare să ajungă publică, poate 
în revista parohiei, ca oamenii să cunoască minunile pe care le împlinesc sfinții şi 
azi. Nu am făcut asta. Ba chiar mărturia scrisă a elevei am rătăcit-o, deşi o pusesem 
deoparte cu gândul de a o înmâna preotului din parohia Sfântul Nectarie, spre a 
spune mai departe credincioşilor. Nu am făcut lucrul acesta şi îmi pare rău, dar 
poate a fost o rânduială necunoscută a lui Dumnezeu, care a vrut să adauge la 
aceasta noi mărturii, noi minuni, de data aceasta nu auzite de alții, ci petrecute în 
viaţa mea, a familiei mele. 


Când un om matur este bolnav, când suferă mult, suferă şi cei care îl iubesc, îi sunt 
aproape şi se roagă pentru el. Dar când un copil suferă şi încă unul foarte mic, de 
numai zece luni, aşa cum i s-a întâmplat copilului meu, durerea este însutită, căci 
se ştie, cei mici până la şapte ani nu se spovedesc, nu au păcate de care să fie 
conştienţi, pentru a le mărturisi, sunt îngeraşi, aşa cum îi numesc mulți. Deci, 
îngeraşul nostru s-a îmbolnăvit foarte grav, ajungând pe patul de moarte, cu 
insuficienţă renală acută, ca o consecinţă a unei boli mai grave instalate — sindrom 


hemolitic uremic — ce făcea ca sângele să nu se mai coaguleze, cu risc foarte mare 
de hemoragie, ajungând în pragul dializei, care nu ar fi fost posibilă datorită 
puternicei hemoragii ce l-ar fi doborât definitiv. Mai rămăsese doar o singură venă, 
la gât, la jugulară, care mai rezista la perfuzie, restul se spărseseră toate, iar 
asistenta care s-a chinuit vreo trei sferturi de oră să îi prindă această ultimă venă, 
mi-a zis: „Rugaţi-vă să ţină, că este ultima care se mai poate folosi.” Şi aşa a şi fost 
vreme de trei zile. În fiecare seară ungeam copilaşul cu ulei de la candela Sfântului 
Nectarie, spunând: „Mare eşti, Doamne şi minunate sunt lucrurile Tale şi nici un 
cuvânt nu este de ajuns spre lauda minunilor Tale!”. Analizele ieşeau apoi din ce în 
ce mai bine, doctorii făcând doar afirmaţii de genul: „Spectaculoase analize, 
extraordinare.” 


Pe copilaşul meu îl cheamă Nectarie, căci aşa am făgăduit sfântului care ni l-a 
dăruit că îl vom numi. Cu drag i-am pus acest nume, cu puţină mândrie pot spune, 
un nume mai rar întâlnit, dar cu putere prin puterea celui care l-a sfinţit, Sfântul 
Ierarh Nectarie Taumaturgul. Am pus acest nume copilului cu făgăduinţă, dar mai 
apoi am văzut puterea sfântului (a cărui iconiță — dată de preotul paroh cu mai 
multă vreme în urmă, când părticica de moaşte ale Sfântului Nectarie nici nu 
fusese adusă din Grecia, era deci de la mormântul sfântului din Grecia — se afla 
deasupra patului de suferință al micuţului nostru ce ne mângâia), care, pot spune 
asta, m-a întărit cu prezenţa sa: „Dar eu sunt aici”. Aici e Dumnezeu, cu noi, cu 
sfinții ce lucrează neîncetat ca să ajungem acolo unde şi ei au ajuns, aproape de 
slava lui Dumnezeu, dar mergând pe drumul pe care ei au mers, al încercărilor, al 
suferinţei, al pocăinţei pentru păcate. 


Aşa cum spunem, când un copil suferă, nu se poate să nu te mişte suferinţa lui şi 
aşa s-a întâmplat şi în cazul fiului nostru. S-au rugat pentru el peste două sute de 
preoţi, sute de copii de la şcolile ieşene, dar mai ales sute de oameni pe care nici 
măcar nu-i cunoşteam, sensibilizaţi fiind de suferinţa acestui prunc nevinovat. 


Vă mărturisesc că am ajuns să mă întreb de ce atâta suferință pentru un copilaş 
total nevinovat, cum de îngăduie Dumnezeu aşa ceva, cu ce a greşit? De ce nu 
suferim noi, cei mari din jurul lui, care poate am greşit mult înaintea lui 
Dumnezeu? Răspunsul, greu de primit pentru o mamă în suferință, este acesta: 
suferinţa acestui copil ne-a îndemnat să ne gândim mai mult la propriile greşeli, la 
puţină pocăință, la puţină rugăciune, la nerecunoştinţa noastră în a-l mulţumi cum 
se cuvine lui Dumnezeu pentru nenumăratele, ştiutele şi neştiutele binefaceri. Dar 
nu în ultimul rând pot spune că suferinţa acestui copil a făcut să se înalțe rugăciuni 
şi din gurile care nu prea făceau asta. lar minunea vindecării sale a smuls lacrimi 


de mulţumire, de bucurie, de laudă a lui Dumnezeu şi de la cei care nu ştiau că sunt 
„capabili” de asta. 


„Datori suntem să ne rugăm unii pentru alții”, se spune într-o frumoasă slujbă şi 
mai mult nu pot spune, de aceea vă mărturisesc bucuria vindecării fiului nostru, vă 
mulțumim din suflet celor ce aţi pus rugăciune lângă rugăciune pentru Nectarie al 
nostru, iar numele dumneavoastră numai Dumnezeu le cunoaşte şi tot numai EI ştie 
cel mai bine cum să vă răsplătească pe fiecare. Ne vom ruga pentru asta. „Mare 
eşti, Doamne, şi minunate sunt lucrurile Tale şi nici un cuvânt nu este de ajuns spre 
lauda minunilor Tale!” 


Mama lui Nectarie cel mic 


P.S. Vindecarea copilului nostru a avut loc în optsprezece zile, la 10 februarie 
2009. 


Andrei: Buna ziua! Aş vrea să vă povestesc şi eu cum ne-a ajutat Sfântul Nectarie. 
Avem doi copii, ambii născuţi prin cezariană. Când soţia a rămas însărcinată a treia 
oară, la un an după ultima cezariană, a început să aibă sângerări. A fost la doctorul 
cu care a născut până atunci şi acesta i-a făcut o ecografie. Avea un hematom de 
placentă, destul de mare. Acesta risca să oprească sarcina din evoluţie mai devreme 
sau mai târziu, aşa că medicul ne-a sfătuit să facem avort. Am căutat un alt doctor, 
care a acceptat să o supravegheze. Între timp, hematomul evolua mai repede decât 
sarcina. Practic, chiar după spusele medicilor, viaţa pruncului atârna de un fir de 
aţă. Medicul ne-a dat o şansă de 25%. 


Soţia trebuia să înceapă imediat tratamentul. A doua zi am fost la Mănăstirea 
Radu- Vodă, am luat un acatist, am luat ulei de la candela de pe raclă şi două icoane 
cu sfântul. Soţia s-a uns pe burtică cu acest ulei, iar în aceeaşi seară a eliminat 
hematomul. 


Slavă lui Dumnezeu, Maicii Domnului şi Sfântului Nectarie! 


Peste câteva zile, mergând la o nouă ecografie, țesutul placentei începuse să se 
refacă. În semn de recunoştinţă, am hotărât ca numele copilului să fie Nectarie. 
Între timp sarcina a evoluat foarte bine şi ne rugăm sfântului să ne ajute la naştere, 
care va avea loc curând. Doamne, ajută! 


Florina: Aş vrea să povestesc şi eu una din minunile pe care Sfântul Nectarie le-a 
făcut pentru familia mea şi totodată să îndeplinesc promisiunea făcută Sfântului 


Nectarie de a povesti altora despre ajutorul dat. Am simţit întotdeauna mângâierea 
Maicii Domnului, deşi nu am fost şi nu sunt vrednică de asta. Acum un an de zile 
am primit vestea că starea de sănătate a soțului meu nu este tocmai bună. M-am 
rugat Maicii Domnului să îmi arate ce să fac, unde să mă duc, la cine să cer ajutor. 
Atunci am găsit un articol despre Sfântul Nectarie şi ajutorul pe care îl dă celor ce 
se roagă lui. M-am rugat împreună cu soţul meu Sfântului Nectarie la Mănăstirea 
Radu-Vodă, am cumpărat acatistul sfântului, pe care soţul meu I-a citit. După puţin 
timp am aflat că nu este atât de grav şi este într-o fază bună a bolii. La o lună de 
zile de la aceasta mi-a apărut la sân un nodul mare cât o minge de ping-pong. Era 
chiar înaintea sărbătorilor de iarnă şi nu m-am putut programa la doctor decât la 
jumătatea lunii ianuarie. Deşi îmi era teamă să simt aşa ceva la sân (şi acum mă 
îngrozesc când îmi aduc aminte) am simţit că totul o să fie bine. M-am rugat 
Sfântului Nectarie şi Maicii Domnului să aibă grijă de mine. În ianuarie, la început, 
acel nodul a dispărut de la sine. La doctor totul a fost bine. Doctoriţei nu-i venea să 
creadă că a fost ceva atât de mare şi acum nu mai este nimic. l-am promis Sfântului 
Nectarie că voi spune şi altora de ajutorul dat, dar până azi nu am făcut-o. Luată cu 
problemele de zi cu zi am uitat să fac cum am promis. Astăzi însă, vreau să-i 
mulțumesc Sfântului Nectarie pentru ajutorul dat şi să spun tuturor despre minunile 
pe care le poate face sfântul pentru cei aflaţi în suferinţă şi care se roagă pentru 
ajutor. Dumnezeu are grijă de noi toţi. Mulţumesc, Sfinte Nectarie! 


Mirela G: O să vă scriu despre ultima minune a Sfântului Nectarie întâmplată mie 
şi familiei mele. Tatăl meu este în vârstă şi aproape asurzise, cu o ureche mai 
auzea, dar nu prea înţelegea, iar cu cealaltă nimic. Acum un an i-am şi cumpărat o 
proteză auditivă, ca să ne mai înţelegem cu el, oarecum... 


La Mănăstirea Radu-Vodă, în câteva rânduri, l-am rugat pe Sfântul Nectarie să-i 
redea auzul, deşi în timp ce ceream acest dar mă gândeam că totul are o limită şi 
pierderea auzului este totuşi ceva ireversibil..., nu se mai poate repera nimic. Cu 
toate acestea, l-am rugat pe sfânt, în bunătatea lui fără margini, să îl ajute pe tata. 
Vă spun acum cu emoție şi bucurie imensă că tatăl meu a renunţat la aparatul 
auditiv fiindcă îi e nefolositor, aude fără el!! Nici lui nu-i vine să creadă, mai face 
probe cu şi fără aparat, ca să verifice dacă nu e doar o părere... 


Mila lui Dumnezeu s-a arătat prin minunea Sfântului Nectarie, vorbim cu tatăl meu 
şi ne aude, ne înţelege! Numai cine are probleme grave de auz îşi poate imagina ce 
înseamnă acest lucru! În plus, aş vrea să menţionez că rugăciunea mea nu am 
dezvăluit-o nimănui, tatăl meu nu ştia ce am cerut pentru el, dar într-o zi m-a sunat 
să-mi spună că nu-i vine să creadă, dar aude foarte bine fără aparat... 


Îi mulţumesc din nou Sfântului Nectarie şi îi promit că tot ajutorul lui primit de 
mine îl voi face cunoscut semenilor, cu toată sinceritatea şi în toate detaliile, ca toți 
cei care citesc să se folosească, să se roage şi să se îndrepte către Maica Domnului, 
Tatăl Ceresc şi sfinţii Lui, printre care este şi Sfântul Nectarie, la care eu am mare 
evlavie. 


Să ne binecuvânteze Domnul pe toți! 


5. Intre osânda tăcerii şi binecuvântarea mărturisirii 


Acest articol a fost tipărit iniţial în volumul Noi minuni ale Sfântului Nectarie, 
Editura Bunavestire, Galaţi, 2003. Este retipărit aici în nădejdea că îi va ajuta pe 
cei care au trăit minuni prin lucrarea Sfântului Nectarie să capete curajul de a le 
mărturisi şi altora... 


Cei cărora li s-a arătat un sfânt (Credincioşii nu trebuie să se lase înşelaţi nici de 
arătările diavolilor care iau chip de sfinţi şi nici de vindecările care par a fi de la 
Dumnezeu şi sfinţii Săi, dar de fapt sunt curse întinse ale diavolului. Unii oameni, 
fiind interesaţi de fenomenele paranormale, pot fi foarte uşor păcăliţi. Le lipseşte 
discernământul duhovnicesc şi darul deosebirii duhurilor. De aceea, atunci când 
au loc anumite apariţii care par a fi ale sfinţilor, creştinii trebuie să ceară sfatul 
duhovnicilor cu experienţă în astfel de probleme. Problema înşelării este foarte 
fină: Sfântul Siluan Athonitul a avut o vedenie în care a văzut pe cineva care părea 
a fi psalmistul David. Dar duhovnicii athoniți pe care i-a întrebat dacă vedenia a 
fost sau nu înşelare au preferat să îşi mărturisească neputinţa de a da un răspuns 
potrivit. Având ca sursă mândria şi încrederea în propriile puteri (în locul 
întrebării puse cu smerenie unui duhovnic iscusit), aprecierea unei arătări 
diavoleşti ca fiind de la Dumnezeu are urmări dezastruoase pentru om, înşelarea 
putând duce până la demonizare. Există astfel de cazuri în istoria Bisericii - şi nu 
puține.) sau cei care au fost vindecaţi în chip minunat rămân marcați de o astfel de 
întâmplare pentru mult timp, de obicei pentru toată viața. Dacă pe o stradă trece 
din întâmplare un preşedinte, toţi care locuiesc acolo vorbesc multă vreme despre 
acest eveniment. 


De cele mai multe ori, pentru creştinii care primesc o cercetare cerească din partea 
unui sfânt, acesta este un moment binecuvântat. Semnele dumnezeieşti au rostul de 
a-1 întări pe credincioşi în viaţa duhovnicească. Numai atunci când oamenii se lasă 
biruiți de diavolul mândriei şi răstălmăcesc rostul descoperirii pe care au avut-o, 
considerându-se superiori altora, numai atunci urmările acestor descoperiri sfinte 
sunt dăunătoare sufletului. Vina nu este însă nici a sfinţilor care s-au arătat sau a 
îngerilor sau a lui Dumnezeu, ci este numai şi numai a oamenilor care nu au ştiut 
să se bucure de darul primit de la Dumnezeu. 


Diavolul caută prin orice mijloace să îi determine pe creştini să uite că au avut 
parte de ajutorul lui Dumnezeu sau al sfinților, fie că acest ajutor a avut parte 
printr-o intervenție minunată, fie că a avut parte în mod firesc, aşa cum se întâmplă 
deseori cu cei care duc lupta cea bună pentru mântuire. De altfel, nu puţine sunt 
cazurile în care creştinii care au simţit în inima lor acest ajutor (la examene, pe 


patul de boală, în ispite, în necazuri care păreau fără ieşire...) au fost mai 
recunoscători decât unii dintre cei care au văzut în vis sau în vedenie un sfânt sau 
au fost vindecaţi în chip minunat. De fapt, cel mai important lucru nu este modul în 
care a avut loc o vindecare, ci efectele duhovniceşti ale acestei tămăduiri. 


Un bolnav care face în fiecare zi Paraclisul Maicii Domnului şi care se ridică din 
patul de spital atunci când doctorii nu îi mai dau nici o şansă de vindecare poate 
avea inima la fel de plină de bucurie cu cel căruia 1 s-a arătat Maica Domnului. 


Cuvântul Mântuitorului: Fericiţi cei ce n-au văzut şi au crezut... se poate tâlcui şi 
astfel: că cei care au avut înţelepciunea de a vedea în vieţile lor ajutorul sfinților şi 
le-au mulțumit acestora, chiar dacă nu au avut binecuvântarea de a-i vedea, mare 
plată vor avea de la Dumnezeu. 


De altfel, ne-am învăţat să considerăm minuni numai arătările sfinţilor sau 
vindecările de boli grave. Dar viaţa creştină este o viaţă plină de minuni, pe care de 
cele mai multe ori nu le observăm, nu le luăm în seamă. 


În situaţii identice doi oameni pot pune statuia binelui pe două socluri: pe cel al 
întâmplării sau pe cel al darului lui Dumnezeu. Totul depinde de credinţa din inima 
lor - dar creştinii trebuie să ştie că întâmplare nu există. Tot binele de la Dumnezeu 
vine. Şi Dumnezeu, direct sau prin sfinţii Săi, îi ajută pe creştini să meargă pe 
calea mântuirii, dându-le tot ceea ce le este cu adevărat de folos. 


Unii creştini nu înţeleg faptul că legătura dintre oameni şi sfinţi este o legătură vie, 
o legătură foarte importantă şi pentru unii şi pentru ceilalți. Sfinţii nu sunt nişte 
duhuri care se plictisesc în Rai şi ca să îşi alunge plictiseala vin să rezolve 
problemele oamenilor. Nu. Sfinţi ne iubesc. Oricât de mare ar fi desfătarea 
cerească de care au parte, ei nu ne trec cu vederea tocmai pentru că, iubindu-ne, 
vor să ne sprijine să mergem pe calea mântuirii. 


Nu ar fi greşit să vedem în ei nişte frați mai mari care, ajunşi la un praznic ales, vor 
să ne ajute şi pe noi să ajungem acolo. Pentru ei noi nu suntem nişte păcătoşi lipsiţi 
de valoare. Oricât am fi de slabi, de neputincioşi, de şovăitori, ei nu se scârbesc de 
noi. Ei vor să ne sprijine, să ne ridice. 


O întâmplare care a avut loc în Grecia zilelor noastre ne atrage atenția asupra 
faptului că sfinţii vor să îi cinstim cu evlavie şi că greşim atunci când trecem cu 
vederea prăznuirea lor. 


Venind într-o zi la racla cu sfintele moaşte ale Sfântului loan Rusul, un bătrânel a 
mărturisit: „Astăzi am mare supărare, adică ce zic eu astăzi, că o am de ieri 
dimineaţă. Ieri, pe la ora zece, am cumpărat o bucată de ficat de miel şi i-am spus 
nevestei să-l pună la tigaie, iar eu am alergat la băcănie să cumpăr puţin vin. La 
semafor, unde m-am oprit şi aşteptam să se aprindă lumina verde, am auzit în 
spatele meu un glas: «Aşa sunt uitaţi prietenii?» Eram singur. Mă uit în spate — 
nimeni, sus la balcoane — nimeni; glasul însă îl auzisem foarte aproape de mine. S- 
a aprins lumina verde, am traversat, am intrat în băcănie; aici se auzeau nişte 
cântări bisericeşti minunate. 


- Frumoasă casetă cu cântări — îi zic vânzătorului. 


- Nu-i casetă, moş Nicolae, se transmite Sfânta Liturghie la Radio. Astăzi e 
sărbătoarea Sfântului loan Rusul, în Evvia, slujesc acolo şase arhierei, după cum a 
spus prezentatorul. 


N-am mai cumpărat nimic; am ieşit, am traversat pe roşu. Şi acum am în urechi 
claxoanele, frânele, strigătele şoferilor. Am ridicat amândouă mâinile şi le-am 
făcut semn să se oprească toţi, să pot traversa. Ce să fac? N-am mâncat nimic de 
ieri, nici nu vreau să mănânc. Puțin lucru este să-ți spună un sfânt că l-ai uitat? Pot 
să-i mai spun acuma prieten?” (Din volumul Viaţa, minunile, paraclisul şi slujba 
Sfântului loan Rusul, Schitul Crasna, Prahova, 1999, p. 35.) 


Ne putem întreba la rândul nostru: putem considera că suntem prieteni cu sfinţii 
care ne-au ajutat de atâtea ori când uităm să ne închinăm la moaştele lor, când 
uităm să ne rugăm lor, când uităm să mergem la biserică la praznicele lor? Nu, cu 
siguranţă nu. 


Sfinţii vor să fie prietenii noştri, vor să ne ajute, dar pentru asta trebuie să facem şi 
noi ceea ce ne stă în putinţă. Şi foarte important este ca cei care au primit în chip 
minunat ajutorul sfinților să nu se lenevească a da mărturie despre aceasta. Sfântul 
Nectarie din Eghina le atrage atenţia asupra tuturor celor care au primit ajutor în 
chip minunat că nu trebuie să se sfiască să le spună şi celorlalți despre darul de 
care s-au învrednicit. 


O femeie mărturiseşte: „Acum şase luni am constatat că la sânul stâng îmi apăruse 
un nodul dureros. După ce am fost şi m-au consultat trei dintre cei mai buni medici 
pe care îi cunoşteam, diagnosticul a fost acelaşi pentru toţi: tumoare malignă, de 
mărimea unei nuci mari. Toţi trei mi-au spus să mă operez fără nici o întârziere, 
deoarece situația se putea agrava şi scăpa de sub control. Eu însă eram atât de 


înfricoşată de o astfel de operaţie încât nu voiam să o fac. Am hotărât să o mai 
amân un pic şi să îl consult între timp şi pe un verişor de-al nostru din Statele 
Unite, care era şi el un doctor foarte bun. l-am scris o scrisoare şi acesta ne-a 
răspuns şi el imediat că, fără întârziere, trebuie să merg să mă operez. Cu toate 
acestea, eu continuam să mă tem foarte tare. Atunci soţul meu, Nicolae, mi-a spus 
ca cel puţin să iau un medicament pe care mi-l recomandase un alt medic şi care, 
fără să vindece, cel puţin oprea dezvoltarea pentru o vreme a nodulului. 


Eu însă mă încăpăţânam parcă să nu fac nimic din toate acestea. Gândul mă ducea 
tot spre minunile pe care ştiam că le făcea neîncetat Sfântul Nectarie. De aceea, am 
ajuns la un moment dat să ne certăm un pic. l-am spus: «Eu totuşi am toată 
speranţa că mă voi vindeca cu ajutorul Sfântului Nectarie». Când am văzut că mă 
priveşte cu ironie i-am spus: «La urma urmei, ce îți pasă ţie? Eu sunt cea care voi 
muri...!» Mi-a răspuns: «Bine, crede tu numai în Sfântul Nectarie şi nu mai merge 
la operaţie, cel puţin să se termine odată acest martiriu!...» 


Au trecut aproape cinci luni fără să fac nimic. 


Într-o zi, citind într-un ziar despre o nouă minune făcută de Sfântul Nectarie, i-am 
propus soţului meu să mergem şi noi în insula Eghina, spre a mă închina şi cu la 
sfintele moaşte. A acceptat de îndată şi am plecat chiar a doua zi. Mergeam plini de 
credinţă şi de nerăbdare. Când am ajuns, am căzut plângând pe piatra mormântului 
şi i-am spus: «Sfinte Nectarie al meu, te rog, salvează-mă şi pe mine aşa cum ai 
salvat atâta lume». Apoi am luat ulei sfințit de la icoana sa şi mi-am însemnat de 
trei ori locul în care mă durea. Am spus: «Numai tu, o, sfinte al meu, mă vei putea 
scăpa de acest rău, haide, ajută-mă, nu mă lăsa să ajung la operaţie!...» 


Și, într-adevăr, iubiții mei, din clipa în care m-am uns cu uleiul din candela ce 
ardea la icoana Sfântului Nectarie, s-a petrecut şi cu mine minunea sa cea mare. 
Durerile au încetat şi în decurs de două săptămâni chistul canceros a dispărut. M- 
am prezentat din nou la doctorii care mă consultaseră şi au rămas şi aceştia uimiţi 
de această evoluţie neaşteptată a bolii mele. 


Chirurgul care urma să mă opereze, comparând rezultatele analizelor anterioare cu 
cele de acum, şi-a făcut şi el Sfânta Cruce şi m-a întrebat: «Cum ai făcut, copila 
mea, de ţi-a dispărut acea tumoare?» l-am răspuns: «Doctore, credeți în 
Dumnezeu? Aceasta este o minune. Am fost la Sfântul Nectarie în insula Eghina, 
m-am uns cu ulei sfinţit de la candela sa, m-am rugat fierbinte şi iată-mă!...» 


«Într-adevăr, a răspuns, numai o putere divină ar fi putut dizolva acel chist 
canceros. Este o minune. Văd că eşti perfect sănătoasă şi o confirmă toate 
analizele. Mare lucru!...» 


M-am întors acasă de la spital, am căzut în faţa icoanei Sfântului Nectarie şi 
plângând cu lacrimi de bucurie şi recunoştinţă, am spus: «Sfinte Nectarie, îți 
mulțumesc din adâncul inimii mele. Mă voi duce şi eu şi voi publica la ziar această 
minune pe care ai făcut-o cu mine, ca să afle lumea întreagă despre puterea ta 
vindecătoare şi să vadă cât de mare este credinţa ortodoxă!» 


A doua zi m-am prezentat la birourile ziarului Acropole, ca să îi rog să facă un 
articol despre cele întâmplate, dar, din păcate, m-au refuzat. Mai mult încă, unii 
dintre medicii care mă consultaseră, auzind că vreau să le menţionez numele în 
respectivul articol, mi-au spus că, pentru protecţia numelui lor, nu doresc să fie 
amestecați. Unul chiar mi-a spus: «De ce vrei acum să scrii despre cele întâmplate? 
Mulţumeşte-i sfântului, aprinde o lumânare, dă un pomelnic şi ajunge!...» 


Văzând că toţi mă descurajează în acest sens, am lăsat lucrurile aşa cum erau şi 
aşteptam să vină din nou primăvara, să se facă vreme frumoasă şi să merg din nou 
cu soțul meu în Eghina. Voiam să ajung să mulţumesc din nou Sfântului Nectarie 
şi să las la icoana sa un lănţişor de aur cu cruce pe care îl purtam la gât. 


Într-o seară însă, pe 2 februarie, era într-o zi de vineri, am avut un vis înfricoşător. 
Se făcea că eram împreună cu soţul meu pe un munte înalt, pe care ne chinuiam să 
îl coborâm. Jos se vedea marea. În timp ce coboram, am văzut o casă mică, 
țărănească, cu două camere. M-am uitat împrejur, am deschis uşa şi am intrat 
înăuntru. Acolo, în mijlocul camerei stătea un om cu o înfăţişare ciudată. Era palid 
şi pe trupul său avea lipite multe bucățele de vată. Îndată ce l-am văzut mă 
întrebam cine poate fi. Atunci s-a uitat la mine cu o privire mustrătoare şi mi-a 
spus: «Sunt Sfântul Nectarie!...» 


Îndată ce am auzit aceasta, am căzut la picioarele sale ca să mă închin. Nu m-a 
lăsat însă să îl ating. S-a retras câţiva paşi şi mi-a spus: «Nu, nu mi te vei 
închina!...» Atunci am început să plâng şi i-am spus: «De ce, Sfinte Nectarie, nu 
mă lăsaţi să mă închin la Sfinția voastră? Eu atâta v-am rugat să mă vindecaţi şi 
acum iarăşi vreau să vin să vă aduc şi crucea de aur pe care o port la gât!...» 


Atunci mi-a arătat o bucată de hârtie, pe care o ţinea în mână, şi mi-a spus: «Dacă 
nu vei scrie pe această hârtie, nu vei veni să mi te închini!...> 


Eu, plângând, l-am întrebat: «Ce hârtie este aceea, Sfinte Nectarie şi ce să scriu pe 
ea?» 


Mi-a răspuns: «Ştii tu foarte bine ce trebuie să scrii!» Apoi a scos din buzunar nişte 
bani, mi i-a dat şi mi-a spus. «Uite, te voi ajuta din nou!» (Era evident că îmi 
sugera ce trebuie să fac cu banii, adică să plătesc la ziar pentru a fi publicată 
minunea). Eu însă, continuând să plâng, i-am spus. «Sfinte Nectarie, eu nu am 
nevoie de banii aceştia, eu v-am cerut doar să îmi redaţi sănătatea, ce să fac eu cu 
banii Sfinţiei Voastre?» 


Se întoarse apoi către un om care stătea la un fel de birou în colţul camerei şi îi 
spuse: «O vezi? Acum nu mai are nevoie de mine...» 


Şi cum ţinea banii, s-a întors şi i-a aruncat pe fereastră. În clipa aceea, m-am trezit 
brusc. Eram îngrozită şi i-am povestit soțului meu visul avut. Fiul nostru mai mic, 
auzind şi el povestirea visului, mi-a spus: «Mamă, ştii ce reprezintă bucata de 
hârtie pe care o ţinea în mână sfântul? Este ceea ce ai promis şi anume că vei 
publica la ziar minunea pe care a făcut-o cu tine. Asta cere sfântul acum de la 
dumneata». 


A doua zi de dimineață m-am dus din nou la ziarul Acropole, încercând să-i 
conving să publice cele petrecute. M-au refuzat din nou. Din fericire, de la unul 
dintre birouri a venit la mine cineva care auzise istorisirea minunii şi mi-a arătat un 
alt ziar, intitulat Sfânta Marina. Mi-a spus să mă duc la aceştia, pentru că îmi vor 
publica cu siguranță articolul, fiind direct implicați în publicarea minunilor 
săvârşite de Sfântul Nectarie. Aşa am şi făcut. La acest ziar, redactorii m-au primit 
cu politeţe şi mi-au promis că îmi vor publica istorisirea într-unul din numerele 
imediat următoare. 


Pentru publicarea minunilor Sfântului Nectarie aveau o pagină specială, care 
apărea în fiecare număr, pentru ca lumea întreagă să cunoască puterea vindecătoare 
a acestui mare sfânt. 


După toate acestea, am fost în Eghina şi m-am rugat atunci Sfântului Nectarie să 
mă ierte pentru întârzierea cu care am îndeplinit această promisiune. Slăvit să fie în 
vecii vecilor!” (Din volumul Sfântul Nectarie Taumaturgul, Editura Bunavestire, 
Bacău, 2000, pp. 147-151.) 


Mărturia aceasta ar trebui să trezească în inimile celor care au avut parte de 
tămăduiri minunate dorinţa de a le mărturisi altora. Vindecările nu au loc numai 


pentru cei care se vindecă. Prin ele, ascultând relatarea lor, unii oameni se apropie 
de Dumnezeu. E un gest egoist a ţine lumina sub obroc. 


E adevărat şi faptul că în unele situaţii, din motive cum ar fi smerirea celor care au 
fost tămăduiți, Dumnezeu nu vrea ca aceste minuni să fie spuse celorlalți. Dar 
aceste cazuri sunt rare şi numai duhovnicii pot hotărî dacă e bine sau nu ca 
minunea tămăduirii să fie făcută publică. 


In cele mai multe cazuri însă, Dumnezeu vrea ca minunile să fie cunoscute de 
oameni. Mulţi au devenit credincioşi după ce au ascultat sau au citit despre 
minunile unui sfânt. 


Cu cât diavolul pune mai multe piedici celor care vor să mărturisească despre 
minunile lui Dumnezeu şi ale sfinţilor, cu atât mai mare va fi cununa celor care vor 
face aceasta înfruntând piedicile şi necazurile. 


lată ce piedici au fost puse de diavol pentru a sufoca evlavia faţă de Sfântul loan 
Maximovici... „Începând de la procesul josnic din San Francisco, când o parte 
dintre clericii împreună-slujitori ai Arhiepiscopului loan au încercat să îl defăimeze 
public pe acest drept, s-a simţit o nevoie foarte puternică de a face cunoscute 
faptele bune şi sfinte ale Fericitului. Însă când neaşteptata sa trecere la cele veşnice 
a venit ca o urmare de neocolit a faptului că era supus unor hărțuieli neîncetate, 
nevoia de a-i publica Viaţa şi minunile a devenit o datorie a conştiinţei universale a 
Bisericii. Părea firesc ca o asemenea lucrare să fie încuviinţată, sprijinită şi 
încurajată de toţi. Însă, în locul unei astfel de reacţii — spre uimirea tuturor celor 
care Îl iubesc pe Dumnezeu şi pe Sfinţii Săi - o adevărată prigoană s-a abătut 
asupra celor care voiau să spună o vorbă bună despre noul făcător de minuni, ales 
de Dumnezeu, al secolului al XX-lea! Lucru destul de uimitor, o întreagă serie de 
încercări vădit plănuite au început să înăbuşe veştile cele bune despre fericitul 
Ioan. Ca să pomenim numai câteva dintre ele: primul său biograf, Episcopul Sava, 
le-a scris celor care au alcătuit această carte că, din cauza activităţii sale de 
răspândire a cinstirii lui Vlădica loan, va fi prigonit şi îşi va încheia viaţa în acest 
chip. EI a fost apoi silit să se retragă, a fost redus la tăcere şi nu 1 s-a mai îngăduit 
să fie episcop, din care pricini a şi murit peste scurtă vreme (în ianuarie 1972), 
neducând la bun sfârşit încercările sale biografice. S-au publicat într-adevăr două 
mici lucrări despre sfânt, însă vânzarea lor a fost interzisă în librăria Sinodului şi 
au fost înapoiate editurii. Sfintele Liturghii din Cripta sfântului, care odinioară erau 
săvârşite des (de cele mai multe ori de către Arhimandritul Mitrofan), au fost 
limitate oficial la o dată pe an şi a fost interzisă chiar şi obişnuita citire din Psaltire 
în cripta sa în timpul slujbelor, când aceasta era deschisă. lar Frăția Sfântul 


Gherman a fost mustrată pentru că a publicat materiale despre fericitul Ioan 
aproape de fiecare dată când apăreau mărturii despre minunile sale — în presa liberă 
din America liberă! 


Când a fost întrebat de răposatul părinte Serafim Rose, episcopul de atunci a spus 
indignat: 
- Nu publicaţi nimic despre Arhiepiscopul loan până ce nu mor duşmanii săi! 


- Dar de ce? - a fost reacţia firească la aceste cuvinte. Până atunci vor muri şi 
prietenii săi şi nu va mai fi nimic de publicat! 


A urmat răspunsul semnificativ: 

- Atunci veţi putea scrie ce vreţi! — adică atunci nu va fi nici o problemă să ţesem 
legende neputincioase, inofensive şi să nu păstrăm consemnări adevărate, care 
poate tulbură, despre un sfânt real, întemeiate pe fapte la care au fost martori cei 
care chiar l-au cunoscut pe sfânt aşa cum era el cu adevărat. Frăția Sfântul 
Gherman s-a plâns despre această înăbuşire a adevărului unui alt ierarh, Episcopul 
Nectarie, prieten şi apărător al fericitului loan. 


Ca răspuns, Episcopul Nectarie s-a ridicat şi-a făcut cruce şi a conchis: 
- Aţi săvârşi un păcat dacă, primind aceste mărturii şi verificându-le personal, nu 
le-aţi publica, din orice pricină. 


Ceea ce ne interesează însă este următorul lucru: care este voia sfântului privind 
încercările de a publica materiale despre el? 


Sunt multe cazuri în trecut când sfinţii au confirmat după moarte adevărul vieților 
lor. De pildă, când scrierile marelui Episcop Ignatie Briancianinov erau supuse 
criticii, sfântul episcop i s-a arătat unei femei şi i-a spus: «Tot ce scrie în cărțile 
mele e adevărat». 


In chip asemănător, fericitul loan i s-a arătat după moarte celui mai apropiat 
prieten şi ucenic al său, Arhimandritul Mitrofan, binecuvântându-l şi încurajându-l 
în lucrarea de consemnare a mijlocirilor sale minunate şi de răspândire a cinstirii 
sale. 


Iată cum descrie părintele Mitrofan aceasta: 

«Pace sufletelor voastre şi mântuire! Am luat hotărârea să mă silesc cu foarte mare 
seriozitate să adun material despre Vlădica loan... Am simţit o nevoie imperioasă 
să fac acest lucru şi în noaptea după ce am luat această hotărâre, l-am văzut 


limpede şi de aproape pe Arhiepiscopul loan. Era foarte bucuros şi m-a 
binecuvântat. Lăudaţi pe Domnul întru Sfinţi Lui. Este un lucru bineplăcut lui 
Dumnezeu, pentru că sfinţii lui Dumnezeu nu săvârşesc minuni cu putere de la ei, 
ci prin Puterea Sa cea Dumnezeiască. Am verificat deja o serie de cazuri în care 
oamenii au fost tămăduiţi... Vă sărut întru Domnul. Mă voi ruga cu râvnă pentru 
domniile voastre în Țara Sfântă. Rugătorul vostru fierbinte înaintea lui Dumnezeu, 
nevrednicul Arhimandrit Mitrofan San Francisco, California 17/30 august 19725.” 
(Pr. Serafim Rose, pr. Gherman Podmoşenski, 100 de minuni ale Fericitului loan 
Maximovici, Editura Sophia-Press, Bucureşti, 2003, pp. 367-370.) 


Nu este greu de observat cât de dificilă este uneori mărturisirea minunilor unui 
sfânt. Oare de ce diavolul şi oamenii care îi sunt slujitori fără să îşi dea seama se 
ridică împotriva minunilor unui sfânt? 


Vom răspunde la această întrebare reproducând o mărturie despre mijlocirea 
minunată a Sfântului loan Maximovici, făcător de minuni încă din timpul vieţii 
sale. 


Părintele Serafim Rose relatează: „Posturile arhiepiscopului loan erau atât de 
aspre, încât maxilarul de jos îşi pierduse puterea în timpul acestor perioade de post 
şi vorbea foarte neclar. Ana avea însărcinarea de a-i da lecţii în care să-şi exerseze 
maxilarul şi să-l facă să vorbească ceva mai clar. Arhiepiscopul venea întotdeauna 
la ea la intervale regulate şi la sfârşitul fiecărei lecţii îi lăsa o bancnotă de douăzeci 
de dolari. În timpul războiului, această femeie a fost rănită şi era pe moarte într-un 
spital francez din Shanghai. Era noaptea târziu; afară începuse o furtună cumplită 
şi toate legăturile cu oraşul se întrerupseseră. În acele momente femeia nu se mai 
gândea decât la un singur lucru. Cum doctorii îi spuseseră că avea să moară, 
singura ei speranţă era să vină Arhiepiscopul loan, să-i dea Sfânta Împărtăşanie şi 
să o scape cumva. I-a implorat pe cei din Jur să-i trimită vorbă, dar i-au spus că era 
cu neputinţă. Telefonul nu funcţiona din pricina furtunii, iar spitalul se închidea în 
timpul nopții (din cauza războiului). Aşa că singurul lucru pe care l-a putut face a 
fost să strige: «Ajutor! Arhiepiscope loan, vino!». Bineînţeles, lumea credea că 
sărmana femeie delirează, pentru că nu era posibil nici un contact cu arhiepiscopul. 


Dar în acea noapte, pe când striga ea aceste cuvinte, uşile s-au deschis chiar în toiul 
furtunii şi a intrat Arhiepiscopul Ioan, purtând Sfânta Împărtăşanie. A venit la ea, a 
spovedit-o, a liniştit-o (pentru că era, fireşte, copleşită de bucurie), i-a dat Sfânta 
Împărtășanie şi a plecat. 


Femeia a dormit optsprezece ore după aceea şi trezindu-se a doua zi, a simţit că îşi 
revenise. «Cu siguranţă asta s-a întâmplat pentru că Arhiepiscopul loan a venit 
aici», a spus ea. «Care Arhiepiscop loan?», au întrebat infirmierele, spunându-i că 
nimeni nu putuse să intre, pentru că spitalul fusese încuiat în noaptea aceea. 
Persoana din patul alăturat i-a spus că într-adevăr fusese cineva acolo, dar nimeni 
nu o credea. Începuse să se întrebe dacă nu cumva avusese halucinaţii. Dar în timp 
ce asistentele îi făceau patul în ziua aceea, au descoperit sub perna ei o bancnotă de 
douăzeci de dolari. «Aha - a spus ea - asta este dovada că a fost aici»”. (Din 
volumul părintelui Serafim Rose Mai aproape de Dumnezeu, Editura Bunavestire, 


Galaţi, 2003, p. 25.) 


Ce are diavolul împotriva acestei minuni sau a celorlalte minuni săvârşite de către 
Sfântul Ioan Maximovici? 


Răspunsul este extrem de important: unul dintre cele mai subtile moduri în care el 
loveşte în Biserică este pervertirea vieţii duhovniceşti a creştinilor. După atâtea 
prigoane sângeroase diavolul a înţeles că cel mai eficace război împotriva Bisericii 
nu este prigoana. Prigoana naşte mucenici, prigoana stropeşte cu sânge mucenicesc 
Biserica şi aceasta creşte ca o floare. Diavolul nu mai vrea un război fățiş: acum 
încearcă să slăbească râvna creştinilor, încearcă să promoveze un creştinism lipsit 
de nevoinţă, un creştinism care nu mântuieşte. Încearcă să îi convingă pe oameni 
că vremea sfinţeniei a trecut. 


Dar cum să reuşească aceasta când oamenii află că în vremuri apropiate de ale 
noastre au trăit sfinți făcători de minuni precum Sfântul loan Maximovici sau 
Sfântul Nectarie din Eghina? 


Pe diavol îl arde evlavia creştinilor faţă de sfinţi, îl supără faptul că sfinții sunt 
modele pentru creştini. Câtă vreme creştinii vor trăi sub ocrotirea lui Dumnezeu şi 
a sfinţilor, diavolul nu va avea nici o putere asupra lor. 


Au fost creştini care, deşi nu au fost tămăduiţi în chip minunat de sfinți sau de 
Maica Domnului, au fost adânc impresionați de minunile pe care le-au citit şi le-au 
mărturisit altora. Această lucrare de apostolie este binecuvântată de Dumnezeu şi 
va avea plată veşnică. 


Cei care au mărturisit minunile unui sfânt (nu pentru a se arăta înţelepţi şi virtuoşi, 
ci pentru a-şi folosi aproapele) vor fi răsplătiți de acel sfânt. Sfinţii nu rămân 
datori. Aşa cum un sfânt ajută ctitorii care înalță o biserică în cinstea sa, tot aşa îi 
ajută şi pe cei care se fac propovăduitori ai minunilor sale. Aceştia nu ctitoresc 


biserici de piatră, dar îi ajută pe alții să îşi ctitorească biserici vii în inimile lor. 
Sfinţii nu se uită la mulțimea banilor, ci se uită la jertfirea cu care au fost dăruiți 
banii. Ei preferă un sărac care a vorbit multora despre minunile sfinților decât un 
bogat care dintr-o grămadă mare de bani a dat o părticică pentru ridicarea unui 
paraclis, a unei clopotniţe sau a unei case parohiale. 


La Fericirile Evangheliei s-ar putea adăuga încă una: „Fericiţi cei care au vorbit 
despre minunile sfinților şi care i-au apropiat pe alții de Biserică şi de Hristos, că 
aceia sub binecuvântarea sfinților vor trăi...” 


E lesne de înţeles însă că o asemenea mărturie care primeşte o cunună atât de 
slăvită nu poate fi dată cu nevrednicie. Degeaba va vorbi cineva despre minunile 
sfinților sau de ajutorul pe care îl dă Maica Domnului celor care vor să îşi îndrepte 
vieţile dacă prin viaţa sa nu va dovedi că el însuşi crede ce spune. Câtă vreme cel 
care mărturiseşte minunile va fi un simplu povestitor, oamenii vor considera că 
cele spuse de el sunt poveşti. Vorbăria goală, retorica searbădă dau în vileag 
făţărnicia celui care se vrea apostol fără să trăiască măcar ca un simplu creştin. 
Urmările unei astfel de mărturisiri sunt triste, pentru că produce în inimile 
ascultătorilor o reacţie contrară aşteptărilor. Abia atunci când cel care vorbeşte 
dovedeşte prin curăţenia vieţii sale că duce o viaţă bineplăcută lui Dumnezeu, abia 
atunci mărturia sa are putere. 


Să îi iubim pe sfinți, să îi cinstim, să ne închinăm lor. Un părinte spunea că atunci 
când oamenii vor muri, îi vor vedea pe toți sfinții cărora s-au rugat. Noi să 
încercăm să ducem o viaţă bineplăcută lui Dumnezeu şi atunci îi vom vedea pe 
sfinți încă de acum. Nu faţă către faţă, ci prin ajutorul pe care îl vom primi de la ei. 
Atunci vom trăi o viaţă cu adevărat nouă, o viaţă străină duhului lumii acesteia. O 
viaţă rânduită după legile Duhului, o viaţă binecuvântată. 


Danion Vasile 


Anexă: 
Acatistul Sfântului Nectarie de Eghina, noul făcător de minuni (9 noiembrie) 


Condacul 1: 

Veniţi, ucenicilor ai lui Hristos, care însetaţi după împărăţia cea cerească, să îi 
aducem laude iubitului nostru ocrotitor, Sfântului Ierarh Nectarie. Şi, mulţumindu-i 
pentru nemăsurata sa dragoste față de noi, să-i cântăm într-un glas: Bucură-te, 
Sfinte Ierarhe Nectarie, mare făcătorule de minuni! 


Icosul 1: 

Precum oarecând marele ierarh Nicolae, care fusese întemnițat pentru că l-a 
pălmuit pe ereticul Arie, a fost mângâiat de Preacurata Născătoare de Dumnezeu, 
aşa şi tu ai fost mângâiat când ai fost aruncat în temniţa prigonirilor, iar Sfântul 
Nicolae ţi s-a arătat în vis, spunându-ţi: „Eu te voi înălța sus, sus de tot...”. Prin 
care minune ni se arată nouă măsura sfinţeniei tale, ca să îţi cântăm: 

Bucură-te, bucurie a Bisericii drept-măritoare; 

Bucură-te, dar dăruit lumii de către Cel ce Se dăruieşte pe Sine celor credincioşi; 
Bucură-te, reazem al monahilor şi al mirenilor; 

Bucură-te, pildă pentru păstorii de suflete; 

Bucură-te, încununare a ierarhilor; 

Bucură-te, că fiind disprețuit de oamenii păcătoşi ai fost îmbrăţişat de Sfântul 
ierarh Nicolae; 

Bucură-te, că nu ne mai trebuie altă mărturie despre sfinţenia ta; 

Bucură-te, că pustnicului athonit i s-a descoperit că eşti puternic prigonitor al 
îngerilor căzuţi; 

Bucură-te, dascăl al celor care se străduiesc să înveţe teologia, sporind în 
rugăciune; 

Bucură-te, hram al multor biserici şi paraclise; 

Bucură-te, icoană a lui Hristos zugrăvită de Duhul Sfânt în vremurile din urmă; 
Bucură-te, apostol al mântuirii; 

Bucură-te, Sfinte lerarhe Nectarie, mare făcătorule de minuni! 


Condacul al 2-lea: 

Întrebându-te Hristos în vis care este pricina pentru care plângi, I-ai răspuns a doua 
zi, scriindu-l că sărăcia, frigul şi foamea întunecă frumuseţea copilăriei tale. Şi, din 
rânduială dumnezeiască, deschizând scrisoarea ta, negustorul Temistocle s-a grăbit 
să îţi trimită cele de trebuinţă, iar tu, văzând cum a răspuns Dumnezeu la cererile 
tale, L-ai lăudat cu ochii înlăcrimaţi, cântându-l: Aliluia! 


Icosul al 2-lea: 

Nu de un negustor ca Temistocle au nevoie copiii necăjiţi, ci de tine, Sfinte 
Nectarie, ştiind că dragostea ta vine în întâmpinarea lipsurilor lor, ajutându-i cum 
nici un negustor nu îi poate ajuta. Ca primind sprijinul tău să li se usuce lacrimile şi 
să îți cânte cu inima plină de bucurie: 

Bucură-te, cel ce i-ai scris Domnului despre necazurile tale; 

Bucură-te, cel ce ne îndemni să Îi spunem lui Dumnezeu necazurile noastre; 
Bucură-te, că Hristos a primit epistolia ta şi ţi-a trimis prin negustorul Temistocle 
cele de trebuinţă; 

Bucură-te, că Hristos ne trimite prin tine ceea ne este de folos ca să mergem pe 
calea mântuirii; 

Bucură-te, dascăl al copiilor cucernici care caută adevărata înţelepciune; 

Bucură-te, dezlegare a pântecelor neroditoare; 

Bucură-te, că uşurezi durerile naşterii când mamele te cheamă în ajutor; 

Bucură-te, văzându-i pe pruncii care primesc la botez numele tău; 

Bucură-te, că ne povăţuieşti să nu căutăm ajutor de la oameni, ci de la Dumnezeu; 
Bucură-te, cel care ai trudit din greu pentru a-ţi ajuta familia; 

Bucură-te, că îi ajuţi pe oamenii fără slujbă să îşi găsească de lucru; 

Bucură-te, apostol al cumpătării; 

Bucură-te, Sfinte lerarhe Nectarie, mare făcătorule de minuni! 


Condacul al 3-lea: 

Pe nedrept ai fost prigonit în Alexandria din pricina urzelilor diavoleşti. Iar tu ai 
purtat fără să te tulburi crucea răbdării, învăţându-i pe toți cei prigoniţi să se roage 
pentru prigonitorii lor şi Domnului să Îi cânte: Aliluia! 


Icosul al 3-lea: 

Ca o slugă credincioasă ai fost următor virtuţilor Stăpânului tău, Care S-a rugat 
pentru cei care Îl răstigneau pe lemnul crucii, şi te-ai rugat pentru cei care te-au 
răstignit pe crucea răbdării. Pentru care, folosindu-ne de virtutea ta, îți zicem cu 
glas de bucurie: 

Bucură-te, sprijinitor al celor apăsaţi de răutatea celor vicleni; 

Bucură-te, că te-ai rugat pentru luminarea celor ce te nedreptăţeau; 

Bucură-te, că nu te-ai gândit la binele tău, ci numai la binele Bisericii; 

Bucură-te, că nu te-ai tulburat de hulele celor care nu au vrut să asculte învăţăturile 
tale; 

Bucură-te, cel ce l-ai ajutat pe bolnavul Lucian să nu îşi piardă slujba; 

Bucură-te, că fără să te scârbeşti ai făcut în locul lui curăţenie în locaşul 
seminarului; 


Bucură-te, că pentru smerenia ta Hristos ţi-a primit osteneala ca pe o nevoinţă 
pustnicească; 

Bucură-te, arătându-ne că nici o muncă cinstită nu trebuie dispreţuită; 

Bucură-te, că fiind prigonit pe nedrept ai răbdat mucenicia fără de sânge; 
Bucură-te, pavăză a creştinilor batjocoriţi pentru credinţa lor; 

Bucură-te, cel care ne înveţi să primim defăimările necredincioşilor ca pe nişte 
cununi de mult preţ; 

Bucură-te, apostol al răbdării; 

Bucură-te, Sfinte lerarhe Nectarie, mare făcătorule de minuni! 


Condacul al 4-lea: 

Ai socotit că sufletele din obştea Cuvioasei Xenia aveau nevoie de tine şi ai venit 
cu dragoste în Eghina, pentru a le fi povăţuitor celor care vroiau să urce pe scara 
desăvârşirii. lar ele, cu mulţumire, l-au cântat lui Dumnezeu: Aliluia! 


Icosul al 4-lea: 

Mai mult decât ucenicele tale din Eghina, care lepădând lumea au ascultat 
chemarea cea cerească, avem noi nevoie de povăţuirea ta, sfinte al lui Dumnezeu, 
pentru că ispitele ne învăluie şi patimile ne apasă, şi nu găsim ieşire din viforul în 
care ne aflăm. Dar nădăjduind spre ajutorul tău îţi cântăm: 

Bucură-te, îndrumător al monahilor şi al monahiilor care au lepădat înţelepciunea 
acestui veac; 

Bucură-te, pavăză a mirenilor care duc o viaţă jertfelnică; 

Bucură-te, că aduci liniştea mănăstirii în casele acestora; 

Bucură-te, cel ce îi iubeşti pe cei care poartă în inimi dragostea pentru aproapele 
lor; 

Bucură-te, luminător al duhovnicilor pentru rugăciunile ucenicilor lor; 

Bucură-te, mână întinsă creştinilor pentru rugăciunile preoților; 

Bucură-te, ocrotitor al copiilor pentru rugăciunile părinților lor; 

Bucură-te, înţelepţitor al părinţilor pentru rugăciunile fulor; 

Bucură-te, chivot al rugăciunii de care atingându-se creştinii gustă din pacea 
veacului ce va să vină; 

Bucură-te, că îi ajuţi pe creştini să trăiască după voia lui Dumnezeu; 

Bucură-te, rază a virtuţii pe care întunericul acestei lumi nu o poate acoperi; 
Bucură-te, apostol al desăvârşirii; 

Bucură-te, Sfinte lerarhe Nectarie, mare făcătorule de minuni! 


Condacul al 5-lea: 
S-a mâhnit bătrânul pescar văzând că marea era plină de rechini şi osteneala sa 
rămânea fără rod. Tu ai binecuvântat cu credință năvodul lui şi prin rugăciune ai 


izgonit peştii răpitori, pentru care pescarul I-a mulţumit lui Dumnezeu, cântând: 
Aliluia! 


Icosul al 5-lea: 

Și noi suntem încercaţi de greutățile vieţii, şi noi suntem întristați văzând cum 
peştii necazurilor au intrat în marea sufletelor noastre. Şi ştiindu-ne neputinţele 
alergăm la ajutorul tău, precum pescarul de odinioară. Arată-ne puterea mijlocirilor 
tale, Sfinte lerarhe Nectarie, ca să îți cântăm cu inimă mulțumitoare: 

Bucură-te, că îi ajuţi pe cei covârşiţi de necazuri; 

Bucură-te, cel care cu dragoste alungi deznădejdea din inimile noastre; 

Bucură-te, că dai hrană celor flămânzi; 

Bucură-te, că îi îmbraci pe cei goi; 

Bucură-te, liman al celor fără adăpost; 

Bucură-te, cel ce l-ai pedepsit pe cel care nu voia să îşi ajute aproapele; 

Bucură-te, că îi îndemni pe cei pedepsiţi de Dumnezeu să-şi cunoască păcatele; 
Bucură-te, prieten care sari în ajutorul celor năpăstuiți şi al celor apăsaţi de 
singurătate; 

Bucură-te, că tânărului care vroia să se sinucidă i-ai întors gândul cel rău; 
Bucură-te, că ai fost nou tată pentru fiica celui care îşi ucisese fratele; 

Bucură-te, nou ierarh Nicolae care ai avut grijă de mântuirea ei şi a surorilor sale; 
Bucură-te, apostol al ajutorului dumnezeiesc; 

Bucură-te, Sfinte lerarhe Nectarie, mare făcătorule de minuni! 


Condacul al 6-lea: 

Cine poate spune mulțimea minunilor tale, sfinte al lui Dumnezeu? Că toți cei care 
te-au chemat în ajutor au fost mângâiaţi în nevoile lor. Şi împreună cu bolnavii 
care au primit prin tine tămăduire minunată I-au cântat lui Dumnezeu: Aliluia! 


Icosul al 6-lea: 

Apăsătoare este crucea bolii, Sfinte Nectarie, şi încă mai grea este atunci când nu 
vedem în ea leacul trimis de Dumnezeu pentru tămăduirea sufletelor noastre. 
Cerându-ţi să te rogi lui Dumnezeu pentru înţelepţirea celor care cârtesc din pricina 
bolilor, te rugăm să le vii în ajutor, tămăduindu-i degrabă, ca să îți cânte împreună 
cu noi: 

Bucură-te, că arătându-te grabnic tămăduitor îndată după adormirea ta ai vindecat 
un bolnav; 

Bucură-te, că cei vindecaţi de tine au mărturisit harul tău; 

Bucură-te, ceresc doctor fără de arginţi, ajutător al doctorilor pământeşti; 
Bucură-te, că uşurezi durerile celor care se închină la sfintele tale moaşte; 


Bucură-te, că cei care se roagă în faţa icoanei tale primesc puterea de a răbda 
boala; 

Bucură-te, izgonitor al duhurilor necurate şi al căpeteniilor lor; 

Bucură-te, cel ce ai tămăduit şi tămăduieşti cele mai grele suferinţe; 

Bucură-te, ştiind că la Dumnezeu nici o boală nu este fără leac; 

Bucură-te, cel ce ai purtat crucea bolii fără să cârteşti; 

Bucură-te, că ai fost vindecat în chip minunat de Preasfânta Născătoare de 
Dumnezeu; 

Bucură-te, că acum te rogi ei pentru tămăduirea celor bolnavi; 

Bucură-te, apostol al vindecărilor trupeşti şi sufleteşti; 

Bucură-te, Sfinte lerarhe Nectarie, mare făcătorule de minuni! 


Condacul al 7-lea: 

După trecerea ta la Domnul, în chip minunat te-ai arătat oamenilor care aveau 
nevoie de sprijinul tău, pentru a le fi călăuză pe calea mântuirii. Și noi, deşi nu am 
primit un asemenea semn, ne-am împărtăşit de bucuria lor când am aflat despre 
arătările tale, şi I-am cântat lui Dumnezeu într-un cuget cu ei: Aliluia? 


Icosul al 7-lea: 

Vedem că se împuţinează credinţa şi că se răspândesc apostazia şi desfrâul. Dar, 
luând aminte la grija pe care ai arătat-o celor cărora te-ai arătat după moarte, nu ne 
vom teme de povara ispitelor, căci vom nădăjdui în ajutorul tău. Pe mulţi i-ai 
ajutat, arătându-te lor, dar pe şi mai mulţi i-ai ajutat fără ca ei să ştie de unde le 
vine ajutorul. Știind aceasta, îți mulţumim zicând: 

Bucură-te, că şi după moarte propovăduieşti credinţa ortodoxă; 

Bucură-te, mângâindu-i pe creştinii cărora te arăţi în chip minunat; 

Bucură-te, că, auzind despre arătările tale, mulţi capătă nădejde în ajutorul tău; 
Bucură-te, cel ce te-ai arătat de multe ori ucenicului tău, Cuviosului Filothei; 
Bucură-te, că te arăţi celor care au nevoie de mângâierea ta sfântă; 

Bucură-te, că nu te arăţi celor care caută cu mândrie semne minunate; 

Bucură-te, că după ce te-a văzut fără să îşi dea seama că ai murit, jandarmul a 
crezut în Dumnezeu; 

Bucură-te, că părintele care purta numele tău a ascultat cererea ta de a-ţi ridica un 
paraclis; 

Bucură-te, cel ce ai venit ca un pelerin la biserica sa; 

Bucură-te, că ai fost văzut şi de alți credincioşi; 

Bucură-te, că primind binecuvântarea ta, părintele Nectarie a fost tămăduit prin 
rugăciunile tale; 

Bucură-te, apostol al biruirii legilor firii prin harul Celui ce a făcut cerul şi 
pământul; 


Bucură-te, Sfinte lerarhe Nectarie, mare făcătorule de minuni! 


Condacul al 8-lea: 

Simţind de departe mireasma sfintelor tale moaşte, tânăra desfrânată a venit la 
mormântul tău, înfiorându-se. Şi, dăruindu-ţi podoaba ei de mult preţ ca mulţumire 
că i-ai arătat drumul spre Hristos, s-a lepădat de păcatele ei, cântându-l lui 
Dumnezeu: Aliluia! 


Icosul al 8-lea: 

Nu avem pocăinţa desfrânatei, Sfinte Nectarie, şi marea patimilor se luptă să ne 
tragă în adâncuri. Dar avem nădejde în ajutorul tău cel puternic şi, rugându-te să ne 
ridici din căderea în care ne aflăm, îți cântăm unele ca acestea: 

Bucură-te, primind darul păcătoasei împreună cu lacrimile ei; 

Bucură-te, cel ce nu te scârbeşti a-i ajuta pe păcătoşii care se pocăiesc; 

Bucură-te, că îi înveţi pe creştini să se împotrivească desfrâului şi patimilor; 
Bucură-te, văzând roadele pocăinţei noastre; 

Bucură-te, cel ce îi îndrumi pe păcătoşi spre scaunul spovedaniei; 

Bucură-te, tunet care îi trezeşti pe cei care ascund păcatele, batjocorind Taina 
Spovedaniei; 

Bucură-te, duhovnic sfânt care îi ajuţi pe creştini să îşi găsească păstorii de care au 
nevoie; 

Bucură-te, cel ce te rogi pentru îndreptarea noastră; 

Bucură-te, că ori de câte ori cădem în păcate ne ajuţi să ne ridicăm; 

Bucură-te, mângâietor al celor care se luptă cu ispitele şi se leapădă de mândrie; 
Bucură-te, glas al Evangheliei care mustri păcatele pe care lumea le socoteşte 
nevinovate; 

Bucură-te, apostol al pocăinţei tămăduitoare de suflete; 

Bucură-te, Sfinte lerarhe Nectarie, mare făcătorule de minuni! 


Condacul al 9-lea: 

Urmaş al Sfântului Marcu al Efesului te-ai arătat, apărând credinţa cea curată de 
rătăcirile ereticilor, şi pentru râvna ta Dumnezeu te-a primit în ceata Cuvântătorilor 
de Dumnezeu, împreună cu care cânţi neîncetat: Aliluia! 


Icosul al 9-lea: 

Apărător râvnitor al predaniilor Sfinților Părinți ai fost, Sfinte Nectarie, spre 
mâhnirea celor care preţuiau mai mult cugetarea omenească decât pe cea insuflată 
de Dumnezeu. Pentru care te lăudăm zicând: 

Bucură-te, că ne înveţi să unim dreapta-făptuire cu dreapta-cugetare; 

Bucură-te, rudenie duhovnicească a Sfântului Marcu, noul apostol din Efes; 


Bucură-te, prieten al Sfântului Fotie, înțeleptul patriarh al Constantinopolului; 
Bucură-te, vestitor al învățăturilor Sfintei Biserici; 

Bucură-te, apărătorule al celor ce iubesc predaniile Sfinţilor Părinţi; 

Bucură-te, că, asemenea Sfântului Maxim Grecul, ai răbdat prigoană de la cei de o 
credinţă cu tine; 

Bucură-te, că, urmând aceluia, ai vădit rătăcirile ereticilor; 

Bucură-te, că, fără să te scârbeşti de cei de alte credinţe, te-ai scârbit de minciunile 
lor; 

Bucură-te, pildă pentru ierarhii care apără credinţa ortodoxă; 

Bucură-te, potrivnic al celor care răstălmăcesc adevărul; 

Bucură-te, bucurie a celor prigoniţi pentru Hristos; 

Bucură-te, apostol râvnitor al dreptei credinţe; 

Bucură-te, Sfinte lerarhe Nectarie, mare făcătorule de minuni! 


Condacul al 10-lea: 

Din lucrarea vrăjmaşului, pentru păcatele unor credincioşi sau chiar ale unor 
nevrednici slujitori ai altarului unii oameni se smintesc şi se îndepărtează de 
Biserică. Pune-le înainte chipul vieţuirii tale jertfelnice, o, sfinte al lui Dumnezeu, 
şi întorcându-i pe drumul cel bun învaţă-i să cânte împreună cu tine: Aliluia! 


Icosul al 10-lea: 

În focul încercărilor puţină credinţă avem, sfinte al lui Dumnezeu, şi în inimile 
noastre se cuibăresc uşor îndoiala şi deznădejdea. Nu vrem să fim osândiţi 
pentru aceasta de către Dreptul Judecător, Sfinte Nectarie, ci vrem ca prin 
rugăciunile tale să fim întăriţi în credinţă, în nădejde şi în dragoste, pe care 
dobândindu-le să îţi cântăm: 

Bucură-te, că mulţi oameni citesc sau află despre viaţa ta minunată; 

Bucură-te, că ei te cheamă să le fii ocrotitor; 

Bucură-te, că cei slabi se întăresc prin dragostea ta; 

Bucură-te, alinare a sufletelor zdrobite de încercări; 

Bucură-te, îndepărtând îndoiala din inimile noastre; 

Bucură-te, învăţându-ne să nu fim tulburați de sminteala pe care o împrăştie 
diavolul; 

Bucură-te, povăţuindu-i pe creştini să părăsească păcatul şi minciuna; 

Bucură-te, balsam pentru inimile rănite de păcat; 

Bucură-te, cel ce ne-ai învăţat să nu amestecăm lumina cu întunericul; 

Bucură-te, că goneşti necredinţa cu care ne ispitesc duhurile necurate; 

Bucură-te, mărturie a împărăției cerurilor; 

Bucură-te, apostol al virtuţii pentru păstori şi păstoriți; 

Bucură-te, Sfinte lerarhe Nectarie, mare făcătorule de minuni! 


Condacul al 11-lea: 

Trupul tău a devenit templu al Duhului Sfânt şi moaştele tale au izvorât bună- 
mireasmă, arătând harul pe care l-ai primit de la Dumnezeu. Şi, închinându-se 
sfintelor tale moaşte, credincioşii prind putere în lupta duhovnicească, cântându-l 
lui Dumnezeu: Aliluia! 


Icosul al 11-lea: 

„Eu L-am rugat pe Dumnezeu ca moaştele mele să fie împărţite în întreaga lume”, 
i-ai spus femeii care se întristase, neştiind pricina pentru care la multă vreme după 
adormirea ta trupul tău părea să se supună legilor firii. Şi din oasele tale a izvorât 
mir, de a cărui mireasmă s-au minunat credincioşii din toată lumea care s-au 
învrednicit să primească în bisericile lor câte o părticică din sfintele tale moaşte. 
Pentru care îți cântă: 

Bucură-te, că Domnul a vrut ca lumea întreagă să afle despre sfinţenia ta; 
Bucură-te, că trupul tău a fost biserică vie; 

Bucură-te, că inima ta a fost altar al lui Dumnezeu; 

Bucură-te, că, atunci când maicile au vrut să îți pună epitrahilul pe sfintele moaşte, 
ţi-ai ridicat capul; 

Bucură-te, că deşi te desfătezi de frumuseţile raiului nu te îndepărtezi de cei care te 
cinstesc; 

Bucură-te, că, rugându-se la mormântul tău, maicile au prins aripi duhovniceşti; 
Bucură-te, că, urmând poveţele tale, Cuvioasa stareță Xenia a primit alese daruri 
duhovniceşti; 

Bucură-te, că ucenica ta a dobândit harisma vederii cu duhul; 

Bucură-te, că, închinându-se la racla ta, Cuviosul Filothei a râvnit a-ţi urma pe 
calea sfinţeniei,; 

Bucură-te, că şi după ce ai trecut la Domnul i-ai îndrumat paşii spre intrarea în 
împărăția cerească; 

Bucură-te, văzându-i pe credincioşii care aflând despre vieţuirea ta pun început 
bun mântuirii; 

Bucură-te, apostol al sfințirii creştinilor în vremurile din urmă; 

Bucură-te, Sfinte lerarhe Nectarie, mare făcătorule de minuni! 


Condacul al 12-lea: 

Tămăduind-o de boala ei pe femeia ce purta numele Sfintei Paraschiva, ai mustrat- 
o mai apoi că nu s-a grăbit să mărturisească altora ajutorul tău. Şi, primind cu 
smerenie mustrarea ta, ea a scris de îndată cum ai vindecat-o, îndemnându-ne să Îi 
cântăm lui Dumnezeu: Aliluia! 


Icosul al 12-lea: 


Pentru a nu fi mustraţi ca femeia aceea, chiar de nu avem priceperea de a mărturisi 
minunile tale, nu vom tăcea a le vorbi altora despre ajutorul pe care îl dai celor care 
se roagă ţie. Pentru ca împreună cu noi şi ei să te laude cu glas de bucurie, 
spunând: 

Bucură-te, ocrotitorule făcător de minuni; 

Bucură-te, ierarh făcător de minuni; 

Bucură-te, mare făcătorule de minuni; 

Bucură-te, că nu ne săturăm să îţi aducem laude; 

Bucură-te, floare aleasă a raiului; 

Bucură-te, prieten al creştinilor care dau mărturie despre puterea ta; 

Bucură-te, învăţându-ne să mărturisim minunile tale; 

Bucură-te, că nu vrei să ţinem lumina sub obroc; 

Bucură-te, primind rugăciunile credincioşilor care au nădejde în ajutorul tău; 
Bucură-te, că nenumărată mulţime de oameni ţi-au mulţumit pentru ajutor; 
Bucură-te, mustrătorule al celor nerecunoscători; 

Bucură-te, apostol al minunilor lui Dumnezeu; 

Bucură-te, Sfinte lerarhe Nectarie, mare făcătorule de minuni! 


Condacul al 13-lea: (se zice de trei ori.) 

O, Sfinte Nectarie, sprijin al celor care Îl mărturisesc şi ÎL vor mărturisi pe Hristos 
prin viaţa lor, răbdând felurite prigoane din partea văzuților şi nevăzuţilor vrăjmaşi, 
ocroteşte-i cu puterea ta pe toţi creştinii, uşurându-le suferinţele şi întărindu-i în 
lupta duhovnicească, pentru ca să Îi cânte împreună cu tine Dumnezeului celui 
Viu: Aliluia! 


Apoi iarăşi se zice: 


Icosul 1: 

Precum oarecând marele ierarh Nicolae, care fusese întemnițat pentru că l-a 
pălmuit pe ereticul Arie, a fost mângâiat de Preacurata Născătoare de Dumnezeu, 
aşa şi tu ai fost mângâiat când ai fost aruncat în temniţa prigonirilor, iar Sfântul 
Nicolae ţi s-a arătat în vis, spunându-ţi: „Eu te voi înălța sus, sus de tot...”. Prin 
care minune ni se arată nouă măsura sfinţeniei tale, ca să îți cântăm: 

Bucură-te, bucurie a Bisericii drept-măritoare; 

Bucură-te, dar dăruit lumii de către Cel ce Se dăruieşte pe Sine celor credincioşi; 
Bucură-te, reazem al monahilor şi al mirenilor; 

Bucură-te, pildă pentru păstorii de suflete; 

Bucură-te, încununare a ierarhilor; 

Bucură-te, că fiind disprețuit de oamenii păcătoşi ai fost îmbrățişat de Sfântul 
ierarh Nicolae; 


Bucură-te, că nu ne mai trebuie altă mărturie despre sfinţenia ta; 

Bucură-te, că pustnicului athonit i s-a descoperit că eşti puternic prigonitor al 
îngerilor căzuţi; 

Bucură-te, dascăl al celor care se străduiesc să înveţe teologia, sporind în 
rugăciune; 

Bucură-te, hram al multor biserici şi paraclise; 

Bucură-te, icoană a lui Hristos zugrăvită de Duhul Sfânt în vremurile din urmă; 
Bucură-te, apostol al mântuirii; 

Bucură-te, Sfinte lerarhe Nectarie, mare făcătorule de minuni! 


Condacul 1: 

Veniţi, ucenicilor ai lui Hristos, care însetaţi după împărăţia cea cerească, să îi 
aducem laude iubitului nostru ocrotitor, Sfântului Ierarh Nectarie. Şi, mulţumindu-i 
pentru nemăsurata sa dragoste față de noi, să-i cântăm într-un glas: Bucură-te, 
Sfinte Ierarhe Nectarie, mare făcătorule de minuni! 


Apoi se zice această: 
Rugăciune 


O, preasfinte şi întru tot lăudate, mare făcătorule de minuni Nectarie, primeşte 
această puţină rugăciune de la noi, nevrednicii robii tăi, căci către tine, ca la un 
adevărat izvor de tămăduiri şi grabnic folositor şi ajutător preaminunat scăpând şi 
către sfânt chipul icoanei tale privind, cu lacrimi fierbinţi ne rugăm ţie: vezi, sfinte, 
durerile noastre, vezi sărăcia şi ticăloşia noastră. Vezi bubele sufletelor şi ale 
trupurilor noastre. Ne rugăm ţie, Sfinte Nectarie, grăbeşte de ne ajută cu 
neîncetatele şi sfintele tale rugăciuni şi ne sprijineşte pe noi, robii tăi. la aminte la 
suspinele noastre şi nu ne trece cu vederea pe noi, ticăloşii şi scârbiţii, că ştim, 
sfinte al lui Dumnezeu, că de ai şi pătimit grele prigoniri pentru dragostea lui 
Hristos, dar prin ele ai aflat dar de la Dumnezeu şi astăzi vieţuieşti luminat în 
Împărăţia cea gătită sfinţilor, fiindcă ne-am încredinţat că şi după mutarea ta din 
viaţa aceasta trecătoare cine a năzuit la ajutorul tău şi cu credinţă ţi s-a rugat nu a 
rămas neajutat. Că cine te-a chemat pe tine întru ajutor şi nu l-ai auzit? Sau cine te- 
a chemat pe tine, de minuni făcătorule, şi tu l-ai trecut cu vederea? Sau cărui om, în 
dureri aflându-se şi alergând spre ajutorul tău, nu i-ai uşurat suferința? 


Minunile şi ajutorul tău ne-au făcut şi pe noi, ticăloşii şi scârbiţii, să te chemăm în 
ajutor. Am auzit că trupul tău a rămas neputrezit, pentru a întări în noi credinţa în 
înviere. Am auzit şi că, din dragoste pentru poporul credincios, mai apoi L-ai rugat 
pe Dumnezeu ca binecuvântarea sfintelor tale moaşte să se răspândească în toată 
lumea. Ştim, o, alesule ierarh, de mulțimea tămăduirilor pe care le-ai făcut, nou 


doctor fără de arginţi arătându-te. Nu cunoaştem nici suferinţă şi nici durere pe 
care să nu le poţi alina. Nu cunoaştem nici o boală căreia tu să nu îi poţi aduce 
tămăduire, dacă tămăduirea este spre mântuirea celor ce se roagă ţie. Dar mai mult 
decât atât, nu numai că ai tămăduit boli despre care doctorii ziceau că nu pot fi 
tămăduite, ci şi pe mulţi bolnavi i-ai ajutat să se întărească în credinţă şi în răbdare, 
şi să ia plată de la Dumnezeu pentru osteneala lor. Şi aceştia, fără să primească 
tămăduirea trupească, au primit tămăduirea sufletească şi l-au mulţumit Domnului 
că prin ghimpele bolii au fost aduşi de la iubirea acestei lumi la iubirea celor sfinte, 
de la calea cea largă a patimilor la calea cea îngustă a mântuirii. 


Aceste minuni ale tale, sfinte, ne-au făcut şi pe noi a crede că la orice facere de 
bine eşti gata ajutător şi grabnic folositor şi sprijin minunat. De aceea suntem 
încredinţaţi că pe tot cel ce aleargă la tine, cerând cu credinţă ajutor, nu-l treci cu 
vederea. Pentru aceasta şi noi credem că şi acum acelaşi eşti, sfinte, precum atunci 
când i-ai ajutat pe cei care au alergat la tine. Credinţa noastră este slabă, dar fiind 
scârbiţi şi în pagubă, alergăm la tine cu credinţă şi cu lacrimi. Îngenunchind, ne 
rugăm ţie, Sfinte Ierarh Nectarie, ca să te rogi pentru noi lui Hristos, Fiul lui 
Dumnezeu, Cel ce n-a trecut cu vederea rugăciunile tale cele jertfelnice, ci te-a 
ascultat şi te-a întărit şi te-a primit în cereştile locaşuri. 


Către Acela roagă-te, ca să fim şi noi ajutaţi şi miluiţi pentru rugăciunile tale, şi din 
pagube şi necazuri izbăviţi, ca să lăudăm şi să binecuvântăm şi să slăvim întru tot 
lăudatul şi preaputernicul nume al Tatălui şi al Fiului şi al Sfântului Duh, acum şi 
pururea şi în vecii vecilor. Amin. 


Și se face otpustul. (Am ales - dintre cele trei acatiste ale Sfântului Nectarie - pe 
cel din volumul Noi minuni ale Sfântului Nectarie (tipărit de Editura Bunavestire, 
Galaţi, 2003), pentru că, spre deosebire de celelalte, acesta conţine episoade 
importante din viaţa Sfântului Nectarie, care sunt adevărate puncte de legătură, de 
comuniune cu persoana sfântului...) 


Nota editorului: 


Editura Egumeniţa a tipărit încă o carte cu minuni ale Sfântului Nectarie. 
Nădăjduim să fie primită cu multă bucurie de credincioşi. Mai mult, nădăjduim că 
cele citite îi vor încuraja şi pe alţii să scrie mărturiile lor. 


Pe internet se găsesc multe mărturii ale celor ajutați de Sfântul Nectarie. O femeie 
pe nume Ramona scrie (într-un comentariu la articolul „Binecuvântarea Sfântului 
Nectarie”): „Aş vrea să-i mulțumesc şi eu Sfântului Ierarh Nectarie pentru 
rugăciunile şi ajutorul primit de la dânsul. Mulțumită ajutorului Sfântului Nectarie 
şi al Sfântului Stelian, cu o zi înaintea unei operaţii de fibrom, acesta s-a desprins 
şi s-a eliminat. Deşi medicii mi-au spus că fibromul nu mi se poate desprinde 
niciodată, Bunul Dumnezeu a ascultat rugăciunile ridicate de Sfântul Nectarie, de 
Sfântul Stelian şi de Maica Domnului pentru sănătatea şi mântuirea mea. Cu două 
luni înainte de această operație îmi pierdusem băieţelul, născut prematur. 
Disperarea mă cuprinsese cu totul, însă Bunul Dumnezeu nu m-a părăsit şi mi-a 
adus linişte în suflet şi speranţa că, într-o bună zi, voi putea să dau naştere unui 
copil care să ne lumineze viaţa până la adânci bătrâneți. Pentru rugăciunile 
Preasfintei Născătoare de Dumnezeu, ale Sfinților Părinților noştri şi ale tuturor 
sfinților, Doamne Iisuse Hristoase, Fiul lui Dumnezeu, miluieşte-ne pe noi. Amin.” 


Dorim să luăm legătura cu ea, ca şi cu celelalte persoane care au postat pe internet 
mărturiile lor fără să îşi lase datele de contact (am preluat unele din aceste mărturii 
şi în volumul de faţă). 


Aşa cum la Mănăstirea Nea Makri din Grecia apar periodic noi şi noi volume cu 
alte minuni ale Sfântului Nou Mucenic Efrem (care s-a arătat mare ocrotitor al 
copiilor născuţi şi nenăscuţi şi al mamelor însărcinate), tot aşa credem că şi în ţara 
noastră s-ar putea tipări mai multe cărți despre lucrarea Sfântului Nectarie şi al 
altor sfinți. 


Editura a început deja strângerea de material pentru un nou volum — Sfântul loan 
Rusul — Minuni în România, care nădăjduim că va vedea lumina tiparului anul 
viitor. Tot atunci sperăm să tipărim o altă culegere de mărturii — Minunile sfinților 
în România, care va conţine minuni făcute de mari sfinți — Sfântul loan Iacob, 
Sfântul Efrem, Sfântul loan Maximovici, Sfinții Rafail, Nicolae şi Irina. (Ciprian 
Voicilă, cel care a îngrijit volumul de faţă, intenționează să tipărească un volum 
despre minunile făcute de sfinții care au sfinte moaşte în Bucureşti (cum sunt 
Sfântul Dimitrie Basarabov, Sfântul Mina sau Sfântul Ciprian). Mărturiile pot fi 


trimise pe e-mail ciprian voicila(Oyahoo.com sau prin poştă pe adresa Editurii 
Egumeniţa. 

Îi rugăm pe toţi cei care au primit ajutor minunat de la Sfântul Nectarie sau de la 
alți sfinți să trimită mărturiile lor pe e-mail editura Qegumenita.ro sau pe adresa 
editurii (Str. Mihail Kogălniceanu, nr. 29, Galaţi, cod 800830). 


Mărturiile primite, ca şi cele din această carte, vor fi postate pe 
http://minunilesfintilor.wordpress.com/ . 


